
Să scrii o carte reprezintă un risc. În calitate 
de scriitor, îți pui cap la cap argumentele, 
apoi le trimiti în lume, nesigur de modul în 
care vor fi primite. Astfel, sunt încântată 
pentru faptul că un răspuns frecvent pe care 
l-am primit la câteva luni după ce 168 de ore 
a ajuns pe rafturile librăriilor poate fi rezumat 
în această replică, venită din partea unui 
cititor din clubul cărţilor de afaceri al 
cotidianului Miami Herald: „Acest volum mi-a 
schimbat viaţa cu totul!“ 

Sunt extrem de mulțumită de această 
reacție, deoarece nu am început un proces 
îndelungat de cercetare și documentare 
pentru scrierea acestei cărți cu gândul că voi 
concepe un ghid motivational sau chiar un 
manifest în privința gestionării timpului. 
Zona mea de interes a fost schimbarea 
modului în care oamenii (în special părinţii) 
și-au petrecut timpul în ultimele decenii. Dar, 
uneori, materialul capătă o viaţă proprie. 
Iniţial, i-am rugat pe oameni să-şi 
consemneze activităţile într-un jurnal, doar 
pentru a putea trage concluzii asupra 
tiparelor de utilizare a timpului. Dar odată ce 
suficient de mulţi oameni au denumit 


experienţa „revelatoare“, am înţeles adevărul 
acelui vechi principiu al fizicii conform căruia 
actul de a observa ceva modifică obiectul 
observat!. Consemnarea activităţilor într-un 
jurnal ne învaţă că avem mai mult timp decât 
ne-am fi imaginat vreodată. Sau, așa cum 
scria o cititoare: „Când am început să citesc 
168 de ore, lucram 16 ore pe zi. Dormeam 6 
ore pe noapte.“ Apoi a început să-și 
consemneze toate activităţile în jurnal și iată 
ce a conștientizat: „Zile de lucru de câte 16 
ore? Mie îmi păreau mai degrabă de 6 ore.“ În 
plus, „dormeam între 7 și 8 ore“. În 
descrierea acestei revelații, cititoarea mi-a 
declarat că nu am scris deloc o carte despre 
managementul timpului. „Este mai degrabă o 
carte de genul «trezește-te și deschide ochii, 
fraiere!»“ 

Uneori, adevărul este reconfortant. 
Vestea bună este că el ne și eliberează. 
Odată ce vedem cât timp avem cu adevărat, 
începem să întelegem că managementul 
timpului nu înseamnă doar câştigarea a cinci 
minute în plus, poate prin rezolvarea în mare 
viteză a treburilor pe care le avem de făcut. 
Adevăratul management al timpului 
înseamnă să ne umplem vieţile cu lucruri 
care merită să fie acolo. 

Din întreaga carte, concluzia care a avut 
cel mai mare impact asupra oamenilor a fost 
invitaţia mea de a schimba modul în care 
vorbim despre timp. Un cititor afirma: 


„Simpla înlocuire a cuvintelor «Nu am timp 
pentru asta» cu «Asta nu este o prioritate 
pentru mine» mi-a transformat complet 
modul în care îmi organizez viaţa. De fapt, 
felul în care trăiesc.“ Oameni care își 
pierdeau mult timp lipiți de ecranele 
telefoanelor sau mergând la ședințe la care 
nu era nevoie să participe au înţeles că lipsa 
unei vieţi personale este, uneori, o alegere. 
Ca un corolar al acestui principiu, la rândul 
meu, am fost încurajată de e-mailurile 
primite de la părinţi care au înţeles că viaţa 
nu trebuie să se încheie atunci când ai copii. 
O proaspătă mamă, bibliotecară, scria: „Eram 
supărată mai ales pe oamenii care îmi 
spuneau că nu voi mai avea timp să citesc.“ 
Cartea 168 de ore a ajutat-o să-și dea seama 
că, dacă vrea să citească, poate să citească. 
La fel, dacă vrea cu adevărat să facă yoga, 
să creeze un album de familie sau să se 
ocupe de oricare dintre celelalte hobbyuri, 
poate să-și rezerve timp și pentru aceste 
activităţi. Sigur, ar fi nevoie de mai mult efort, 
dar planificarea din timp reprezintă o bună 
modalitate de a te asigura că lucrurile se 
rezolvă. Cartea „m-a ajutat foarte mult, 
pentru că am folosit într-adevăr principiile 
despre care ai scris“, mi-a mărturisit ea. 

Te anunţ cu bucurie că și eu le folosesc 
în mare măsură. Uneori ne obișnuim cu 
propriile sfaturi. Ocupată cu lansarea unei 
cărți, noile oportunităţi profesionale, 


îngrijirea unui nou-născut și a unui preșcolar, 
anul în care am terminat de scris 168 de ore 
ar fi putut fi haotic. Totuși, pe măsură ce mi- 
am completat jurnalul pe parcursul acestui 
an și am abordat cu succes „Lista celor 100 
de visuri“, am învăţat că, da, există suficient 
timp în cele 168 de ore ale mele pentru a-mi 
construi viaţa pe care mi-o doresc. M-am 
distrat mai mult cu cei mici deoarece m-am 
gândit mai mult la modul în care ne 
petrecem timpul împreună și am început să 
limitez dimensiunea listelor cu lucruri pe 
care le aveam de făcut la serviciu, astfel 
încât să fac doar munca pe care o consider 
importantă. 

Prin urmare, chiar dacă familia și 
responsabilitățile mele s-au extins, nu mă 
simt mult mai ocupată decât înainte. Asta le 
spun oamenilor care cred că îi îndemn pe 
cititori să comprime câte o activitate în 
fiecare minut. (Bine, mai întâi trebuie să 
recunosc că am încetat să mai practic 
poziţia „scândura“ din yoga în timp ce 
așteptam ca mâncarea să se încălzească în 
cuptorul cu microunde - cu toţii avem uneori 
tendința de a ne relua proastele obiceiuri.) 
Cu puţin timp înainte de publicarea cărții 168 
de ore, o prietenă care s-a întors la facultate 
să studieze limba engleză mi-a trimis o copie 
a poeziei lui John Keats „Ode on Indolence“, 
considerând-o „contrapunctul“ tuturor 
acestor discuţii despre gestionarea timpului. 


Keats creează o imagine memorabilă a 
întinderii „pe patul răcoros al ierbii în floare“, 
fără să faci absolut nimic. Într-o lume în care 
ne gândim la noi înșine ca fiind în criză de 
timp, o asemenea „dulce indolenţă“ sună 
destul de atractiv. 

Dar, desigur, Keats a trăit înainte de era 
electronică. În zilele noastre, când avem o 
oră liberă pentru a ne relaxa întinși pe iarbă, 
cei mai mulţi dintre noi preferăm să ne uităm 
la televizor, să ne verificăm e-mailul sau să 
aruncăm o privire pe Facebook. Și apoi ne 
plângem că nu avem timp de gândire. În 
lumea actuală, în care suntem distrași de 
dispozitivele electronice și de aplicaţiile de 
socializare, chiar și pentru organizarea 
timpului liber avem nevoie de disciplină. 

Din fericire, la fel ca toate activităţile, 
trăirea intenţionată devine și ea mai ușoară 
de-a lungul timpului. Le sunt recunoscătoare 
tuturor cititorilor care au hotărât să mi se 
alăture în acest proces, fiind dispuși să 
gândească diferit cu privire la mentalitatea 
„ocupat, ocupat, ocupat“ pe care o adoptăm 
pentru a evita să ne întrebăm ce ne-ar plăcea 
să facem cu adevărat cu timpul și cu viaţa 
noastră. S-ar putea ca într-o zi anume să nu 
găsim echilibrul potrivit. Dar în ansamblul 
celor 168 de ore dintr-o săptămână putem 
face loc pentru tot ceea ce contează cu 
adevărat. Sper că această carte îţi va răsplăti 
în curând investiţia orelor pe care le petreci 


citind-o sau, dacă o citești în timp ce ești 
blocat într-un aeroport, sper că escala ta de 
șapte ore nu va fi, până la urmă, o pierdere 
totală de timp. 


Marţi, 14 iulie 2009, a fost o zi bună. 

Am deschis ușa apartamentului în jurul orei 
7 dimineaţa și am găsit în faţa ușii ziarul 
financiar The Wall Street „Journal, cu 
articolele mele publicate. Jasper, fiul meu în 
vârstă de 2 ani, s-a trezit cam pe la aceeași 
oră. Ne-am jucat cu un puzzle și am luat 
micul-dejun înainte de a-l pune în cărucior la 
ora 8 și a ne plimba în lumina blândă a 
soarelui până la grădiniţă, aflată la două 
străzi distanță. Următoarele 4 ore mi le-am 
petrecut scriind. Apoi am pedalat 45 de 
minute pe bicicleta medicinală, citind o carte 
pe care trebuia să o revizuiesc, pentru a 
profita la maximum de acel timp. După 
aceea, am mai scris încă 3 ore. Am făcut 
niște pachetele cu gustări pentru Jasper și l- 
am luat de la grădiniţă la puţin timp după ora 
16:00, intenționând să-l duc la Muzeul de 
Artă Modernă, la o expoziţie despre care 
citisem. Din păcate, muzeul era închis, ca în 
fiecare marţi, așa că a trebuit să ne 
reorganizăm, să cumpăr un covrig de la un 
vânzător ambulant și să admirăm „arta“ mai 
realistă a forfotei de pe Fifth Avenue. Cel 
puţin, pe traseu am găsit noua pereche de 


adidași de care avea nevoie. Am ajuns acasă 
la 17:30 și ne-am jucat până când a venit 
bona, o oră mai târziu. Apoi am pornit spre 
Brooklyn pentru a conduce ședința de 
planificare pe termen lung pentru Young New 
Yorkers’ Chorus, a cărui președintă sunt. 
Membrii consiliului au discutat despre cum 
să aducem muzică nouă pe piață, cum să ne 
perfecționăm stilul de interpretare și cum să- 
i facem pe oameni să se simtă ca acasă în 
acest oraș grandios. M-am întors acasă și 
am petrecut 45 de minute vorbind cu soțul 
meu, Michael, despre proiectele noastre și 
despre eventualele nume pentru cel de-al 
doilea fiu al nostru, care urma să se nască 
peste două luni. Până în momentul în care 
m-am dus la culcare, fusese o zi de 
aproximativ 17 ore, cu 8 ore petrecute 
lucrând (dintre care 0,75 ore de mișcare), 4 
ore de interacţiune cu familia, 3 ore dedicate 
activităţii de voluntariat, iar între ele am mai 
realizat diverse lucruri și deplasări. 

A fost o zi plină, lipsită de dezastre, dar și 
de realizări spectaculoase. Și atunci, de ce a 
fost „bună“? 

S-a scris mult despre viața bună - ce 
înseamnă să fii fericit sau să ai succes, cel 
puţin în mintea noastră, și cum ajung 
oamenii să fie astfel. Sunt și eu un discipol al 
acestor cărţi, la fel de mult ca oricine 
altcineva, și întotdeauna am fost atrasă de 
poveștile oamenilor cărora le place ceea ce 


fac, au vieţi împlinite și planuri măreţe. În 
calitate de jurnalistă, am intervievat mulţi 
astfel de oameni și deseori visez cu ochii 
deschiși la ceea ce aș vrea să obţin și eu de 
la viaţă. 

De-a lungul timpului, aceste visuri au 
căpătat o anumită formă și substanţă. Încă 
din copilărie mi-am dorit să fiu scriitoare. Și 
am vrut să fiu și mamă. Crescând în 
apropierea lanurilor de porumb din Indiana, 
mi-am dorit să locuiesc într-un oraș mare 
măcar pentru o vreme, când eram suficient 
de tânără cât să nu mă deranjeze zgomotul. 
Îmi place muzica și îmi place să ajut la 
crearea de lucruri noi, fie ele cântece sau 
cărți. Mă bucur că am sănătate și energie. 

Dar toate aceste lucruri sunt abstracțiuni. 
Toate sunt idei la care oamenii se gândesc în 
fraze precum „când voi fi mare“, „într-o zi“, 
sau în sens larg, ca identități și valori ale 
noastre. 

Însă acum câţiva ani, mi-am dat seama 
de un lucru: în timp ce ne gândim la vieţile 
noastre în teorii măreţe, o viaţă se trăiește, 
de fapt, în ore. Dacă vrei să fii scriitor, trebuie 
să dedici ore întregi așezării cuvintelor în 
pagină. Pentru a fi un părinte atent, trebuie 
să petreci timp cu copilul tău, să-l înveţi că, 
deși îi plac pantofii noi pe care și i-a ales, 
trebuie să și-i dea jos pentru ca tu să-i poţi 
plăti. O căsnicie solidă necesită conversaţie, 
intimitate și concentrarea pe proiectele de 


familie. Dacă vrei să cânţi bine într-un cor, 
trebuie să vii la repetiţii și să exersezi 
individual, pe lângă stabilirea obiectivelor și 
participarea la îndatoririle administrative. 
Dacă vrei să fii sănătos, trebuie să faci 
mișcare și să dormi suficient. Pe scurt, dacă 
vrei să faci ceva sau să devii cineva - și vrei 
să excelezi în ceea ce faci —, este nevoie de 
timp. 

Ceea ce a făcut ca acea zi de marţi să fie 
o zi bună a fost numărul semnificativ de ore 
pe care le-am petrecut ocupându-mă de 
lucruri care ţin de obiectivele mele de viaţă. 
De exemplu, am vrut să fiu scriitoare și sunt. 
viaţa mea. 

Ziua de 14 iulie a fost, desigur, o zi de 24 
de ore și majoritatea dintre noi așa suntem 
obișnuiți să ne gândim la timpul nostru: în 
intervale de 24 de ore. Dar pe măsură ce 
meditam la întrebarea cum vreau să-mi 
trăiesc viața, am ajuns să cred că este mai 
util să gândim în termeni de „24/7“, o 
expresie de care oamenilor nu le pasă prea 
mult, dar și pe care adesea o exagerează. 
Sunt 168 de ore într-o săptămână. Marţea 
mea ocupată a fost o zi bună, dar la fel a fost 
și duminica mea relaxată, petrecută în tihnă 
mergând la biserică, plimbându-mă timp de 2 
ore prin Central Park și — da - lucrând 4 ore 
în timp ce Jasper a ațipit în timpul zilei și 
apoi seara, după ce s-a culcat. Din punctul 


meu de vedere, orice lucru pe care îl faci o 
dată pe săptămână este suficient de des ca 
să fie important pentru tine, fie că este vorba 
despre mersul la biserică, o ședință de 
gândire strategică la serviciu, masa de 
duminică împreună cu părinții sau 
antrenamentul de fotbal. Ciclul săptămânal 
de 168 de ore este îndeajuns de mare pentru 
a oferi o imagine reală a vieţii noastre. Anii și 
deceniile sunt alcătuite dintr-un mozaic de 
modele repetitive de câte 168 de ore. Da, 
există loc pentru hazard și mozaicul va 
evolua în timp, dar a acorda sau nu atenţie 
modelului reprezintă tot o alegere. În mare 
măsură, adevărata imagine a vieții noastre va 
fi o consecinţă a felului în care ne planificăm 
programul de activităţi. 

Această carte este despre modul în care 
diferiți oameni își petrec cele 168 de ore pe 
care le avem cu toţii pe săptămână. Despre 
unde se duce cu adevărat timpul și despre 
cum reușim să-l folosim mai bine. Despre a 
ne folosi orele pentru a ne concentra asupra 
a ceea ce facem cel mai bine în carierele 
noastre și acasă, astfel încât să ne ducem 
viaţa profesională la următorul nivel, 
investind în acelaşi timp și în viața 
personală. 

Am vrut să scriu această carte din mai multe 
motive. În primul rând, în ciuda 
permanentului mit cultural al crizei de timp - 
un mit care de multe ori se adresează 


femeilor ca mine, mame care lucrează și au 
copii mici -, eu nu mă simt ca și cum aș 
rămâne tot timpul în urmă. Aș fi prima care 
ar recunoaște că viața mea este extrem de 
privilegiată, lucru pe care sunt sigură că unii 
dintre cei care citesc această carte vor fi 
încântați să îl sublinieze. Dar știu că nu sunt 
singura care simte astfel. Unii dintre cei mai 
ocupați, cei mai de succes oameni pe care i- 
am intervievat vreodată mi-au spus că, dacă 
și-ar dori, ar putea înghesui în vieţile lor și 
mai mult. Să consideri că viaţa este 
compusă din intervale de câte 168 de ore 
reprezintă o schimbare utilă de paradigmă, 
pentru că - spre deosebire de zilele 
ocazionale ale săptămânii când suntem în 
criză de timp -— intervalele bine planificate de 
168 de ore sunt suficient de mari pentru a se 
adapta slujbei cu normă întreagă, implicării 
intense în viaţa de familie, timpului liber 
revigorant, somnului corespunzător și 
oricărui alt lucru care contează cu adevărat. 
Desigur, există și un element politic în 
acest portret al timpului. Am scris această 
carte pentru bărbaţi și femei. Pentru părinti, 
pentru persoane care nu sunt părinţi și 
pentru cei care nu vor să fie niciodată părinţi. 
Este pentru oameni cu tot felul de obiective, 
cariere și interese. Totuși, sunt deosebit de 
alarmată de faptul că atât de multe tinere 
strălucite din generaţia mea cred că nu pot 
îmbina cariera cu maternitatea și viaţa 


personală în orele pe care le alocă universul, 
fără să se simtă obosite, nedormite și trase 
în zece direcţii deodată. Din când în când, 
experţii și bloggerii se alarmează din cauza 
unor sondaje care par să arate acest lucru. În 
septembrie 2005, Louise Story a anunţat pe 
prima pagină a cotidianului The New York 
Times? că multe studente de la Yale plănuiau 
să își reducă activitatea profesională sau 
chiar să nu mai lucreze deloc după ce 
deveneau mame. După cum spunea o 
studentă: „Mama mea mi-a spus întotdeauna 
că nu poți fi cea mai bună femeie de carieră 
și cea mai bună mamă în același timp. 
Concluzia? Trebuie să alegi. 

La fel, Amy Sennett?, studentă la 
Universitatea Princeton, a făcut un sondaj 
printre colegele din promoţia 2006 pentru 
lucrarea ei de licenţă și a constatat că 
femeile continuau să creadă că „a fi o femeie 
cu o carieră de succes și a fi o mamă bună 
se exclud reciproc“. Aproximativ 62% dintre 
femei au văzut un potenţial conflict între 
carieră și creșterea copiilor, spre deosebire 
de doar 33% dintre bărbaţi care considerau 
același lucru. Dintre femeile care au văzut un 
asemenea conflict, majoritatea plănuiau să 
lucreze cu jumătate de normă, iar o altă 
proporție ridicată plănuia să lucreze 
„secvențial“ — adică să-și ia câțiva ani liberi 
și apoi să revină în câmpul muncii. Câteva 
tinere credeau că este posibil să îmbine 


cariera și maternitatea, dar aveau idei clare 
despre alte lucruri la care trebuie să renunţe. 
După cum i-a declarat o studentă la istorie lui 
Sennett: „Am de gând să nu dorm niciodată.“ 

Aceste previziuni cumplite erau cu 
siguranţă în mintea mea când am decis să 
fac ceva neobișnuit pentru obiectivele unei 
profesioniste urbane și absolvente de 
universitate din Ivy League și să rămân 
însărcinată pentru prima dată la vârsta de 27 
de ani. Nu voi susţine că a deveni mamă a 
fost în întregime o viaţă în roz sau că 
locuinţa mea a fost o scenă de fericire 
conjugală. Cu toate acestea, maternitatea nu 
mi-a distrus cariera, iar munca mea nu m-a 
distras de la faptul că ador să fiu mamă, în 
special în acele momente în care văd o altă 
fiinţă umană descoperind lumea - acele 
momente pe care universul ţi le acordă din 
belșug atunci când alegi să fii atent. 
Dimpotrivă, combinaţia dintre muncă și 
maternitate mi-a oferit mai multe lucruri 
despre care să scriu. 

Unul dintre aceste lucruri a fost folosirea 
timpului. Nu la multă vreme după ce m-am 
întors din ceea ce se numește concediu de 
maternitate, atunci când lucrezi pe cont 
propriu, am descoperit American Time Use 
Survey“ și cercetările fascinante de la 
Universitatea din Maryland și de pretutindeni 
despre modul în care oamenii - mame și taţi, 
în special - își petrec de fapt timpul. Am 


început să scriu despre aceste descoperiri în 
articolele mele din cotidianul USA Today, într- 
o miniserie de nouă părţi pentru site-ul de 
știri The Huffington Post despre 
„Competenţele de bază ale mamelor“, în 
reportaje pentru  Doublethink şi pentru 
publicația Culture 11, acum defunctă, în 
eseuri pentru pagina „Taste“ a ziarului 
financiar The Wall Street Journal și ca 
scriitoare invitată pe blogul „Motherlode“ al 
Lisei Belkin, aparținând cotidianului The New 
York Times. Cu cât am studiat mai mult 
modul de utilizare a timpului și am vorbit cu 
oameni care fac lucruri extraordinare cu 
vieţile lor, cu atât mai mult am ajuns să 
înţeleg că această noţiune sumbră de 
exclusivitate reciprocă între muncă și familie 
se bazează pe idei înșelătoare despre modul 
în care oamenii își petrec timpul cu familia în 
prezent și modul cum și-l petreceau în trecut. 

Pe de altă parte, vreau să demistific puţin 
și noţiunea de „muncă“. Am pus „muncă“ 
între ghilimele pentru că, după ce am studiat 
modul în care oamenii își petrec timpul, cred 
că anumite presupuneri răspândite (şi 
egoiste) despre modul în care lucrăm astăzi 
sunt la fel de greșite ca presupunerile 
noastre despre modul în care trăiau oamenii 
în anii 1950: presupunem că toţi suntem 
suprasolicitaţi, la fel cum presupunem că 
toată lumea trăia ca Ozzie și Harriet?. În 
realitate, niciuna dintre aceste percepții nu 


este adevărată. Majoritatea oamenilor care 
susțin că sunt suprasolicitaţi de fapt 
muncesc mai puţin decât își imaginează, iar 
multe dintre modalităţile în care lucrează 
sunt extrem de ineficiente. A denumi o 
activitate „muncă“ nu o face importantă sau 
necesară. Unul dintre scopurile acestei cărți 
este să-i determine pe oameni să-și 
analizeze timpul investit în toate domeniile 
vieţii și să afirme: „Nu m-am gândit la asta 
până acum.“ 

Există și alte modalităţi în care 168 de ore 
nu își propune să fie asemenea multor cărți 
de autoajutorare sau de management al 
timpului. Nu am abordat acest subiect ca un 
guru al eficienţei, ci ca jurnalistă interesată 
de felul în care își construiesc viaţa oamenii 
fericiţi și de succes. Mă interesează în mod 
deosebit felul în care oamenii obișnuiți 
reușesc să aibă vieţile pe care și le doresc și 
ce putem învăţa din cele mai bune practici 
ale lor. Există o mulțime de cărţi despre 
sfaturile directorilor executivi sau ale 
vedetelor pentru a obține succesul, publicate 
în Fortune 5008. Însă eu sunt mai interesată 
de statutul femeii obișnuite, care - fără a 
avea avantajul celebrităţii, al averii ieșite din 
comun sau al mulţimii de asistenţi personali 
- conduce o mică afacere de succes, 
participă la maratoane și are o familie 
numeroasă și fericită. 


Ca un corolar al acestui principiu, viaţa 
reală este adesea dezordonată, dar nu cred 
că trebuie să plecaţi urechea la cei care 
susțin că doar am inventat personaje 
complexe pentru a demonstra că metodele 
mele au funcționat. Toţi oamenii din această 
carte sunt reali. Toţi sunt adevăraţi, cu 
numele lor adevărate și cu poveștile lor 
adevărate. Consider că notele oferă sprijin 
pentru faptele sau studiile citate. Deși am 
adăugat materiale interactive la sfârșitul 
majorităţii capitolelor, nu pot promite trucuri 
de 5 minute care să îţi schimbe complet 
viaţa. Cu siguranţă, viaţa fiecăruia dintre noi 
poate beneficia de adaptări rapide, dar 
pentru a profita la maximum de cele 168 de 
ore ale tale e nevoie de disciplină într-o lume 
haotică. Să citești literatură în timp ce faci 
naveta spre un serviciu care nu îţi place te va 
face să te simţi cumva mai împlinit; în 
schimb, să ai locul de muncă potrivit te va 
face să te simţi incredibil. Să ieși la o 
plimbare de 10 minute îţi va ridica moralul; a- 
ţi dedica 4 ore din fiecare 168 maratonului de 
anul viitor îți va schimba starea de sănătate. 

În cele din urmă, 7168 de ore este diferită 
de multe alte cărţi de management al 
afacerii și al vieţii prin faptul că - deși apar 
în poveste — nu susţin că scriu dintr-o poziţie 
de autoritate, prezentându-ţi povestea vieţii 
mele ca pe una de mare succes. Nu scriu 
această carte pentru a transmite 


înţelepciunea acumulată într-o viaţă. Cea mai 
mare parte a acestui manuscris a fost 
elaborată când aveam 30 de ani. Viaţa mea 
este, cu siguranţă, un proiect în curs de 
desfășurare. Nu cred că fac un lucru rău prin 
faptul că pun piesele laolaltă. Totuși, am 
învăţat multe pe parcursul acestui proces. 
Am încercat să pun în aplicare aceste 
descoperiri în propriile planuri; cartea 168 de 
ore este, cel puţin parţial, despre acea 
călătorie în care încercăm cu toţii să avem 
mai multe zile de marţi bune. Și zile de luni. 
Și zile de sâmbătă. Și toate celelalte zile ale 
săptămânii care alcătuiesc mozaicul celor 
168 de ore din viața noastră. 

La fel ca mulţi oameni ocupați, și eu trăiesc în 
conformitate cu lista mea cu lucruri de făcut. 
Uneori îmi notez pe programul tipărit de la 
biserică (partea de „spovedanie tăcută“ a 
slujbei include o scuză pentru că nu ai fost 
atent). Alteori, îmi notez în agenda pe care 
nu trebuie s-o pierd, deși odată am pierdut-o 
în Aeroportul Internaţional din Los Angeles. 
În orice caz, mă conformez listei cu lucruri 
de făcut. Nimic nu-mi place mai mult decât 
să bifez fiecare lucru, odată îndeplinit. 
Așadar, în timpul unui maraton de la sfârșitul 
lunii martie din 2009, am văzut că aveam un 
lucru „de făcut“ pentru a continua scrierea 
acestei cărţi: trebuia să o abordez pe 
Theresa  Daytner, pe care o mai 
intervievasem cu un an în urmă, astfel că i- 
am trimis un mesaj. 

Dar Daytner nu era de găsit. Nu știu ce 
activităţi avea programate pe lista ei cu 
lucruri de făcut, dar își petrecea ziua în aer 
liber. 

Mi-a spus mai târziu că plecase la 
plimbare de-a lungul unui „pârâu care 
susură“ în apropierea casei ei din Maryland, 
la aproximativ 45 de minute vest de 
Baltimore. Era o zonă pustie, așa că luase 
câinele fratelui ei pentru a-i ţine companie. 

Cei doi au petrecut ore întregi mărșăluind 
prin noroi. O ploaie de primăvară timpurie 
transformase peisajul într-un verde crud, 
scoțând la iveală lăstarii mici ai copacilor și 


făcând ca mugurii florilor sălbatice să 
strălucească pe cerul plumburiu. Nu avea de 
gând să rateze una dintre primele dimineţi 
calde și senine de primăvară, care îţi oferea 
șansa de a te bucura de „pace, liniște“ și 
„reîncărcarea bateriilor“, după cum mi-a 
povestit mai târziu. 

Pe măsură ce discutam mai mult cu 
Daytner, mi-am dat seama că reîncărcarea 
bateriilor reprezintă o caracteristică 
obișnuită a vieţii sale. Asta implică un 
interval de timp rezonabil petrecut în contact 
direct cu pământul; pe lângă plimbări, făcea 
drumeţii pe bicicleta ei hibridă - o 
combinaţie între bicicleta rutieră și cea 
montană. Până de curând, practica ridicarea 
de greutăţi sub supravegherea unui antrenor, 
de două ori pe săptămână. Seara, Daytner se 
afundă în romanele scriitoarei Jodi Picoult, 
pe lângă faptul că participă la reuniunile 
clubului de lectură; mărturisește că e puţin 
dependentă de serialul 247. De asemenea, 
merge la masaj. Și la coafor. Recent, a 
planificat o petrecere-surpriză grandioasă 
pentru cea de-a 50-a aniversare a soţului ei, 
cu invitaţi veniţi din toată ţara, cărora le-a 
asigurat transportul cu avionul. 

Cu alte cuvinte, Daytner pare să aibă mult 
timp. Timp de relaxare. Timp pe care-l poate 
folosi așa cum îi place. Asta include să ia o 
pauză și să savureze minunata solitudine 
într-o dimineaţă obișnuită de lucru din timpul 


săptămânii, când oamenii mai serioși sunt la 
serviciu. 

Desigur, acest lucru ridică o întrebare. 
Cum anume are Daytner atât de mult timp? 
Este pensionară? Şomeră? O casnică ai cărei 
copii au crescut? 

Răspunsul te poate surprinde. Daytner 
este cu siguranță mai ocupată decât mine. 
Este mai ocupată decât majoritatea 
oamenilor pe care îi cunosc aici, într-un 
Manhattan plin de locuitori prea grăbiţi ca să 
mai aibă timp să-și tragă sufletul. Într-adevăr, 
aș îndrăzni să ghicesc că oricine ai fi, nu ai la 
fel de multe pe cap ca Daytner. Însuși Barack 
Obama a fost uimit când a întâlnit-o. Nu cu 
mult timp înainte de această plimbare prin 
noroi din dimineaţa de martie, Daytner a 
profitat de șansa de a face o vizită la Casa 
Albă împreună cu un grup de mici 
întreprinzători pentru a discuta despre 
probleme economice. Ea s-a prezentat 
președintelui cu cele două identități 
principale ale sale. 

Prima: Theresa Daytner, proprietară a 
firmei Daytner Construction Group, o 
companie de afaceri cu încasări de şapte 
cifre, cu doisprezece angajaţi, de a căror 
salarizare este direct responsabilă. 

A doua: Theresa Daytner, mamă a șase 
copii, inclusiv a unei perechi de gemeni de 8 
ani. 


„Când mai ai timp să dormi?“ a întrebat-o 
Obama. 

Dar Daytner doarme. Deși un articol 
recent din revista Men's Health a testat ciclul 
de somn numit Uberman:, în care subiectul 
aţipește câte 20 de minute la fiecare 4 ore, 
ca modalitate de a beneficia de timp pentru 
a „excela la locul de muncă, a stabili legături 
cu oamenii dragi, a se dedica propriilor visuri 
sau a se relaxa“, Daytner face toate aceste 
lucruri în timp ce respectă un program de 
somn de cel puţin 7 ore pe noapte. Ea este și 
antrenoare de fotbal și își petrece 
weekendurile făcând galerie la meciurile 
copiilor ei. Organizează nunta fiicei sale în 
vârstă de 21 de ani, în timp ce își dezvoltă 
afacerea. A devenit interesată de construcţii 
cu ani în urmă, în perioada în care era 
studentă, când a aflat că a fi cinstit și 
competent te poate face să te remarci în 
acest domeniu. În ciuda recentei recesiuni 
din construcţii, atunci când am discutat, DCG 
(care  supervizează proiecte cu valori 
cuprinse între 10 și 75 de milioane de dolari) 
evalua CV-uri pentru a angaja noi manageri 
de proiect. De asemenea, era pe drumul cel 
bun, înregistrând câștiguri de la an la an și 
purtând negocieri pentru a intra în domeniul 
contractărilor generale, o mișcare care i-ar 
putea extinde considerabil afacerea. 

Cu siguranţă, Daytner nu era imună la 
presiunile legate de plata salariilor (inclusiv 


asigurări de sănătate pentru familiile 
angajaţilor săi); îmi mărturisește că rezolvă 
probleme arzătoare și seara sau în 
weekenduri, cu ajutorul smartphone-ului ei, în 
timpul unei drumeţii. Daytner nu era imună 
nici la alte presiuni antreprenoriale. A lansat 
DCG când gemenii erau încă mici și, fiindcă 
și-a dorit ca soţul ei să lucreze împreună cu 
ea, a ipotecat casa pentru a plăti îngrijirea 
copiilor. Pe măsură ce afacerea ei a luat 
amploare, Daytner a fost uneori destul de 
„epuizată din punct de vedere psihic“. De 
aceea, urmărește serialul TV 24. 

Totuși, când am vorbit cu ea, mi-a spus 
că plănuiește ca joia următoare să-și ia din 
nou o zi liberă, deoarece copiii ei au liber de 
la școală. Are de gând să înghesuie în 
mașină cât mai mulţi dintre copii, să meargă 
să admire cireșii înfloriţi din Washington și 
să se relaxeze la mall. 

Una peste alta, viaţa ei părea destul de 
frumoasă. Și astfel, cum scriam această 
carte, m-am apucat să povestesc biografia 
lui Daytner la petrecerile tip cocktail. La fel 
ca Obama, oamenii se întreabă întotdeauna: 
„Cum reușește?“ - sau dacă cineva e puţin 
mai iritat: „Nu o cunosc pe această femeie, 
dar deja o urăsc.“ Miturile noastre culturale 
despre suprasolicitare, lipsa somnului și cât 
de greu este să „ai totul“ sugerează că o 
carieră impresionantă și o familie 
numeroasă precum cea a lui Daytner ar fi 


imposibile. Sau, dacă sunt posibile, cu 
siguranţă nu te poţi aștepta să faci drumeţii 
în timpul zilei de lucru, iar la culcare să 
citeşti romanele lui Jodi Picoult. 

Nu voi susține că este ceva ușor. Dar, pe 
măsură ce Daytner mi-a povestit despre 
sistemul ei de a-și tria e-mailurile (care 
durează „al naibii de mult timp“) și despre 
modificarea unora dintre responsabilităţile 
angajaţilor ei astfel încât să-și menţină ziua 
de lucru de la 8:30 la 17:00, a devenit curând 
evident faptul că ea își înţelege orele și 
minutele în mod diferit fată de majoritatea 
oamenilor. 

În primul rând, ea consideră că timpul 
este preţios și chiar profită de cele zece 
minute dintre începerea școlii adolescenților 
(8:00) și începerea școlii gemenilor (8:10) 
pentru a le citi fiilor săi în mașină cărțile cu 
aventurile fraților Hardy și pentru a-și cultiva 
relaţia cu ei. 

lar în al doilea rând, spune: „lată care cred 
eu că este diferența. Știu că sunt 
responsabilă faţă de mine. Tot ceea ce fac, 
fiecare minut pe care îl petrec este alegerea 
mea.“ Daytner alege să petreacă acele 
minute îndeplinind cele trei lucruri pe care le 
face cel mai bine: își dezvoltă afacerea, își 
îngrijește familia și are grijă de sine. „Dacă 
nu-mi petrec timpul cu înţelepciune, este 
decizia mea. Chiar dacă este doar un 
moment de liniște.“ 


Dar în cadrul acestor trei priorităţi, ea a 
descoperit un mic secret: când te 
concentrezi pe ceea ce faci cel mai bine, pe 
ceea ce îți aduce cea mai mare satisfacţie, 
există suficient loc pentru toate. Îţi poţi clădi 
o carieră impresionantă. Îţi poţi întemeia o 
familie numeroasă. Și poţi să te plimbi de-a 
lungul unui pârâu din Maryland într-o 
dimineaţă obișnuită din timpul săptămânii, 
deoarece ziua este prea frumoasă pentru a o 
petrece în casă. Într-adevăr, îţi poti umple 
viaţa cu mai multă bogăţie decât cred 
majoritatea oamenilor. 


M-am gândit mult la Daytner în timp ce mă 
concentram să scriu această carte. Viaţa ei e 
într-un contrast atât de puternic cu felul în 
care noi, cei din secolul XXI, ne-am obișnuit 
să ne evaluăm timpul, încât nu mă pot abţine 
să nu mă gândesc la ea. Se poate spune că 
timpul a devenit principala obsesie a vieții 
moderne. Unii oameni fac suficient sex. Alţii 
au destui bani. Dar nimeni nu pare să aibă 
suficient timp. 

Futuriștii nu au prezis neapărat acest 
lucru. În 1959, în plin avânt al tehnologiei 
care simplifica munca manuală? și al 
creșterii masive a eficienţei, revista Harvard 
Business Review își exprima îngrijorarea că 
acea „plictiseală care obișnuia să-i tulbure 
doar pe aristocrați“ a devenit „un blestem 
comun“. 


Dar odată cu apariția familiilor cu două 
venituri și apoi a locurilor de muncă 
stresante, istoria spune că tendința spre 
plictiseală s-a inversat brusc. În 1991, 
sociologa Juliet Schor se întreba!" în cartea 
sa de succes The Overworked American: „De 
ce timpul liber a fost o victimă atât de 
evidentă a prosperității?“ Imaginea creată de 
ea, a oamenilor care își priveau ceasurile ca 
să-și amintească în ce zi erau, a fost 
tulburătoare. Și asta se întâmpla cu mult 
înainte de a deveni dependenţi de 
telefoanele noastre mobile inteligente. În 
prezent, revista de management Harvard 
Business Review prezintă anecdote” precum 
cele despre „Sudhir“, un analist financiar care 
lucrează 90 de ore pe săptămână în timpul 
verii, sezonul său „lejer“, și 120 de ore în 
restul anului. „Joe“ chiar a reprogramat 
înmormântarea unui membru al familiei 
pentru a nu rata o ședință. În numărul din 
decembrie 2006, într-un articol intitulat 
„Extreme Jobs: The Dangerous Allure of the 
70-Hour Workweek“ el se plângea: 
„Săptămâna de lucru de 40 de ore este un 
lucru care ţine de trecut. Chiar și săptămâna 
de lucru de 60 de ore, odată ce ai ajuns în 
top, este acum considerată practic cu 
jumătate de normă.“ 

Peste două decenii de la această poveste 
despre criza de timp, cei mai mulţi dintre noi 
au acceptat pe deplin această viziune asupra 


lumii. Și astfel, parada statisticilor care 
susţin acest argument continuă. Declarăm 
sondajelor făcute de National Sleep 
Foundation? că dormim mai puţin de 7 ore 
pe noapte; mamele care lucrează cu normă 
întreagă și au copii de vârstă școlară susțin 
că petrec mai puţin de 6 ore în pat în noptile 
din timpul săptămânii și aproximativ 60% 
dintre ele declară că nu au suficient timp 
pentru a dormi. Aproximativ o treime dintre 
americanii care lucrează cu normă întreagă 
spun că muncesc peste 50 de ore pe 
săptămână. Recent, un sondaj Gallup a 
constatat că 12% dintre americanii angajaţi 
susţin că lucrează peste 60 de ore.!* Spunem 
că nu avem suficient timp pentru a face 
mişcare; cam o treime dintre americani, 
afirmă Centers for Disease Control and 
Prevention, nu reușesc să facă cele 2,5 ore 
de mișcare recomandate săptămânal și 
bănuiesc că singurul motiv pentru care unii 
oameni întrunesc recomandările este că 
guvernul consideră datul cu aspiratorul un 
sport. 

Să fii ocupat a devenit explicaţia pentru 
alegerea a tot felul de lucruri. Procentul 
adulţilor care votează la alegerile 
prezidenţiale nu s-a schimbat drastic în 
ultimii 20 de ani, dar procentul celor care nu 
au votat și care au dat vina pe programul 
aglomerat pentru eșecul lor de a ajunge la 
vot aproape s-a triplat între 1980 și 1996. 


Spunem că suntem prea ocupați să citim? — 
conform National Endowment for the Arts, în 
ultimul an doar jumătate dintre noi au citit un 
roman, o nuvelă, o poezie sau o piesă de 
teatru. Și suntem prea ocupați ca să le citim 
copiilor noștri. Părinţii care lucrează alocă 
zilnic între 1 și 7 minute pentru propria 
lectură sau împreună cu copiii, dar chiar și 
mamele care stau acasă alături de copiii de 
vârstă preșcolară nu depășesc 8 minute de 
lectură zilnică. Abia dacă ne mai ajunge 
timpul să răsfoim cartea Goodnight Moon. 
Dintre noi, 92% afirmăm că avem credinţă în 
Dumnezeu, însă doar aproximativ 40% 
dintre noi mergem săptămânal la slujbe 
religioase - iar unele studii au arătat că 
atunci când vine vorba de a recunoaște în 
sondaje frecvenţa mersului la biserică, ne 
punem sufletul în pericol și mințim. Prezenţa 
efectivă este probabil mai mică de jumătate 
față de cifrele apărute în sondaje.2 

Povestea despre criza de timp a acaparat 
atât de mult cultura, încât un grup intitulat 
Simplicity Forum a lansat campania „Take 
Back Your Time Day“ în 2003, publicând și un 
manual despre „combaterea excesului de 
muncă și a crizei de timp în America“. 
Manualul conţinea eseurile sociologei Juliet 
Schor și alte articole și statistici și mai 
alarmante. Unele cupluri cu două venituri, 
remarca un autor, reușeau să-și găsească 
doar 12 minute pe zi pentru a discuta. 


Aproximativ 80% dintre copii nu dormeau 
suficient. S-a raportat că 20-40% dintre 
animalele de companie, în primul rând câinii, 
sufereau de anxietate de separare din cauza 
stăpânilor absenţi, suprasolicitaţi la locul de 
muncă.* lar ilustrațiile atrăgeau atenţia că 
„țăranii din Evul Mediu lucrau mai puţin decât 
noi!“ 

Desigur, ţăranii din Evul Mediu aveau și o 
rată a mortalităţii infantile cu 25% mai 
mare, ceea ce mi se pare stresant, așa că 
ideea că aveau cumva o viaţă mai relaxată 
este ciudată. 

Într-adevăr, o mare parte din povestea 
despre criza de timp capătă un aspect destul 
de absurd, dacă stai să te gândești. De 
exemplu, numărul din ianuarie 2007 al 
revistei Real Simple a adresat o întrebare 
cititorilor săi „aflaţi în criză de timp“: Dacă ai 
avea câte un sfert de oră în plus pe zi, cum |- 
ai folosi? 

În texte pline de nostalgie, respondenţi 
visau cu ochii deschiși cum s-ar dedica în 
tihnă activităţilor de alinare a sufletului dacă 
ceasurile lor și-ar încetini mersul pentru o 
vreme. Jenifer Thigpen din Orlando, Florida, 
scria: „M-aș juca cu câinii mei, care aduc 
bucurie în viaţa mea nebună și agitată.“ Julie 
Lane-Gay din Vancouver declara: „Aș scrie 
scrisori de mulţumire. Nu niște notițe 
formale, ci scrisori autentice în care să le 
mulțumesc oamenilor pentru lucrurile pe 


care le-au realizat și care au contat. (... Într-o 
bună zi, sper să reușesc să-mi împlinesc 
visul.“ Sarah Nahmias voia să „reînveţe să 
cânte la flaut. Este un lucru care îmi plăcea 
enorm în tinereţe, dar cu care am pierdut 
legătura în timp ce mă ocupam de copii și de 
nenumăratele obligaţii familiale“. Andrea 
Wood din St. Augustine, Florida, se plângea: 
„Mă simt ca și când ziua n-ar avea niciodată 
destule ore pentru a-mi pregăti niște 
mâncăruri sănătoase, așa că mi-aș petrece 
un timp tocând, pregătind și gătind hrană 
gustoasă și sănătoasă." Alţii și-au exprimat 
dorinţa să se scufunde într-o cadă plină cu 
spumă, să citească, să se relaxeze pe 
canapea sau, după cum scria o femeie, să 
încerce hamacul pe care-l asamblase, dar de 
care încă nu se atinsese. Katie Noah din 
Abilene, Texas, medita:  „Cincisprezece 
minute de scris neîntrerupt ar fi un cadou de 
neprețuit“, deși se presupune că a reușit să- 
și găsească un sfert de oră ca să citească 
Real Simple și să scrie o scrisoare despre 
visul ei iluzoriu. 

În orice caz, acest mesaj domină cultura. 
O reclamă trimisă de Amazon în poșta mea 
electronică cuprindea DVD-uri cu exerciţii 
fizice care concurează pentru a oferi cel mai 
scurt antrenament, de exemplu: „Serii de 
câte 12 secunde: fă sport câte 20 de minute, 
de două ori pe săptămână!“ Dacă nu reușim 
să facem 20 de minute de gimnastică, nu e 


de mirare că realizarea unor lucruri mari, 
cum ar fi construirea unei cariere în timp ce 
ne  creștem copiii, conducerea unei 
organizaţii nonprofit și antrenamentul pentru 
maraton, este de-a dreptul imposibilă. Sau 
poate că este posibilă, dar numai dacă 
găsești o slujbă cu jumătate de normă, ori 
dacă îţi reduci puţin timpul de lucru - tema 
adoptată de mulţi prezentatori și autori ai 
cărţilor despre echilibrul dintre muncă și 
viaţa personală. 

însă, pe lângă toate acestea, există 
Theresa Daytner, care are șase copii și o 
companie cu încasări de șapte cifre. În timp 
ce noi ceilalți ne plângem că nu suntem în 
stare să ne găsim câteva minute pentru 
lectură, ea face parte dintr-un club de lectură. 
În timp ce noi visăm la un sfert de oră în plus 
ca să ne legănăm în hamac, ea pleacă într-o 
drumeţie. 

Și iată care e nebunia. Atât ea, cât și 
oamenii care susţin că sunt „prea ocupați“ 
pentru a vota sau care au doar 12 minute 
pentru a vorbi cu partenerii lor au cu toţii 
exact același timp. Noi toţi avem 24 de ore pe 
zi și 7 zile pe săptămână. Dacă le înmulţești, 
rezultă că avem 168 de ore în fiecare 
săptămână pentru a ne crea vieţile pe careni 
le dorim. Toţi avem aceleași 168 de ore, 
repetate până la sfârșitul vieţii noastre. Și 
astfel, atunci când întâlnim persoane precum 
Daytner, ne întrebăm: de ce sunt ele capabile 


să-și umple timpul cu atâtea lucruri 
semnificative, în timp ce alții visează la un 
sfert de oră în plus pentru a face o baie cu 
spumă? 

Asta este întrebarea principală a acestei 
cărţi. 168 de ore este povestea modului în 
care unii oameni reușesc să se implice total 
în viaţa lor profesională și personală. Este 
povestea modului în care oamenii își duc 
cariera la următorul nivel, în timp ce continuă 
să aibă grijă de comunitățile, familiile și 
sufletele lor. În calitate de jurnalistă care 
scrie frecvent despre aspecte legate de 
carieră și tendinţe sociale, de-a lungul anilor 
am intervievat și am studiat mulţi astfel de 
oameni de succes pentru această carte și 
pentru alte proiecte. Cunoști genul - să 
zicem, mamă a cinci copii și maratonistă 
care se întâmplă să fi guvernat statul Alaska 
pentru o vreme, în timpul liber. Un tip care 
gestionează un fond de investiții private cu 
nouă cifre și care își rezervă timp să le 
citească copiilor săi preadolescenti 
Aventurile lui Huckleberry Finn. O 
antreprenoare care lucrează într-o companie 
pentru a lansa un produs sau un serviciu 
unic și care are grijă de fermă, pentru a-și 
cultiva legătura cu pământul. Un tată care își 
găsește timp să se antreneze pentru un 
maraton și care, în timp ce aleargă, este 
însoţit de fiul său care se plimbă cu bicicleta. 
O tânără biologă în devenire care își obţine 


doctoratul în timp ce se ocupă de un 
bebeluș, merge la interviuri pentru un loc de 
muncă și apoi obţine titularizarea în timp ce 
este însărcinată în opt luni cu al doilea copil. 
Când aud aceste povești de viaţă, sunt 
adesea tentată să întreb, la fel ca Obama: 
„Când mai ai timp să dormi?“ Dar am învăţat 
că, la fel ca Daytner, mulţi dintre acești 
oameni chiar dorm și nu se rezumă să 
ațipească 20 de minute la fiecare 4 ore. 

Scopul acestor povești de viaţă nu este 
acela de a face pe cineva să se simtă prost 
sau leneș. Mai degrabă, consider aceste 
povești eliberatoare, în special pentru tinerii 
ca mine care încearcă să-și construiască o 
carieră, să-și întemeieze o familie, dar și să- 
și cultive propriile pasiuni - în cazul meu, 
alergat, cântat și alte lucruri - într-o lume 
care se plânge continuu cât de greu este să 
le faci pe toate. Odată ce te-ai întrebat cum 
reușesc unii oameni să facă atât de multe, 
poţi începe să-ţi pui întrebări și în privința 
celor care sunt în criză de timp. De exemplu: 

Cum ar fi dacă chiar n-ar trebui să alegi 
între a-ţi duce cariera la următorul nivel și a 
construi cetăţi în curtea din spate împreună 
cu copiii tăi, pentru că ai suficient timp 
pentru ambele activităţi? 

Cum ar fi dacă ai avea o stare de 
sănătate excelentă - pentru că dormi 
suficient și faci destulă mișcare pentru a fi în 
cea mai bună formă din viaţa ta - și te-ai 


dedica activităţilor de voluntariat mai des 
decât 90% din populaţie? 

Cum ar fi dacă ai avea suficient timp 
pentru a face din nou cunoștință cu 
partenerul tău de viaţă, atât ca iubiţi, cât și 
ca prieteni, nu doar ca părinţi care se ocupă 
de detaliile administrative ale căminului 
vostru? Și dacă ai reuși să faci toate aceste 
activităţi cu brio - și, în plus, să cânţi la flaut, 
să scrii în jurnal sau orice altceva îţi dorești 
în secret — fără să visezi la acel sfert de oră 
în plus, în fiecare zi? 

Adevărul dur - dar plin de speranţă - 
este că poţi. Da, în viaţa ta se întâmplă o 
mulţime de lucruri. S-ar putea să te întrebi 
dacă ai timp să citești această carte. Dar 
înainte de a o lăsa din mână pentru a-ţi 
verifica e-mailul, vreau să mă asigur că reţii 
două idei: poţi alege cum să-ţi petreci cele 
168 de ore și ai mai mult timp decât crezi. 
Pentru a studia felul în care își petrec timpul 
oamenii de succes, a trebuit mai întâi să aflu 
cum și-l petrec americanii, în general. Se 
pare că știm răspunsul la această întrebare 
cu lux de amănunte. Timp de mai mulţi ani, 
Bureau of Labor Statistics a realizat un 
studiu numit American Time Use Survey 
(ATUS). În ultimii 40 de ani, diverse 
universităţi și organizații au efectuat studii 
similare de tipul „jurnalului“. Cercetările 
ATUS și altele asemenea le cer unor mii de 
oameni să raporteze ce au făcut la fiecare 


câteva minute în ultimele 24 de ore, aproape 
ca un avocat care îţi cere bani pentru timpul 
acordat. Uneori, acest lucru se întâmplă 
printr-o discuţie telefonică avută cu un 
cercetător, care stă de vorbă pe parcursul 
zilei cu participantul la studiu și îi 
reamintește realităţile timpului și ale fizicii 
oricui încearcă să susțină că a avut 28 de ore 
de activitate. În alte studii, cercetătorii le 
trimit jurnale participanţilor, cerându-le să-și 
consemneze activităţile desfășurate într-o 
anumită zi sau, în unele cazuri, timp de o 
săptămână.  Statisticienii împart apoi 
răspunsurile pe categorii care fac obiectul 
diverselor reducţii demografice. 

Deși astfel de studii sunt mai laborioase 
decât a-i întreba pe oameni câte ore își 
dedică muncii, somnului și altor asemenea 
activități, analizele descoperă că ele sunt 
mai exacte, astfel că sunt considerate 
standardul de aur al cercetării sociologice 
privind managementul timpului. Rezultatele, 
atunci când sunt combinate cu alte studii, 
prezintă o imagine fascinantă a vieţii de zi cu 
zi. Ele arată că multe presupuneri cu privire 
la modul în care oamenii își petreceau timpul 
în trecut - și cum și-l petrec în prezent — 
sunt greșite. 

Pentru început, potrivit studiilor jurnalului, 
majoritatea americanilor dorm aproximativ 8 
ore pe noapte, la fel ca în urmă cu 40 de 
ani.* Această medie nu este influenţată de 


pensionari și studenţi; chiar și mamele și taţii 
căsătoriţi care lucrează cu normă întreagă și 
au copii cu vârsta sub 6 ani dorm 8,31, 
respectiv 8,06 ore.*! Mamele căsătorite care 
lucrează cu normă întreagă și au copii de 
vârstă școlară reușesc și ele să doarmă 8,09 
ore pe noapte. 

Unul dintre motivele pentru care avem 
suficient timp să dormim este că lucrăm 
mult mai puţin decât credem. Deși revista 
Harvard Business Review anunța că 
săptămânile de lucru de 70 de ore au devenit 
noul standard al angajatilor profesionişti, în 
realitate, un părinte obişnuit care este 
angajat cu normă întreagă muncește între 35 
și 43 de ore pe săptămână. Într-adevăr, un 
studiu publicat într-un comunicat de presă al 
Center for Work-Life Policy despre cele 70 de 
ore de muncă săptămânale menţionate de 
studiul HBR a constatat că aproximativ 1,7 
milioane de americani aveau locuri de 
muncă  „solicitante“**, caracterizate de 
săptămâni de lucru de 60 de ore și alte astfel 
de lucruri (multă responsabilitate sau flux de 
activitate imprevizibil). Pare un număr mare, 
dar 1,7 milioane de oameni reprezintă puțin 
peste 1% din forța de muncă din SUA. Și din 
moment ce săptămâna de lucru de 60 de ore 
nu se bazează pe niște jurnale, este foarte 
posibil ca 1% să fie o estimare prea mare 
(așa cum vom vedea în continuare). 


Ne păstrăm locuinţele oarecum curate, 
dar nu la fel de curate ca în 1965, când 
mamele casnice petreceau, în medie, 37,4 
ore pe săptămână ocupându-se de locuinţele 
lor (iar mamele căsătorite, inclusiv cele 
angajate, petreceau în general 34,5 ore 
pentru astfel de treburi). Dar, în prezent, chiar 
și taţii ale căror soţii sunt casnice petrec mai 
mult de o oră pe zi cu activităţi gospodărești, 
precum curăţenia,  gătitul și  tunderea 
gazonului. Aceste ore se adaugă la cele 
aproape 4 ore pe zi pe care soțiile lor le 
petrec efectuând aceste activităţi 
(aproximativ 26 de ore pe săptămână). 
Mamele căsătorite care lucrează cu normă 
întreagă reușesc să totalizeze puţin peste 2 
ore pe zi pentru curăţenie, tocat legume și 
dat cu aspiratorul, sau aproximativ 14,5 ore 
pe săptămână. 

Totuși, situaţia este puţin mai delicată 
când vine vorba despre copii. Multe mame 
care lucrează cu normă întreagă își fac griji 
că nu își tratează copiii cum trebuie și, într- 
adevăr, aceste femei petrec doar aproximativ 
11 minute pe zi jucându-se sau ocupându-se 
de hobbyuri alături de cei mici (aproximativ 
25 de minute, în cazul în care copiii sunt mai 
mici de 6 ani). Dar mamele care lucrează cu 
jumătate de normă - reducând săptămâna 
de lucru de la 36 la 19 ore - măresc acest 
interval petrecând până la 21 de minute pe 
zi. Mamele care renunţă de tot la serviciu 


abia dacă au o jumătate de oră liberă. Chiar 
dacă au copii de vârstă preșcolară, ele se 
joacă împreună cu ei, în medie, doar 50 de 
minute pe zi, sau aproximativ 6 ore pe 
săptămână, deși astfel de mame petrec cu 
35 de ore mai puţin pe săptămână muncind 
în colaborări față de cele care lucrează cu 
normă întreagă. Taţii petrec doar aproximativ 
15-18 minute pe zi jucându-se cu copiii lor, 
ceea ce înseamnă aproximativ 1/6 din timpul 
pe care și-l petrec făcând naveta (adică 
deplasându-se cu mașina). 

Americanii, în general, se uită mult la 
televizor - peste 30 de ore pe săptămână, 
potrivit observaţiilor companiei Nielsen, 
deși studiile făcute asupra  jurnalelor 
menţionează un număr mult mai mic în 
acest sens (2,62 ore pe zi în medie, sau 3,3 
ore pentru persoanele care se uită mai mult 
la televizor, ajungând la 18-23 de ore pe 
săptămână). 

Desigur, această ultimă statistică ridică 
următoarea întrebare: De ce cifrele 
înregistrate în jurnal sunt extrem de diferite 
de răspunsurile pe care le dau oamenii în 
cadrul altor sondaje? În cazul statisticilor 
referitoare la timpul petrecut în faţa 
televizorului, motivul pare să fie ratingul; 
Grupul Nielsen vrea să știe dacă televizorul 
este pornit, în timp ce jurnalele tind să 
consemneze „principalele activităţi“. Oamenii 


menţionează privitul la televizor doar dacă 
acordă atenţie programelor. 

Dar alte întrebări sunt și mai importante. 
De exemplu, de ce mamele care lucrează 
susţin că dorm doar 6 ore pe noapte, când 
jurnalele lor arată că de fapt dorm 8? Este 
adevărat că numărul de 6 ore este valabil 
pentru zilele din cursul săptămânii, dar 
pentru ca media săptămânală să atingă 8, 
asta ar însemna ca o mamă care lucrează să 
doarmă în mod obișnuit 13 ore în fiecare 
noapte de weekend (echivalentul trezirii la 
prânz, dacă adoarme seara la ora 23:00). Mi- 
aș dori ca familia mea să mă lase să fac 
asta! Explicaţia cea mai probabilă este că 
femeile își subestimează drastic numărul 
orelor de somn. Dar de ce? De ce să le creezi 
tinerelor falsa impresie că mamele angajate 
sunt obosite și lipsite de somn? De ce ar 
susține americanii, în general, că lucrează 
mai multe ore decât o fac în realitate, 
considerând muncă „cu jumătate de normă“ 
cele 60 de ore lucrătoare din timpul 
săptămânii? 

Sociologii au studiat și aceste întrebări. 
Se pare că există un defect fundamental în 
datele utilizate pentru a susţine afirmaţia 
conform căreia suferim de criză de timp și 
suprasolicitare: minţim. 

Este posibil să nu o facem în mod 
intenţionat, dar ne este greu să ne amintim 
sau să calculăm lucrurile atunci când un 


anchetator dorește un răspuns rapid și, în 
absenţa unor amintiri concrete, suntem 
predispuși la supraestimarea sau 
subestimarea lucrurilor bazate pe percepții 
dezirabile din punct de vedere social sau pe 
emoţii curente. 

De exemplu, puţini dintre noi adoră 
aspectele de rutină ale activităților 
gospodăreşti sau ale celor legate de 
administrarea locuinței. Golirea maşinii de 
spălat vase sau plata facturilor nu durează 
mult, dar simtim că ne ocupăm mereu de ele. 
Aşadar, dacă ne întreabă cineva cât timp 
petrecem cu astfel de lucruri, le 
supraestimăm durata - cu ceva de ordinul a 
100% atât pentru bărbaţi, cât și pentru femei 
- comparativ cu cifrele reale înregistrate în 
jurnale. 

De asemenea, ne simţim presaţi să 
muncim din greu. Într-o lume aflată într-o 
competiţie acerbă, mulţi dintre noi ne simţim 
stresaţi în legătură cu munca, ceea ce ne 
face să percepem orele mai lungi decât sunt 
ele de fapt. Când telefoanele mobile și alte 
dispozitive ne fac accesibili în cea mai mare 
parte a timpului, ne putem considera setaţi 
pe modul de lucru nonstop chiar dacă 
tocmai urmărim un DVD cu comedia 
Talladega Nights: Balada lui Ricky Bobby, 
înainte de a ne verifica rapid e-mailul. Și, 
având o siguranţă redusă a locului de muncă, 
suntem dornici să demonstrăm că suntem la 


fel de dedicați precum colegii și competitorii 
noștri. Gândește-te la asta. Dacă publicaţii 
precum Fortune și Harvard Business Review 
susţin că săptămânile de lucru de 60 de ore 
reprezintă noua „jumătate de normă“, ce 
manager n-ar susţine că lucrează 70 de ore? 

Și astfel, susţinem că lucrăm mai multe 
ore decât ne indică jurnalele. Într-adevăr, în 
anii 1990, când sociologul John Robinson și 
colegii săi de la Universitatea din Maryland 
au analizat estimările oamenilor cu privire la 
durata timpului de lucru și le-au comparat cu 
jurnalele, au descoperit că, cu cât aceștia 
susțineau că lucrează mai multe ore, cu atât 
datele erau mai inexacte.“ Poţi ghici în ce 
direcţie. Aproape toate persoanele care au 
declarat că lucrează 70 de ore pe săptămână 
au supraestimat. Într-adevăr, o persoană 
obișnuită care a declarat că lucrează peste 
75 de ore pe săptămână a totalizat, în 
general, aproximativ 55. Când l-am contactat 
recent pe John Robinson#, acesta mi-a 
trimis o lucrare pe care o pregătea folosind 
informaţii mai recente, din 2006-2007. 
Conform acestor date, timpul petrecut la 
lucru creștea puţin pentru oamenii ale căror 
valori orare estimate arătau că au tendința 
să fie dependenţi de muncă, dar chiar și așa, 
o persoană obișnuită care susținea că 
lucrează 60-69 de ore pe săptămână 
înregistra efectiv 52,6 ore, iar o persoană 
obișnuită care susținea că lucrează 70, 80, 


90 sau mai multe ore pe săptămână 
înregistra mai puţin de 60 de ore de lucru pe 
săptămână. 

Când aduni aceste supraestimări ale 
timpului alocat serviciului, activităţilor 
gospodărești și altor responsabilităţi (cum ar 
fi îngrijirea copilului și mișcarea), poţi 
înţelege de ce unele studiit au constatat că 
socotelile oamenilor pentru o săptămână 
obișnuită însumează până la 180 de ore sau 
uneori mai mult de 200 - chiar dacă și celui 
mai puternic dintre noi îi sunt acordate 
maximum 168 de ore. Studiile dedicate 
jurnalului sunt valoroase în sociologie, 
deoarece ne obligă să ne confruntăm cu 
realitatea faptului că o zi are 24 de ore, o 
săptămână are 168 de ore și toate activităţile 
noastre trebuie, de fapt, să se încadreze în 
aceste limite. 

În vreme ce supraestimăm munca și 
activităţile gospodărești, subestimăm o 
componentă majoră a vieţii noastre, în afară 
de somn: timpul liber. O declaraţie întâlnită 
frecvent în cartea The  Overworked 
American® este că „americanii afirmă că le 
mai rămân doar 16,5 ore de timp liber pe 
săptămână, după ce se ocupă de obligațiile 
de serviciu și de cele din gospodărie“. Cu 
toate acestea, ei raportează că se uită la 
televizor mai mult de 16,5 ore pe săptămână 
- o activitate dificil de clasificat altfel decât 
timp liber. 


Cu alte cuvinte, când vine vorba de viața 
de zi cu zi, mitul crizei de timp nu spune 
întreaga poveste. Problema nu este că 
suntem cu toţii  suprasolicitaţi sau 
subestimaţi, ci că majoritatea dintre noi nu 
avem absolut nicio idee despre cum ne 
petrecem cele 168 de ore. 

Nu ne gândim la modul în care vrem să 
ne petrecem timpul, așa că ne trezim mult 
timp ocupați cu diverse lucruri — televizor, 
internet, activităţi gospodărești, comisioane 
- care ne dau o ușoară plăcere sau un 
sentiment de împlinire, dar care contribuie 
prea puţin la evoluţia carierelor noastre, a 
familiilor noastre sau a vieților noastre 
personale. Petrecem foarte puţin timp cu 
activități care necesită mai multă gândire 
sau iniţiativă, cum ar fi creșterea copiilor, 
mișcarea sau implicarea în practicarea 
deliberată a măiestriei noastre profesionale 
în timpul orelor de lucru limitate. Încercăm 
să strecurăm aceste activități cu impact 
semnificativ pe lângă activitățile simple sau 
cele care par inevitabile doar pentru că le 
îndeplinim mereu sau pentru că avem 
impresia că alții le așteaptă de la noi. Și, în 
consecinţă, ne simțim  suprasolicitaţi și 
obosiţi și tindem să credem povești care 
confirmă acest punct de vedere. 


Dar dacă am aborda timpul în mod diferit? 
Dacă am începe cu o tabula rasa? Ce s-ar 


întâmpla dacă am privi fiecare minut, așa 
cum spune Dayiner, ca pe o alegere? 

Lasă deoparte, pentru o vreme, obligaţiile 
și complicațiile vieţii pe care o ai în prezent. 
Imaginează-ţi un program săptămânal 
complet liber, cu cele 168 de intervale orare. 

Dacă nu te-ai gândit până acum la acest 
concept, te încurajez să petreci câteva 
minute reflectând în acest sens. Când am 
creat un tabel cu 168 de rubrici, primul lucru 
care mi-a trecut prin minte a fost că atunci 
când începi cu o tabula rasa și-i completezi 
componentele majore, 168 de ore este un 
număr surprinzător de mare. 

În 168 de ore, se găsește cu ușurință timp 
ca să dormi 8 ore pe noapte (56 de ore pe 
săptămână) și să lucrezi 50 de ore pe 
săptămână, dacă dorești. Asta înseamnă 
106 ore în total, rămânând 62 de ore pe 
săptămână pentru alte lucruri. 

Amintește-ţi că, potrivit American Time 
Use Survey, o mamă casnică obișnuită 
petrece mai puţin de 4 ore pe săptămână 
jucându-se sau ocupându-se de hobbyuri 
alături de copiii ei (aproximativ 6 ore, dacă 
aceștia sunt de vârstă preșcolară). În 62 de 
ore, poţi face cu ușurință acest lucru. Poţi 
depăși cele 17-18 ore pe care o mamă 
casnică obișnuită le dedică săptămânal, per 
total, îngrijirii copilului (în capitolele 
următoare, vom discuta de ce este atât de 
mic acest număr și de ce e atât de diferită 


percepţia - evident, multe persoane care 
asigură îngrijire cu normă întreagă lucrează 
mult mai mult, dar pentru că vorbim despre o 
„medie“, realitatea este că există persoane 
care petrec săptămânal și mai puţin timp cu 
copiii). 

În timp ce mulţi dintre noi susţin că nu au 
timp să facă mișcare, atunci când aduni 
cifrele, vezi că nu este adevărat. Dacă lucrezi 
50 de ore pe săptămână, dormi 8 ore pe 
noapte și petreci 3 ore pe zi (21 de ore în 
total) îngrijindu-ţi copiii și interacționând cu 
ei, îți rămân 41 de ore libere. În acest timp, 
poţi obţine cu ușurință cele 2,5 ore de 
mișcare despre care cercetătorii medicali ai 
guvernului nostru au decis că sunt asociate 
cu ameliorarea stării de sănătate. Într-adevăr, 
ai putea dubla această cifră ajungând la 5 
ore, alergând câte 1 oră de trei ori pe 
săptămână și 2 ore în weekend, antrenându- 
te astfel pentru un semimaraton. 

Acest lucru lasă timp și pentru alte 
pasiuni. Oamenii care oferă cu generozitate 
din timpul lor cauzelor care îi interesează 
tind să fie mai fericiţi și mai sănătoși decât 
alte persoane. Însă doar aproximativ un 
sfert dintre americani fac voluntariat. Și 
numai o treime dintre aceștia înregistrează 
peste 100 de ore de voluntariat anual.“ O 
sută de ore pe an înseamnă 2 ore pe 
săptămână. Cu alte cuvinte, chiar dacă 
lucrezi cu normă întreagă, dormi suficient, 


petreci mai mult timp jucându-te cu copiii 
decât o mamă casnică obișnuită și alergi 40 
de kilometri pe săptămână, tot poţi aloca 
mai mult timp pentru activităţi de voluntariat 
decât 90% dintre concetățenii tăi. Poţi chiar 
să ieși la întâlniri săptămânale cu partenerul 
tău. 

Dacă aduni aceste ore (acordând 4 ore 
pentru întâlnire), vei vedea că tot îţi mai 
rămân încă 30 de ore. Acesta este un timp 
potrivit pentru a mânca și a face duș, a găti 
și a face curăţenie - dacă nu încerci să faci 
mare lucru - și a merge cu mașina (deși, 
repet, ar trebui să încerci să minimizezi 
această activitate, după cum vom discuta în 
capitolele următoare). Dacă petreci 3 ore pe 
zi realizând aceste activităţi (21 de ore în 
total), tot îţi mai rămâne mai mult de o oră pe 
zi pentru experimentarea reţetelor culinare, 
băile cu spumă, lectură, relaxare pe canapea 
în fața televizorului sau plimbare de-a lungul 
unui pârâu care susură, însoţit de un câine de 
împrumut, dacă asta este alegerea ta. Și 
toate astea în timp ce lucrezi 50 de ore pe 
săptămână - mult mai mult decât lucrează o 
persoană obișnuită, chiar dacă aceasta 
susține contrariul. Dacă lucrezi 40 de ore pe 
săptămână, cum face Theresa Daytner, vei 
avea în plus încă 10 ore săptămânal. 

Când te gândești la asta, începi să 
înţelegi problemele inerente convingerii 
răspândite că a lucra cu jumătate de normă 


este cheia realizării echilibrului dintre muncă 
și viaţa personală. Dacă nu trăieşti viaţa pe 
care ţi-o dorești în cele 72 de ore în care ești 
treaz și nu muncești (168 minus 56, apoi 
minus 40), cu ce ar schimba situaţia un 
surplus de până la 92 de ore? Înţelegi 
absurdul situaţiei chiar din întrebare. Ce ar 
face o persoană dacă ar avea un sfert de oră 
în plus, în fiecare zi? Dacă nu cânţi la flaut 72 
de ore pe săptămână, este o prostie să 
presupui că ai cânta dacă ai avea 73,75 ore. 
Deja ai mult timp la dispoziţie. 

Asta este ceea ce a descoperit Michael 
Schidlowsky, inginer de software în cadrul 
companiei Google din New York, când i-am 
cerut să-și ţină evidenţa orelor lucrate în 
timpul săptămânii. Schidlowsky nu are copii, 
dar are o relaţie stabilă de câţiva ani și 
petrece mult timp meditându-și sora mai 
mică. Michael predă cursuri de informatică 
la Universitatea din New York, iar în 
primăvara anului 2009, când am stat de 
vorbă cu el, se pregătea pentru lronman 
Triathlon, pe care l-a finalizat în luna 
septembrie a aceluiași an. Această 
competiţie implică înot pe un traseu de 3,8 
kilometri, un tur cu bicicleta de 180 de 
kilometri și o alergare de 42 de kilometri. Mai 
participase la câteva triatlonuri mai scurte. 

Este inutil să mai spun că Schidlowsky a 
desfășurat aceste activităţi pe parcursul 
câtorva săptămâni încărcate - dar nu chiar 


atât de încărcate pe cât ai putea crede. 
Jurnalul său a dezvăluit că a petrecut 40 de 
ore pe săptămână programând pentru 
Google. A petrecut mai mult timp la birou, 
dar a recunoscut că micul-dejun, prânzul și 
cina gratuită de la Google duceau la intervale 
de zăbovire și socializare. În orice caz, 40 de 
ore „reale“ au fost suficiente pentru a 
beneficia de o promovare în cursul anului 
trecut. Petrecea 3,5 ore pe săptămână 
mergând cu bicicleta la birou și de la birou 
înapoi acasă. 

Aș fi putut fi tentată să socotesc acele 
ore de navetă ca exercițiu fizic, dar 
Schidlowsky nu a făcut asta, deoarece el 
avea în program exerciţii fizice „autentice“. 
Avea 15 ore de antrenament săptămânal, 
parcurgând cel puțin două bazine de înot, 
efectuând mai multe alergări și plimbări cu 
bicicleta de câte 6 ore și zeci de kilometri 
parcurși în weekend peste Podul George 
Washington, până în Palisade. Petrecea 56 
de ore pe săptămână dormind: încearcă să 
mergi cu bicicleta 160 de kilometri și vezi 
dacă poţi să dormi mai puţin! 

Schidlowsky a calculat că îndatoririle sale 
didactice cumulau până la 6 ore pe 
săptămână, pentru că ţinea trei cursuri de 
programare open-source pe an și altele 
asemenea, câte unul pe semestru. Asimilase 
tot materialul didactic dinainte, așa că nu 
trebuia să-și petreacă mult timp planificând 


lecţii. De asemenea, și-a alocat aproximativ 3 
ore pe săptămână ca să antreneze alţi 
sportivi, a petrecut cam 2 ore pe săptămână 
făcând cumpărături și 14 ore ocupându-se 
de activităţile gospodărești. 

Când aduni toate aceste ore — 40 + 3,5 + 
15+56+6+3+2 +14 —, obţii 139,5 ore pe 
săptămână. Totalul îţi lasă 28,5 ore libere pe 
săptămână pentru alte activităţi. „În ciuda a 
tot ceea ce fac, încă îmi mai rămâne mai 
mult timp liber decât aș fi crezut“, mi-a 
mărturisit Schidlowsky după ce a calculat 
totul. El își petrece acele ore uitându-se la 
televizor aproximativ 7 ore pe săptămână, 
ieșind în oraș cu prietena lui, întâlnindu-se cu 
sora lui, cu alţi membri ai familiei și cu 
prietenii. „Mă simt destul de liber. 
Întotdeauna mă simt ca și cum aș avea o zi 
destul de bună“ Când m-am gândit la 
programul său, singura întrebare pe care am 
avut-o a fost: de ce nu s-ar simţi așa? Pe 
lângă faptul că îi place slujba, pe care o 
consideră o provocare, doarme suficient, iar 
orele sale nelucrătoare sunt dominate de 
activităţi plăcute şi generatoare de 
satisfacţii, cum ar fi predarea, antrenamentul 
fizic și petrecerea multor ore descifrând 
problemele de matematică alături de sora lui, 
care nu numai că nu se mai consideră slabă 
la matematică, ci chiar vrea să-și facă o 
meserie din asta. 


Așa se întâmplă când îţi abordezi cele 
168 de ore ca pe o tabula rasa. Așa se 
întâmplă când le completezi doar cu lucruri 
care merită să fie acolo. Îți construiești o 
viață în care poţi avea totul. 


Bineînţeles, ar trebui să fac precizarea că, 
deși cele 168 de ore ale tale pot fi o tabula 
rasa, potrivirea pieselor va necesita multă 
muncă. Acest lucru este valabil mai ales 
dacă sunt implicaţi copii. O mare parte din 
restul cărţii de faţă se ocupă de modul în 
care poţi descifra acest puzzle. Nu le vei citi 
copiilor tăi cărţi din seria cu fraţii Hardy la 
ora 2 dimineaţa. Dacă îţi iei copilul în vârstă 
de 12 ani într-o excursie la ora 11 dimineaţa, 
într-o zi din cursul săptămânii, când el ar 
trebui să fie la școală, vei fi căutat de 
inspectorul școlar care se ocupă de 
problema absenţelor - păcat că se întâmplă 
așa, dar acesta este un subiect pentru o altă 
carte. 

La un nivel fundamental, va trebui să 
stabilești ce-ţi dorești să faci pe parcursul 
celor 168 de ore ale tale. Mulţi dintre noi 
habar n-avem; unul dintre avantajele stării de 
a fi suprasolicitat sau în criză de timp este că 
scapi de povara alegerii. Din interviuri cu 
oameni care își iubesc viaţa, am constatat că 
aceștia se concentrează cât mai mult posibil 
pe ceea ce numesc eu competențele lor de 
bază, atât în profesie, cât și în viaţa 
personală. Sunt lucrurile pe care le fac cel 


mai bine și pe care alţii nu le pot face la fel 
de bine sau nu le pot face deloc. Pentru 
Daytner, aceste competenţe de bază sunt 
lucrurile cărora le dedică cea mai mare parte 
a timpului: dezvoltarea propriei afaceri, 
îngrijirea sa și a familiei sale. Oamenii 
eficienţi  externalizează, ignoră sau 
minimizează orice altceva. Următoarele 
capitole îţi vor prezenta modul de identificare 
a acestor competenţe de bază acasă și la 
muncă. Va trebui să-ţi schimbi viața pentru a 
petrece mai mult timp cu aceste lucruri 
importante și mai puţin timp cu lucrurile care 
nu sunt nici semnificative, nici plăcute pentru 
tine sau pentru persoanele dragi ţie. 

Nu voi susține că este ușor. Pentru a 
profita la maximum de cele 168 de ore ale 
lor, unii oameni au fost nevoiţi să-și schimbe 
locul de muncă, să se mute sau să provoace 
crize în vieţile lor deja pline. Capitolele 
următoare îţi vor prezenta felul în care îţi poţi 
transforma radical timpul de lucru pentru a 
avea succes în carieră și cum te poţi 
reorienta acasă, pentru a-ţi face viaţa de 
familie sau viaţa personală cât mai împlinită. 
Repet, acest lucru nu va fi ușor. Deși poţi să 
alegi cum să-ţi petreci propriul timp, pentru 
a-i influenţa pe ceilalţi este nevoie de un 
efort conștient. Unul dintre motivele pentru 
care unii părinţi alocă mult timp activităţilor 
gospodărești este acela că ei cred că 
spălatul frecvent al hainelor adolescenților 


reprezintă un mod de a-și arăta dragostea 
față de ei - și este mai ușor decât să 
investească timp pentru a crea capitalul 
relațional care le permite să interacționeze 
cu adolescenţii în moduri mai pline de 
semnificaţie. O căsnicie solidă poate 
supravieţui tragediilor și poate oferi multă 
energie pentru realizări în restul domeniilor 
vieţii, dar și asta necesită o investiţie de timp 
- timp care este ușor de sacrificat în 
favoarea serialelor de televiziune, 
comisioanelor, activităţilor cu impact redus 
la locul de muncă, priorităţilor altor oameni 
sau sentimentului de vinovăţie și altor 
presupuneri incontestabile ale vieţii de zi cu 
zi. Deși 168 de ore reprezintă mult timp, în 
sens mai larg, timpul este totuși o resursă 
neregenerabilă. Aceste ore tot trebuie 
planificate cu atenţie, pentru a-ţi transforma 
viaţa pe care o ai în viaţa pe care ţi-o dorești. 

Cel mai bun mod de a începe acest 
proiect - și de a profita la maximum de 
această carte - este să realizezi în viaţa ta 
echivalentul sondajului American Time Use 
Survey. Asemenea avocatului care îţi cere 
bani pentru timpul acordat, consemnează și 
tu exact ceea ce faci, cât mai des posibil. În 
mod ideal, ar trebui să faci acest lucru la 
fiecare șase minute, pentru a ușura calculele, 
sau să plătești pe cineva care să te 
monitorizeze permanent, precum propriul tău 
Boswell, dar la modul practic, această 


diagnoză presupune să-ţi iei o agendă și, de 
fiecare dată când faci o pauză de mers la 
toaletă, să notezi ce ai făcut de la ultima 
consemnare. 

De asemenea, poţi utiliza tabelul de la 
sfârșitul acestui capitol sau poţi descărca un 
tabel de pe website-ul My168Hours.com. 
Probabil vei dori să-ţi printezi mai multe 
exemplare, deoarece poate dura câteva 
săptămâni până vei deprinde obiceiul de a-ţi 
consemna viața. 

Fii cât se poate de atent. La ce oră te-ai 
dat jos din pat? Cât a durat să fii gata de 
plecare? Ai petrecut timp  căutându-ţi 
telefonul mobil și caietul de matematică al 
fiicei tale? Ce faci când ajungi la locul de 
muncă? Fii sincer. Verifici știrile care sunt în 
prea mică măsură relevante pentru munca 
ta? Cât timp petreci pe e-mail? Câte minute 
petreci la telefon sau participând la întâlniri? 
Ce procent din acest timp este de fapt 
relevant pentru fișa postului tău sau pentru 
scopurile tale în viaţă? Când iei pauze? Când 
gândești? Când faci mișcare și pentru cât 
timp? Când îţi închizi computerul sau când 
pleci de la locul de muncă? Cât timp îţi ia să 
ajungi acasă? Ce faci pe drum? Există 
comisioane sau activităţi de familie? Cât 
timp petreci jucându-te cu copiii, citindu-le 
sau sunând alți membri ai familiei și 
prieteni? Când dai drumul la televizor și când 
îl stingi? 


Următorul capitol va acoperi modul de 
analiză a acestor date primare, iar la sfârșitul 
acestei cărţi vei găsi câteva exemple de 
jurnale ale celor 168 de ore din viaţa unor 
persoane reale, însă scopul acestui exercițiu 
este să știi unde te situezi, astfel încât să-ţi 
dai seama dacă acolo vrei să fii. Probabil 
trebuie să faci doar mici modificări, 
adăugând sau scăzând lucruri din mozaicul 
de spații în care mulţi dintre noi pierdem 
controlul asupra timpului nostru. Vom 
discuta mai multe despre acest lucru mai 
târziu în carte, dar, ca un exemplu, în timp ce 
Katie Noah din Abilene, Texas, le 
mărturisește membrilor redacţiei revistei 
Real Simple că visează la un sfert de oră de 
scris neîntrerupt, Jill Starishevsky, 
procuroare districtuală adjunctă și mamă a 
doi copii mici din Bronx, își găsește timp să 
scrie câteva strofe dintr-o poezie în timp ce 
merge cu metroul din Manhattan în Bronx.* 
Rezultatul final? O activitate creativă (și 
crearea unui website numit „The Poem 
Lady“, de unde oamenii pot cumpăra poezii 
pentru Bar Mitzvah și pentru alte ocazii 
speciale din viaţă, iată o sursă de venituri 
pentru cumpărături). În plus: ea nu a trebuit 
să renunţe la muncă, familie, somn sau să 
viseze la o săptămână de 169,75 ore pentru 
a realiza toate aceste activităţi. 

Evident, a fost o mică descoperire. Totuși, 
în timp ce mulţi dintre noi ne pierdem 


vremea urmărind emisiuni de televiziune 
care nu ne plac cu adevărat sau participând 
la teleconferinţe nesemnificative, am putea 
face mari schimbări. Ne-am putea continua 
studiile. Am putea scrie un roman în fiecare 
an. Serios. Este nevoie de aproximativ 1 000 
de ore pentru a scrie o carte, iar dacă nu te 
mai uiţi la televizor 20 de ore pe săptămână, 
vei câștiga exact timpul de care ai nevoie. 

Repet, scopul acestei socoteli nu este 
acela de a face pe cineva să se simtă prost. 
Faptul că putem face asemenea alegeri 
demonstrează că suntem incredibil de 
binecuvântaţi. Acest lucru nu este valabil în 
părţi ale lumii unde oamenii petrec 6 ore pe 
zi cărând apă. Dar dacă nu citești această 
carte într-o tabără de refugiaţi, sunt șanse să 
trăiești într-o societate îmbelșugată, liberă și 
educată. Adevărul este că, într-o astfel de 
societate, există deja destul timp pentru a 
crește șase copii în timp ce conduci o 
afacere, lucrezi, predai și te antrenezi pentru 
triatlon, sau faci orice altceva îţi aduce 
bucurie și dă sens vieţii tale. 

Recunoașterea acestui lucru necesită 
schimbarea felului în care spunem povestea. 
După cum mi-a explicat Daytner, ea nu-și 
spune: nu am timp să fac activitatea X, Y sau 
Z. Își spune că nu va face activitatea X, Y sau 
Z pentru că „nu este o prioritate“. 

Adesea, este o explicație perfect 
adecvată. Ți-aș putea spune că nu voi coase 


costumul de Halloween al copilului meu 
pentru că n-am timp, dar nu este adevărat. 
Am timp. În fiecare săptămână, am la 
dispoziţie 168 de ore. Dacă cineva s-ar oferi 
să-mi plătească 100 000 de dolari pentru a 
coase manual un costum de Halloween, fii 
sigur că mi-aș găsi timp. Dar din moment ce 
nu se va întâmpla asta, recunosc că nu 
consider cusutul o activitate la fel de bună în 
cele 168 de ore ale mele precum scrisul, 
joaca cu cei mici sau, de ce nu, somnul. 

Dar cusutul costumelor de Halloween 
este doar unul dintre lucrurile de pe listă. Hai 
să ridicăm miza. Este nevoie de mai mult 
curaj pentru a spune: „Nu le citesc copiilor 
mei pentru că cititul nu este o prioritate.“ 
Dacă este adevărat că cititul nu e o prioritate, 
atunci este adevărat - chiar dacă nu este 
corect din punct de vedere politic să spui 
asta. Fii sincer. Asumă-ţi acest adevăr. Poate 
nu-ţi place să le citești copiilor. Poate că nici 
lor nu le place să le citești. Poate ai prefera 
să-ţi verifici smartphone-ul sau să urmărești 
concursul de frumuseţe Americas Next Top 
Model. Poate că soțul tău deja se descurcă 
mult mai bine când vine vorba de citit 
copiilor. Poate chiar crezi că venitul pe care îl 
asiguri, munca pe care o faci pentru 
societate sau bucuria obţinută în timpul 
orelor în care copiii tăi sunt activi reprezintă 
o prioritate mai mare decât interacţiunea cu 
ei. Ar putea fi multe motive întemeiate. 


Probabil există și unele neîntemeiate. Însă 
este o alegere, și nu o chestiune de lipsă de 
timp. Când spui „nu am timp“, această 
afirmaţie plasează responsabilitatea asupra 
altcuiva: șef, client, familia ta. Sau altfel 
spus, plasează responsabilitatea asupra unei 
forțe nebuloase: capitalism, societate, 
monstrul de sub pat. 

În orice caz, puterea îţi scapă din mâini. 
„Nu este o prioritate“ transformă cele 168 de 
ore din nou într-o tabula rasa, pentru a fi 
completată aşa cum alegi, cu lucrurile care 
hotărăști că sunt într-adevăr importante și 
care contează. 

Această carte este despre cum să faci 
acest lucru, 24 de ore pe zi, 7 zile pe 
săptămână. 


Cum să ţii un jurnal 


Dacă vrei ca pe viitor să profiţi la maximum 
de cele 168 de ore ale tale, jurnalul te va 
ajuta să știi cum le petreci în prezent. 
Utilizează tabelul care urmează sau 
descarcă unul de pe website-ul 
My168Hours.com, creează-ţi propriul tabel, 
folosește un document de editare a textului 
sau  consemnează-ţi activitățile într-o 
agendă. 

Încearcă să ţii o evidență cât mai 
completă posibil. „Muncă“ și „apelarea unui 
potenţial client“ sunt deopotrivă acceptabile, 


dar ultima activitate îţi va oferi mai multe 
informaţii de analizat. Începe oricând dorești, 
dar consemnează-ţi programul de activităţi 
timp de 168 de ore consecutiv. Dacă simţi că 
săptămâna pe care ai consemnat-o a fost 
neobișnuită, poţi începe din nou, dar rareori 
există săptămâni „tipice“. 


De-a lungul timpului, am avut șansa de a 
intervieva mulţi oameni fascinanţi. Dar puţini 
au fost la fel de fascinanţi ca Roald 
Hoffmann. 

Hoffmann este evreu și s-a născut în 
1937 la graniţa dintre Polonia și fosta Uniune 
Sovietică. Imediat după începerea celui de Al 
Doilea Război Mondial, familia lui a fost 
deportată într-un lagăr de concentrare. Tatăl 
său a pierit acolo; Roald și mama lui au 
scăpat cu viaţă și au fost ascunși de un 
ucrainean cumsecade în mansarda unei 
școli, mai bine de un an, Ca mamă, nu-mi pot 
imagina stresul de a încerca să ţii închis și 
tăcut un băieţel atât de mult timp. Dar faci 
tot ceea ce trebuie pentru a supravieţui, iar 
Hoffmann a avut o calitate care l-a ajutat să-i 
treacă mai repede timpul: era un observator 
atent. Privind printr-o gaură din perete, el 
studia cu atenţie lumina care se schimbă, 
anotimpurile care se succed și privea alţi 
copii care se jucau pe afară, păstrând aceste 
scene profund întipărite în memoria sa. 
„Sunt un observator“, mi-a spus el când l-am 


intervievat la începutul anului 2008 pentru 
site-ul Scientific American.* „Mă uit la modul 
în care interacționează lucrurile. Mă 
interesează." 

Spre sfârșitul războiului, Hoffmann şi 
mama lui s-au îndreptat spre rândurile 
Armatei Roșii și au petrecut câţiva ani în 
taberele pentru persoane strămutate. În cele 
din urmă, mama lui s-a recăsătorit, iar noua 
familie s-a stabilit în 1949 în New York. 
Acolo, Hoffmann s-a remarcat ca tânăr om 
de știință, premiat în cadrul liceului 
Stuyvesant, iar apoi al Universităţii Columbia. 
Dar știința era departe de a fi singurul său 
interes. La Columbia, cursurile despre marile 
cărţi ale literaturii și despre poezie, în special 
cele predate de către poetul câștigător al 
Premiului Pulitzer, Mark Van Doren, l-au făcut 
să devină nesigur în privinţa a ceea ce voia 
să facă în viaţă. 

Părinţii lui aveau păreri diferite. Fiind 
copil de imigrant evreu, „eram presat să 
devin medic - un medic adevărat!“, declară 
Hoffmann. Dar el știa că nu vrea să practice 
medicina, așa că a căutat altceva care ar fi 
fost pe placul familiei sale. „Am avut 
suficient curaj să le spun alor mei că nu voi fi 
medic, dar n-am avut suficient curaj să le 
spun că voiam să studiez istoria artei. Așa c- 
am absolvit cursurile facultăţii de chimie.“ Un 
domeniu care îi plăcea deopotrivă. A început 
să-și valorifice spiritul ascuţit de observaţie 


și, în curând, chimia i-a răspuns cu aceeași 
afecțiune. Hoffmann și-a obţinut doctoratul 
la Harvard în timp ce lucra sub îndrumarea 
viitorului laureat al Premiului Nobel, William 
N. Lipscomb, Jr. A devenit profesor la 
Universitatea Cornell, unde principalele sale 
succese în domeniu au vizat structura și 
reactivitatea moleculelor organice și 
anorganice. Regulile tandemului Woodward- 
Hoffmann din cadrul chimiei organice, pe 
care Hoffmann le-a dezvoltat împreună cu 
Robert Burns Woodward, prezic poziţiile 
atomilor în anumite tipuri de molecule. În 
1981, el și Kenichi Fukui au împărţit Premiul 
Nobel pentru chimie, pentru activitatea lor, 
realizată independent, privind desfășurarea 
reacțiilor chimice. 

Un Premiu Nobel este considerat de 
obicei punctul culminant al unei vieţi, așa că, 
în mod normal, exemplul meu s-ar opri aici. 
Dar cea mai interesantă parte a acestei 
povești este că, atunci când l-am intervievat 
pe Hoffmann, el de fapt vorbea de la singurul 
telefon public dintr-o colonie de artiști din 
California, unde tocmai își petrecuse 
dimineaţa scriind un poem fantezist în care 
naratorul se trezește vorbind cu un creier. Nu 
era nici pe departe primul său efort literar. 
Hoffmann începuse să scrie poezie la modul 
serios cu puţin timp înainte de a i se acorda 
Premiul Nobel. A scris despre știință și 
despre frumuseţea felului în care 


interacționează lucrurile. A scris poezii 
despre trăirile sale din copilăria petrecută în 
timpul războiului și, adesea, doar despre 
lucrurile pe care le-a observat - momente 
din viaţa de familie sau felul în care cei doi 
copii ai săi interacționau cu lumea când erau 
mici. „Probabil că există ceva din omul de 
știință în această pasiune pentru observaţie“, 
mărturisește el. „Dar trebuie s-o înzestrezi și 
cu o anumită valoare emoţională, astfel încât 
să însemne ceva pentru un cititor.“ Deși este 
conștient de faptul că oamenii i-ar putea citi 
iniţial poezia pentru elementul de noutate, 
Hoffmann a făcut un efort susținut pentru a- 
și perfecționa talentul literar. Studiază alți 
poeţi, își redactează singur versurile și 
participă la reuniuni literare precum cea din 
California. Nu este ușor. Când vine vorba de 
poezie, „unii dintre colegii mei, oameni de 
știință, afirmă: «Dacă aș avea timp, aș putea 
să scriu și eu.» Ei nu știu cât de dificil este“, 
declară Hoffmann. „Poeziile mele trec prin 
mai multe versiuni decât articolele mele 
științifice.“ 

Dar lui îi place procesul de creaţie. „Ador 
acel moment în care pun stiloul pe hârtie.“ lar 
această muncă - susținută în timp ce 
continuă să predea chimie la Cornell - a dat 
și ea roade. În cel de-al doilea plan al carierei 
sale, Hoffmann a publicat câteva cărţi cu 
lucrările proprii (printre care The Metamict 
State și Gaps and Verges, ambele la 


University Press din Florida), precum și 
poezii individuale în The Paris Review și The 
Kenyon Review. De asemenea, a scris piese 
de teatru și cărți de nonficţiune despre 
observaţiile sale științifice și cele surprinse 
în viaţa de zi cu zi și organizează lunar un 
spectacol intitulat „Entertaining Science“ la 
Cornelia Street Cafe din New York. 

Hoffmann este genul de persoană care 
îmi amintește de expresia „Omul 
renascentist“, dar el nu este, de fapt, bun la 
toate. După cum mi-a mărturisit, există unele 
domenii, cum ar fi matematica și muzica, 
unde sunt necesare sclipiri de geniu și de 
care nu s-a simțit niciodată atras în mod 
special. „Acestea se manifestă adesea prin 
existența unor copii-minune. Dar nu cunosc 
niciun copil-minune chimist, politician sau 
poet. Copiii scriu poezii frumoase. Au o 
inocenţă și un spirit de observaţie care nu 
sunt afectate de prea multe lucruri. Copiii 
sunt, de asemenea, depozitarii noţiunilor 
noastre romantice despre inocenţă. Ei scriu 
poezii interesante, chiar dacă nu sunt ceva 
excepţional." A făcut o pauză la telefon. 
„Cred că îmi plac lucrurile în care nu există 
minuni, pentru că am senzaţia că sunt 
capabil să le fac. Ne sunt accesibile, și mie, 
și ţie. 

Ar trebui să interpretăm „ţie“ din această 
propoziţie ca pe o întorsătură poetică a 
frazei - pentru a scrie profilul lui Hoffmann, 


a trebuit să petrec o jumătate o oră la telefon 
cu cumnata mea chimistă, rugând-o să-mi 
explice extrem de lent regulile Woodward- 
Hoffmann. Dar asta este ceea ce am reţinut 
din  meditaţiile lui Hoffmann. În acest 
moment al vieţii sale, acest om strălucit știe 
la ce se pricepe și ce poate face mai bine 
decât majoritatea oamenilor. Este un 
observator extrem de răbdător, capabil să 
vadă conexiunile în timp și, cu perseverenţă, 
să tragă din ele concluzii mai ample. A reușit 
să valorifice această abilitate în mai multe 
domenii — de la a-și umple timpul când era 
un copil speriat care se ascundea de naziști, 
până la chimie și poezie. Cred că noi, ceilalţi, 
putem învăța multe din deciziile sale, pe 
măsură ce încercăm și noi, la rândul nostru, 
să ne folosim de cele 168 de ore pentru a ne 
construi vieţile pe care ni le dorim. 


„Un loc de muncă reprezintă, în esenţă, un 
pachet de îndatoriri care au fost grupate și 
atribuite unui individ“, scriau cândva Troy 
Smith și Jan Rivkin de la Harvard Business 
School.* O viaţă este, de asemenea, un 
pachet de îndatoriri și activităţi pe care și le 
asumă un individ. Unele, cum ar fi dormitul și 
mâncatul, sunt necesare, dar restul sunt doar 
combinaţii de alegeri pe care le facem 
fiecare dintre noi, grupate împreună dintr-un 
motiv sau altul și, după cum scriau Smith și 
Rivkin, „nu există niciun motiv să 
presupunem (...) că îndatoririle trebuie să fie 


grupate în viitor în același fel în care au fost 
grupate în trecut“. Pachetul de îndatoriri de 
poet și chimist laureat al Premiului Nobel nu 
este neapărat unul intuitiv, dar nu există 
niciun motiv pentru care nu poate exista. 

Deși Hoffmann poate că s-ar înfiora la 
gândul acestei explicaţii lipsite de spirit 
poetic asupra modului în care își folosește 
timpul, aș susţine că el a identificat un 
principiu-cheie al economiei moderne. 
Pentru a-și crea o viaţă împlinită, el a 
valorificat ceea ce în lumea afacerilor este 
cunoscut drept „competenţe de bază“. 

lată ce înseamnă această expresie. 
Cândva - în zilele preistorice de acum 30 de 
ani -, corporaţiile se considerau niște 
mastodonţi de unităţi strategice de afaceri. 
Acestea nu erau neapărat afaceri legate între 
ele, dar au ajuns să fie grupate ca urmare a 
fuziunilor, achiziţiilor și lansărilor de produse. 
În cazul în care un domeniu de activitate era 
profitabil, raţionamentul era că o corporație 
mare ar proceda cel mai bine dacă ar 
achiziţiona o altă afacere în acest domeniu 
sau dacă și-ar lansa propria unitate 
comercială și ar lăsa-o să se dezvolte. De 
exemplu, în decursul anilor, producătorul 
american US Steel a cumpărat operaţiuni 
feroviare și - chiar în 1982 - compania 
petrolieră Marathon Oil, deoarece energia 
părea să fie domeniul viitorului. De-a lungul 
anilor,  conglomeratul american GE a 


cumpărat totul, de la bănci de investiţii la 
reţele de televiziune, pentru că toate acestea 
erau proprietăți profitabile. Profitul este bun 
și, prin urmare, orice lucru care poate 
contribui la profit pare a fi câștigător. 

Dar, în 1990, maeștrii spirituali ai 
managementului, Gary Hamel și C.K. 
Prahalad, au lansat o idee diferită într-un 
articol din Harvard Business Review.*2 Aceștia 
au observat că o afacere ar putea merge 
foarte bine pentru o vreme cu unităţi 
profitabile, dar fără legătură între ele, însă 
lumea intră într-o eră globală mult mai 
competitivă. Pe măsură ce pieţele deveneau 
mai eficiente, iar piața muncii mai flexibilă, 
talentele de top ar ajunge o resursă mai rară 
decât materiile prime sau capitalul pe care 
erau companiile obișnuite să-l aloce. Există 
un cost de oportunitate în ceea ce privește 
„claritatea intenţiei strategice“ atunci când 
dedici această resursă rară unor lucruri la 
care s-ar putea să te pricepi, dar pe care alți 
oameni le pot face la fel de bine sau mai 
bine. Acest lucru îndepărtează energia și 
concentrarea de la ceea ce compania face 
cel mai bine. După cum scriau Hamel și 
Prahalad, în era globalizării, o companie ar 
face cel mai bine să se concentreze pe ceea 
ce numesc ei „competenţe de bază“. 

Ei au definit aceste competenţe în trei 
moduri. „În primul rând, o competenţă de 
bază oferă acces potenţial la o varietate mai 


mare de pieţe. Competența în sistemele de 
afișaj, de exemplu, permite unei companii să 
participe la afaceri diverse, precum 
calculatoarele, televizoarele miniaturale, 
monitoarele pentru laptopuri și tablouri de 
bord pentru automobile.“ În al doilea rând, „o 
competenţă de bază ar trebui să aducă o 
contribuţie semnificativă la beneficiile 
percepute de client pentru produsul final“. Și, 
în cele din urmă, „o competenţă de bază ar 
trebui să fie dificil de imitat de către 
concurenți. Și va fi dificil dacă există o 
armonizare complexă a tehnologiilor 
individuale și a abilităţilor de producţie“. 
Puţine companii, scriau Hamel și Prahalad, 
ar putea realiza un leadership mondial în mai 
mult de cinci sau șase competenţe. 

De-a lungul anilor, această idee a fost 
perfecționată tot mai mult. „Competenţe de 
bază“ înseamnă, de obicei, lucruri pe care o 
companie le face cel mai bine și la care alte 
companii nu se pot descurca la fel de bine. 
Pe piața noastră eficientă, globală, 
companiile reușesc să aibă succes dacă se 
concentrează pe competențele lor de bază și 
minimizează, externalizează sau ignoră orice 
altceva. 

Astfel, în ultimele două decenii, această 
perfecționare a devenit o obsesie în afaceri. 
„Pământul este plat“, ca să-l cităm pe 
Thomas Friedman.  Contabilii au găsit 
modalităţi de a externaliza aproape orice 


sarcină, de la proiectare la stomatologie. 
US Steel — acel conglomerat prin excelenţă - 
s-a separat de Marathon Oil în 2002. În timp 
ce GE a început să se concentreze asupra 
competenţelor sale de bază sub conducerea 
fostului său director general Jack Welch, 
ieșind din orice afacere unde nu putea fi 
numărul unu sau numărul doi, în prezent a 
lansat ideea de a separa totul, de la capital 
până la diviziile de electrocasnice. 

Norocul corporațiilor fluctuează, dar 
afacerile care au succes în vremurile 
moderne tind să fie foarte concentrate pe 
ceea ce fac mai bine decât oricine altcineva. 
De exemplu, Wal-Mart oferă preţuri mici. 
Target vinde produse șic ieftine. Când Wal- 
Mart a încercat să ofere colecţii șic ieftine, a 
eșuat și a revenit la conceptul de preţ mic, 
care s-a dovedit un mare câștigător în 
recesiune. În 2008, în timp ce o mare parte 
din vânzarea cu amănuntul era în cădere 
liberă, vânzările Wal-Mart din același 
magazin au crescut cu 3,3%. Așa cum 
spunea Harry Snyder, cofondatorul lanţului 
de burgeri In-N-Out: „Fă un singur lucru și fă-l 
cât poţi de bine.“ 

De obicei, citim despre aceste concepte 
în paginile de afaceri. Dar se pare că putem 
învăţa câte ceva despre obţinerea succesului 
în propria viaţă și din eforturile pe care le-au 
depus companiile moderne pentru a deveni 
concentrate și aplicate. Nu trebuie să faci un 


singur lucru. Chiar și lanţul de restaurante In- 
N-Out Burger vinde și cartofi prăjiţi, și 
băuturi. Totuși, nu are rost să te împrăștii în 
prea multe lucruri dacă vrei să faci 
performanţă și nici să petreci mult timp în 
activităţi în care nu excelezi. Ceea ce vreau 
să susţin în acest capitol este că oamenii, 
asemenea companiilor, pot avea și ei 
competenţe de bază. Aceeași definiţie în trei 
părţi elaborată de Hamel-Prahalad se poate 
aplica și în cazul lor. Competenţele de bază 
ale unui individ sunt cel mai bine gândite ca 
abilități care pot fi utile în mai multe domenii 
de activitate. Ele ar trebui să fie importante 
și pline de sens. Și ar trebui să fie lucrurile pe 
care le facem cel mai bine și pe care alţii nu 
le pot face la fel de bine. 

Roald Hoffmann, de exemplu, și-a 
valorificat competenţa de bază - spiritul de 
observaţie - în chimie și poezie. El și-a 
dedicat suficient timp dezvoltării acestor 
competenţe de bază pentru a le face 
importante și pline de sens în viaţa sa. Și în 
loc să încerce să-și folosească talentul în 
domenii unde nu credea că ar putea fi de 
talie mondială (de exemplu, domenii în care 
excelează  copiii-minune, cum ar fi 
matematica și muzica, sau în cele care nu i- 
au plăcut la fel de mult, cum ar fi medicina), 
el și-a dedicat toate eforturile în zone unde 
putea străluci. 


În linii mari, cei care obțin cel mai mult de 
la viață încearcă să afle care sunt 
competențele lor de bază și să se 
concentreze asupra lor. Ei știu că cel puţin o 
diferență importantă între oamenii fericiţi, de 
succes, și cei care bâjbâie nesiguri prin viaţă 
este că oamenii fericiţi își petrec cât mai 
multe dintre cele 168 de ore pe care le au 
dispoziţie dedicându-se competenţelor de 
bază - perfecţionându-și atenţia pentru a 
realiza ceea ce și-au propus - și, asemenea 
corporațiilor moderne, renunțând la orice 
altceva. 


Așadar, care sunt aceste competenţe de 
bază? Sau, cu alte cuvinte, ce ar trebui să faci 
în timpul celor 168 de ore pe care le ai la 
dispoziţie? 

Unii oameni sunt binecuvântaţi să știe de 
la o vârstă fragedă. Însă cei mai mulţi, nu. 
Hoffmann nu a început să scrie poezie decât 
după ce a dobândit o experienţă îndelungată 
în calitate de chimist. Chiar dacă ai o idee 
bună, este posibil să nu remarci toate 
posibilitățile, astfel că e de ajutor să-ţi 
petreci timp găsindu-ţi „claritatea intenţiei 
strategice“. 

Totuși, pentru a înţelege acest lucru, 
trebuie mai întâi să vezi cum îţi petreci de 
fapt cele 168 de ore. 

În acest sens, revino la jurnalul din 
capitolul 1. Acesta este echivalentul 
sondajului American Time Use Survey pe 


care l-ai făcut asupra propriei vieţi, 
consemnându-ţi activităţile cât de des 
posibil pentru minimum 168 de ore. Odată ce 
ţi-ai consemnat datele primare pe durata 
unei săptămâni sau a câtorva săptămâni, 
clasifică-le în categorii. Deși categoriile se 
schimbă de la un an la altul, în 2008, ATUS le- 
a folosit pe acestea: (fiecare categorie 
include timpul de deplasare aferent): 

Îngrijire personală (cu subcategoria 
„somn'“); 

Consum de alimente și băuturi; 

Treburi casnice (activităţile gospodărești, 
pregătirea și curățarea alimentelor, tunderea 
gazonului şi  grădinăritul, administrarea 
gospodăriei); 

Achiziţionarea de bunuri și servicii 
(cumpărarea alimentelor, cumpărarea 
bunurilor); 

Îngrijirea și ajutorul acordat membrilor 
gospodăriei (cu o subcategorie amplă, 
„copii“, împărțită în îngrijire fizică, activităţi 
legate de educaţie, cititul pentru/împreună 
cu copiii și joaca/practicarea hobbyurilor 
împreună cu cei mici); 

Îngrijirea și ajutorul acordat membrilor 
familiei care nu locuiesc sub același 
acoperiș; 

Activităţi profesionale și alte activităţi 
legate de muncă, inclusiv naveta; 

Activităţi educaţionale; 


Activităţi organizatorice, civice și 
religioase; 

Timp liber și sport (socializare şi 
comunicare, vizionarea programelor TV, 
practicarea sportului, mișcare și relaxare); 

Apeluri telefonice, scrisori și e-mailuri; 

Alte activităţi. 

Aceste categorii de activităţi sunt bine 
chibzuite, iar la sfârșitul capitolului există loc 
pentru a-ţi face totalul orelor pentru fiecare 
dintre ele, deși ţi-aș recomanda, totodată, 
împărţirea unora dintre categoriile mai mari 
în subcategorii. 

„Munca“ reprezintă o categorie-cheie. Unii 
dintre noi au mai multe locuri de muncă. Dar 
chiar dacă ai o singură slujbă, ziua ta de 
lucru seamănă probabil mai mult cu 
„pachetul de sarcini atribuite unei singure 
persoane“ descris de Smith și Rivkin decât 
cu un interval omogen de timp. Eu mă 
consider scriitoare. Dar funcționez și ca 
detectiv, colector de taxe și expeditor de 
facturi, organizator de întruniri și, trebuie să 
recunosc, o împătimită a navigatului pe 
internet.  Împarte-ţi munca în atribuţii 
principale și calculează timpul pe care îl 
dedici fiecăreia. „Socializarea și 
comunicarea“ beneficiază, de asemenea, de 
analiză. Cât timp petreci socializând și 
comunicând cu soţul/soția sau copiii tăi? 
Cea mai mare parte a acestei categorii este 
consacrată unei activităţi care îţi place, cum 


ar fi cine festive cu prietenii, sau uneia care 
îți displace? „Altele“ pot însemna multe 
lucruri; nu-ţi bate capul cu secundele și nu-i 
face griji dacă nu-ţi ies la socoteală exact 
168 de ore. Aproape toată lumea pierde o 
oră sau două consemnându-și activităţile, iar 
unele sunt foarte greu de clasificat. 

Te invit să-ţi împărtășești rezultatele pe 
website-ul meu My168Hours.com sau cu 
familia și prietenii. Roagă-i să ţină același 
gen de jurnale. Presupun că vei face câteva 
descoperiri surprinzătoare și vei face unele 
mici adaptări înainte de a ajunge la 
întrebarea mai importantă: dacă ești la locul 
de muncă potrivit (despre care voi discuta 
mai multe în capitolul 3). 

lată ce am învăţat făcând acest exerciţiu 
de mai multe ori în lunile în care scriam 
această carte. În primul rând, deși simt că 
lucrez mult, de fapt lucrez aproximativ 50 de 
ore pe săptămână. Experienţa mea este una 
obișnuită; mulţi oameni care fac acest 
exerciţiu află că nu lucrează atât de mult pe 
cât își imaginează. 

O parte din această convingere falsă se 
datorează definiţiilor anoste ale muncii în 
domeniul intelectual. Dacă urmărești filmul 
Spărgătorii de nunţi în timpul zborului către o 
conferință, este aceasta muncă? Dacă bei 
cafeaua și citești The Wall Street Journal, se 
poate numi muncă? Dacă te ocupi de aceste 
activităţi la birou, ai spune că da. Însă dacă 


te ocupi de ele întins comod într-un fotoliu 
de acasă, probabil ai spune că nu. Dar nu 
există niciun motiv logic pentru care să 
consideri primul exemplu muncă dacă nu-l 
socotești și pe ultimul. 

În afară de definițiile anoste, există și 
tendința umană de a ignora excepţiile care 
nu corespund imaginilor mintale pe care ni le 
creăm în vieţile noastre supraaglomerate. De 
exemplu, dacă lucrezi patru zile câte 12 ore, 
iar vinerea pleci de la birou după 8 ore, vei 
crede că o zi „obișnuită“ de muncă are 12 
ore. Astfel, ai putea spune că lucrezi 60 de 
ore pe săptămână. Dar nu lucrezi atât. 
Lucrezi 56 de ore - probabil. Sunt șanse ca 
în cel puţin una dintre acele zile de muncă de 
12 ore să fi sosit târziu sau să fi terminat mai 
devreme, ca să eviţi traficul sau ca să ajungi 
la o programare la medic, ori pentru că ai 
luat o pauză la prânz. În scurt timp ajungem 
de fapt la 50 de ore pe săptămână. Câţiva 
dintre oamenii care s-au oferit voluntari să 
ţină jurnale în cadrul acestui proiect au cerut 
să o ia de la capăt cu o săptămână diferită, 
deoarece, de exemplu, aceștia își luaseră o 
jumătate de zi liberă joi, astfel că nu fusese o 
săptămână „obișnuită“ de 168 de ore. Dar, cu 
excepţia cazului în care nu te vei mai învoi 
niciodată în viaţa ta o jumătate de zi, 
excepţiile se adună. 

În timp ce subestimăm exceptiile, 
supraestimăm alte lucruri — de exemplu, 


timpul dedicat treburilor minore, repetitive. 
Dacă îţi verifici smartphone-ul de zece ori în 
weekend, s-ar putea să crezi că ai mai 
muncit câteva ore, chiar dacă fiecare 
verificare a durat 5 minute. Cu alte cuvinte, 
această activitate a durat mai puţin de o oră, 
chiar dacă zece verificări ale dispozitivului te 
vor face să te simţi ca și cum ai fi în modul 
de lucru 24 de ore din 24, 7 zile din 7. 

Adună aceste tendinţe într-o societate în 
care criza de timp reprezintă un semn de 
valoare și vezi cât de ușor este să calculezi 
greșit. Majoritatea oamenilor care lucrează 
cu normă întreagă, la fel ca mine, se situează 
într-un interval cuprins între 30 și 60 de ore. 

Defalcarea timpului meu în cadrul celor 
50 de ore de lucru mi-a oferit la fel de multe 
informaţii ca totalul. Am petrecut 
aproximativ 25 de ore scriind sau 
redactându-mi lucrarea. Am petrecut 5-10 
ore făcând cercetări, 3-5 ore dând telefoane, 
aproximativ o oră pentru marketing și 
prospectare, 1-2 ore pentru activităţi 
administrative, 5 ore pe e-mail și am efectuat 
numeroase alte lucruri care ar putea fi 
considerate sau nu documentare (am citit 
reviste pentru idei de articole, am navigat pe 
internet). Deoarece scriu ficţiune și vreau să 
fac tot mai mult acest lucru, am fost dispusă 
să calculez timpul petrecut citind ficțiune ca 
fiind ore de muncă, dacă îmi iau notițe în 
acest timp. Din păcate, cel puţin în primele 


dăţi când am ţinut jurnale, am descoperit că 
nu prea îmi luam notițe. Și aproape toate 
cele 50 de ore de muncă le petreceam la 
biroul meu de acasă, ceea ce nu este înţelept 
- trebuia să realizez mai multe interviuri faţă 
în faţă sau să particip la evenimente care 
puteau genera idei sau relaţii. 

Mă descurcam bine la capitolul mișcare. 
Ţinta mea era să alerg între 32 și 40 de 
kilometri pe săptămână și, din moment ce nu 
am viteză, alergarea îmi lua rareori mai puţin 
de 4 ore. În săptămânile mai bune, făceam 
mișcare 6-7 ore, care includeau 
antrenamentul încrucișat (împărţirea între 
alergare și antrenamente încrucișate a 
intervenit pe parcursul scrierii acestei cărți, 
pe măsură ce sarcina mea evolua, deși am 
încercat să menţin constant volumul total de 
exerciţii fizice, cu o durată de aproximativ 5 
ore). 

În majoritatea zilelor săptămânii 
petreceam 3-4 ore interacţionând cu Jasper, 
fiul meu mai mare, și cam de două ori mai 
mult timp în weekenduri. (Sam s-a născut 
chiar înainte de a preda acest manuscris, 
așa că el nu este inclus în aceste jurnale.) 
Câteva dintre aceste ore le-am petrecut cu 
îngrijirea personală: îmbrăcat, schimbat, 
îmbăiat, turnarea laptelui și luarea micului- 
dejun împreună. Totuși, am petrecut, de 
asemenea, destul de mult timp jucându-ne 
cu puzzle-uri, construind o lume plină de 


culoare cu ajutorul cuburilor și târându-ne 
înăuntru și în afara „cetăților“ create din cutii 
goale. În majoritatea serilor citeam împreună 
povești, deși nu atât de mult pe cât credeam 
c-ar trebui, în parte pentru că mă plictiseam 
de cărțile lui. Deoarece această activitate îmi 
încuraja lectura cel puţin a unui gen de 
ficţiune (acea competenţă de bază!), am 
hotărât să comand cât mai multe cărţi 
premiate cu Caldecott de pe Amazon, 
atâtea câte ne-ar încăpea în bibliotecă. 
Calitatea literară a romanelor de pe raftul de 
cărți al lui Jasper creștea direct proporţional 
cu durata timpului nostru de lectură, 
ajungând la 20-25 de minute în cele 4-5 zile 
pe săptămână când îl culcam eu. 

Dormeam aproximativ 8 ore pe noapte — 
mai puţin în timpul săptămânii, ceva mai 
mult în weekend. Nu petreceam mult timp cu 
pieptănatul și îmbrăcatul, pentru că biroul 
meu de acasă are un cod vestimentar casual. 
Am căutat modalităţi de a reduce rutina 
atunci când aveam nevoie să arăt bine: mă 
spălam pe cap cu o seară înainte, astfel încât 
părul să mi se usuce în timp ce dormeam. 

Deși de obicei luam masa de prânz la 
birou (mese congelate sau ceea ce rămânea 
de la alte mese), pregăteam cina de câteva 
ori pe săptămână. Nu-mi lua niciodată mai 
mult de o jumătate de oră, iar mâncatul în 
sine de obicei dura doar un sfert de oră. N- 
am dedicat mult timp curăţeniei casei sau 


spălării rufelor. În capitolul 7 există sfaturi 
pentru reducerea timpului acordat 
activităţilor gospodărești. 

Au existat, cu siguranţă, domenii unde 
aveam nevoie de îmbunătățiri. Eu și soţul 
meu nu petreceam prea mult timp împreună, 
ca adulți - o problemă des întâlnită în 
numeroase cupluri cu două surse de venit. 
Timpul dedicat socializării era și el limitat. În 
timpul anului școlar, petreceam aproximativ 
5 ore în fiecare săptămână făcând repetiţii 
cu corul meu, ieșind la baruri după repetiţie, 
studiind muzica și ocupându-mă de activităţi 
administrative în calitate de președintă, dar 
întâlnirea cu prietenii din afara corului era 
destul de dificilă. 

La televizor mă uitam aproximativ 7 ore 
pe săptămână - nu prea muult, în comparaţie 
cu un american obișnuit, dar mai mult decât 
timpul acordat exerciţiilor fizice. Probabil nu 
acesta ar trebui să fie raportul. De 
asemenea, am avut și multe ore pe care nu 
le-am putut contabiliza, ceea ce înseamnă că 
este puţin probabil să le fi petrecut într-un 
mod optim. 

Pe de altă parte, am fost fericită să văd 
că îmi dedicam o proporţie rezonabilă din 
timp marilor categorii pe care le consideram 
importante. Întrebarea mai complicată era 
cum să devin mai bună. Aș putea face lucruri 
mai plăcute împreună cu fiul meu? Ce 
altceva ar trebui să fac sau să nu fac la locul 


de muncă? Știu că scrisul reprezintă o 
competenţă de bază - nu sunt sigură ce 
subiecte abordez cel mai bine - spre 
deosebire de documentare sau marketing, 
motiv pentru care nu mă ocupam de această 
activitate mai degrabă necesară. 

Așa că mă aflu într-un punct bun de 
plecare. Știu că sunt la locul de muncă 
potrivit (mai multe despre acest subiect în 
capitolul următor). Lucrez pentru mine, 
așadar pot alege unde merită să-mi 
concentrez timpul și, prin urmare, pot 
petrece mai mult timp având grijă de familia 
mea - tot o competenţă de bază. Mulţi 
oameni au puncte de plecare diferite. Pentru 
a-ţi construi o viață mai concentrată și 
dedicată propriei perfecţionări, trebuie să afli 
ce vrei să faci în cele 168 de ore ale tale. 
Odată ce știi ce vrei să faci, îţi poţi îndrepta 
atenţia asupra acestei întrebări mai 
profunde. 

De mulţi ani, Caroline Ceniza-Levine lucrează 
pentru compania Time Inc. și se ocupă de 
relaţia cu universităţile. Experienţa dobândită 
pe acest post și experienţa sa anterioară în 
consultanţă, dobândită la Oliver Wyman & 
Company, precum și la alte locuri de muncă 
în domeniul recrutării, i-au asigurat suficientă 
expunere în faţa tinerilor care încearcă să-și 
planifice cariera. Ceniza-Levine este, de 
asemenea, o pianistă școlită la Juilliard și o 
actriță de improvizație, care joacă periodic în 


spectacolele Magnet Theater de lângă Penn 
Station din New York. Ea și-a valorificat 
recent aceste competenţe de bază diverse - 
în mare măsură, abilitatea de a străluci în 
fața unor grupuri de tineri și de a alcătui o 
informaţie coerentă din orice idee aleatorie 
pe care i-o oferi - devenind membră 
cofondatoare a companiei Six-FigureStart. 
Această firmă îi consiliază pe tineri în scopul 
de a găsi răspunsul la întrebarea: „Ce vrei să 
te faci când vei fi mare?“ 

Mulţi oameni habar n-au care este 
răspunsul, nici pe plan personal, nici pe plan 
profesional. Astfel, la atelierele sale, Ceniza- 
Levine îmi spune că apelează adesea la un 
exercițiu intitulat „Lista celor 100 de visuri“. 

lată cum funcţionează exerciţiul. La 
sfârșitul acestui capitol, după secțiunea în 
care îţi poţi consemna calculul orelor 
dedicate activităţilor tale săptămânale, îţi 
ofer un spațiu pentru a începe să scrii lista 
celor 100 de lucruri pe care ţi-ai dori să le 
faci în timpul vieţii. „Lista poate fi ceva la fel 
de simplu precum zece locuri pe care îţi 
dorești să le vizitezi, zece cărţi pe care vrei 
să le citești, zece restaurante pe care vrei să 
le încerci, zece abilități pe care vrei să le 
dobândești sau zece obiective financiare pe 
care ţi le-ai propus“, afirmă Ceniza-Levine. 

Include în listă și obiectivele pe care le-ai 
realizat deja: cum ar fi absolvirea facultăţii, 
căsătoria sau nașterea copiilor. Probabil vei 


fi surprins de momentul în care vei ajunge la 
o sută, dar dacă brainstormingul ţi se pare 
ușor, atunci numește-l „Lista celor 1000 de 
visuri“ și continuă pe o altă foaie de hârtie. 
Ideea este să ajungi la un număr oricât de 
mare, fără să-ți cenzurezi visurile sau să 
discuţi despre cât de improbabile ar putea fi 
unele dintre ele. Pot intra pe listă atât 
câștigarea Premiului Nobel în chimie, cât și 
păstrarea unei rezerve consistente de 
caramele învelite în ciocolată neagră. 

Revino la această listă de mai multe ori în 
prima sau în a doua săptămână, în timp ce te 
gândești la diverse elemente pe care le-ai 
putea adăuga. lată câteva dintre visurile 
mele menţionate pe listele din aprilie 2009, 
când am început să scriu acest capitol: 

Să asist la o interpretare a Misei în Si 
minor de Bach; 

Să cânt Misa în Si minor de Bach 
împreună cu un cor și o orchestră 
foarte bună; 

să organizez o lucrare corală majoră; 

Să văd un spectacol live Inelul 
Nibelungilor de Wagner; 

Să am permanent flori proaspete pe 
birou; 

Să am articole de papetărie frumoase și 
agende personalizate; 

Să scriu o serie regulată de articole 
pentru o revistă prestigioasă sau 


pentru un ziar celebru, pe o temă 
importantă, care presupune călătorii 
în locuri exotice din întreaga lume; 

Să fac un tur cu degustare de vinuri în 
Argentina; 

Să fac un safari în Africa împreună cu 
copiii mei, atunci când vor fi 
adolescenți; 

să public un roman; 

Să scriu o serie de romane de ficţiune 
atât de convingătoare, încât să-l 
transforme pe Harry Potter în ceva 
nesemnificativ; 

Să ajung pe lista celor mai bine vândute 
cărţi de ficțiune și nonficţiune; 

Să predau jurnalism și scriere creativă 
la o facultate de top; 

Să am un dressing care îmi place, care 
să mă încânte atunci când mă 
îmbrac; 

să petrec timp într-o tabără de creaţie 
literară, în apropierea unei plaje; 

să încap în blugii mei mărimea 26, la o 
lună după nașterea celui de-al doilea 
copil; 

Să păstrez o rezervă consistentă de 
caramele Trader Joe învelite în 
ciocolată neagră; 

Să alerg curse lungi, în locaţii superbe; 

Să citesc mai multă literatură. 


Pe „Lista celor 100 de visuri“ am pus câteva 
lucruri pe care le-am realizat deja. De 
exemplu, mi-am dorit un birou cu priveliște 
minunată și chiar acum, în timp ce scriu 
această carte,  contemplu panorama 
Manhattanului. Am publicat cărţi și articole 
de nonficţiune. Am locuit în New York. În 
tinereţe, când eram o stagiară săracă și 
locuiam în Washington, D.C., am admirat un 
tablou superb reprezentând o căpșună, care 
era atârnat în Torpedo Factory din 
Alexandria, Virginia. Căpșuna era de un roșu 
atât de intens și de strălucitor, încât chiar am 
evocat-o într-un roman pe care îl scriam 
(acel obiectiv de a publica un roman era 
planificat de ceva vreme). Câţiva ani mai 
târziu, când am început să câștig mai bine, 
am dat de urma artistului și de tabloul care 
mă impresionase și l-am cumpărat. Când te 
gândești la aceste lucruri pe care ai visat să 
le realizezi și pe care acum le-ai îndeplinit, 
felicită-te. 

Apoi este timpul să te uiţi la visurile pe 
care nu ţi le-ai îndeplinit. Parcurge-ţi lista și 
începe să elimini elementele care necesită 
puţini bani sau doar câteva ore în plus. După 
ce mi-am completat „Lista celor 100 de 
visuri“, mi-am cumpărat un bilet de 20 de 
dolari la o reprezentaţie a Misei în Si minor a 
lui Bach, la Carnegie Hall. Și mi-am luat o 
orhidee frumoasă pentru birou. 


Ceniza-Levine denumeşte această 
experiență antrenarea „mușchiului pasiunii“. 
Experienţa îi ajută pe oameni să descopere 
„cum este să le placă ceea ce fac“. Profitând 
de ea, vei învăţa câteva lucruri. 

Pentru început, vei afla că unele dintre 
cele 100 de visuri ale tale nici n-au ce căuta 
pe lista oficială. Ceniza-Levine își spunea că 
i-ar plăcea să coasă - dacă ar avea timp! A 
petrecut ore întregi citind reviste de artizanat 
și imaginându-și ce articole superbe ar crea. 
Așa că, atunci când s-a aflat într-o perioadă 
de tranziţie în viaţă, a luat acest articol de pe 
„Lista celor 100 de visuri“ și l-a îndeplinit. S-a 
înscris la un curs de cusut. „A fost un 
coșmar absolut“ În momentul în care a 
început să coasă, și-a dat seama că nu-și 
dorea acest hobby în viaţa ei. „De atunci n- 
am mai deschis niciodată o revistă de 
artizanat.“ Acum, acea doză de energie 
mintală poate fi dedicată altor lucruri. De 
asemenea, dacă pe lista visurilor tale se află 
„să câștig un premiu Oscar“ și „să joc într-o 
piesă de teatru“, iar când îl bifezi pe ultimul 
interpretând un rol în musicalul Evita pus în 
scenă cu amatori și descoperi că experiența 
nu ţi-a schimbat viaţa, poţi renunţa să-ți mai 
scrii discursul de mulţumire pentru primirea 
Oscarului. 

Dar, mai important, când încerci o 
mulţime de lucruri care crezi că te-ar încânta, 
vei afla mai multe despre tine, la ce ești bun 


de fapt, care ar fi competențele tale de bază 
și pe care dintre elementele importante 
merită să le alegi. S-ar putea să fii șocat de 
ceea ce descoperi. De aceea trebuie să-ți 
păstrezi mintea deschisă și să încerci tot 
felul de lucruri. 

Așa s-a întâmplat cu Jackie Camborde 
din New Mexico. La începutul anilor 1990, ea 
avea un obiectiv destul pe obișnuit pe lista 
visurilor sale. Tocmai se lăsase de fumat, se 
îngrășase și ajunsese să cântărească peste 
90 de kilograme la înălțimea de doar 1,65 
metri. Întrucât urma să se mărite în curând, 
dorea să slăbească și să arate bine în rochia 
de mireasă. Așadar, a făcut următorul pas 
standard pentru a aborda acest vis: s-a 
înscris la o sală de sport. Prima ei experienţă 
acolo, ca fostă fumătoare supraponderală, i- 
ar fi făcut pe mulţi dintre noi să plece la 
plimbare. 

Pentru evaluarea inițială a formei fizice i 
s-a cerut să se urce pe cântar în faţa mai 
multor persoane (o experiență pe care o 
numește „umilitoare“). | s-a spus să nu 
încerce aparatele interesante până când nu 
va slăbi, așa că, zi după zi, Jackie își făcea 
exerciţiile recomandate pe aparatele cardio, 
timp de 30-60 de minute. Când a ajuns, în 
sfârșit, la o oră de gimnastică aerobică, 
instructoarea, un fel de „regină a oglinzilor“, 
s-a comportat ca și cum corpul ei masiv ar fi 
compromis estetica sălii. 


Dar lucrurile au stat în felul următor. 
Jackie nu s-a dat bătută și nu a abandonat 
sala. Nu era doar o chestiune de 
perseverenţă. O mulţime de oameni care 
încearcă să slăbească continuă să facă 
mișcare, în ciuda faptului că n-au nicio 
afinitate cu sportul. Camborde a descoperit 
că îi place să facă mișcare și, mai ales, că îi 
plac cursurile de grup. A găsit un instructor 
mai indulgent și a continuat să revină, 
inspirată de atmosfera sălii de sport; astfel a 
reușit să slăbească 18 kilograme destul de 
repede. Instructorul i-a sugerat să se înscrie 
la un curs de weekend, pentru a preda ea 
însăși ora. Camborde a ezitat, dar a decis să 
facă o încercare. A obţinut atestatul de 
instructor de fitness și a descoperit că se 
descurcă chiar foarte bine să predea. Îi 
plăcea să înveţe tehnici noi și era încântată 
de combinațiile coregrafice. Propria 
experiență de fostă fumătoare 
supraponderală a determinat-o să nu facă 
discriminări și să accepte cursanţi care nu 
aveau o condiţie fizică excepţională și nici 
siluete impresionante, iar cursurile ei au avut 
mare succes și au atras mulți clienţi (chiar 
dacă ea însăși nu mai era în categoria 
supraponderală, în cele din urmă, slăbind 
peste 31 de kilograme). 

Între timp, Jackie continua să lucreze într- 
o asociaţie nonprofit, fiind responsabilă de 
strângerea de fonduri. Dar, după ce lucra 


toată ziua, preda și cursuri de fitness, iar 
seara, când venea acasă, îi povestea soţului 
ei doar despre orele de sport. În mod evident, 
își descoperise o competenţă de bază. Așa 
că a întocmit o listă de visuri referitoare la 
lumea fitnessului. Ce vis era înscris în capul 
listei? Să-și deschidă propriul studio. Câţiva 
ani mai târziu, ea și-a împlinit visul, 
inaugurând Santé Fitness Studio din Santa 
Fe. 

Chiar și după ce și-a atins acest obiectiv, 
Jackie a demonstrat cât de important este 
să se concentreze asupra competenţelor 
sale de bază în această sferă: fitnessul în 
grup și încurajarea participării tuturor 
persoanelor, indiferent de siluete şi 
dimensiuni. Studioul Santé nu dispune de 
echipamente cardio scumpe. Nu este mare, 
are o singură sală cu „câteva aparate 
învechite“, dar în loc să se extindă pentru a 
avea mai mult spațiu, Camborde a deschis o 
a doua locaţie cu model similar. Cei șase 
profesori angajaţi predau yoga, dans, cursuri 
pentru copii și cursuri pentru vârstnici. 
Camborde însăși predă aproximativ 15 ore 
pe săptămână. Nu demult, și-a lansat primul 
DVD de exerciţii, intitulat Real World Yoga: 
Real People with Real Bodies, prezentând 
forme și dimensiuni pe care nu le vei vedea 
niciodată în revistele de modă. Însă nu se 
ocupă de antrenamente personale. Această 
specializare este bine plătită, dar nu 


reprezintă o competenţă de bază. „De fiecare 
dată când m-am abătut și am făcut puţin 
antrenament personal, l-am urât. Mă reţine 
de la alte lucruri pe care vreau să le fac în 
viață.“ 

Unele dintre acestea includ munca de 
voluntariat. Și aici Jackie s-a concentrat pe 
competențele ei de bază. Pentru o vreme, 
„am fost supranumită regina exerciţiilor de 
încălzire din Santa Fe“, declară ea, adunând 
trupele înaintea marșurilor caritabile. Întrucât 
școala primară a fiicei sale nu oferă cursuri 
de educaţie fizică, cu excepţia cazului în care 
părinţii strâng fonduri în acest sens, Jackie 
găzduiește anual cursuri de dans comunitar. 
Le predă elevilor o combinaţie de dans (să 
spunem, un număr din filmul Hairspray), 
predă aceeași combinaţie în studioul ei și 
apoi o predă membrilor comunităţii care vin 
în seara respectivă. Toată lumea ajunge să 
cunoască acel dans. Acest lucru a dus la 
strângerea a 3 000 de dolari într-o seară și 
are, de asemenea, avantajul de a promova 
Sante Fitness Studio în faţa a sute de 
potenţiali clienţi - lucru pentru care 
Camborde nu are de ce să-și ceară scuze. 
„Dacă munca ta în folosul comunităţii e 
rentabilă și pentru afacerea ta, nu ezita să o 
faci.“ 

De asemenea, Camborde încearcă să se 
concentreze asupra competenţelor sale de 
bază în viața de familie, astfel că ea, soţul ei 


și cele două fiice își fac propria versiune a 
„fitnessului de grup“ (de exemplu, fac 
drumeţii împreună). Desigur, cultivarea 
relației cu fiicele sale reprezintă o 
competenţă de bază în sine, iar Camborde 
încearcă să nu-și impună propriile interese. 
Dar ea menţine deschise listele lucrurilor 
care îi plac și a celor care nu-i plac și, pe cât 
posibil, încearcă „să le elimine de pe listă“ pe 
cele care nu-i plac. Acest lucru este deosebit 
de greu pentru persoanele care au grijă de 
copii, remarcă ea, deoarece „nu este frumos 
să spui că nu-mi place să stau să mă uit la 
meciul de fotbal al fiicei mele“. Dar dacă 
recunoști că acest lucru este adevărat în 
cazul tău, îi poţi face faţă mai ușor, mergând 
la câteva meciuri și investind mai mult timp 
în alte activități care reprezintă o 
competenţă de bază. 

Cred că povestea lui Camborde este 
instructivă, deoarece, deși în tinereţe ea a 
interpretat numeroase roluri în teatrul 
muzical, tot ar fi nevoie de multă imaginație 
pentru a accepta că o fostă fumătoare 
supraponderală poate ajunge să lucreze la 
strângerea de fonduri într-o asociaţie 
nonprofit și să identifice „fitnessul de grup“ 
ca o competență de bază. Într-adevăr, este 
un salt la fel de mare ca a-ţi imagina că un 
chimist laureat al Premiului Nobel ar putea fi 
un poet foarte bun. De aceea, trebuie să 
continui să încerci tot felul de lucruri, 


observându-ţi reacţia, remarcând ce înveţi 
din orice experienţă, constatând ce poți 
elimina de pe listă și ce anume te face să fii 
„extrem de curios“ să afli mai multe, după 
cum spune Camborde. 

Asemenea unei corporaţii moderne de 
succes, probabil că nu ai mai mult de șase 
competenţe de bază. În linii mari, 
competențele de bază ale majorităţii 
oamenilor se încadrează în anumite 
categorii. Dacă ai unul sau mai multe locuri 
de muncă potrivite - subiect pe care îl 
abordează capitolul următor —, atunci esenţa 
muncii tale plătite va reprezenta o 
competență de bază. Îngrijirea membrilor 
familiei și a prietenilor apropiaţi este, de 
asemenea, o competenţă de bază. Nimeni 
altcineva nu o poate face la fel de bine ca 
tine, iar în cadrul acestei competenţe mai 
ample probabil că există activităţi la care te 
descurci mai bine decât ceilalţi. În calitate de 
liber-profesionist pe tot parcursul vieţii, nu 
reușesc deloc să-l învăţ pe fiul meu să 
urmeze indicațiile și să se comporte frumos 
într-un grup. Educatoarele sale de la 
grădiniţă, care se ocupă de acest lucru în 
mod profesionist, excelează în acest 
domeniu. Însă, pe de altă parte, mă descurc 
destul de bine să spun povești. În mod ideal, 
și activităţile tale din timpul liber se bazează 
tot pe competenţe tale de bază - lucruri pe 
care le faci cel mai bine și cărora ești dispus 


să le dedici suficient timp și efort pentru a le 
face semnificative. Oamenii care profită la 
maximum de viață își petrec cât mai mult 
competențele lor de bază și cât mai puţin cu 
alte lucruri. 

Din nefericire, dacă ești la fel ca 
majoritatea oamenilor, să urmărești cum îţi 
dedici timpul cu acest gând în minte va fi o 
experienţă care te va trezi la realitatea dură. 
Mulţi dintre noi petrecem ore întregi la locul 
de muncă ocupându-ne cu activităţi care nu 
vizează în niciun fel competențele noastre de 
bază. Acasă dedicăm mai mult timp 
comisioanelor și activităţilor gospodărești — 
în general, ele nu sunt competenţe de bază - 
liber, alocăm ore întregi privitului la televizor 
sau cumpărăturilor. Puţini oameni clasifică 
aceste activități ca fiind semnificative sau 
importante. 

Următoarele câteva capitole vorbesc 
despre cum să schimbi acest lucru, mai întâi 
la muncă, apoi și în viața personală. Nu va fi 
ușor. Dar lucrul important de reţinut este că 
ai posibilitatea de a alege cum îţi petreci cele 
168 de ore și că ai mai mult timp decât crezi. 
Există o putere extraordinară în a ști ce vrei 
să faci cu timpul tău. Atunci când companiile 
acţionează conform acestei clarităţi a 
intenţiei strategice, ele prosperă. Când 
oamenii procedează la fel, prosperă și ei. 


Clasifică-ţi timpul pe categorii 


După ce completezi jurnalul de la sfârșitul 
capitolului 1, parcurge însemnările şi 
clasifică-le pe categorii. Deși unele dintre 
cele mai frecvente includ îngrijirea personală 
(inclusiv somnul), activitățile gospodăreşti, 
achiziţionarea de bunuri și servicii, îngrijirea 
sau ajutorarea membrilor familiei, munca și 
activităţile legate de muncă, petrecerea 
timpului liber (inclusiv vizionarea TV), 
exerciţiile fizice și „altele“, ești liber să-ţi 
folosești propriile categorii. Consemnează 
bilanţul zilnic și săptămânal, completând 
principalele categorii care sunt relevante 
pentru tine. 


Bilanţ zilnic: 


Baai LUNI|MARȚI|MIERCURI borne SÂMBĂTĂ|DUMINICĂ 


Bilanţ săptămănal: 


Subcategorii 
Utilizează spaţiul de mai jos pentru a împărți 
categoriile majore în subcategorii. De 


exemplu, îngrijirea copiilor poate fi separată 
în îngrijire fizică, joc, educaţie și lectură. 
Activităţile gospodărești pot fi împărţite în 
spălatul rufelor, gătit, curățenie, tunderea 
gazonului și așa mai departe. Munca poate 
fi, de asemenea, împărțită în diferite activităţi 
(apeluri telefonice, întâlniri, prezentări, e- 
mailuri, cercetare, rezolvarea conflictelor sau 
orice altceva se întâmplă să faci). 


Lista celor 100 de visuri 


Ce ai vrea să faci în cele 168 de ore ale tale? 
Folosește spaţiul de mai jos pentru a 
enumera cât mai multe activităţi pe care 
dorești să le încerci sau să le realizezi în 
timpul vieţii tale. Taie-le de pe listă pe cele 
deja realizate și observă cum te-au făcut să 
te simţi. Nu lăsa dimensiunea paginii să te 
limiteze. Fă lista cât de lungă vrei. 


Competenţele tale de bază 


După ce ai încercat destule activităţi diferite 
și te-ai gândit la experienţele din trecut, poţi 
începe să descoperi anumite teme. 
Folosește spaţiul de mai jos pentru a 
răspunde la aceste două întrebări: 


La ce mă pricep cel mai bine, lucru pe care alte persoane 
nu-l pot face la fel de bine? 


Care sunt activităţile cărora le dedic timp și pe care alți 
oameni le-ar putea face mai bine? 


PARTEA A II-A 


i 
N 
i 
LA MUNCĂ 


PE 
Locul de muncă 
potrivit 


Prima dată când am intervievat-o pe Sylvia 
Earle, biologă marină, în 1998, aceasta se 
afla la 8 kilometri de coasta Floridei și la 18 
metri sub apă.” Eu, slavă Domnului, nu mă 
aflam acolo! Era o linie telefonică instalată în 
Aquarius, o bază subacvatică de 860 de 
metri pătraţi, cu paturi supraetajate şi 
conexiune la internet, de unde Earle, 
exploratoare  rezidentă pentru National 
Geographic Society, studia starea de 
sănătate a recifelor de corali de lângă Key 
Largo - și a locuitorilor acestora. 

„Chiar în acest moment o baracuda se 
uită la mine“, a spus ea în timp ce privea prin 
geam. „Am făcut un mic inventar și există 50 
de specii care trăiesc pe o rază de 300 de 
metri." Mi-a descris niște pești argintii 
enormi, pești carbonero și „niște bancuri de 
pești mici, care arată ca niște monede de 
argint“. Scufundaţi la 18 metri adâncime, ea 
și colegii ei erau încântați să vadă luna plină 
așa cum o văd peștii, cu lumina difuză care 
fascinează coralii până când recifele se 
înmulţesc și „tot cerul se dezlănţuie sub 
apă“. 

A fost o imagine uluitoare. Dar ceea ce a 
fost și mai uluitor pentru mine, care aveam 
pe atunci 19 ani, a fost explozia de bucurie 
din vocea lui Earle. Ea avea 62 de ani. Asta 
este în prezent vârsta medie de pensionare 
în Statele Unite. Dar chiar și după 40 de ani 
de studiu al oceanelor - ani care au cuprins 


numeroase ore de lucru peste programul cu 
normă întreagă, căutând proiecte, găsind 
finanţare, făcând călătorii istovitoare, 
luptându-se adesea cu sexismul flagrant din 
comunitatea științifică și construindu-și o 
carieră în timp ce-și creștea cei trei copii —, 
Earle nu putea vorbi despre munca ei fără să 
Zâmbească. Această afecţiune răzbate din 
cartea sa Sea Change, autobiografia pe care 
o scrisese cu câţiva ani înainte de 
conversaţia noastră.* Când avea 3 ani, scria 
ea, un val uriaș de pe ţărmul din New Jersey 
a doborât-o. De atunci încoace, a fost 
întotdeauna „atrasă irezistibil mai întâi de 
apele verzui și răcoroase ale Oceanului 
Atlantic, apoi de valurile calde și albastre ale 
Golfului Mexic, care mi-a servit drept curte și 
loc de joacă pe parcursul anilor de 
descoperiri, iar după aceea de alte oceane. 
(..) Impulsul de a mă scufunda a apărut 
devreme și continuă și astăzi, intensificat de 
miile de ore petrecute în lumea subacvatică“ 
- peste 7 000 de ore, fără a lua în calcul și 
dușul, mi-a mărturisit ea în 2009, când am 
intervievat-o pentru această carte - „cu 
fiecare oră sporind entuziasmul orei 
anterioare“. 

Mi s-a părut interesantă această pasiune, 
în timp ce eu mă gândeam ce să fac cu viaţa 
mea. Deși mesajul principal al lui Earle din 
acel interviu din 1998 era despre 
conservarea oceanului, în cuvintele ei a 


existat un al doilea mesaj ascuns, ca o 
scoică agăţată de o navă: dacă îţi alegi locul 
de muncă potrivit, se poate întâmpla ceva 
fascinant graţie muncii tale. Fiecare oră 
notată în jurnalul tău poate fi o sursă de 
bucurie. 

Acest mesaj este motivul pentru care 
includ în 7168 de ore un capitol despre „Locul 
de muncă potrivit”, ca prim capitol din 
secțiunea „La muncă“. Îmi dau seama că 
legătura dintre managementul timpului și 
eficienţă s-ar putea să nu fie evidentă. După 
cum au remarcat oamenii de la Portfolio 
când am discutat despre capitolele cărţii, 
168 de ore nu este un ghid de consiliere în 
carieră. Nu îţi voi pune o serie de întrebări 
pentru ca apoi, pe baza tipului tău de 
personalitate, să-ţi spun că ai fi un contabil 
excelent sau, după cum mi-a spus mie un 
test online, fie scriitor, fie medic veterinar. 

De asemenea, nu-ţi pot spune cum să 
găsești și să obţii locul de muncă potrivit, 
deși, sinceră să fiu, nici experții în coaching 
la care vei apela pentru astfel de sfaturi și 
care îţi vor cere o grămadă de bani pentru 
asta nu vor reuși performanţa. Am participat 
recent la o conferinţă în care un agent de 
recrutare ne-a informat că, deși piaţa e în 
scădere, companiile tot angajează oameni 
de vânzări, iar un consultant în carieră m-a 
informat la o ședință de lucru că oamenii își 
găsesc adesea slujbele prin intermediul 


rețelelor de socializare de pe internet. Poftim 
- sfatul ăsta nu te-a costat nimic mai mult 
decât preţul afișat pe coperta acestei cărți. 

În schimb, îţi pot spune următorul lucru: 
am inclus un capitol despre a fi la locul de 
muncă potrivit deoarece, în contextul 
managementului general al vieţii, contează 
enorm de mult. 

Ne petrecem o mulţime de ore lucrând. În 
general, nu cea mai mare parte a timpului, 
totuși mult timp. La fel ca alegerea 
partenerului potrivit, a fi la locul de muncă 
potrivit îţi poate oferi o energie uimitoare 
pentru toate cele 168 de ore ale tale. 

Cu siguranţă vei avea mai mult elan 
pentru munca ta dacă îţi place ceea ce faci. 
Când am discutat din nou cu ea în 2009, 
Sylvia Earle, la vârsta de 73 de ani, nu numai 
că pleca în excursii în Peninsula Yucatân din 
Mexic pentru a studia rechinii-balenă și în 
Australia pentru a studia recifele de corali, ci 
și tocmai termina de scris o carte intitulată 
The World Is Blue, colaborase recent cu 
Google pentru a adăuga oceane în baza de 
date Google Earth, zburase în jurul lumii 
pentru o campanie dedicată sanctuarelor 
marine după câștigarea TED Prize în valoare 
de 100 000 de dolari și era implicată în 
operaţiunile Deep Ocean Exploration and 
Research, o companie de consultanţă pentru 
submarine pe care o fondase. 


Dar iată partea fascinantă: dacă îţi place 
ceea ce faci, vei avea mai multă energie și 
pentru restul vieții tale. Dacă încerci să-ţi 
construieşti o carieră în timp ce-ţi întemeiezi 
o familie, vei avea mai multă energie pentru 
copiii tăi dacă lucrezi 50 de ore pe 
săptămână într-o companie și pe un post 
care îţi place decât dacă lucrezi 30 de ore 
având o slujbă pe care o urăști. Sau, cel 
puţin, vei inventa niște proiecte artistice mai 
bune; Earle își amintește că, de multe ori, și-a 
inspirat cei trei copii să creeze diapozitive 
din specimene de alge marine. 

De asemenea, spun că e important să fii 
la locul de muncă potrivit știind că, în timp ce 
scriu această carte, volumul intitulat 4 ore — 
Săptămâna de lucru al lui Timothy Ferriss a 
rămas pe lista celor mai vândute cărţi de 
business timp de doi ani. Ferriss 
minimizează ideea unei slujbe de vis. După 
cum scrie el: „Pentru majoritatea oamenilor 
(...) slujba ideală este cea care durează cel 
mai puţin timp. Cei mai mulţi oameni nu vor 
găsi niciodată un loc de muncă ce poate fi o 
sursă nesfârșită de împlinire, așa că nu 
acesta este scopul aici; ci timpul liber și 
automatizarea veniturilor."s 

În mod clar, Ferriss a atins o coardă 
sensibilă, probabil pentru că mulţi oameni nu 
sunt încântați de munca lor. Conform unui 
sondaj efectuat la sfârșitul anului 2006 de 
către Harris Interactive pentru website-ul 


CareerBuilder.com, pe un eșantion de 6 169 
de angajaţi cu normă întreagă, 84% dintre 
respondenţi au declarat că nu au slujba 
visurilor lor (deși există o mulţime de dovezi 
că majoritatea oamenilor nu sunt 
nefericiţi).“! Probabil că pentru unii oameni 
este mai bine să urmeze reţeta din 4 ore - 
Săptămâna de lucru pentru a crea companii 
online automatizate și pentru a-și folosi 
timpul liber în căutarea unor noi aventuri. 

Dar, în general, cred că doar distracţia 
fără niciun pic de muncă este plictisitoare. 
Există dovezi că majoritatea oamenilor sunt 
de acord cu mine. În ciuda popularității 
emisiunilor TV despre orele de petrecere a 
timpului liber, precum The Real Housewives 
of New Jersey, General Social Survey (GSS) 
din 2002 a constatat că majoritatea 
oamenilor ar continua să lucreze la fel chiar 
dacă n-ar avea nevoie.“ Poţi dobândi multă 
satisfacție  dedicându-te unei activități 
profesionale semnificative, fie că este vorba 
de construirea unei companii ale cărei 
produse ușurează viața oamenilor, de 
descoperiri științifice la care nimeni altcineva 
nu s-a gândit până acum sau de compunerea 
unor simfonii. Într-adevăr, dacă ești la locul 
de muncă potrivit - cum e Earle —, atunci să 
ajungi să studiezi oceanele doar 4 ore pe 
săptămână ar părea de-a dreptul chinuitor. 

Nu-ţi pot spune care este meseria 
visurilor tale, dar îți pot spune - în cadrul 


pieței forței de muncă aflate în continuă 
evoluţie — care ar fi caracteristicile acesteia, 
conform studiului despre fericire și 
creativitate. Îţi pot spune că, dincolo de 
satisfacția pură, există un argument 
economic pentru a fi la locul de muncă 
potrivit, cu efecte asupra restului celor 168 
de ore ale tale. Îți pot spune că există șanse 
minime ca altcineva să-ţi creeze locul de 
muncă perfect. Va trebui să-ţi dedici timp 
pentru a-l proiecta într-un mod 
antreprenorial, indiferent dacă lucrezi pentru 
altcineva sau pentru tine. Pot să-ţi dau și eu 
câteva exemple de întrebări pe care să ţi le 
pui în legătură cu munca ta; te-ar ajuta să-ţi 
dai seama cât de aproape sau cât de departe 
ești de locul de muncă potrivit, pentru că, 
dacă ești departe, există o legătură și mai 
clară cu problema timpului. Oricât de dur ar 
suna, dacă nu ai locul de muncă potrivit — o 
slujbă care să te îndrepte spre locul în care îţi 
dorești să ajungi în viață -, atunci pierzi 
aproape tot timpul pe care-l petreci la 
serviciu. Poţi avea ședințe eficiente. Poţi 
negocia un program extrem de flexibil, dar la 
ce bun? Vei petrece 40 de ore pe săptămână 
făcând ceva ce nu-ţi place, în loc de 50. S-ar 
putea să faci treabă bună în acele 40 de ore, 
cum ar fi să-ţi întreţii familia sau să contribui 
la creșterea bunăstării societăţii, dar există și 
alte locuri de muncă rentabile care îţi aduc 
beneficii sociale. Nu există nicio bonificaţie 


câștigată prin alegerea unui loc de muncă ce 
nu te face fericit. Mai bine îţi construieşti o 
viață pe care să nu trebuiască s-o anulezi 
oricând ca pe o obligaţie inevitabilă. 

Crearea locului de muncă potrivit 
reprezintă primul pas pentru a utiliza orele 
petrecute la birou lucrând în cel mai eficient 
mod posibil. 


Cum arată locul de muncă potrivit? 


Oricâtă neliniște ne provoacă munca, faptul 
că ajungem să ne întrebăm ce am vrea să 
facem cu viaţa noastră - cu intervalele de 
lucru ale celor 168 de ore ale noastre - este 
un lux incredibil. În urmă cu câteva generaţii, 
astfel de întrebări nu făceau parte din 
conversaţia culturală. Am recenzat recent o 
altă carte în care autorul relata despre cei 40 
de ani de muncă petrecuţi de bunicul său 
într-o carieră.“ Nu a fost vorba despre o 
condamnare. A fost doar un loc de muncă 
disponibil la nivelul său de educaţie și 
calificare, plătit suficient pentru a-și întreţine 
copiii. Așa s-a raportat bătrânul la locul său 
de muncă, timp de zeci de ani. 

Acum, „trăim într-o ţară care îţi oferă 
libertatea de a-ţi urma visurile“, spune Earle. 
Pe lângă faptul că Biroul de Recensământ 
declară că 85% dintre americani au diplome 
de liceu, aproape trei din zece americani cu 
vârsta de peste 25 de ani au absolvit 


facultatea.“ Economia este mult mai variată. 
Și astfel, multitudinea de alegeri cu care se 
confruntă tinerii poate fi inhibantă. În 
această dimineaţă, privind pe fereastră spre 
zgârie-norii din centrul Manhaitanului, văd 
sediile centrale ale unor organizaţii precum 
Pfizer, Citigroup și ONU, toate sugerând sute 
de profesii, precum și magazinele de 
delicatese de la colțul străzii, curățătoria de 
haine, ofiţerii de poliție care dirijează traficul 
în jurul tunelului Midtown, băieţii de la 
întreţinere verificând acoperișul 
apartamentului de vizavi și operatorul barjei 
fluviale care îndrumă un vas uriaș spre nord, 
pe East River. 

Cu atât de multe posturi posibile, probabil 
nu e deloc surprinzător că 84% dintre 
angajaţii cu normă întreagă spun că nu se 
află la locul de muncă al visurilor lor sau că 
își schimbă relativ des serviciul. Fac parte 
din Comitetul de consiliere în carieră al 
absolvenţilor de la Universitatea Princetons, 
iar un sondaj neoficial recent al absolvenţilor 
care se apropie de cea de-a douăzeci și 
cincea reuniune a descoperit că aproximativ 
72% dintre aceștia și-au schimbat locul de 
muncă de trei sau mai multe ori de la 
absolvire, iar 41% și-au schimbat locul de 
muncă de cinci sau mai multe ori. Doar 6,6% 
dintre absolvenţi mai aveau același loc de 
muncă pe care l-au obţinut după terminarea 
facultăţii sau a studiilor postuniversitare. În 


schimb, cifra surprinzătoare este că GSS din 
2002 (conform declaraţiilor președintelui 
American Enterprise Institute, Arthur C. 
Brooks) a constatat că 89% dintre adulţii 
care lucrează mai mult de 10 ore pe 
săptămână sunt fie foarte mulţumiţi, fie 
oarecum mulţumiţi de slujbele lor. Cu alte 
cuvinte, deși cei mai mulți oameni nu sunt 
angajaţi la locul de muncă mult visat, ei au 
reușit să obţină de la această piaţă 
economică ceva care nu este foarte 
îndepărtat de visul lor. 

Așadar, acest capitol este în mare parte 
despre optimizare - despre utilizarea a ceea 
ce cercetarea din domeniul științelor sociale 
afirmă că inspiră cele mai bune performanţe 
pentru a face pasul de la un loc de muncă 
bun la locul de muncă ideal. 

Locul de muncă potrivit se dovedește a 
avea o definiție specifică, conform unui 
articol publicat în 1997 în California 
Management Review, intitulat „Motivating 
Creativity in Organizations“, semnat de 
Teresa Amabile, profesoară la Harvard 
Business School, care a studiat acest 
subiect zeci de ani. După cum scria ea: „Ar 
trebui să faci ceea ce îţi place și să îţi placă 
ceea ce faci.“ 

Un clișeu al discursului de absolvire? 
Probabil. Dar prin această afirmaţie, Amabile 
se referă la două idei înrudite, bazate pe 
cercetări. În primul rând, „ar trebui să faci 


ceea ce îţi place“ înseamnă găsirea unui loc 
de muncă „foarte potrivit cu experiența ta, cu 
abilitățile tale de gândire creativă și cu cele 
mai puternice motivații intrinseci ale tale“. 
Motivația intrinsecă înseamnă să-ți placă 
esenţa activităţii pe care o practici. Cea de-a 
doua parte, „ar trebui să îţi placă ceea ce 
faci“, înseamnă să „găsești un mediu de 
lucru care îţi va permite să-ţi păstrezi atenţia 
îndreptată asupra motivaţiei intrinseci, în 
timp ce te susţine în explorarea ideilor noi“. 

Cu alte cuvinte, locul de muncă potrivit îţi 
valorifică toate competențele de bază - 
lucrurile pe care le faci cel mai bine și de 
care te bucuri - și îndeplinește anumite 
condiții de muncă, inclusiv autonomia și 
faptul de a fi provocat pe măsura abilităţilor 
tale. 

Prima parte - importanţa de a fi motivat 
intrinsec - este susţinută prin mai multe 
studii. Pentru unul dintre ele, Amabile și 
colegii săi au cerut unui grup de scriitori în 
devenire să scrie poezii, care apoi urmau să 
fie evaluate de scriitori consacraţi. Însă 
înainte de a compune poemele, scriitorii au 
răspuns la întrebări referitoare la motivațiile 
lor pentru îmbrăţișarea respectivei profesii. 
Amabile a constatat că cei care au fost 
întrebaţi despre plăcerea pe care au trăit-o 
scriind ceva de care ar putea fi mândri (adică 
cei care au fost motivaţi intrinsec) au obţinut 
calificative mai mari decât cei care au fost 


întrebaţi despre dorința de a fi bogaţi și 
celebri (acestea fiind motivații externe). Asta 
nu înseamnă că este ceva greșit dacă vrei să 
fii bogat și celebru. De asemenea, nu este 
nimic greșit la șefii care își conving angajaţii 
să facă performanţă la locul de muncă 
oferindu-le pizza, bonusuri și alte echivalente 
ale steluţelor aurii din școala primară. La un 
anumit nivel, recompensele externe, cum ar 
fi salariile, sunt necesare în societatea 
noastră capitalistă. Doar că munca de 
performanţă maximă - cea mai plină de 
sens - provine dintr-o altă sursă de 
motivaţie. Sau, așa cum i-a spus cândva 
poeta Anne Sexton agentului ei literar: „Sunt 
îndrăgostită de bani, nu mă înţelege greșit, 
dar mai întâi vreau să scriu poezii bune.“ 

Sunt șanse să fi văzut acea sursă de 
motivaţie undeva în viața ta. Adesea, la fel ca 
în cazul Sylviei Earle, care povestea despre 
oceane ca „locul ei de joacă“ și „curtea din 
spate“, motivaţia are legătură cu activităţile 
de care te-ai simţit atras în copilărie. Deși 
mai puţin de unul din șase americani a 
afirmat pe website-ul Career-Builder.com că 
are locul de muncă al visurilor sale, un total 
de 35% dintre pompieri au declarat că 
meseria lor este cea mai importantă profesie 
din lume. Sunt sigură că declaraţia lor are de- 
a face cu faptul că 41% dintre pompieri au 
crescut dorindu-și să fie pompieri.“ 


Când privești „Lista celor 100 de visuri“, 
gândește-te dacă ea implică moduri în care 
te-ai jucat în copilărie, modalităţi prin care ai 
petrecut ore fericite atunci când nu trebuia 
să-ţi faci griji pentru a-ţi câștiga existenţa 
sau pentru a impresiona pe cineva cu funcţia 
ta. Pentru mine, scrisul a reprezentat 
întotdeauna o astfel de activitate. Mi-am 
scris și ilustrat propriile cărţi la grădiniţă. 
Când mă plictiseam în timpul liceului, scriam 
noaptea zeci de povestiri. Nu erau strălucite, 
ceea ce a creat un pic de confuzie, deoarece, 
privind obiectiv, părea să mă descurc mai 
bine la alte materii, cum ar fi matematica. 
Dar niciodată n-am mâzgălit cu plăcere 
ecuaţii diferenţiale. Din fericire, mi-am dat 
seama de asta înainte să devin o profesoară 
de matematică mediocră și nefericită. 

Totuși, îmi place să scriu articole despre 
matematică și despre știință. Timp de 
aproximativ un an, am scris o rubrică 
săptămânală pentru website-ul 
ScientificAmerican.com, intitulată „Where 
Are They Now?“, care contura profilul foștilor 
finaliști ai Westinghouse Science Talent 
Search. Această competiţie, începută în 
1942 și intitulată în prezent Intel Science 
Talent Search, identifică anual 40 de oameni 
de știință de top din licee, pe baza 
proiectelor lor independente de cercetare. În 
timp ce studiam vieţile și carierele acestor 
cercetători, am constatat că, inevitabil, aceia 


care vorbeau cu cea mai mare admiraţie 
despre locul lor de muncă aveau indicii ale 
motivaţiilor intrinseci încă din copilărie. 

De exemplu, Ilan Kroo, în prezent profesor 
de aeronautică la Stanford, a crescut în 
Oregon, în zona rurală, în anii 1960. Și-a 
petrecut copilăria  visând la mașini 
zburătoare. Odată, a construit un deltaplanor 
din stâlpi de bambus, bandă adezivă și 
plastic. Împreună cu câţiva prieteni, a dus 
invenţia la o fermă de produse lactate din 
apropiere, și-a luat avânt de pe un deal și s-a 
înălțat la câţiva metri de sol, apoi s-a 
prăbușit. „Orice aterizare din care scăpam 
teferi era o aterizare bună“, mi-a mărturisit 
Kroo.2 

Din fericire, a supravieţuit acelui 
experiment și, în liceu, cu sprijinul unui 
program de cercetare al Oregon Museum of 
Science and Industry din Portland, a hotărât 
să construiască un tunel aerodinamic mai 
bun, care să-l ajute să înțeleagă 
aerodinamica zborului. O problemă pe care a 
constatat-o la tunelul aerodinamic a fost 
aceea că obiectul testat necesita o structură 
de sprijin pentru a rămâne pe loc în timp ce 
aerul sufla în jurul său. Dar aceste structuri 
de sprijin afectează fluxul de aer și modifică 
informaţiile. 

Pentru a rezolva problema, Kroo a 
construii un tunel aerodinamic căptușit cu 
magneţi. Un fotosenzor monitoriza obiectul 


testat și trimitea semnale pentru a modifica 
intensitatea câmpului magnetic, astfel încât 
acesta să poată menţine obiectul pe loc, în 
locul structurii de sprijin. Proiectul acesta i-a 
oferit șansa să fie finalist în competiţia 
Westinghouse din 1974 și, cu un astfel de 
premiu în palmares, nu a mai privit niciodată 
în urmă. Și-a luat doctoratul în aeronautică și, 
de-a lungul anilor, a creat multe invenţii care 
au fost folosite de firma de avioane civile și 
militare Boeing și nu numai, acordând 
întotdeauna atenţie aspectelor practice ale 
zborului și, adesea, încercând să facă mai 
mult cu mai puţin. O creaţie deosebit de 
fascinantă este un vehicul cunoscut sub 
numele de „planor lansat cu piciorul“, care în 
prezent este licenţiat de compania belgiană 
Agriane sub numele SWIFT. Este, într-un fel, o 
soluţie mai elegantă la problema pe care a 
încercat să o rezolve la vechea fermă de 
produse lactate, pentru modul în care ar 
putea oamenii zbura fără zumzetul deranjant 
al unui motor. În copilărie, nimeni nu-l plătea 
să reflecteze la această întrebare. Kroo s-a 
dedicat muncii sale pentru că așa voia. Îi 
plăcea cu adevărat esenţa muncii sale. Și 
astfel, la fel ca Earle, care îmi povestea 
despre locurile ei de joacă din ocean, când l- 
am rugat pe Kroo să descrie zborul unui 
SWIFT, i-am simţit bucuria din voce: 
„Probabil că nu pot explica totul cu 
acuratețe. Dar să zbori cu viteza păsărilor, 


într-o liniște absolută, privind în jos, văzând 
munții și relieful deșertic de la 2 440 de metri 
altitudine este diferit faţă de orice alt fel de 
zbor. Este absolut uimitor." 

Desigur, doar pentru că ce faci la locul de 
muncă - în cazul lui Kroo, avioanele și zborul 
- îţi valorifică competențele de bază nu 
înseamnă că a doua parte a testului lui 
Amabile va fi îndeplinită. Nu numai că 
trebuie să faci ceea ce îţi place, dar trebuie 
să îţi și placă ceea ce faci. Condiţiile locului 
de muncă trebuie să fie optime pentru a 
obține cea mai bună performanţă. Slujba de 
profesor a lui Kroo îi oferă autonomie și 
provocarea constantă de a încerca să 
deschidă drumuri noi prin cercetările sale. 
Deși există și alte locuri de muncă ce ar 
putea face apel la competențele sale de 
bază -  pilotarea avioanelor militare -, 
acestea s-ar putea să nu se potrivească 
neapărat felului în care lucrează el cel mai 
bine, deși ar putea fi minunate pentru cineva 
care savurează provocările luptei. 

Pentru a studia efectul condiţiilor de 
muncă asupra calităţii muncii, Amabile și 
colegii săi au efectuat alte câteva studii, 
printre care și analiza practicilor unei 
corporaţii cu 30 000 de angajaţi, pe care am 
numit-o „High Tech Electronics 
International“. Cercetătorii au identificat 
mai multe proiecte High Tech Electronics în 
care inovaţia era rezultatul dorit și le-au cerut 


managerilor şi angajaţilor să evalueze 
proiectele verificând dacă rezultatele au fost 
într-adevăr creative sau nu. Apoi au întrebat 
despre prezenţa sau absența mai multor 
condiții de muncă pentru toate aceste 
proiecte. Au descoperit că cele mai bune 
rezultate necesită trei lucruri: 


e Să li se ofere oamenilor o mare 
libertate în a descoperi cum să-și 
desfășoare munca - adică șansa de 
a lua decizii zilnice în cadrul 
proiectului; 


e Membrii echipei să se simtă 
provocați de muncă într-un fel 
pozitiv; 

e Oamenii să simtă că au suficient 
sprijin organizaţional (resurse, un 
grup de lucru de susţinere, un șef 
care-i încurajează printr-o 
comunicare optimă și un mediu în 
care creativitatea este încurajată). 


Prima condiţie, autonomia, este simplă. 
Nimeni nu vrea să fie supravegheat cu 
atenţie, iar dacă ești plătit pentru ideile tale, 
așa cum suntem unii dintre noi, atunci nu 
există niciun motiv pentru care altcineva să-ţi 
dicteze cum să-ţi faci treaba - sau chiar 
când și unde să lucrezi. Într-adevăr, există 
motive valabile din punctul de vedere al 
afacerilor pentru a nu o face. Conform unei 


metaanalize a 46 de studii, publicată în 
Journal of Applied Psychology din noiembrie 
20072, munca la distanţă - însemnând de 
obicei să lucrezi acasă, pe cont propriu, dar 
putând însemna și să lucrezi de oriunde ai 
alege — este asociată cu ratinguri superioare 
de performanţă, creșterea satisfacţiei la 
locul de muncă și o scădere a intenţiei de a 
părăsi compania. O proporţie tot mai mare 
de americani care lucrează pe cont propriu 
își desfășoară de mult timp activitatea în 
acest mod firesc, motiv pentru care 
persoanele care desfășoară activități 
independente au tendința să se bucure de 
mai multă satisfacţie profesională decât 
ceilalți angajaţi. 

Desigur, unele lucruri trebuie făcute la o 
anumită oră și într-un anumit loc. Majoritatea 
profesorilor care predau elevilor de clasa a Il- 
a se prezintă în sala de clasă. Poliţiştii se 
prezintă la secţiilor lor. Chiar și așa, există o 
mare diferenţă între a ţi se dicta fiecare pas, 
a fi tras la răspundere pentru un rezultat (de 
exemplu, note mari la teste) și a ţi se acorda 
libertatea de a alege mijloacele de lucru. 

Nu există neapărat un mod corect de a 
lucra, dar există un mod corect pentru tine. 
Gândește-te la momentele în care te-ai simţit 
cel mai creativ și mai eficient și încearcă să 
identifici răspunsuri la întrebările „cine, ce, 
când, unde și de ce?“, pe care noi, reporterii, 
învăţăm să le înghesuim în primul paragraf al 


unui articol. Ai colaborat îndeaproape cu alte 
persoane sau ai lucrat pe cont propriu? Ce 
fel de muncă făceai - priveai imaginea de 
ansamblu și o reduceai la zero sau începeai 
de la detalii și mergeai mai departe? La ce 
oră din timpul zilei ai cel mai mare 
randament? Unii oameni nu funcţionează 
deloc înainte sau după o anumită oră, iar 
concentrarea altora este în valuri care apar și 
dispar. Unde erai? Te aflai într-un spaţiu de 
birouri de tip Zen, într-o cafenea sau erai 
înconjurat de plante, tuburi de vopsea sau 
cățeluși? Are sens ca, dacă există o 
modalitate prin care lucrezi cel mai bine și 
dai cel mai mare randament, atunci locul de 
muncă potrivit ar trebui să-ți permită să 
lucrezi astfel, de cele mai multe ori. 

A doua parte a ecuaţiei „să îți placă ceea 
ce faci“ — astfel încât locul de muncă să fie o 
provocare - este mai interesantă. La prima 
vedere, oamenii par să prefere atribuţiile 
simple. Dar, după cum îmi spune Amabile, 
„majoritatea oamenilor se plictisesc de 
locurile de muncă «ușoare»“. În cele din 
urmă, vrei un serviciu care te provoacă în 
mod optim, unde „munca face apel la cele 
mai bune abilităţi ale tale și te ajută să-ți 
dezvolţi altele noi — dar care nu-ți depășește 
complet nivelul de calificare“. 

Acest lucru se datorează faptului că o 
astfel de muncă te introduce într-o stare pe 
care psihologul Mihály Csikszentmihâlyi a 


denumit-o „flux“. Cu zeci de ani în urmă, în 
cadrul unui experiment celebru și relatat pe 
larg, Csikszentmihâlyi și colegii săi au 
hotărât să afle când sunt oamenii cei mai 
fericiți. Le-au dat multor mii de oameni 
pagere care se declanșau la întâmplare pe 
tot parcursul zilei și le-au cerut să-și noteze 
tot ce fac și ce simt (în afară de faptul că 
erau  deranjaţi de  bâzâitul enervant). 
Psihologii au descoperit că oamenii erau cei 
mai fericiţi atunci când erau complet 
absorbiți de activităţi dificile, dar realizabile, 
până în punctul în care creierul lor nu mai 
avea loc să mediteze la necazurile vieţii de zi 
cu zi. Timpul părea să treacă altfel, după 
cum scria Csikszentmihâlyi în cartea sa din 
1990, Flux. Psihologia fericirii %. „Orele trec în 
câteva minute, iar minutele pot părea ore.'Z 
Când cercetătorii au intervievat oameni cu 
abilităţi considerabile în anumite domenii — 
de exemplu, compozitori așezați la pian, 
patinatori artistici în mijlocul unui 
antrenament intens —, astfel de persoane au 
vorbit despre faptul că se simt ca și cum ar 
pluti pe apă. Aproape că pluteau. De aici și 
denumirea de „flux“. 

O asemenea stare nu trebuie să apară 
neapărat la locul de muncă, însă structurile 
și obiectivele de la muncă îţi oferă 
oportunități ample pentru a te pierde în 
sarcini dificile, dar realizabile. Te simţi 
vreodată astfel la locul de muncă? Ce faci 


atunci când te simţi astfel? Când redactez 
„scheletul“ unui capitol și încep să îl dezvolt, 
pot începe să scriu la ora 7:30 dimineaţa și 
să nu-mi ridic privirea din calculator până la 
ora 13:30, când îmi dau seama că mor de 
foame. 

Acordă atenţie momentelor în care te 
simţi cel mai absorbit la locul de muncă. 
Dacă vrei să fii fericit, slujba ta ar trebui să 
implice să-ţi petreci cât mai mult timp posibil 
în acel spaţiu în care îţi  valorifici 
competențele de bază și să lucrezi în modul 
ales de tine la ceva suficient de solicitant 
pentru ca, după cum afirma Earle în 
autobiografia sa Sea Change, „o descoperire 
să ducă la alta, fiecare nouă bucată de 
informaţie declanșând conștientizarea a zeci 
de noi necunoscute“. 

Dacă petreci un timp în această stare de 
graţie, atunci probabil te afli la locul de 
muncă potrivit. În aceste condiţii, întrebarea- 
cheie devine: cum îţi  îmbunătăţești 
performanţa? Ce proiect existent ai putea 
extinde sau ce proiect nou te-ar face să fii 
încântat să vii dimineaţa la muncă? Dacă nu 
ești sigur, programează-ţi 30 de minute de 
două-trei ori pe săptămână în care să te 
gândești la acest lucru și să discuţi cu 
colegii, cu mentorii tăi sau cu oricine din 
cercul tău social care e suficient de profund 
încât să te ajute să te „deblochezi“. 


Desigur, dacă trăieşti rareori sau nu 
trăiești niciodată această stare de fericire și 
senzaţia de a fi absorbit la locul de muncă 
ori dacă te afli într-o organizaţie care-ţi 
împiedică activ sau pasiv tentativele de a te 
concentra asupra esenței muncii tale (al 
treilea aspect al celor trei condiţii de muncă 
enumerate de Teresa Amabile), atunci este 
nevoie să te gândești serios. Dacă nu te 
simţi niciodată absorbit la locul de muncă, 
există alte momente în viaţa ta când te simţi 
astfel? Ce faci atunci? Dacă nu-ţi amintești, 
consultă-ţi „Lista celor 100 de visuri“. Vreuna 
dintre activităţile de acolo te provoacă și te 
absoarbe până la punctul în care pierzi 
noțiunea timpului? Lucrurile specifice 
acestor activităţi te fac fericit? 

Notează-le. În următoarele 6 luni, începe 
să te gândești la modalităţi prin care le poţi 
integra în munca ta, prin care îţi poţi schimba 
munca sau prin care îţi poţi găsi o echipă de 
lucru sau o organizaţie care să te susţină 
mai mult. Nu-ţi pot da răspunsuri la aceste 
întrebări, dar îți pot spune să nu respingi 
acest exerciţiu pe motiv c-ar fi inutil. În 
următoarea secțiune a acestui capitol, vreau 
să te conving că este mult mai practic să-ţi 
placă munca pe care o faci decât să fii la 
locul de muncă nepotrivit. 


Argumentul economic pentru a fi la locul de 
muncă potrivit 


Scriu această carte în timp ce ne aflăm într-o 
situaţie economică incertă - ca să mă 
exprim cu îngăduinţă. Pe parcursul anului 
2009, rata șomajului din SUA a crescut rapid, 
ajungând la o valoare cu două cifre. Pe 
parcursul recesiunilor, avem tendinţa să ne 
concentrăm asupra persoanelor care nu au 
serviciu, dar una dintre consecinţele mai 
subtile manifestate pe piaţa forței de muncă 
aflată în cădere liberă este incompatibilitatea 
dintre ofertele de locuri de muncă și 
competenţe, pe care ratele mari ale 
șomajului o provoacă în rândul persoanelor 
angajate. 

În dimineaţa în care am început să scriu 
acest capitol, The Wall Street Journal a 
publicat un articol cu subiectul „De la stadiul 
de a comanda friptură și homar la acela de a 
le servi“ despre Carlos Araya, un fost 
comerciant de ţiţei la New York Mercantile 
Exchange care, în urma unei concedieri, a 
ajuns să lucreze ca ospătar la Palm 
Restaurant din Tribeca. Cel puţin, a reușii să 
rămână în New York. În momentul în care am 
ajuns să revizuiesc acest capitol, situaţia se 
deteriorase; The Wall Street Journal a 
publicat un articol intitulat „Șomerii pornesc 
la drum pentru a-și găsi locuri de muncă“, 
care începea astfel: „După șapte luni fără 


salariu, Tim Ryan s-a transformat în 
vârcolac.“ Nu literalmente, desigur, dar Ryan, 
un fost angajat disponibilizat din construcții, 
își găsise în sfârșit de lucru la câteva ore 
distanţă de casă, interpretând rolul 
vârcolacului la Clarks Trading Post, o 
atracție turistică din White Mountains, New 
Hampshire. „Pentru 12 dolari pe oră, 
aproximativ jumătate din suma pe care o 
câștiga înainte, el se îmbracă într-o blană 
zdrenţuită, poartă o căciulă vânătorească de 
raton și un plasture pe ochi, și iese din 
pădure arătându-și colții și mârâind la 
trecători atunci când se apropie trenul cu 
aburi de la Trading Post“, scria The Wall 
Street Journal. Și lui Araya i se reduseseră 
mult veniturile, dar având în vedere că ambii 
bărbaţi aveau credite ipotecare și trebuiau 
să-și întrețină familiile, erau recunoscători 
pentru că își găsiseră câte un loc de muncă. 

Când te scufunzi, orice slujbă care îţi 
plătește facturile este bună. Dar, pe termen 
lung, când vom ieși cu toţii la suprafață în 
această economie transformată, să ne 
apropiem cât mai mult de locul de muncă 
potrivit nu este doar un clișeu pentru 
discursul de absolvire. Există un argument 
economic în două părți pentru a munci ceva 
care îţi aduce plăcere, dacă este posibil. 

În primul rând, oamenii fericiţi sunt mai 
eficienţi și au mai mult succes decât oamenii 
nefericiţi. 


Deși acest lucru pare evident, cercetătorii 
încearcă de ani întregi să studieze 
mecanismul și direcţia exactă a acestei 
afirmaţii. Explicaţia logică ar fi că succesul în 
carieră (și venitul asociat) îi face pe oameni 
fericiţi, dar este posibil ca acest lucru să nu 
fie valabil. Într-o recenzie din 2008, publicată 
în Journal of Career Assessment, 
profesoarele Julia K. Boehm și Sonja 
Lyubomirsky de la Universitatea din 
California, Riverside, au sugerat că de fapt 
ecuația merge în sens invers. „Fericirea 
reprezintă un precursor important și un 
factor determinant al succesului în carieră“22, 
scriau autoarele. 

Unul dintre secretele succesului în carieră 
este pur și simplu temperamentul (probabil 
în proporție de 50%, considera Lyubomirsky 
în cartea sa din 2007, The How of 
Happiness. Un studiu longitudinal a 
constatat că, la 16 ani de la absolvire, 
studenții care erau cei mai veseli în primul an 
au ajuns să câștige mai mult decât colegii 
lor mai morocănoși, chiar dacă puţini tineri 
de 18 ani au idee ce vor să facă cu viaţa lor. 

Dar alte elemente ale succesului în 
carieră sunt mai circumstanţiale sau, cel 
puţin, se află în limitele controlului personal. 
Boehm și Lyubomirsky au evidenţiat studii 
care au constatat că persoanele determinate 
să aibă emoţii pozitive își stabilesc obiective 
mai înalte, se ocupă în mod perseverent și 


pentru mai mult timp de sarcini dificile, 
consideră că fac o treabă mai bună și, în 
multe cazuri, chiar fac. Oamenii care o au 
stare de bună dispoziţie au mai multe șanse 
să încerce lucruri noi. Teresa Amabile și 
colegii ei au rugat la un moment dat diverși 
angajaţi implicaţi în proiecte creative ai unor 
corporaţii să ţină jurnale; au constatat că 
angajaţii erau mult mai creativi și mai 
eficienţi în zilele în care erau mai fericiţi. 
Interesant este faptul că a existat și un efect 
de reportare. Oameni care aveau o stare de 
bună dispoziţie într-o zi erau mai creativi și a 
doua zi, chiar dacă între timp reveniseră cu 
picioarele pe pământ. 

Deși este greu de deslușit problema oului 
și a găinii cu aceste întrebări — ești fericit 
pentru că te afli la locul de muncă potrivit 
sau faptul că ești fericit face ca orice loc de 
muncă să ţi se pară mai bun? —, se știe că 
dacă ești fericit la locul de muncă de cel 
puțin câteva ori pe săptămână, creativitatea 
reporiată crește, în comparaţie cu o 
persoană nefericită, și poţi acoperi imediat 
40-50 de ore de muncă. 

Cu alte cuvinte, a fi la locul de muncă 
potrivit nu înseamnă doar să lucrezi cu 
ușurință. Dacă te afli la locul de muncă 
potrivit, vei fi mai eficient și mai creativ decât 
ai fi într-un alt loc, iar în lumea noastră din ce 
în ce mai competitivă, eficienţa și 
creativitatea contează. Obstacolele care 


împiedică accesul la multe locuri de muncă 
bazate pe cunoaștere sunt scăzute. Ne-am 
obișnuit cu poveștile despre muncitorii din 
fabrică plecaţi în străinătate, dar, cu ajutorul 
tehnologiei, al capitalului și al forţei de 
muncă mobile, aproape orice loc de muncă 
bazat pe cunoaștere poate fi externalizat. Un 
editor de carte poate încheia un contract cu 
un grafician indian pentru coperte de carte la 
fel de ușor precum cu unul american. Pentru 
a prospera într-o lume în care există 
întotdeauna mână de lucru mai ieftină, 
trebuie să fii deosebit în ceea ce faci. În 
unele cazuri, doar pentru a supravieţui, 
trebuie să fii competitiv la nivel mondial. 

Dar nu ajungi să fii competitiv la nivel 
mondial în niciun domeniu fără să dedici în 
mod deliberat mai multe ore de practică 
măiestriei tale. În ultimii ani, un număr de 
cărţi, printre care Talent Is Overrated scrisă 
de Geoff Colvin și Outliers scrisă de Malcolm 
Gladwell, au promovat rezultatele studiilor 
psihologului K. Anders Ericsson (profesor la 
Universitatea de Stat din Florida) și ale 
colegilor săi, susținând că ai nevoie de 
minimum 10 000 de ore de exersare 
concentrată pentru a obţine performanţe de 
specialitate. Cercetătorii au constatat acest 
lucru mai ales în cazul studenţilor la vioară 
din Berlin, dar constatările au fost extinse și 
în alte domenii, precum sportul. Zece mii de 
ore înseamnă mult timp. Pentru a pune acest 


lucru în perspectivă, în adolescenţă, când 
studiam serios pianul, exersam aproximativ 
5 ore pe săptămână. Asta însemna 250 de 
ore pe an. Pe parcursul a 10 ani, se ajungea 
la 2 500 de ore. 

Evident, părinţii își pot forța copiii să 
cânte la instrumente muzicale pentru o 
anumită perioadă, indiferent dacă aceștia vor 
sau nu, dar este greu să-i forțezi 10 000 de 
ore, cu excepţia cazului în care stai cu biciul 
în mână lângă ei. Și, într-adevăr, din moment 
ce practica deliberată necesită o concentrare 
maximă pentru perfecționare, ar trebui să 
folosești acel bici pentru a obţine rezultate, 
nu doar pentru a impune numărul orelor de 
studiu. Pe termen lung, strategia nu 
funcţionează. În cele din urmă, trebuie să vrei 
să exersezi. N-o faci decât dacă îţi plac 
lucrurile din munca ta. Doar dacă îţi plac 
atribuţiile acelei munci îţi va plăcea să te 
gândești la probleme și soluţii inteligente cât 
stai la coadă la magazinul de produse 
alimentare. Când Joe Kennedy, director 
executiv al companiei de radio online 
Pandora, trebuia să decidă dacă urma să 
accepte actualul loc de muncă, și-a dat 
seama de următorul lucru (după cum a spus 
într-un discurs la care am participat recent): 
„Mă gândesc la asta sub duș. Mă distrez 
gândindu-mă la treaba asta în timp ce fac 
duș.” Joe Kennedy și-a petrecut anii de 
facultate compunând muzică gregoriană. În 


mod clar, el are o slăbiciune pentru muzica 
enigmatică. 

Această obsesie este singura modalitate 
de a rămâne în top, pentru că poţi avea 
încredere că și competitorii tăi se gândesc la 
joburile lor în timp ce fac duș. Avantajele nu 
rămân pe loc. În zilele noastre, cele mai bune 
practici se  dispersează rapid. În 1896, 
recordul mondial la maraton masculin a fost 
puțin sub 3 ore, timp pe care amatorii îl obțin 
acum cu regularitate. De fapt, recordul 
mondial la maraton feminin al fostei 
alergătoare  britance Paula Radcliffe 
(02:15:25, stabilit în 2003) putea fi recordul 
mondial la maraton masculin până în 1958. 
Gândește-te la acest lucru și la ce 
demonstrează el despre cât de intens și de 
concentrat a devenit antrenamentul pentru 
un maraton în 50 de ani. În urmă cu o 
jumătate de secol, dacă alergătoarele de 
elită ar fi fost martore la metodele moderne 
de antrenament pentru un maraton, iar 
bărbații nu, am fi crezut că femeile sunt mai 
rapide decât bărbații. 

La fel se întâmplă și în alte domenii. 
Odinioară, oamenii care acceptau locuri de 
muncă ce presupuneau minimă experienţă în 
companiile publice considerate cele mai 
solide, mai eficiente și mai stabile de pe 
piață se așteptau să se pensioneze de acolo 
40 de ani mai târziu, așa că nu aveau nevoie 
să-și dezvolte aptitudinile pentru a-i 


impresiona pe cei de la alte companii. Dar 
acum asta nu mai este o opţiune. Ipoteza 
iniţială din spatele firmelor de consultanță 
era că absolvenţii de MBA erau rari, iar 
managerii rareori se mutau de la o corporație 
la alta, astfel că acești experţi ai strategiei 
puteau arăta companiilor cum să fie mai 
eficiente. Acum unele companii de astăzi își 
schimbă în mod constant managerii 
executivi și directorii. 

O mulţime de oameni sunt dispuși să 
lucreze din greu și vor face treabă bună în 
privinţa atribuţiilor prevăzute în fișa postului, 
indiferent dacă adoră sau nu ceea ce fac. 
Dar este greu să treci la următorul nivel dacă 
nu îţi place ceea ce faci. Vei lucra orele pe 
care trebuie să le lucrezi și vei realiza lucruri 
recompensate în mod explicit și imediat. 
Apoi vei merge acasă și te vei gândi la alte 
lucruri, cum ar fi programul TV. Într-adevăr, te 
vei uita mult la televizor. Un studiu recent al 
Universităţii din Maryland a constatat că 
oamenii nefericiţi se uitau la televizor cu 20% 
mai mult decât cei fericiţi. Oamenilor 
nefericiti le place să evadeze. Ei nu-și petrec 
timpul rezolvând probleme sau gândindu-se 
cum să depășească obstacolele personale. 

Dar oamenii aflaţi la locul de muncă 
potrivit vor face acest lucru. Așa s-a 
întâmplat cu Lise Menn, o  lingvistă 
revoluționară. Asemenea lui Kroo, și ea a fost 
finalistă a Westinghouse Science Talent 


Search, în cazul ei, în 1958 (la fel ca pe Kroo, 
am intervievat-o și pe ea pentru rubrica 
„Where Are They Now?“ a website-ului 
ScientificAmerican.com:$). Lise a fost 
inspirată în adolescenţă de o carte numită 
The Story of Language, al cărei autor, M. Pei, 
susținea că, prin comparaţia structurilor 
diferitelor limbi înrudite cu engleza, se putea 
reconstitui cea care trebuie să fi fost vorbită 
ca strămoș al limbii noastre indo-europene 
actuale. „Ideea că te-ai putea întoarce atât 
de departe în timp - când cuvintele și acei 
vorbitori au murit, dar tiparele lingvistice au 
supraviețuit fără vorbitori, la fel ca rânjetul 
Pisicii Cheshire - mi-a dat fiori. A fost cel 
mai pitoresc și mai supranatural lucru pe 
care l-am citit vreodată în domeniul științei.“ 
Dar în epoca post-Sputnik, științele 
exacte li se păreau părinţilor ei un pariu mai 
bun. Astfel că Lise a absolvit matematica și 
a plecat la Universitatea Brandeis din 
Massachusetts pentru a studia la școala 
postuniversitară de matematică. Însă acolo 
„am descoperii cum sunt matematicienii 
adevăraţi și faptul că eu nu eram unul dintre 
ei“. Așadar, pentru că se măritase cu un 
coleg absolvent și devenise mamă la scurt 
timp după aceea (fiind ocupată cu creșterea 
a doi băieţi mici până la vârsta de 24 de ani), 
Lise a decis să-și întrerupă studiile și să 
descopere ce voia să facă în viaţă. 


Nu i-a luat mult până să se întoarcă la 
lingvistică. Totuși, obținerea diplomei în 
acest domeniu a fost o muncă lentă. „Nu 
aveam bani pentru o bonă“, spunea ea. 
Pentru îngrijirea copiilor, făcea schimb de 
sarcini cu alte mame. Dar, într-un sens mai 
larg, pentru că era atât de atrasă de 
lingvistică, Lise Menn a transformat orele 
petrecute îngrijindu-și fiii și pe ceilalţi copii 
dintr-un impediment pentru cariera ei în 
lingvistică într-un avantaj. 

Prietenele ei, studente absolvente care o 
sprijineau, s-au oferit să-i împrumute cărți 
despre dezvoltarea limbajului la copii, de la 
biblioteca Universităţii Harvard. Dar ceea ce 
citea Menn nu semăna deloc cu „ceea ce 
vedeam în propria bucătărie, la al doilea 
bebeluș al meu“, spune ea. Manualele 
afirmau că bebeluşii care învaţă să 
vorbească rostesc prima consoană a unui 
cuvânt, urmată de o vocală („lap“ pentru 
lapte, „câi“ pentru câine). „Acesta este 
modelul majoritar, dar, de fapt, mulţi copii nu 
fac asta. În schimb, dacă un cuvânt se 
termină într-o consoană, copiii vor schimba 
prima consoană, pentru a se potrivi cu 
aceasta.“ Micuţul Danny Menn - contrar 
opiniei experţilor — pronunţa „sisic“, în loc de 
„pisic“. 

Așa că Lise Menn l-a sunat pe Roger 
Brown — renumit cercetător al dezvoltării 
limbajului și comunicării la copii, profesor în 


cadrul departamentului de psihologie de la 
Harvard - și l-a întrebat dacă auzise așa 
ceva. El i-a recomandat să-și scrie 
observaţiile. Lise Menn a procedat întocmai 
și, folosindu-și adresa de domiciliu, deoarece 
nu avea nicio afiliere instituțională, și-a trimis 
lucrarea la revista Lingua, care a publicat-o în 
1971. 

Aclamată pentru acest succes, Menn a 
decis să-și dea doctoratul în lingvistică la 
Universitatea Illinois din Urbana-Champaign, 
unde obținuse soţul ei un post (deși s-a 
mutat curând înapoi la Boston după 
destrămarea căsniciei și a început să-și 
construiască o carieră academică cu ajutorul 
unui nou partener). Pentru lucrarea de 
disertaţie, a realizat un studiu de caz despre 
modul în care un copil pe nume Jacob a 
învăţat să vorbească. Menn a transcris 
aproximativ 100 de ore de bolboroseli și 
prime cuvinte ale copilului, în timp ce l-a 
îngrijit de la 12 la 21 de luni, și a observat că, 
la fel ca Danny, încerca să rostească același 
cuvânt în moduri diferite. Menn a descoperit 
că, înainte ca un copil să dobândească 
tiparele lingvistice obişnuite pentru a 
simplifica cuvintele, el trece printr-o perioadă 
în care cuvintele similare se influenţează 
reciproc. 

Ceea ce este fascinant în legătură cu 
această poveste este că ai putea crede că 
oamenii din domeniul dezvoltării limbajului și 


comunicării la copii ar fi putut realiza un 
astfel de studiu de caz înainte, dar o mare 
parte din teoria dezvoltării limbajului la copii, 
observa Menn, a fost propusă de persoane 
care nu erau mame, iar „dacă erau taţi, nu 
cred că și-au ascultat prea mult copiii atunci 
când aceștia au fost bebeluși“. În schimb, au 
adoptat o abordare standard în privinţa 
construcţiei carierei lor academice, scriind 
lucrări închiși în birouri, fără a fi deranjati de 
copii. 

Lisei Menn îi plăcea atât de mult munca 
sa, încât și-a transformat obstacolele 
personale într-o oportunitate de a revoluţiona 
domeniul lingvisticii. Munca ei „a servit drept 
sursă de inspiraţie pentru o mare parte dintre 
studiile pe teren și studiile ulterioare ale 
jurnalelor copiilor“, declară Andrea Feldman, 
o fostă studentă a Lisei Menn, care a predat 
și ea la Universitatea Colorado din Boulder, 
unde s-a angajat Menn în 1986. Observațiile 
ei despre Jacob „sunt încă studiate de 
cercetătorii în domeniul limbajului și 
comunicării copiilor“, mi-a spus ea. 

De multe ori, această motivaţie pură se 
traduce prin câștiguri mai mari, iar unele 
studii au găsit o legătură între fericire și 
venituri - dovadă a zicalei „fă ceea ce îţi 
place și banii vor veni“ -, deși nu este 
întotdeauna adevărat. 

Dar chiar și în absenţa garanțiilor privind 
veniturile, există o a doua parte a 


argumentului economic pentru a fi la locul de 
muncă potrivit. Dacă accepţi un loc de 
muncă pe care nu-l agreezi, dar o faci doar 
pentru a câștiga bani, există mari șanse să 
nu te descurci prea bine și să te stoarcă de 
energie în restul celor 168 de ore ale tale. 

Asta a descoperit Danny Kofke. Cu câţiva 
ani în urmă, îi învăţa pe elevii din clasa | să 
scrie și să citească, în Sebastian, Florida. Îi 
plăcea să le vadă strălucirea din ochi când 
își dădeau seama de legăturile dintre litere și 
noţiunile pe care le reprezentau acestea. Din 
păcate, ca profesor, câștiga doar 35 000 de 
dolari pe an, așa că atunci când i s-a născut 
prima fiică, a hotărât să încerce un domeniu 
mai profitabil, despre care considera c-ar 
întreţine mai bine o familie. Un prieten care 
conducea o companie axată pe vânzarea 
covoarelor de lux i-a oferit un loc de muncă. 
Unii dintre vânzători aveau venituri de șase 
cifre. 

Nu este nimic în neregulă cu vânzarea 
covoarelor. În cazul covoarelor de lux, lucrate 
manual, este ca și cum ai vinde artă. O 
mulțime de oameni devin obsedaţi de 
complexitatea  covoarelor orientale şi 
consideră experienţa în această formă de 
artă drept o competenţă de bază. 

Danny Kofke nu era unul dintre aceștia. A 
început cu entuziasm, dar „încet-încet mi-am 
dat seama că nu mă pasionează. Am fost un 
vânzător foarte slab“, recunoaște el. Când 


veneau clienţii la magazin dorindu-și să 
cumpere un covor de 4 000 de dolari, se 
trezea gândind: „Nu-mi pasă dacă vă place 
sau nu.“ În niciun caz nu avea cum să atingă 
o culme a veniturilor sale potenţiale și, 
privind în perspectivă, și-a dat seama că, 
dacă își ura slujba, urma să cheltuiască mult 
din beneficiile salariale ce depășeau venitul 
obținut ca profesor încercând să fie fericit. 

Dar s-a gândit că și contrariul este 
adevărat. „Dacă ai un loc de muncă pe placul 
tău, dacă ești fericit în viaţă, nu ai nevoie de 
aceste lucruri materiale pentru a te face 
fericit“, spune el. 

Așa că, atunci când s-a eliberat un loc de 
muncă dedicat sprijinului copiilor autiști, a 
demisionat și s-a întors la predat. Acum își 
întreţine familia cu aproximativ 40 000 de 
dolari pe an și a scris o carte intitulată How 
to Survive (and Perhaps Thrive) on a Teacher's 
Salary. Familia Kofke trăiește modest, dar 
când îţi place ceea ce faci, este mult mai 
ușor să vii acasă și să stai pe o canapea la 
mâna a doua decât să fii nefericit timp de 8 
ore pe zi. 


Crearea locului de muncă potrivit 


Deși cred că există un oarecare adevăr în 
zicala „fă ceea ce îţi place și banii vor veni“ 
sau, cel puţin, că te vei simţi mai bine în 
legătură cu banii pe care îi ai, vreau totuși să 


clarific o concepție greșită pe care o au mulţi 
oameni când se gândesc la obţinerea locului 
de muncă potrivit. Este foarte puţin probabil 
să-ţi găsești locul de muncă printre 
anunţurile de angajare postate online. Nu 
mediul este problema. De asemenea, este 
foarte puţin probabil să-ți găsești slujba 
visurilor tale citind pliantele lipite în cabinele 
telefonice, trimițând CV-ul agenţiilor de 
recrutare sau colaborând cu agenţi de 
recrutare a forţei de muncă, sau chiar 
căutând prin intermediul reţelelor de 
socializare, până când nu reușești să împarţi 
toate cele 5 000 de cărți de vizită șic pe care 
le-ai comandat. Este ca în scena din filmul 
Being John Malkovich, când Craig urmărește 
cu perseverență anunţurile de la mica 
publicitate, căutând postul de „păpușar'. 
Publicul chicotește. Știm că nu-l va găsi, la 
fel cum știm că Sylvia Earle nu și-a 
descoperit postul de exploratoare 
oceanică/scriitoare/ecologistă/antreprenoare 
în mediul marin în The New York Times. 

Și totuși, câţi dintre noi credem că slujba 
noastră perfectă ar fi publicată în mod 
similar? Adevărul este că orice fișă de post 
existentă a fost creată de altcineva. A te 
aștepta ca altcineva să-ți creeze locul de 
muncă perfect este aproximativ similar cu a 
aștepta ca altcineva să-ţi citească gândurile. 
Este mai bine să-ţi construieşti cariera cu 
ideea că tu vei fi întotdeauna responsabil 


pentru crearea locului de muncă potrivit 
pentru fiecare etapă a vieţii tale, indiferent 
dacă lucrezi pentru altcineva sau pe cont 
propriu. 

În timp ce un număr tot mai mare de 
persoane aleg această ultimă variantă, fie 
permanent, fie într-o anumită etapă a carierei 
lor, prima variantă este mai posibilă decât 
cred mulţi. Da, îți poţi schimba fișa postului 
și condiţiile de muncă într-un milion de 
moduri care te vor aduce mai aproape de 
locul de muncă potrivit. Nu contează 
neapărat pentru ce ai fost angajat. În esenţă, 
majoritatea angajatorilor își doresc ca tu să 
faci mai mulţi bani pentru ei (sau să atragi 
mai multă atenţie asupra iniţiativei tale, să 
obţii rezultate mai bune decât anticipează 
părţile interesate, sau oricare ar fi moneda 
de schimb a profesiei tale — dar nu te amăgi, 
adesea totul se reduce cumva la bani). Dacă 
ești administrator de resurse umane și începi 
să pui în scenă spectacole cu marionete 
care îi impresionează până la lacrimi pe toți 
angajaţii din birourile regionale, îi fac să 
promită loialitate eternă corporației tale și, 
prin urmare, uzura scade cu 25%, ce 
manager cu jumătate de creier nu te-ar lăsa 
să continui ceea ce faci? O mentalitate 
antreprenorială te poate ajuta mult în crearea 
locului de muncă potrivit într-un mod care 
să-i satisfacă pe toţi. Dacă te gândești destul 
de bine, există cu siguranţă o modalitate prin 


care să îţi petreci o parte dintre cele 168 de 
ore ale tale rezolvând problemele 
organizației într-un mod care să se alinieze 
cu ceea ce îţi dorești de la acest loc de 
muncă. 

De exemplu, Kraig Derstler, unul dintre 
finaliștii Westinghouse Science Talent 
Search, este în prezent profesor de 
paleontologie la Universitatea din New 
Orleans.* El studiază fosilele de dinozauri, 
deşi Universitatea din New Orleans nu pentru 
asta l-a angajat. Kraig a venit ca expert în 
echinoderme - o clasă de creaturi care 
includ stelele-de-mare. Apoi și-a dat seama 
că fosilele de dinozauri reprezintă toată 
distracţia și a trebuit să se gândească cum 
să devină specialist în dinozauri în cei 
aproximativ 5-7 ani pe care îi acordă 
majoritatea universităţilor pentru a obţine 
titularizarea. Acest lucru este dificil în 
domeniul științelor, deoarece universităţile se 
așteaptă să obţii finanţare externă pentru 
cercetarea ta, iar organismele care acordă de 
obicei subvenții tind să solicite o experienţă 
în domeniu pe care el nu o avea. 

Așa că Derstler a decis să-și finanțeze 
propriile expediţii și cercetări despre 
dinozauri prin lansarea unui program care 
presupune ca oamenii obișnuiți să plătească 
pentru a merge împreună cu el dintr-un loc în 
altul și pentru a face munca grea de a săpa 
după fosilele de dinozauri. Mulţi au 


considerat că acesta este un mod interesant 
de a-și petrece vacanţele; el compară 
această aventură cu experienţa lui Tom 
Sawyer, care i-a convins pe oameni să-i 
văruiască gardul. De asemenea, Derstler știa 
că în zilele noastre nu e sigur c-ar putea 
convinge universitatea să aprobe un astfel 
de program, printre altele, din cauza fluxului 
neclar al responsabilităţii. Dar la acel 
moment a funcţionat, iar rezultatul a fost că 
Derstler a obținut specimenele dorite, și-a 
finanţat cercetarea, și-a pregătit studenţii și a 
reușit să publice suficiente documente 
despre descoperirile sale astfel încât să 
atragă subvenţii și atenţie. La momentul 
potrivit, a obținut titularizarea ca specialist în 
dinozauri. 

Dacă îţi place ceva suficient de mult, vei 
găsi un loc de muncă într-o organizație 
despre care crezi că va fi flexibilă și deschisă 
talentelor tale, iar apoi vei găsi o modalitate 
de a inventa acolo slujba visurilor tale, 
amintindu-ţi că de multe ori este mai ușor să 
ceri iertare decât permisiune. 

Sau vei crea singur o astfel de organizaţie 
- aceasta este abordarea mea și una din ce 
în ce mai frecventă în economia americană. 
Aici, în New York, conform cifrelor pe care mi 
le-a împărtășit autoritatea de control, în 2006 
existau 807 750 de lucrători pe cont 
propriu. La vremea respectivă, acest număr 
reprezenta cam o cincime din cele 


aproximativ 4 milioane de locuri de muncă 
neguvernamentale din oraș. Din cele 773 000 
de locuri de muncă pe care le-a adăugat 
Gotham din 1981 până în 2006, 491 000 au 
fost persoane care desfășoară activităţi pe 
cont propriu. Acest lucru a făcut din 
activitatea independentă cea mai mare sursă 
de creare de locuri de muncă din oraș în acei 
ani, în general, buni. 

Totuși, aceeași tendinţă pare să se 
manifeste în întreaga ţară, deși statisticile 
pot fi înșelătoare, din cauza definiţiilor 
diferite ale activităţi independente, a 
oamenilor care dețin mai multe locuri de 
muncă, a muncii la negru și a altor factori. 
The Bureau of Labor Statistics afirmă* că 
rata persoanelor care desfășoară activităţi 
independente la nivel naţional - proporţia din 
totalul locurilor de muncă compuse din liber- 
profesioniști — a oscilat între 7 și 9% din anii 
1970, dar conform Census Bureau%, numărul 
de „afaceri fără angajatori“ (adică firme cu o 
singură persoană) a crescut de la 15,4 
milioane în 1997 la 21,7 milioane în 2007. 
Small Business Administration din SUA 
(SBA) raportează că în 2005 ţara deţinea 4,5 
milioane de afaceri cu mai puţin de patru 
angajaţi; proprietarii acestor afaceri au multe 
în comun cu persoanele care desfășoară 
activităţi independente. Asta înseamnă că 
sunt mulţi oameni care se autointitulează 
șefi — în jur de 25 de milioane din cele 125 de 


milioane de angajaţi din sectorul privat din 
SUA. lar asta se întâmpla cu niște ani în 
urmă. Chestionare mai recente referitoare la 
posibilitatea ca oamenii să se considere 
„agenţi liberi“ indică o rată puţin mai mare. 
Conform Kelly Services” (agenţie de 
recrutare și plasare a forţei de muncă), în 
2009, 26% din forța de muncă se intitulează 
„agenţi liberi“, comparativ cu 19% în 2006. 
Există multe motive - bune și rele - 
pentru această creștere. În zilele noastre, 
corporaţii concentrate pe competențele lor 
de bază  externalizează aproape toate 
serviciile, ceea ce creează loc pentru mici 
firme de PR, organizatori de conferinţe, 
redactori independenţi de rapoarte și altele 
asemenea. Acest lucru se datorează pe de-o 
parte evitării cheltuielilor cu impozitele și 
beneficiile salariale, iar pe de altă parte, 
firmelor mai mici și persoanelor fizice care 
pot fi mai agile. Contractarea lor dă firmelor 
o flexibilitate pe care nu o pot avea atunci 
când menţin un număr mare de angajaţi. 
Desigur, mulţi oameni ajung să lucreze pe 
cont propriu fără să fie în întregime alegerea 
lor — unul dintre motivele pentru care cifrele 
Kelly Services au sărit cu șapte puncte 
procentuale în trei ani este că și rata 
șomajului din SUA a crescut în acest timp, 
chiar dacă, în linii mari, economiștii 
raportează că activitatea independentă nu 
este neapărat anticiclică. Adică oamenii nu 


aleg să lucreze pentru ei înșiși doar pentru 
că nu pot obţine alte locuri de muncă. Pentru 
multe persoane, a lucra pe cont propriu ţine 
de factorii determinanti? și de factorii de 
atracție. 

Lui Marc Matsumoto, de exemplu, i-a 
plăcut întotdeauna să gătească. În copilărie, 
își facea singur tortul cu ocazia zilei de 
naştere. La începutul anului 2008, acest 
rezident din New York a creat un blog cu 
adresa NoRecipes.com, pentru a celebra arta 
culinară în stil liber. Dar nu avea prea multă 
energie pentru a găti sau pentru a scrie pe 
blog, deoarece, în calitate de şef de 
marketing într-o afacere nouă dependentă de 
finanțare, nu-și prea putea planifica 
programul astfel încât să-și ofere intervale 
concentrate de timp liber. Putea să meargă 
la cumpărături și să facă experimente în 
bucătărie doar în weekenduri. Asta până în 
decembrie 2008. Cu puţin timp înainte de 
Crăciun, angajatorul lui nu a reușit să asigure 
încă un fond cu capital de risc, iar 
Matsumoto s-a alăturat milioanelor de 
americani care și-au pierdut locul de muncă 
la începutul crizei economice. 

Ar fi putut fi o situație de criză, dar 
Matsumoto a ales să o vadă, în schimb, ca 
pe o șansă pentru o schimbare de carieră. S- 
a străduit să obţină suficiente contracte de 
consultanţă pentru a-și plăti facturile. Apoi s- 
a lansat în crearea „meseriei visurilor sale“, 


devenind o personalitate în domeniul culinar. 
Acum își petrece zilele lucrătoare din cursul 
săptămânii vizitând pieţele fermierilor, gătind 
tot felul de preparate precum karaage (pui 
prăjit japonez) și folosindu-și abilităţile de 
marketing pentru a atrage lunar 100 000 de 
vizitatori pe website-ul său. Să devină agent 
independent a fost oarecum „o mișcare 
forţată“, spune el, „dar acum, când o practic, 
chiar îmi place. Mă întreb de ce nu am 
început mai devreme“. 

Dacă 168 de ore nu este o carte de 
consiliere în carieră, atunci cu siguranţă nu 
este nici ghid pentru a începe o afacere. Un 
lucru demn de reținut este că 
antreprenoriatul nu trebuie să însemne 
împrumutul de mari sume de bani pentru a 
pune bazele unei companii uriașe de înaltă 
tehnologie. Mulţi proprietari de afaceri sunt 
antreprenori ai stilului de viaţă, adică 
lucrează pe cont propriu sau „încearcă să 
inventeze compania pentru care și-ar dori să 
lucreze“, declară Susan Sobbott, președinta 
American Express OPEN, departamentul 
dedicat oamenilor de afaceri. În cartea mea 
anterioară, Grindhopping, le-am recomandat 
tinerilor antreprenori să-și adreseze trei 
întrebări: 


Ce îmi place atât de mult să fac, încât 
aș face treaba respectivă și gratis? 
Cum aș putea convinge pe cineva să mă 

plătească pentru a face asta? 


Dacă nu există o funcţie evidentă într-o 
organizaţie pentru a munci ceea ce 
îmi place (și adesea nu există), care 
este modalitatea ieftină pentru a 
începe o afacere dedicată activităţii 
care îmi place și pentru a face casa 
de marcat să zornăie rapid? 


Bineînțeles, nimic din toate acestea nu 
este ușor. După cum remarcă Sobbott, în 
timp ce mulţi oameni încep afaceri pentru a 
scăpa de rutina corporatistă, „niciunul dintre 
ei nu petrece mai puțin timp lucrând. Nici 
măcar unul“. Nu este vorba despre 
schimbarea numărului de ore lucrătoare din 
cele 168 pe care le ai la dispoziţie, ci despre 
cât control ai asupra lor. Dacă lucrezi pe cont 
propriu, poţi inventa slujba visurior tale 
făcând ceea ce îţi place, precum Matsumoto, 
sau pur și simplu poţi schimba partea cu „iţi 
place ceea ce faci“ din ecuaţie, dar dacă asta 
îți  maximizează autonomia și factorul 
provocare, atunci e și mai bine. 

Julie Pickens şi  Mindee Doney, 
creatoarele din Oregon ale produselor 
Boogie Wipes - o linie de şervețele cu 
soluţie nazală salină pentru copii —, sunt un 
exemplu în acest sens. În urmă cu câţiva ani, 
Doney s-a chinuit o bună perioadă să le 
îndepărteze copiilor mucusul în timp ce erau 
răciţi. A pulverizat pe un șerveţel o cantitate 
de soluţie salină dintr-un spray nazal și a 
avut o revelaţie. O cunoștea pe Pickens - 


mamă de copii mici, la rândul ei — și întrucât 
ambele erau în căutarea unei noi idei de 
afaceri, în 2007 au decis de comun acord să 
lanseze Little Busy Bodies Inc. pentru a vinde 
Boogie Wipes. Deși apreciază lucrurile legate 
de marketingul bunurilor de larg consum și le 
place să realizeze un produs util părinţilor, 
când am discutat cu ele, n-am avut impresia 
că visaseră la șerveţele încă din copilărie, 
așa cum visase Sylvia Earle la valuri. 

Cu toate acestea, a doua parte a ecuaţiei 
- „să îţi placă ceea ce faci“ — este clară 
pentru ambele. Gestionarea propriei afaceri 
le-a dat o autonomie incredibilă. Înaintea 
lansării, au pus la punct detaliile liniilor de 
produse Boogie Wipes pe parcursul unor 
întâlniri la locul de joacă al copiilor. Acum, 
Pickens își ajută fiicele să se pregătească 
pentru școală dimineaţa, apoi lucrează la 
birou de la 8:30 până la 14:45, de luni până 
vineri. Copilul ei de 4 ani i se alătură adesea 
în jurul prânzului, după ce-și termină 
programul de la grădiniţă, și se joacă în 
spaţiul de joacă de la biroul ei. Da, are un 
spaţiu de joacă la birou. De ce nu? Pickens 
pleacă să-și ia ceilalţi copii de la școală în 
jurul orei 15:00, apoi lucrează de acasă în 
timp ce aceștia își fac temele. Seara, după 
cină și după ce îi adoarme pe copii, ea își 
deschide laptopul în jurul orei 21:00 și mai 
lucrează câteva ore. Ocazional lucrează și 
sâmbătă dimineaţa, dar reușește să stea cel 


puţin o zi din weekend fără să-și verifice e- 
mailul. Doney, care are un bebeluș, lucrează 
de acasă ceva mai des. După ce aleargă 
dimineaţa pe banda de alergare, în timp ce 
copiii ei mai mari urmăresc desene animate, 
vine la birou aproximativ trei zile pe 
săptămână și lucrează între orele 9:00 și 
15:00. După-amiază, lucrează de acasă în 
timp ce copiii mai mari se joacă afară. Își 
închide computerul la cină, apoi după baia de 
seară, lecturi și rugăciuni își continuă 
programul de muncă, inclusiv în weekend. 

Ambele femei lucrează cu normă 
întreagă, dar din moment ce au libertatea de 
a alege orele de lucru, reușesc să dedice 
mult timp și familiei. Ele le oferă aceeași 
flexibilitate și celor doisprezece angajaţi ai 
lor. „Avem aceleași așteptări de la angajaţi 
cum avem și pentru noi“, afirmă Doney. 
„Ceea ce vreau să spun este că, dacă au 
nevoie să lucreze de acasă ocazional, atunci 
lucrează de acasă. (...) Avem încredere și ne 
bazăm pe capacitatea lor de a-și termina 
treaba la timp.“ 

Doney şi Pickens apreciază de 
asemenea, faptul că sunt puse în fața unor 
provocări pe măsura abilităţilor lor. Ele 
descriu primii doi ani la conducerea firmei 
Little Busy Bodies ca fiind echivalentul 
obţinerii unui masterat. De exemplu, iată o 
problemă pe care au fost nevoite să o 
rezolve recent: cum se poate introduce un 


produs în reţeaua hipermarketurilor Wal- 
Mart? Răspunsul: găsești persoana potrivită 
care cunoaște informaţii din interior. la în 
considerare faptul că este o afacere deţinută 
de femei și fă ca această afacere să pară 
mai importantă sau mai bună decât este cu 
adevărat, pentru a obţine un avantaj. Te duci 
în Bentonville, Arkansas, cu o prezentare 
care se referă nu doar la eficienţa produsului, 
ci și la povestea lui, ca fiind creaţia mamelor- 
antreprenor care sunt la fel ca mamele de pe 
piaţa-ţintă și care conferă produselor 
autenticitatea pe care și-o doresc 
consumatorii moderni. Lucrul cel mai 
important este să le arăţi cum le va aduce 
bani produsul tău și să știi cum să-ți 
gestionezi afacerea. Atunci când 
cumpărătorul spune da, vezi cum vânzările 
companiei tale trec de 5 milioane de dolari în 
mai puţin de doi ani de activitate. Îți 
stabilești obiectivul de a-ţi vinde compania 
unei mărci importante de bunuri de larg 
consum în următorii cinci ani și de a folosi 
banii pentru a începe altceva amuzant, 
flexibil și la fel de dificil precum ștergerea 
nasului unui bebeluș care se agită. 


E momentul să te oprești pentru a face o 
evaluare serioasă 


În agitația vieţii cotidiene, este ușor să uiţi să 
reflectezi la munca din viaţa de zi cu zi și la 


cât ești de mulţumit de modul în care îţi 
petreci intervalul de lucru din cele 168 de ore 
ale tale. Micile frustrări se amplifică. Doney 
și Pickens vorbesc cu tristețe despre 
momentul în care un comerciant cu 
amănuntul le-a pus să plătească 800 de 
dolari doar pentru că completaseră incorect 
un formular. Dacă primești o astfel de 
somaţie de plată, primul lucru care îţi vine în 
minte este puţin probabil să fie acela că 
penalizarea reprezintă doar un detaliu minor 
în contextul conducerii unei afaceri de 5 
milioane de dolari care îţi oferă atât de multă 
autonomie, încât îţi permiti să le oferi copiilor 
o masă de hochei amplasată în garaj. La fel, 
deși Sylvia Earle declara că munca ei „nu a 
fost niciodată un loc de muncă“, sunt sigură 
că cel puţin o dată sau de două ori în cariera 
ei, echipamentul i s-a defectat, s-a îmbolnăvit 
în timp ce călătorea sau jurnaliștii i-au pus 
întrebări stupide. 

Din acest motiv, este o idee bună să-ţi 
faci timp câteva minute la sfârșitul zilei — 
poate în timpul discuţiei cu partenerul de 
viaţă (vezi capitolul 6) sau în vreme ce te uiţi 
la televizor - pentru a reflecta la cum vrei să 
arate cariera și viaţa ta. Apoi îţi poţi pune 
problema dacă ceea ce faci este destul de 
aproape de locul de muncă potrivit, astfel 
încât să începi să introduci mici adaptări 
pentru a fi mai eficient și, ulterior, pentru a-ţi 
lansa cariera la următorul nivel. 


Cum știi sigur că te afli la locul de muncă 
potrivit sau, cel puţin, pe aproape? Am vorbit 
recent despre acest lucru cu Laura 
Wellington-Gerry, creatoarea serialului The 
Wumblers, un desen animat pentru copii 
dedicat traiului durabil. În adolescenţă, ea 
desena în caiete personajele Wumblers și le- 
a păstrat în minte de-a lungul anilor. A 
deţinut alte două afaceri împreună cu soţul 
ei, dar cu aproximativ un deceniu în urmă, el 
a fost diagnosticat cu cancer și a murit la 
scurt timp după 11 septembrie 2001, lăsând- 
o văduvă și mamă singură a patru copii cu 
vârste sub 10 ani. 

În timp ce încerca să facă faţă propriei 
dureri, dar și durerii copiilor ei și a tuturor 
celor apropiaţi din New Jersey care își 
pierduseră cunoscuţi în atentatele teroriste, 
Laura a început să deseneze din nou acele 
personaje de desene animate. Simţind că nu 
are nimic de pierdut, a decis să le dezvolte 
mai mult. A angajat diverse persoane din 
domeniul divertismentului pentru a-şi 
transforma visul în realitate, iar acum, mulți 
ani mai târziu, poţi cumpăra DVD-uri cu 
Wumblers, îi poţi vedea la televizor și în 
calitate de purtători de cuvânt pentru 
Asociaţia Naţională a Pepenilor (întâmplător, 
Wumblers provin din pepeni - lucru pe care l- 
au dezvăluit înainte ca Asociaţia Naţională a 
Pepenilor să se implice, dar care s-a dovedit 
o frumoasă strategie de marketing). 


Wellington-Gerry trăiește fericită în lumea 
personajelor sale de desene animate. Când 
am vorbit la telefon, mi-a mărturisit că, dacă 
i-ar oferi cineva 400 de milioane de dolari ca 
să nu mai creeze poveștile personajelor de 
desene animate, nu crede c-ar accepta 
oferta. 

Am râs. Totuși, are investitori, iar aceștia 
probabil că ar forța-o să accepte vânzarea 
acţiunilor pentru 400 de milioane de dolari. 
Dar cred că a avut o idee bună în acest sens. 
Dacă dorești să profiți la maximum de cele 
168 de ore ale tale, în loc să vrei o 
săptămână de lucru de 4 ore, mai bine caută- 
ţi un loc de muncă unde întrebarea 
referitoare la cele 400 de milioane de dolari 
ţi-ar da de gândit. Dacă ţi-ar oferi cineva 400 
de milioane de dolari ca să renunţi la 
specificul muncii tale, ai accepta? 

Îmi imaginez că majoritatea oamenilor ar 
face-o, chiar dacă le place locul lor de 
muncă. Avem familii de luat în considerare, 
datorii care trebuie plătite și multe alte 
interese pe care nu ne-ar deranja să le 
urmăm. Dar poate că întrebarea ar trebui să 
sune mai degrabă așa: „Ai sta puţin pe 
gânduri?“ și „Ai fi trist, în ciuda faptului că ți- 
ai permite să cumperi echipa de baseball 
profesionist San Diego Padres?". 

Dacă răspunsul este da, atunci ești pe 
drumul cel bun. Următoarele capitole sunt 
despre cum să-ţi foloseşti timpul de lucru 


mai eficient, astfel încât să-ţi dezvolţi cariera 
chiar și în timp ce-ţi consolidezi familia sau 
viața personală. 


Crearea locului de muncă potrivit 


Ne petrecem o mare parte din cele 168 de 
ore lucrând, așa că este important să fim la 
locul de muncă potrivit. Pentru a afla dacă 
ești la locul de muncă potrivit, pune-ţi 
următoarele întrebări: 


Munca mea corespunde motivaţiilor mele 
intrinseci (lucruri care îmi plăceau în 
copilărie sau pe care le-aș face gratis)? 

Munca mea îmi oferă o autonomie 
rezonabilă? 

Sunt provocat permanenti, pe măsura 
abilităților mele? 

Mediul de lucru, organizaţia și colegii mă 
încurajează să lucrez la potenţialul meu 
maxim? 

Dacă răspunsul este „nu“ la oricare dintre 
aceste patru întrebări, ce pot schimba? În 
următoarea săptămână? În următorul an? 

Pot crea locul de muncă potrivit în cadrul 


organizaţiei mele? Sau în cadrul unei alte 


organizaţii? Sau va trebui să merg pe cont 


propriu? 


Dacă ești destul de sigur că te afli la locul 
de muncă potrivit, pune-ți următoarea 
întrebare: 


Dacă cineva mi-ar oferi o sumă de bani 
neașteptată ca să nu mai fac niciodată 


munca mea anume, cum m-aș simţi? 


4. 


Ee R e 
DR me p T mul ce, ÎN ca a y a 
Pi i >| | ÎL ua. let j FA D d] 


Ce înseamnă să-ţi foloseşti în mod eficient 
intervalul de lucru din cele 168 de ore ale 
tale? 

Când am început să scriu această carte, 
le-am cerut tuturor cunoștințelor mele 
exemple de persoane care realizau multe în 
timpul lor - construiau cariere, mențineau o 
viaţă personală împlinită și așa mai departe. 
Un coleg din California mi-a recomandat să-l 
caut pe John Anner, tată și motociclist care a 
fondat, în 1996, organizaţia Independent 
Press Association, cu un buget de câteva mii 


de dolari. În momentul în care a plecat din 
organizaţie în 2002, IPA avea un buget de 
milioane de dolari și furniza servicii pentru 
sute de reviste independente, inclusiv Mother 
Jones, The Nation și Utne Reader. 

Intrigată, am aflat că Anner a fost numit 
ulterior la conducerea organizaţiei East 
Meets West Foundation, care funcţionează în 
principal în Vietnam (s-a mutat la Hanoi în 
2007, dar acum a revenit în Statele Unite și 
lucrează la sediul central din Oakland, 
California). Preluând controlul acestei 
fundaţii nonprofit în 2003, el a hotărât să se 
concentreze asupra celor trei categorii de 
competenţe de bază, în care credea că EMW 
ar putea avea cel mai mare impact: apă 
potabilă, tratament medical și educaţie. 

Pentru a doua categorie, Anner și colegii 
săi au studiat locaţia și au găsit o 
oportunitate de a avea un impact 
considerabil asupra sistemului de sănătate 
al vietnamezilor. Deși orice mamă își dă 
seama că venirea pe lume nu este ușoară 
pentru bebeluși (sau pentru mamele lor), 
nașterea este o călătorie extrem de 
periculoasă pentru cei care se nasc prematur 
în ţările în curs de dezvoltare, precum 
Vietnamul. Unităţile americane de terapie 
intensivă neonatală pot salva majoritatea 
bebelușilor născuţi prematur, astfel încât 
aceștia să-și regleze complet funcţia 
pulmonară, însă până de curând, spitalele 


vietnameze pierdeau aproximativ 30% dintre 
bebelușii născuţi prematur în primele 24 de 
ore de viață din cauza  insuficienţei 
respiratorii. 

Astfel, EMW a hotărât să inițieze 
implementarea aparatelor de presiune 
pozitivă continuă a aerului (CPAP) pentru 
nou-născuţi la National Hospital of 
Pediatrics din Hanoi. Un an mai târziu, rata 
de deces a celor mai fragili bebeluşi, în 
primele 24 de ore de la naştere, a scăzut de 
la 30 la aproximativ 10%. East Meets West a 
hotărât să extindă programul Breath of Life 
(BOL), iar până în 2009, BOL dotase deja 95% 
dintre provinciile vietnameze cu 700 de 
aparate CPAP și dispozitive complementare 
- care tratau în total aproximativ 15 000 de 
bebeluşi anual - și pregătise 2 000 de 
medici și asistente medicale privind modul 
lor de utilizare. 

Rezultatul final? Rata mortalităţii infantile 
din Vietnam a început să scadă rapid. În 
2003, ţara înregistra 30,83 decese la 1 000 
de naşteri. În 2008, această cifră a scăzut 
la 23,61 decese la 1 000 de nașteri. 
Programul BOL nu este singurul motiv al 
scăderii ratei mortalităţii infantile, dar cu 
siguranţă este unul important. 

Unii l-ar putea numi un miracol, dar nu 
este singurul lucru care face ca organizația 
să fie remarcabilă: cei 125 de angajaţi ai 


EMW ajung acasă la o oră rezonabilă, iar 
ședințele rareori durează mai mult de o oră. 
„Cel mai util lucru pe care l-am făcut 
vreodată în orice organizaţie a fost să 
instruiesc personalul cu privire la modul în 
care se poate organiza o ședință eficientă“, 
spune Anner. În organizaţiile lui Anner, există 
o formulă simplă pentru a profita la 
maximum de timpul de lucru: nimeni nu 
participă la o ședință la care nu trebuie să 
participe. Fiecare ședință are o ordine de zi, 
cu un interval de timp scurt, clar definit, 
dedicat fiecărui subiect. Minutele limitate 
impun disciplină; lucrurile care n-ar trebui să 
se întâmple în intervalul stabilit nu se 
întâmplă. La începutul ședinței, cel care 
conduce întâlnirea prezintă obiectivele. La 
final, participanţii revin la ordinea de zi și își 
revizuiesc sarcinile, pentru a fi clar ce au de 
făcut. La următoarea ședință, ei vor trebui să 
confirme că și-au îndeplinit atribuţiile. La 
urma urmei, nu are rost să organizăm 
aceeași ședință de patru ori la rând, doar 
pentru că este din nou vineri și pentru a afla 
că toată lumea încă lucrează la proiect. 
Creșterea eficienţei ședinţelor „îmi oferă 
probabil 10 ore pe săptămână“, afirmă Anner. 
Pe lângă faptul că există o formulă 
simplă, există și un motiv simplu în spatele 
ei: timpul pierdut în ședințe care fie nu 
trebuie să aibă loc, fie nu necesită prezența 
anumitor persoane nu înseamnă timp 


petrecut pentru a dota spitalele cu aparate 
CPAP care să salveze copiii bolnavi (sau 
oricare dintre celelalte proiecte ale EMW). 
Cele 10 ore  economisite în fiecare 
săptămână le oferă lui Anner și colegilor săi 
timp pentru vieţile personale, care le dau 
suficientă energie pentru a se ocupa de 
problemele sărăciei extreme. În prezent, 
Anner pleacă de la birou în jurul orei 17:30. 
Realizarea activităţii de fond a misiunii EMW 
și preocuparea pentru propriile vieţi 
reprezintă competențele de bază ale 
angajaţilor EMW. Nu ascultarea a doi colegi 
de serviciu care abordează același subiect 
ca săptămâna trecută. 

Oricât de simplu ar părea, aceasta este 
totuși departe de a fi o filozofie universală. 
Unul dintre partenerii de afaceri ai EMW l-a 
invitat recent pe Anner la una dintre ședințele 
lor. „Merg la ședință și văd că sunt 16 
oameni - dintre care 10 nu au ce căuta 
acolo“, spune el. Şedinţa a ţinut mai mult de 
3 ore, abordând aceleași subiecte în mod 
repetat, timp în care angajaţii își exprimau 
sentimentele cu privire la aspecte care nu îi 
priveau pe cei mai mulţi dintre cei prezenți. 
Ascultând de la început și până la sfârșit, 
Anner a hotărât: „Aș putea la fel de bine să 
dorm." 


Mărturisire: înainte de a scrie primele 
paragrafe din acest capitol, mi-am petrecut 
90 de minute dormind. Datorită bebelușului 


meu foarte energic, ziua mea a început mai 
devreme decât intenţionasem, iar la ora 
11:30 știam că voi avea nevoie de multă 
cafea pentru a funcţiona. Așa că am preferat 
să trag un pui de somn. Când m-am trezit, 
mi-au venit în minte câteva idei, până atunci 
greu de conturat, privind organizarea 
capitolelor acestei cărţi. Le-am schițat și mi- 
am petrecut după-amiaza redactându-le. 

Cu alte cuvinte, în timpul somnului de 90 
de minute, am făcut progrese semnificative 
în privința proiectului situat în topul 
priorităţilor mele din acest an. Cu toate 
acestea, n-am trimis niciun e-mail, n-am 
participat la nicio ședință, n-am editat niciun 
slide în PowerPoint, n-am citit niciun titlu 
legat de munca mea, nu mi-am sunat clienții, 
n-am participat la teleconferințe cu colegii 
mei, n-am călătorit nicăieri, nu mi-am 
organizat documentele de pe birou și n-am 
făcut nimic din ceea ce mulți lucrători din 
domeniul cunoașterii consideră a fi „muncă“. 
Totuși, aș spune că a fost o dimineaţă 
incredibil de eficientă, deși, dacă m-ai fi văzut 
dormind în acele 90 de minute, mă îndoiesc 
că „eficientă“ ar fi fost primul cuvânt care ti- 
ar fi venit în minte. 

Așadar, cine are dreptate? Eficienţa, la fel 
ca religia, este un concept predispus la multe 
interpretări. Cu toţii ne aducem propriile 
prejudecăţi. La fel ca în cazul religiei, mulţi 
dintre noi petrecem mult timp încercând să 


înțelegem învăţăturile înțelepţilor pe această 
temă, astfel că publicăm cu entuziasm cărți 
despre „cum să rezolvăm lucrurile“. Învățăm 
să „nu ne verificăm niciodată e-mailul 
dimineaţa“, să „plecăm mai devreme de la 
birou“ și alte metode pentru a aduce mai 
multă eficienţă în viețile noastre. Există 
acum și revista Productive!, care prezintă pe 
copertă câte un maestru spiritual pentru 
fiecare problemă dezbătută în numărul 
respectiv. Blogosfera fierbe ca la o reuniune 
religioasă de scriitori care predică despre 
„strategiile lor de viaţă“, despre cum se 
bazează ei pe 43 de dosare și despre 
sistemele lor tehnice pentru urmărirea 
idealului Inbox Zero”. 

Unele dintre aceste strategii sau tehnici 
adoptate pentru managementul eficient al 
timpului în cadrul activităţilor zilnice sunt 
amuzante. De exemplu: o nouă aplicaţie 
pentru iPhone îţi permite să te plimbi în timp 
ce citeşti și trimiţi e-mailuri — în siguranţă - 
schimbându-și ecranul cu imaginea pe care 
o ai în faţă, cu ajutorul camerei iPhone-ului. 

Pe de altă parte, unele strategii sunt 
bune, iar dacă ai câteva minute în plus, ai 
putea citi despre ele. Pe cele pe care le 
consideri utile te invit să le împărtășești pe 
website-ul  My168Hours.com. Eu am 
întotdeauna la mine o agendă în care îmi 
consemnez sarcinile și gândurile. Viaţa pare 
mult mai puţin copleșitoare — trecând de la 


intenţie la rezultate - atunci când te întrebi 
„care este următoarea mișcare?“, după cum 
sugerează David Allen, autorul cărţii Getting 
Things Done. Bloggerii oferă idei minunate, 
de la cele importante (analizează-ţi cu 
regularitate obiectivele zilnice și 
săptămânale) - la cele minore (nu accepta 
articole promoţionale gratuite. Niciodată!). 

Regulile își au toate rostul lor. Dar, în timp 
ce intervievam oameni pentru acest proiect 
și mă gândeam cum să-mi fac orele de lucru 
mai „eficiente“, mi-am dat seama că multe 
dintre aceste vorbe înțelepte nu prea au de-a 
face cu viața mea. Pentru început, 
majoritatea își asumă o cultură de birou 
corporatistă. O premisă importantă a multor 
volume dedicate eficienţei este că există atât 
de multe „lucruri“ care vin spre tine - un 
bombardament informaţional constant de 
hârtii și oameni -, încât ai nevoie de un 
sistem pentru a le procesa. 

După cum scrie David Allen: „Din ce în ce 
mai mulți oameni sunt asaltaţi la serviciu de 
zeci sau chiar sute de e-mailuri pe zi, fără a 
mai avea posibilitatea de a ignora o singură 
cerere, reclamaţie sau comandă. Puţini 
angajaţi pot (sau chiar ar trebui) să codifice 
totul ca prioritate A, B sau C, sau își pot 
menţine o listă prestabilită cu lucruri de 
făcut, pe care primul apel telefonic sau prima 
întrerupere din partea șefului să nu le-o 
anuleze complet.“ 


Probabil că este vorba despre 
întreprinzătorul unic, acel proprietar care 
deţine și manageriază singur o afacere, dar 
pot spune că sunt unul dintre acei puțini 
oameni. Nu mă simt atât de bombardată, 
încât să-mi transform biroul într-unul în 
formă de F (așa cum sugerează un blogger) 
pentru a lupta împotriva asediului. Nimeni nu 
vine neanunţat în biroul meu de acasă și îmi 
las telefonul pe modul silențios dacă nu 
aștept un apel important. În ceea ce priveşte 
e-mailul, nu îndosariez nimic. Asta cere timp, 
iar eu am o funcţie de căutare. În timp ce 
scriu acest paragraf, am peste 30 000 de e- 
mailuri în inbox, dintre care câteva sute 
necitite. Sună destul de Zen? Nu chiar, dar 
am constatat că acestea nu erau relevante 
nici când lucram la redacțiile revistelor și ale 
ziarelor, și nu sunt relevante nici acum. 

După cum am văzut în capitolul 3, un 
procent tot mai mare de oameni lucrează la 
fel ca mine - pe cont propriu, făcând muncă 
de creaţie, adesea acasă sau în cafenele, sau 
ocazional în timp ce vizitează un client. Dacă 
unul din patru lucrători nici măcar nu are un 
șef, atunci este greu să fie întrerupt de unul. 
Un alt lucru demn de reţinut în legătură cu 
sistemele de productivitate este că o mare 
parte dintre lucrătorii care nu acţionează pe 
cont propriu nu au un loc de muncă ce 
implică să stea la birou și să analizeze e- 
mailuri. Vorbeam recent cu doi tineri 


consultanţi care au realizat un proiect în 
colaborare cu poliţia din Philadelphia. Cu 
mare uimire, aceștia au observat că 
majoritatea ofiţerilor de poliţie nu aveau 
adrese de e-mail care ar putea fi utilizate 
pentru comunicare. Proporția forței de 
muncă ce lucrează într-un birou nu este atât 
de mare precum ne imaginăm. 

Așadar, consider că cel mai util este să 
pleci de la un principiu de gestionare a vieţii 
profesionale și apoi să vezi cum să-l pui în 
practică pe scară largă, indiferent dacă 
lucrezi într-o organizaţie nonprofit ca EMW, 
pe cont propriu, ca mine, într-o slujbă 
practică precum administrarea unei florării 
sau într-un mediu corporatist mai tradiţional. 
Acesta este principiul cărţii 7168 de ore în 
cazul muncii: în mod ideal, n-ar trebui să 
existe aproape nimic în timpul orelor de lucru 
- orice domeniu de activitate ţi-ai alege - 
care să nu te facă să progresezi spre 
obiectivele tale pentru cariera și viața pe care 
ţi le dorești. 

Într-adevăr, având în vedere stima de care 
se bucură ideea de „muncă“ în cultura 
noastră, aș dori să-ţi propun o nouă definiţie 
personală pe care ar trebui să o ai în vedere 
atunci când iei decizii cu privire la orele de 
lucru. Orice „muncă“ ce nu te apropie de 
viața profesională pe care ţi-o dorești n-ar 
trebui considerată muncă. Este timp pierdut. 


Știu că pare o pornire ciudată - „Nu pot 
să nu fac ce-mi cere șeful meu!“ ai putea 
spune -, dar există câteva motive pentru a 
gândi astfel. 

În primul rând, „șeful meu a spus că 
trebuie“ (sau „clientul meu a spus că 
trebuie“) nu este un motiv pentru a face ceva, 
așa cum „nu am timp“ nu este o scuză 
pentru a nu face altceva. Totul în viaţă este o 
alegere de a accepta sau nu anumite 
consecinţe. Consecințele pot fi de 
neconceput, sau poţi avea încredere că șeful 
tău are mai multă înțelepciune și experienţă 
decât tine și, prin urmare, poţi alege să faci 
absolut tot ce-ţi cere, dar recunoașterea 
faptului că asta reprezintă o alegere îţi oferă 
mai mult control asupra vieţii tale și asupra 
celor 168 de ore ale tale. 

În al doilea rând, o mulţime de activităţi 
care ne ţin ocupați și care se desfășoară în 
timpul zilelor de lucru ne oferă un fals 
sentiment de eficienţă, în care este necinstit 
să ne complacem. Să faci multe lucruri nu 
înseamnă că faci ceva important cu cele 168 
de ore ale tale. Dacă slujba ta implică o 
mulțime de ședințe și ai văzut că programul 
zilei lui Anner cuprindea 2 ore de ședințe, iar 
al tău 6, s-ar putea să te gândești că ești mai 
eficient. Dacă lucrezi până la ora 20:00, iar el 
lucrează doar până la ora 17:30, s-ar putea 
să crezi că faci mai mult. Dar amintește-ţi, 
Anner este un om a cărui muncă salvează 


anual viețile a mii de bebeluşi fragili. Nu 
există nimic nobil în a participa la o ședință 
când există aparate de respirat care urmează 
să fie instalate, așa cum nu există nimic mai 
nobil în a fi într-o teleconferinţă la ora 7:00 cu 
aceiași oameni cu care ai discutat la ora 
22:00, decât a te uita la televizor. Sau, de 
altfel, de a merge la culcare - poate chiar 
există șansa de a visa idei mai bune decât ai 
fi avut vreodată verificându-ţi e-mailul. 


Acest capitol este despre eliberarea 
programului tău de muncă de lucrurile care 
n-ar trebui să fie acolo, astfel încât să te poţi 
concentra asupra competenţelor tale de 
bază. Evident, primul și cel mai important 
pas este să fii la locul de muncă potrivit. Îţi 
amintești întrebarea din ultimul capitol -— 
dacă ţi s-ar oferi 400 de milioane de dolari 
pentru a nu mai face munca ta anume, ai fi 
trist din cauza asta, în ciuda bogăției? Dacă 
da, atunci este timpul să-ţi pui o întrebare 
suplimentară. Dacă ai obţine un câștig 
neașteptat, și totuși ai putea continua să-ţi 
faci munca, ce părţi din activitatea ta ai 
schimba? Având în vedere faptul că n-ar mai 
trebui să lucrezi nicio zi în viaţa ta, căror 
activităţi ai vrea să le dedici mai mult timp și 
la care ai prefera să renunţi? 

Gândește-te un timp la această întrebare 
și notează-ţi aceste sarcini și schimbări. 
Presupun că ţi-ai păstra activităţile specifice 
slujbei în care excelezi, unde ai cel mai mare 


impact și care te entuziasmează și îţi dă 
energie. Probabil că te-ai implica și în munca 
de jos care trebuie făcută, atâta timp cât i-ai 
vedea rostul. S-ar putea să continui să mergi 
la ședințe. Bill Gates participă la ședințe - 
dar numai la cele în care joacă un rol 
important. Alţi oameni planifică din timp 
aceste întâlniri, pentru a nu-i irosi timpul. 
Şedinţele la care participă nu sunt fără rost 
și nu abordează nemulțumirea cuiva cu 
privire la politica de folosire a frigiderului de 
la birou, doar pentru că are întregul 
departament prizonier într-o sală de 
conferinţe. 

S-ar putea să nu primești niciodată un 
câștig neașteptat, dar scopul acestui 
exerciţiu este acela de a afla cum arată 
situaţia ideală - cum ţi-ai petrece orele de 
lucru, ce ai face și ce nu, dacă ai avea 
libertate deplină. Când știi cum se prezintă 
situaţia ideală, poţi începe să schimbi 
componenţa intervalului de lucru din cele 
168 de ore ale tale în ceva care să se apropie 
mai mult de ideal decât în prezent. În acest 
sens, există un proces în patru părţi: 


1. Preia controlul asupra programului 
tău. 

2. Nu confunda munca efectivă cu 
activităţile care seamănă cu 
munca. 


3. Renunţă la activităţile care nu fac 
apel la competențele tale de bază 
ignorându-le, minimizându-le sau 
externalizându-le. 

4. Sporește-ţi eficienţa 
perfecţionându-te în ceea ce faci. 


Preia controlul asupra programului tău 


lată o întrebare pe care probabil nu ţi-ai pus- 
o în ultima vreme: ce vrei să faci în timpul 
zilei de muncă? Pentru a fi eficient în timpul 
orelor pe care alegi să le lucrezi, dezvoltă-ţi 
disciplina de a petrece timp real făcând ceea 
ce este important, chiar dacă alte lucruri — 
inclusiv obiceiurile tale proaste, cel mai 
adesea - încearcă să te îndepărteze. 

Așadar, primul pas este să îţi stabilești 
cât mai clar posibil priorităţile. Care vrei să 
fie opera vieţii tale? Răspunsul îţi va fi oferit 
de „Lista celor 100 de visuri“. Parcurge-o și 
evidenţțiază-le pe cele care sunt de cea mai 
mare importanţă pentru tine din punct de 
vedere profesional. Apoi, dă-ţi seama ce 
etape de acţiune vor fi necesare pentru a 
ajunge acolo. 

De exemplu, când avea în jur de 20 de ani, 
Harris Brooks din Texas a hotărât că vrea să 
conducă un spital. Așadar, următorul pas a 
fost obţinerea unui master la Universitatea 
din Houston - Clear Lake. Pentru a dobândi 
experienţă în management cât mai curând 


posibil, Brooks şi-a făcut  rezidenţiatul 
administrativ în micul spital general Palo 
Pinto din Mineral Wells, situat la aproximativ 
o oră de Dallas-Fort Worth, în loc să aleagă 
unul dintre spitalele importante din Texas. Şi- 
a făcut un scop din a învăţa despre toate 
aspectele operaţionale ale conducerii unui 
spital, inclusiv partea politică (și-a petrecut o 
parte din timpul de lucru acolo, luptându-se 
și reușind să învingă o propunere locală care 
ar fi redus veniturile fiscale ale spitalului). 
După absolvire, în 2000, Brooks s-a angajat 
la Palo Pinto ca administrator de proiect, iar 
un an mai târziu, întrucât era deja familiarizat 
cu aspectele operaţionale ale conducerii 
spitalului, a devenit director de operaţiuni. 
După ce a obținut această poziţie, a început 
să se ocupe de proiecte care să-i ofere 
experienţa necesară în management, astfel 
încât să fie luat în considerare pentru postul 
de director executiv în următorii 5-10 ani — 
cum ar fi obținerea unei subvenţii de 7 cifre 
pentru spital și supervizarea unui proiect de 
construcţie în valoare de 8 milioane de 
dolari, care a fost finalizat la timp și care a 
depășit bugetul cu doar 0,5%. Cu un astfel de 
palmares, când fostul director executiv s-a 
retras de la conducere la începutul anului 
2007, consiliul de administraţie al spitalului a 
decis să nu facă o căutare extinsă. Brooks 
putea prelua funcţia de director executiv în 
jurul vârstei de 35 de ani. În mod evident, 


exista și elementul de noroc și de 
sincronizare în toate acestea - vom vorbi 
mai multe despre anatomia succesului în 
carieră în capitolul 5 —, dar următorii pași l-au 
condus destul de clar spre obiectivul său. 
Asemenea lui Brooks, în timp ce lucrezi 
cu gândul la obiectivele tale cuprinse pe 
„Lista celor 100 de visuri“, încearcă să-ţi dai 
seama ce poţi face pentru a-ţi atinge 
prioritățile în următorii 10 ani, 5 ani și anul 
viitor (adepţii sistemului Getting Things Done 
al lui David Allen folosesc imaginea unui 
avion, cu diferite priorităţi la 15 000 de metri 
sau la 9 000 de metri altitudine, pentru a se 
gândi la același concept). Da, priorităţile 
organizaţiei tale sau ale șefului tău contează, 
iar dacă ai locul de muncă potrivit, aceste 
priorități vor fi similare cu ale tale. Dar nu 
uita că există șanse mari ca peste un 
deceniu să nu mai lucrezi pentru aceeași 
persoană sau pentru aceeași companie. 
Acum avem proiecte, nu locuri de muncă. 
Așadar, asigură-te că ţi-e clar ce vrei să obţii 
din fiecare loc de muncă pe care îl ocupi. 
Lista obiectivelor pe timp de un an începe 
să fie funcţională din perspectiva planificării. 
Ce ar trebui să se întâmple în următorul an 
ca să știi, în mod concret, că ești mai 
aproape de obiectivele carierei decât în 
prezent? Eu mă gândesc uneori la acest 
lucru în termenii a ceea ce aș menţiona în 
CV-ul familiei, cunoscut sub numele de 


scrisoarea de Crăciun. Dacă lucrezi 30-50 
de ore pe săptămână timp de 50 de 
săptămâni, un interval de un an îţi oferă 1 
500-2 500 de ore pe care să le aloci 
obiectivelor tale profesionale. Dacă ai 
săptămâni de lucru de 60 de ore, acest lucru 
îţi oferă 3 000 de ore. 

Cu excepţia cazului în care ești avocat, 
astfel încât să ceri clienţilor plata cu ora, 
cred că nu te-ai gândit niciodată la anii de 
muncă în acest fel, dar este un model psihic 
util. Un număr de 2 000 de ore - sau chiar 3 
000 de ore - înseamnă mult timp. Însă nu 
reprezintă o cantitate infinită de timp. Sunt 
atâtea lucruri pe care le poţi face în 2 000 de 
ore! Această revelaţie a avut cu siguranţă un 
efect de concentrare asupra mea (și mă 
ajută să nu-mi mai verific pagina de 
Facebook la fiecare sfert de oră - dar vom 
ajunge și acolo). 

După ce știi ce ai vrea să faci anul 
următor, îţi poţi împărţi programul în ceea ce 
ai dori să faci luna viitoare (120-240 de ore) 
sau săptămâna următoare (30-60 de ore). În 
serile de duminică sau înainte de a-ţi începe 
săptămâna de lucru, așază-te și enumeră 
acţiunile concrete pe care trebuie să le faci 
pentru a avansa spre aceste obiective. Apoi, 
urmează partea-cheie: programează-le știind 
exact cât vor dura. 

Această componentă de timp nu este o 
informaţie dificil de obţinut. Probabil știi 


răspunsul pentru multe dintre activităţi, dacă 
le îndeplinești destul de des. Dacă nu știi, 
întreabă. Fii atent. După cum mi-a spus 
Stephanie  Wickouski - coordonatoare 
asociată a Drinker, Biddle & Reath LLP biroul 
din New York -, „mulţi oameni nu știu cât 
durează mersul cu metroul de la periferie 
până în centrul orașului, deși merg zilnic cu 
metroul“. 

Wickouski, avocată specializată în 
falimente, a transformat acest lucru în 
știință. După spusele ei, „îmi dau seama 
când trebuie să trec la fapte, nu doar astăzi, 
ci toată săptămâna“. De exemplu, dacă un 
dosar trebuie depus la ora 15:00, iar ea nu 
poate începe până în data scadentă și știe că 
acţiunea va dura 4 ore, va număra înapoi și 
va începe la ora 9:00. De ce nu la 11:00? 
„intotdeauna îmi las o marjă de timp între 
activităţi“, spune ea. Ar putea suna un alt 
client, caz în care ea i-ar oferi 5 minute pe loc 
sau mult mai mult timp după ora 15:00. Dacă 
termină ce are de făcut înainte de ora 15:00, 
poate începe să răspundă la apeluri sau să 
se relaxeze puţin. („Îmi petrec mult, mult 
prea mult timp pe internet“, mărturisește ea.) 

Această disciplină i-a fost de folos atunci 
când Wickouski s-a angajat într-un proiect 
important la sfârșitul anilor 1990. Nu găsea 
nicio carte bună despre infracțiunile penale 
în materie de faliment, așa că a decis să 
scrie ea una. Șeful ei de la vremea respectivă 


i-a spus că poate să scrie cartea dacă 
dorește, dar în afara orelor de program. 
Potenţialul editor își dorea manuscrisul în 
termen de 6-9 luni. Ea trebuia să se 
gândească cum să facă toate lucrurile să 
funcţioneze. 

Wickouski a calculat că volumul va avea 
aproximativ 300 de pagini, cu 30 de capitole. 
S-a gândit la cât timp îi lua de obicei ca să se 
documenteze și să scrie lucrări și prezentări. 
Folosind acele date, a decis că scrierea 
manuscrisului îi va lua între 1 000 și 1 200 de 
ore. Dacă intenţiona să-l scrie în următoarele 
9 luni — aproximativ 38 de săptămâni -, asta 
ar fi însemnat cam 30 de ore pe săptămână. 
Atunci a trebuit să-și verifice calendarul 
săptămânal și să stabilească unde ar putea 
programa cele 30 de ore. A hotărât să 
lucreze câte 4 ore la carte în majoritatea 
serilor din timpul săptămânii și aproximativ 
12 ore în weekend. Și-a rezervat acele 
perioade de timp. A fost un program istovitor, 
dar „s-a întâmplat exact așa cum am 
prevăzut“, declară ea, iar cartea pe care a 
scris-o, intitulată Bankruptcy Crimes, i-a 
sporit vizibilitatea în domeniu și a condus 
ulterior la oportunităţi profesionale mai 
importante. 

Acum, sunt sigură că - oricât de 
pasionată ar fi Wickouski de munca ei —, în 
cel puţin câteva seri de joi din cursul acelor 
luni de scris, a ajuns acasă simțind mai 


degrabă dorinţa de a se întinde pe canapea, 
în loc să scrie alte 500 de cuvinte. Dar iată 
care este adevăratul secret al preluării 
controlului asupra programului tău. Nu mai 
contează ce îţi dorești. 

Dacă vrei să-ţi valorifici cele 168 de ore și 
să profiţi la maximum de ele, odată ce-ţi iei 
angajamentul de a-ţi dedica un anumit 
număr de ore unei activităţi, respectă-l. Nu 
rata niciun termen-limită. Respectă tot ceea 
ce spui că vei face ca pe o chestiune de 
integritate personală. Dacă pierzi 4 ore din 
cauza unei întreruperi de curent, recuperează 
cât mai curând posibil din altă parte. Dacă 
altcineva nu-și îndeplinește partea sa dintr- 
un proiect, continuă fără persoana respectivă 
și găsește o soluţie alternativă. Nu contează 
dacă părţii care a stabilit termenul-limită nu îi 
pasă și nu contează dacă ai o scuză bună. 
Multe scuze și situaţii de urgenţă sunt, în 
sens larg, previzibile. Da, tu și copiii tăi vă 
veţi îmbolnăvi iarna pentru o anumită 
perioadă, iar școlile vor fi închise din cauza 
zăpezii. Întotdeauna vor exista blocaje în 
trafic vineri după-amiază și atunci când 
plouă. Integrează-le în program. Fă planuri de 
rezervă pentru a lucra de acasă, pentru a 
ajunge la aeroport dacă prima variantă pică 
și gândește-te la oamenii la care poţi apela 
pentru a obţine ajutor. 

Dacă adopţi această filozofie, îţi priveşti 
obiectiv programul și ești sincer cu privire la 


cât timp vor dura proiectele, pariez că vei 
găsi loc pentru aproape orice contează 
pentru tine în cele 168 de ore ale tale. Asta 
include proiecte mari, precum reluarea 
studiilor sau începerea unei afaceri. Deși 30 
de ore pe săptămână (angajamentul de timp 
al lui Wickouski) par multe, americanul 
obișnuit și-ar putea găsi acest timp 
renunțând să se mai uite la televizor, 
reducând activităţile gospodărești şi 
dormind 8 ore pe noapte (iar dimineţile de 
sâmbătă și duminică sunt adesea momente 
minunate pentru a realiza lucrurile 
planficate). Dacă poţi folosi timpul câștigat 
la locul de muncă - de exemplu, cele 10 ore 
pe care Anner nu trebuie să le petreacă în 
ședințe —, este chiar mai bine. 

Dacă nu ai timp pentru un anumit proiect, 
atunci fii sincer în legătură cu acest lucru și 
fie nu-ţi lua angajamentul, fie acordă-i un 
interval de timp mai rezonabil. Sunt 
întotdeauna recunoscătoare când asistenții 
mei de cercetare îmi spun că nu, nu pot 
termina un proiect până luni, dar îl pot preda 
până miercuri. E mai bine decât atunci când 
cineva încearcă să câștige puncte pentru 
eroism, lăudându-se că va realiza un proiect 
până sâmbătă, și apoi își încalcă acest 
angajament. Nu e vorba că două zile ar 
conta prea mult. Dar odată ce începi să-ți 
încalci angajamentele faţă de tine și față de 
oamenii din jurul tău, întregul sistem de 


disciplină - încrederea pe care ţi-o 
construieşti în tine însuţi pentru a deţine 
controlul asupra lucrurilor - se risipește. 
Repet, lumea nu va face să-ţi fie ușor să-ţi 
respecţi priorităţile. Nu-ţi lăsa slăbiciunea să 
contribuie la această problemă. 


Nu confunda activităţile care par a fi muncă 
cu munca reală 


lată o problemă la locul de muncă, 
responsabilă mai mult decât oricare alta 
pentru timp pierdut, și probabil pentru vieţi 
pierdute. Poţi avea un sistem excelent pentru 
organizarea  e-mailurilor sau pentru 
programarea  teleconferinţelor zilnice pe 
diverse proiecte, dar cred că, la cina ta de 
pensionare, oamenii nu vor discuta despre 
inbox-ul tău gol sau despre programul de 
lucru încărcat. Ei își vor dori să discute 
despre ceea ce ai realizat în viaţă. Dacă nu 
faci nimic remarcabil — cum ar fi, să zicem, 
scăderea ratei mortalității infantile în 
Vietnam -, atunci nu lucrezi cu adevărat. 
Acest aspect este valabil și în cazul muncilor 
care nu se desfășoară într-un birou. O 
polițistă se poate suprasolicita răspunzând 
anual la trei sute de apeluri de urgenţă, toate 
în legătură cu un anumit colţ de stradă. Ar fi 
mai bine să descopere care este problema în 
acel colţ de stradă și să o rezolve. 


Desigur, unii oameni înțeleg intuitiv 
diferența. Sunt destul de sigură că vorbitorii 
care vor închina un pahar în cinstea biologei 
Carol  Fassbinder-Orih la cina ei de 
pensionare, peste 50 de ani, nu vor trebui să 
facă eforturi ca să-și dea seama cu ce s-a 
ocupat ea. În ultimii ani, am urmărit cariera 
acestui tânăr om de știință în plină 
ascensiune, care acum, la 20 și ceva de ani, 
este mamă a doi copii și profesoară la 
Universitatea Creighton din Omaha, 
Nebraska.” Fassbinder-Orth a crescut în 
Elgin, lowa, într-o prisacă cu 100 de milioane 
de albine. Acest lucru a implicat numeroase 
înțepături de albine. Copil fiind, a fost 
înţepată în timp ce se juca în curte. A fost 
înțepată în timp ce-și ajuta tatăl să aibă grijă 
de stupi, apoi a fost înțepată în adolescenţă, 
când a început să facă experimente privind 
modalităţile naturale de tratare a paraziţilor 
albinelor. După cum declară ea însăși despre 
înțepăturile constante, „te obișnuiești“. Nu 
sunt sigură că este adevărat, dar cred că 
dezvoltarea acestui calm persistent i-a oferit 
o perspectivă revigorantă asupra a ceea ce 
este de fapt nevoie pentru a-și construi o 
carieră academică, spre deosebire de ceea 
ce cred unii oameni că este nevoie - și aici 
m-aș gândi la fostul președinte de la 
Harvard, Larry Summers. 

În urmă cu câţiva ani, Summers, în 
prezent director al National Economic 


Council de la Casa Albă, a susținut că un 
motiv important pentru care femeile nu 
reușesc să devină matematicieni și oameni 
de știință este faptul că nu sunt dispuse să 
lucreze câte 80 de ore pe săptămână pentru 
a-și construi o astfel de carieră. Lasă la o 
parte faptul că, așa cum am aflat în capitolul 
1, aproape nimeni — nici măcar cei care cred 
că lucrează 80 de ore pe săptămână - nu 
lucrează de fapt 80 de ore pe săptămână. Ca 
absolventă de cursuri universitare care își 
obținea doctoratul în imunologie aviară la 
Universitatea din Wisconsin, Fassbinder-Orth 
nu a lucrat 80 de ore pe săptămână; fiind 
mamă a unei fetițe născute în primul an de la 
absolvire, nu a avut timp pentru asta. 

Din fericire, undeva pe parcurs, ea a 
înţeles: în cele din urmă, oamenii de știință 
nu sunt judecaţi în funcţie de numărul de ore 
pe care le lucrează în laborator sau în funcţie 
de numărul de diapozitive pe care le 
pregătesc, de testele pe care le fac sau de 
ședințele la care participă. Ei sunt judecaţi în 
funcţie de calitatea rezultatelor obţinute și 
publicate în reviste de specialitate. Așadar, 
asupra acestui aspect trebuia să se 
concentreze. Fassbinder-Orth nu a urmărit 
experimente cu o șansă limitată de succes și 
nu a aprofundat politica academică. Dar a 
făcut o treabă atât de bună în privința 
parametrilor care contează, încât, în ciuda 
tuturor poveştilor de groază despre 


programele de doctorat de 8 ani și despre 
oamenii nevoiți să facă mai multe 
postdoctorate înainte de a li se oferi o 
titularizare, și-a terminat doctoratul în 5 ani și 
a ajuns la catedră înaintea celor care au 
făcut postdoctorate, chiar dacă a trebuit să 
vină la interviul de angajare când era 
însărcinată în 8 luni cu cel de-al doilea copil. 

Cu alte cuvinte, Fassbinder-Orih a reușit 
prin faptul că s-a asigurat că știe exact ce 
înseamnă „muncă“, în comparaţie cu 
„activităţile care nu sunt muncă propriu- 
zisă“. 

Această înțelegere a ajutat-o să câștige 
mult timp. Pentru un imunolog aviar, 
analizarea efectului vârstei asupra 
susceptibilităţii păsărilor la virusul West Nile 
(așa cum a făcut Fassbinder-Orth la 
Universitatea din Wisconsin) reprezintă, 
probabil, muncă adevărată. Pe de altă parte, 
pentru un imunolog aviar, a juca Tetris online 
este timp pierdut. Nu trebuie să scriu un 
capitol întreg despre cum să-ţi eliberezi 
programul de asemenea activităţi. Dacă 
jurnalele tale arată că de multe ori urmărești 
produsele de îmbrăcăminte și încălţăminte 
de pe diverse site-uri sau îţi verifici contul de 
Twitter în timpul programului de muncă - iar 
un funcţionar obișnuit recunoaște că pierde 
1,7 ore pe zi cu acest gen de activități, 
conform unui sondaj din 2007 realizat de 
Salary.com* -, atunci trebuie să te aduni și 


să  încetezi să-ţi mai pierzi timpul. 
Programează-ţi zilnic câteva pauze scurte de 
„pierdut timpul“ sau, când te  trezești 
rătăcind, marchează momentul în agendă și 
forțează-te să revii la sarcina pe care o ai de 
făcut. Transformă totul într-un joc. Dacă poţi 
reduce numărul de astfel de marcaje la 
jumătate, atunci te poţi recompensa cu o 
repriză de 30 de minute pe Facebook. 

Adevărata întrebare este ce facem cu 
toate lucrurile intermediare. 

Uneori este importantă o analiză 
suplimentară a specimenului, alteori nu. 
Uneori e-mailul este important, alteori nu. 
Uneori convorbirile sau ședințele au ca 
rezultat relaţii profitabile pe parcursul mai 
multor ani, alteori au ca rezultat faptul că 
toată lumea este supărată că a pierdut două 
ore din viață. Uneori contează primele 15 
minute, iar următoarele 45 nu. Uneori 
documentaţia este esenţială, alteori este o 
prostie. Avem tendința de a defini toate 
aceste activităţi ca fiind „muncă“, dar marile 
progrese în materie de eficienţă vin atunci 
când înveţi să înţelegi diferenţa dintre munca 
adevărată și munca inutilă. 

Eu definesc „munca“ în termeni de 
activităţi care te fac să avansezi spre cariera 
și viața pe care ţi le dorești. Dacă nu 
îndeplinesc această condiţie, atunci nu sunt 
muncă. Acest lucru este valabil chiar dacă 
activităţile respective se regăsesc în 


programul tău de muncă sau le-ai practicat 
întotdeauna, dar n-ar trebui să le respecţi mai 
mult decât respecţi jocul Tetris. Asta nu 
înseamnă că nu le vei mai face - repet, 
amintește-ţi că un funcţionar obișnuit 
recunoaște că pierde 1,7 ore pe zi cu e-mailul 
personal, telefoane, bârfe și așa mai departe 
-, dar n-ar trebui să-ţi faci iluzii că lunga 
teleconferinţă inutilă este altceva decât timp 
liber disimulat și ineficient. 

lată abordarea pe care o are acum 
Fassbinder-Orth, la următorul nivel al carierei 
sale academice: obţinerea titularizării. Deși 
s-au scris tratate întregi despre modul în 
care femeile și o mică parte dintre 
academicieni ratează uneori ștacheta din 
cauză că vechea reţea de profesori nu le 
împărtășește valorile, atunci când am 
întrebat-o pe Fassbinder-Orth de ce anume 
ar avea nevoie pentru a obţine titularizarea la 
Creighton, mi-a răspuns fără să clipească. În 
următorii 5 ani, ar avea nevoie să publice 3-5 
materiale în reviste importante — nu neapărat 
Science sau Nature, dar ceva de nivel similar. 
Ar trebui să atragă finanţări externe de o 
anumită amploare și prestigiu. Și ar mai 
trebui să facă o treabă suficient de bună la 
catedră, predând și consiliind studenţii care 
se pregătesc pentru licenţă (având astfel un 
anumit volum de muncă în cadrul 
departamentului). 


Așadar, acestea sunt exact lucrurile de 
care se ocupă Fassbinder-Orth. Își petrece 
timpul pregătind prelegeri, lucrând în 
laborator şi  îndrumând studenții care 
urmează să-și dea licența spre cele mai 
promițătoare experimente - cele care 
conduc la lucrările lor de licență. Lucrează la 
propuneri de finanțare. Și încearcă să 
minimizeze timpul dedicat altor lucruri, chiar 
dacă ele seamănă cu munca. 

„Dacă activitatea respectivă este o 
pierdere de timp, nu o fac“, spune ea. „Mă 
ocup doar de lucrurile de care sunt 
interesată și simt că îmi pot aduce cele mai 
multe avantaje.“ Deși Fassbinder-Orth este 
întotdeauna fericită să consilieze studenții 
care au nevoie de ajutorul ei, se știe că 
refuză politicos ședințele, dacă observă că 
nu sunt relevante pentru ea. Deși unii oameni 
s-ar feri să agite apele, ea a suferit destule 
înţepături de albine la viaţa ei, astfel încât nu 
se îngrijorează de aceste lucruri, mai ales că 
la recenta evaluare anuală a aflat că este pe 
drumul cel bun. Lucrează 8 sau 9 ore pe zi, 
după care pleacă pe la 16:30 de la birou. Se 
duce acasă, se joacă cu copiii, apoi mai 
lucrează puţin după ce aceștia merg la 
culcare. Își planifică experimentele cât mai 
atent posibil, astfel că rareori trebuie să 
ajungă seara la laborator. 

Totuși, uneori se întâmplă. Recent, într-o 
vineri seară, când laboratoarele de biologie 


erau pustii, Fassbinder-Orth și-a luat fiicele 
cu ea, pe cea de 5 ani şi pe cea de 1 an, 
pentru a finaliza o lucrare. „În mod normal, 
întotdeauna o iau pe scări - nu am răbdare 
să aștept liftul.“ Dar fiica ei a vrut să se joace 
și să apese pe butoane, așa că au luat liftul. 
Apoi, ca în coșmarul fiecărei mame, liftul s-a 
zdruncinat violent și s-a stricat, blocându-se 
între etaje. Din fericire, sistemul de securitate 
al facultăţii a reușit să deschidă ușile 
suficient de larg încât să se poată strecura 
afară toate trei. Seara nu s-a desfășurat 
exact așa cum plănuise Fassbinder-Orth, dar 
când crești înțepată de albine de zeci de ori 
pe zi, înveţi să nu lași lucruri de genul acesta 
să te descurajeze. 


Renunţă la activităţile care nu fac apel 
la competențele tale de bază 


Privește-ți programul cu această nouă 
definiţie a „muncii“ în minte. Pentru a petrece 
cât mai mult timp posibil concentrându-te pe 
competențele tale de bază, va trebui să 
renunţi la activităţile pe care nu le faci cel 
mai bine și pe care alți oameni le pot face la 
fel de bine sau mai bine. Vreau să subliniez 
faptul că, doar pentru că o anumită activitate 
nu se află printre competențele tale de bază 
nu înseamnă că ea nu este importantă 
pentru univers, în general. Seminarele și 
ședințele la care Fassbinder-Orth renunţă 


sunt importante pentru altcineva. De 
asemenea, vreau să precizez foarte clar că, 
dacă lucrezi într-o organizaţie, în special una 
mică, uneori vor exista momente de genul „e 
nevoie ca toată lumea să fie la datorie“, când 
vei alege să participi la activităţi care nu au 
legătură cu obiectivele carierei tale (deși, din 
nou, această definiţie este neclară - probabil 
este estenţial să primeşti o recomandare 
bună de la actualul tău șef). Ideea este să 
reduci la minimum timpul petrecut cu aceste 
lucruri, astfel încât să-ţi dedici mai mult timp 
priorităților tale pe termen lung. Amintește-ţi, 
există o șansă rezonabilă ca firma ta să nu 
mai existe în următorii 10 ani sau, dacă va 
mai exista, probabil tu nu vei mai lucra acolo, 
oricât de indispensabil ai fi. 

Poţi comprima timpul petrecut în 
activități care nu fac apel la competențele 
tale de bază printr-o strategie în trei părti: 


e Ignoră; 
e Minimizează; 
e Externalizează. 


Să le analizăm pe fiecare pe rând. 


IGNORĂ. O modalitate excelentă de a-ţi 
elibera programul profesional este să renunti 
la proiectele sau la responsatbilitățile care îţi 
consumă timpul dedicat activităților care fac 
apel la competențele tale de bază. De 


asemenea, poţi refuza din start să te implici 
în aceste proiecte. 


Aceste strategii eliberează o cantitate 
incredibilă de timp. Ele sunt de-a dreptul 
înspăimântătoare, indiferent dacă lucrezi 
pentru altcineva sau pentru tine. Pe unul 
dintre website-urile de scriitori independenți 
pe care le vizitez, la fiecare câteva săptămâni 
cineva postează o știre despre cum a refuzat 
un articol. Plata poate fi proastă, condiţiile 
îngrozitoare, dar inevitabil cel care postează 
caută sprijin moral. „Am făcut ceea ce 
trebuie?“ Îţi faci griji pentru că nu lași drum 
de întoarcere. Îţi faci griji că nu te va mai 
solicita nimeni niciodată. Îţi faci griji că 
venitul îţi va scădea. 

Probabil că există un oarecare adevăr în 
toate aceste griji. Acum câţiva ani, am 
hotărât că vreau să-mi petrec cea mai mare 
parte a timpului scriind cărţi și articole 
„serioase“, mai lungi. Îmi întemeiam și o 
familie, așa că știam că trebuie să am o 
strategie în privinţa managementului 
timpului meu. 

Însă mai mult de jumătate din veniturile 
mele rezultau din scrierea articolelor scurte, 
o mare parte dintre ele provenind dintr-un 
contract care presupunea să scriu lunar 
articole pentru rubrica „Only in America“ din 
Reader's Digest. Orice carte despre echilibrul 
dintre muncă și viaţa personală îţi va spune 
că era slujba perfectă pentru o proaspătă 


mamă. Îmi lua 20 de ore pe săptămână, 
puteam lucra de acasă și eram plătită cu 
ceea ce mulţi oameni ar considera un venit 
cu normă întreagă. Dar era nevoie și de 
multă energie mintală pentru a concepe, a 
studia și a scrie șapte sau opt articole 
extrem de scurte pe lună. Era dificil să 
găsesc spaţiul mintal pentru a mă gândi la 
propuneri de articole când încercam să 
programez 20 sau 30 de interviuri pe opt 
subiecte diferite. Așa că, în cele din urmă, i- 
am mulţumit revistei Readers Digest pentru 
că mi-a oferit posibilitatea să scriu la 
această rubrică timp de doi ani și am mers 
mai departe. 

Bineînţeles, veniturile mele au scăzut la 
jumătate în anul următor. Dar, cu timpul, s-au 
redresat, mai ales din scrierea cărţilor și a 
articolelor mai lungi, grupate pe secţiuni. 
Având în vedere că Readers Digest 
Association a dat faliment în 2009 - și că e 
ușor să tai din buget colaboratorii scumpi -, 
este probabil înţelept că mi-am asumat 
durerea atunci când am putut s-o fac în 
condiţiile mele. 

Deși eu lucrez pentru mine, poţi să 
renunti la proiecte sau să refuzi o colaborare 
și atunci când lucrezi pentru altcineva. Orice 
fișă a postului este o negociere continuă și 
cel mai bine vei proceda dacă negociezi de 
pe o poziţie de forță. În mod ideal, poziţia ta 
de forță este aceea că ești foarte, foarte bun 


în ceea ce faci. Apoi, tot ceea ce trebuie să 
faci este să apelezi la rațiunea șefului tău 
sau a echipei tale, sau pur și simplu să faci 
ceea ce dorești și să presupui că nimeni nu 
va cere să i se prezinte scuze dacă lucrurile 
vor merge mult mai bine decât era planificat. 
Dacă ești as în câteva activităţi, atunci cu 
siguranţă ar fi mai bine pentru toţi cei 
implicaţi dacă ţi-ai petrece cea mai mare 
parte a timpului ocupându-te de activităţile 
respective, în loc de altele care sunt mai 
puţin utile, în general, pentru performanţa 
echipei tale. De ce să nu întrebi sau să nu 
încerci? 

Dacă nu te bucuri de o asemenea situaţie 
la locul de muncă, atunci vei avea nevoie de 
o altă poziţie de forță, care, în cele din urmă, 
se va reduce la posibilitatea de a pleca în 
condiţiile în care nu obţii ceea ce vrei. Poate 
că ai o altă ofertă de muncă sau ai un cont 
de rezervă. Sperăm, bineînţeles, că nu se va 
ajunge acolo, dar cred că oamenii au 
performanţe mai bune atunci când nu au 
nevoie disperată de locurile lor de muncă. 
Eşti mai dispus să-ţi asumi riscuri. Eşti mai 
dispus să te repliezi și să ripostezi. Nu 
încerci să intri în grațiile șefului sub ideea 
greșită că, într-o perioadă în care 
departamente întregi pot fi concediate la un 
moment dat, acest lucru nu va face altceva 
decât să-ţi submineze demnitatea. 


Cum ajungi la această poziţie de 
siguranță? Deși 168 de ore nu este o carte 
despre bani, există două modalităţi care 
funcţionează pentru oameni. 

În primul rând, dacă este posibil, nu fi 
singura persoană din familia ta care aduce 
bani în casă. Deși familiile cu două venituri 
au propriile probleme, acestea acordă mai 
multă flexibilitate persoanei care ar fi unicul 
sprijin financiar al familiei. Atunci când ești 
unicul sprijin al familiei tale, este greu să 
renunţi la un proiect sau să-ţi asumi un risc 
important în carieră, care îţi permite să te 
concentrezi mai mult pe competențele tale 
de bază. Unii parteneri sprijină astfel de 
acţiuni, dar alţii nu. 

În al doilea rând, dacă vrei într-adevăr să 
te simţi mai puţin legat de un loc de muncă, 
fă-ţi un fond de urgenţă care să acopere cel 
puţin 8-12 luni de cheltuieli. În acest sens, 
limitează-te la strictul necesar sau, dacă 
venitul tău de bază corespunde doar nevoilor 
tale, ia-ţi o a doua slujbă și pune banii la 
bancă. Nu este ușor, dar, la fel ca orice 
altceva, este o chestiune de disciplină sau, în 
cazul meu, de teroare pură să nu dau 
faliment, și te ajută dacă începi de tânăr. 
Oricum, când ești tânăr nu ai nevoie de multe 
lucruri pentru a-ţi duce existenţa. Când m-am 
mutat în New York la 23 de ani, ca să-mi 
încep cariera independentă, am trăit atât de 
modest și am economisit atât de obsesiv, 


încât, la un moment dat, înainte să mă 
căsătoresc, aveam o rezervă de bani care 
echivala cu plata pe doi ani a chiriei, a 
asigurării de sănătate, a alimentelor și a altor 
facturi. Deși eram fraieră la alte capitole 
(păstram banii într-un cont care nu producea 
dobândă), este eliberator să mergi la orice 
negociere știind că poţi spune „nu“. 


MINIMIZEAZĂ. Unele atribuţii nu vor dispărea 
și va trebui să te ocupi în continuare de ele. 
Uneori, acest lucru se datorează faptului că 
trebuie să faci anumite treburi pentru a le 
permite competenţelor tale de bază să 
funcţioneze, alteori, pentru că într-adevăr 
trebuie să te ocupi de anumite aspecte ce ţin 
de muncă. Este posibil să nu fie cele mai 
pure competenţe de bază ale tale, dar au 
valoare și, prin urmare, dorești să le dedici 
ceva timp. Cum poţi să te asiguri că nu-ți 
consumă prea mult din orele de muncă? 


Aceasta este întrebarea pe care și-a pus- 
o Trista Harris cu un an în urmă, când și-a 
luat în primire noua slujbă ca directoare 
executivă a Headwaters Foundation for 
Justice din Minneapolis, Minnesota. Ea voia 
să vină cu strategii pentru a reduce la 
minimum munca importantă, dar care nu 
făcea apel la competențele de bază, în timp 
ce își conducea personalul format din șapte 
persoane și încerca să valorifice bugetul de 
1,5 milioane de dolari pentru combaterea 


sărăciei și sprijinirea cauzelor progresiste. În 
acest sens, Trista Harris a hotărât să facă 
două lucruri. 

În primul rând, este cât se poate de 
proactivă în ceea ce privește înăbușirea 
crizelor din fașă. Întrucât ședințele lungi la 
care participă mai multe persoane sunt 
ineficiente, Harris programează periodic 
scurte conversații individuale cu angajaţii 
care îi dau rapoarte directe. Toate aceste 
discuţii au o agendă de lucru, dar pentru că 
membrii personalului știu că vor avea loc 
frecvent, „majoritatea își pot păstra 
întrebările complexe și presante până la 
discuţia respectivă“, spune ea. Ceea ce nu 
necesită o investiţie uriașă de timp. Două 
întâlniri de lucru de câte un sfert de oră pe 
săptămână cu fiecare dintre cei șapte 
membri ai echipei pentru a-i oferi rapoarte 
directe înseamnă doar 210 minute, adică mai 
puţin de 4 ore, dar acest lucru are un impact 
semnificativ asupra minimizării întreruperilor. 
Headwaters este, de asemenea, în tranziţie 
către un mediu de lucru bazat exclusiv pe 
rezultate, un program iniţiat la Best Buy 
acum câţiva ani, care le permite oamenilor 
să lucreze de oriunde, oricând și oricât, atâta 
timp cât munca lor este îndeplinită. Un astfel 
de model necesită stabilirea unor obiective, 
termene-limită și responsabilități foarte 
clare, dovedindu-se oricum o bună tehnică 
de management, deși toată lumea stă doar 


în biroul său. Se pierde enorm de mult timp 
de lucru din cauza unor directive confuze, 
care apoi trebuie clarificate. 

A doua strategie este minimizarea 
timpului disponibil pentru activităţile cu 
valoare mai mică. În acest sens, trebuie să-ţi 
stabilești o limită rezonabilă a numărului 
total de ore pe care intenţionezi să le lucrezi. 
Trista Harris își propune 40 de ore. Harris 
Brooks, director general la Palo Pinto General 
Hospital, își propune să plece de la birou la 
ora 17:00 în fiecare zi, la fel și Carol 
Fassbinder-Orth. John Anner, șef al East 
Meets West Foundation, pleacă la 17:30. O 
săptămână de 30 până la 50 de ore de 
muncă (sau maximum 60) este perfect 
rezonabilă, indiferent de funcţia ta. 

Apoi, după ce îţi reduci orele de muncă, te 
angajezi să completezi intervale generoase 
de timp cu o muncă mai valoroasă. Trista 
Harris își rezervă intervalele de luni, miercuri 
și vineri dimineaţa pentru a și le dedica 
gândirii strategice. Înainte de timpul 
programat pentru gândirea strategică, ea 
alege problema la care se va gândi și își 
adună toată documentaţia. În aceste câteva 
ore, ușa biroului ei este închisă, nu își verifică 
e-mailul și se gândește la noi strategii de 
strângere de fonduri, la tendinţele 
filantropice din următorii 10 ani sau la zonele 
în care Headwaters ar trebui să intre sau din 
care să iasă. Dacă lucrezi într-unul dintre 


acele birouri care au afișate calendare 
electronice comune în care oamenii își 
fixează ședințe în orice moment aparent 
liber, ar trebui să-ţi marchezi intervalele de 
lucru dedicate unei munci mai valoroase ca 
fiind indisponibile. Dacă este ceva foarte 
important, oamenii te vor găsi până la urmă. 
Dar, de obicei, nu este. 

Poţi face un pas mai departe programând 
anumite momente pentru „lucrările de 
mentenanţă“ care trebuie făcute. Harris își 
verifică e-mailul mai ales între orele 14:30 și 
15:30. ÎI verifică și în alte momente pentru a 
vedea dacă a apărut ceva urgent, dar nu va 
răspunde decât mai târziu. O femeie pe care 
am întâlnit-o într-o tabără de creaţie nu cu 
mult timp în urmă mi-a spus că își 
programează un interval de timp vineri 
dimineaţa pentru a se ocupa de apelurile 
telefonice. Când cineva îi solicită timp, ea 
apelează la asistenta ei și spune: „Trebuie să 
rezolvăm neapărat problema asta, ce zici de 
vineri?“ Este un cod pentru ca asistenta să 
înţeleagă că problema respectivă nu este o 
prioritate principală pentru ea și că poate 
încadra apelul în programul de vineri. 

Există tot felul de alte modalităţi de a 
minimiza activităţile care nu fac apel la 
competențele tale de bază. Nu călători decât 
dacă trebuie. Sunt sigură că ești o persoană 
plăcută, dar clienţii tăi probabil că nu vor să 
te vadă nici pe departe atât de des pe cât 


crezi, mai ales dacă îţi  decontează 
transportul. Poate chiar își imaginează că te 
uiţi la filme în timpul zborului spre sediul lor, 
în loc să lucrezi la proiectul pe care ţi l-au 
încredinţat. Încearcă teleconferința. Este ca 
și cum ai fi în aceeași cameră cu cei aflaţi la 
celălalt capăt al mesei. Lucrează de acasă 
ori de câte ori poţi și elimină tentaţia de a 
participa la o întâlnire nesemnificativă doar 
pentru că șeful tău este acolo și se servesc 
gogoși. De fapt, așa cum au procedat John 
Anner și East Meets West Foundation, 
încearcă să stabilești o cultură în care 
fiecare ședință are un scop, o ordine de zi, un 
interval de timp extrem de limitat, un rezultat 
și o tendinţă de a implica mai puţini oameni, 
nu mai mulţi. Schimbă-ți mentalitatea. Nu ai 
fost invitat la ședință pentru că ești 
important - ai fost invitat pentru că oamenii 
nu cred că ai altceva mai bun de făcut! 
Acestea fiind spuse, ar trebui să încerci 
să găsești echilibrul corect, astfel încât să nu 
investești prea puţin în lucrurile care 
contează cu adevărat. Uneori, în încercarea 
mea de a fi extrem de eficientă, nu petrec 
atât de mult timp cât ar trebui citind pentru a 
găsi idei pe care să le pot prezenta sau 
încercând să descopăr noi piețe de 
desfacere, mai mari. Sar peste evenimentele 
din industrie, pentru că sunt timidă la 
petrecerile de tip cocktail, și nu reușesc să 
găsesc conferinţe care că ofere informații 


suficient de utile pentru a justifica timpul 
dedicat lor. Amân să trimit e-mailuri de 
curtoazie altor scriitori și editori cu care nu 
am mai vorbit de ceva vreme. Apoi îmi 
programez 2 ore pentru a face lucruri de 
genul acesta sau pentru a mă prezenta la un 
prânz și mă trezesc cu o oportunitate 
uimitoare,  neprevăzută, pentru un nou 
proiect sau demers. Așadar, încerc să fiu 
inteligentă în această privință, alegând 
câteva evenimente care par cele mai 
promițătoare și stabilindu-mi obiective: de 
exemplu, să fac cunoștință cu cinci persoane 
(mai multe detalii în acest sens în capitolul 
5). 

La fel, Harris încearcă să găsească timp 
pentru câteva lucruri care nu sunt extrem de 
eficiente, dar care contează. Pe termen lung, 
ea vrea să diversifice domeniul filantropiei, 
astfel că își rezervă timp să îndrume tinere 
sau persoane de culoare care o abordează 
pentru a discuta despre primul pas către un 
obiectiv sau către accesul într-o organizaţie. 
Însă, deoarece s-a trezit răspunzând din nou 
și din nou acelorași întrebări la aceste 
interviuri informative, a creat un pliant pe 
care sunt enumerate resursele pe care le-ar 
putea studia oamenii mai întâi și în care le 
solicită celor îndrumați să-i trimită în 
prealabil întrebările sau lista persoanelor 
importante cu care le-ar putea facilita 
întâlniri. Această strategie menţine întâlnirile 


concentrate pe modalităţile prin care Harris 
poate adăuga valoare și reduce la minimum 
momentele când trebuie să spună ce fel de 
CV-uri caută fundaţiile. 


EXTERNALIZEAZĂ. Dacă ai o asistentă 
profesionistă și dedicată sau una pe care o 
împarţi cu încă una sau două persoane, este 
grozav. Dar cel mai bine este să-ţi găsești 
una care este capabilă să rezolve nu doar 
activităţi administrative, ci excelează și în 
rezolvarea problemelor - ca parte a 
responsabilităţilor prevăzute în fișa postului 
- și consideră că este de datoria ei să te 
ajute să avansezi profesional. 


Însă în economia de înaltă tehnologie de 
astăzi, care  maximizează valoarea şi 
minimizează risipa, astfel de situaţii sunt mai 
rare decât înainte. Harris a avut o asistentă 
de acest fel. Apoi, femeia s-a mutat în India, 
iar Harris a hotărât să folosească fondurile 
eliberate pentru planificare, în loc să le dea 
pentru personal auxiliar. Când oamenilor le 
convine să utilizeze mesageria vocală, să ai 
pe cineva care să-ţi răspundă la telefon 
devine mai puţin important. Acum, toţi ne 
scriem singuri scrisorile. În orice caz, 
realitatea este că cea mai bună externalizare 
nu presupune să scapi de munca pe care nu 
vrei s-o faci. Dacă este într-adevăr o muncă 
stupidă, atunci probabil n-ar trebui făcută 
deloc. Poate că procesele pot fi 


automatizate. De exemplu, acea 
responsabilitate cândva laborioasă a 
asistentei de a suna pentru a face rezervare 
la cină în ultimul moment este mult mai 
simplă în era rezervărilor online, când 
introduci ora, numărul persoanelor invitate la 
cină și găsești imediat ce local are locuri 
disponibile. 

Externalizarea inteligentă înseamnă să-ţi 
amintești că „doar pentru că pot face ceva, 
nu înseamnă că trebuie să și fac“, după cum 
spune Harris. „Este foarte important să 
investești în dezvoltarea profesională a 
oamenilor.” Dacă ești la conducerea unei 
fundații dedicate justiţiei, vei observa curând 
că există o mulţime de nedreptăţi și 
modalităţi relativ ușoare de a le corecta, 
ceea ce duce la „moartea prin mii de 
oportunităţi“. Pur și simplu, nu le poţi 
accepta pe toate. Nu este vorba doar de a-ţi 
proteja viaţa personală, ci și de a înţelege că 
nu vei investi în mod adecvat în activităţile 
importante din punct de vedere profesional 
dacă ești ocupat cu alte lucruri. 

În consecinţă, dacă vrei să profiţi la 
maximum de cele 168 de ore ale tale, ai 
nevoie de o echipă la birou și de o echipă 
acasă, ambele concentrate pe competențele 
lor de bază, astfel încât să te poţi concentra 
și tu pe ale tale. În ceea ce privește munca, 
este posibil ca unii dintre acești oameni să 
lucreze pentru organizaţia ta, iar alţii nu. Ca 


parte a misiunii sale de a diversifica 
universul fundaţiei, Harris a creat un blog 
intitulat „New Voices of Philanthropy'“1%, care 
este separat de Headwaters. A angajat ea 
însăși pe cineva de la eLance pentru a 
proiecta website-ul. Apoi a angajat un 
asistent virtual pentru a se documenta în 
privinţa posturilor. Această externalizare îi 
lărgește raza de acţiune și în același timp îi 
economisește timpul. Când Harris este 
invitată să vorbească la conferinţe la care nu 
crede că ar fi cea mai potrivită persoană, ea 
recomandă uneori oameni din afara 
organizaţiei sale, care ar profita de această 
oportunitate. „Am o reţea foarte amplă de 
profesioniști“, spune ea, iar crearea de 
oportunităţi pentru acești oameni duce la 
mai multă bunăvoință faţă de Headwaters și 
faţă de ea însăși. 

Evident, Harris externalizează activităţi și 
pentru personalul ei, cu scopul de a dezvolta 
abilităţile și cunoștințele oamenilor. În 
calitate de președintă a fundaţiei, este 
invitată la numeroase întâlniri externe și 
evenimente ale comunităţii, care ar putea 
duce la proiecte grozave. Dar unele întâlniri 
abordează subiecte care sunt mai apropiate 
de portofoliile altor persoane, iar ea își 
dorește ca membrii personalului său să se 
simtă pe deplin responsabili pentru munca 
lor. Așadar, îi întreabă: „Există altcineva care 
ar putea fi mai potrivit?“ Harris trimite doar 


un membru al personalului și încearcă să 
reziste tentaţiei de a participa la întâlniri sau 
la evenimente doar pentru că ar putea fi 
prezent un nume important sau pentru că ar 
putea face o treabă bună. În economie, legea 
avantajului comparativ afirmă că, chiar dacă 
una dintre părțile implicate într-o tranzacție 
este mai bună în orice domeniu decât 
cealaltă parte, uneori este totuși logic ca 
ambele părţi să se specializeze, deoarece 
timpul și resursele vor fi întotdeauna limitate. 

Interesant este faptul că Harris a 
implementat unele lecţii asemănătoare și 
acasă, cu cei doi copii ai ei. În ziua în care 
am discutat, fiica ei de 10 ani își uitase 
temele acasă, situaţie care a ieșit la iveală la 
mult timp după ce se urcaseră în mașină și 
se îndreptau spre școală. În trecut, Harris s- 
ar fi întors din drum și ar fi condus 45 de 
minute în plus, pentru a recupera tema. „Nu 
vreau să-mi văd copiii dezamăgiţi“, spune ea, 
însă acum a hotărât că această experienţă ar 
reprezenta o bună oportunitate să-și înveţe 
fiica să fie responsabilă și să se descurce 
singură în munca ei, în loc să se bazeze pe 
mamă. Harris i-a propus fiicei sale s-o 
abordeze pe profesoară și să găsească o 
soluţie. Această consiliere făcea apel la 
competențele sale de bază ca mamă, mai 
degrabă decât la abilitatea nesemnificativă 
de a juca jocul „întoarce-te acasă și adu-mi 
tema“. 


Sporește-ţi eficienţa devenind mai bun în 
ceea ce faci 


Deși vei câștiga multe ore preluând controlul 
asupra programului tău și renunțând la 
activităţile care nu fac apel la competențele 
tale de bază, pe termen lung, cel mai bun 
mod de a crea mai mult timp este să-ţi 
perfecţionezi măiestria profesională. 

Nu-mi place ideea de a recompensa 
oamenii pentru „anii de experienţă“, deoarece 
mulţi muncesc ani întregi la firme fără să se 
perfecţioneze. Totuși, este destul de 
interesant să-ţi dai seama că, treptat, este 
posibil să devii mai bun în munca ta. Uneori 
te perfecţionezi în lucrurile mărunte care fac 
o mare diferenţă în productivitate, chiar dacă 
nu te-ai fi gândit niciodată la ele. Un bucătar 
care prăjește ouă nu le sparge niciodată 
decât sub forma unui cerc perfect. Când am 
început să scriu în mod profesionist, mi s-a 
repartizat un articol de 1 000 de cuvinte. Am 
scris o ciornă, am verificat numărul de 
cuvinte și am văzut că erau 1 600 - foarte 
dificil de tăiat fără a schimba esenţa 
articolului. După opt ani de experienţă 
editorială, acest lucru nu mi se mai întâmplă 
niciodată. Dacă am de scris un articol de 1 
000 de cuvinte, numărul de cuvinte din prima 
mea ciornă va fi între 900 și 1 100. Nu le 
număr în timp ce scriu, doar simt cât pot să 
mă întind până la numărul maxim de cuvinte. 


Atunci când scriu cu atenţie, știu ce fel de 
eseu va corespunde acestei dimensiuni și 
știu câtă muncă de documentare am de 
realizat. 

Unii oameni sunt în mod firesc mai buni 
la anumite activităţi decât alţii și ar trebui să- 
ţi alegi activităţile compatibile cu treburile pe 
care le faci cel mai bine. Însă doar pentru că 
faci lucrurile cel mai bine nu înseamnă că nu 
te poţi perfecționa. Singurul mod în care se 
poate întâmpla acest lucru este prin 
„practica deliberată“ concentrată, după acum 
arată în mod clar cartea lui Geoff Colvin, 
intitulată Talent Is Overrated. 

Faci asta, spune Colvin, aprofundându-ţi 
măiestria și studiind critic alte exemple din 
domeniu, pentru a învăţa tot ce poți. Îţi 
analizezi munca și le ceri altora să o 
analizeze, concentrându-te asupra punctelor 
slabe și exersând iar și iar, până când le 
îmbunătăţești. Trebuie să exersezi mult, 
indiferent de domeniu. Dacă vrei să ai o viaţă 
personală - ceea ce ţi-aș recomanda -, 
atunci cea mai mare parte a orelor de muncă 
ar trebui concentrate pe esenţa măiestriei 
tale profesionale, fiecare sarcină fiind privită 
ca o șansă de perfecţionare. 

În ultimul an, pe măsură ce scriam cartea 
168 de ore, am încercat să pun în aplicare 
aceste lecţii în viaţa mea. Acum îmi propun 
să citesc un roman pe lună, pe lângă lucrări 
de nonficțiune mai lungi, pentru a observa ce 


anume funcţionează. Este reconfortant să 
văd că până și marii scriitori de limbă 
engleză au momentele lor jenante; mi-am dat 
seama că nu este important să fii perfect, ci 
să fii suficient de convingător pentru a 
compensa defectele. Am angajat consilieri 
editoriali pentru a-mi analiza textele. Eu 
însămi îmi analizez scrisul. Folosesc prea 
mult expresia „de fapt“? Învăţ să trec peste 
ea și s-o elimin în jumătate dintre cazuri. 
Scriu cât pot de mult, intenţionând să dedic 
scrisului mai mult de jumătate din programul 
meu de lucru. Dacă nu am un subiect anume, 
atunci postez pe blog, scriu în jurnal sau fac 
niște schițe pentru următorul meu episod de 
ficţiune. Toate aceste activităţi sunt utilizări 
mai bune ale timpului meu decât verificarea 
paginii de Facebook sau scrierea articolelor 
scurte pe subiecte care nu mă interesează. 
Pe măsură ce te concentrezi pe 
perfecţionarea măiestriei tale profesionale, 
fă o listă cu semnele care îţi arată că 
evoluezi. Poate că multe dintre propunerile 
tale sunt acceptate, eliberându-ţi astfel ore 
întregi din zi pentru a te concentra asupra 
predării sau prinderii unor proiecte mai 
importante.  Potenţialii clienţi te sună. 
Planificarea lecţiilor, a meniurilor sau a 
formatelor materialelor tipărite durează mai 
puţin timp. Ți se pare că ai noroc mai des, 
pentru că îţi faci singur norocul. Atunci când 
aceste lucruri se întâmplă destul de des, ai 


puterea de a spune nu distragerilor. lar când 
se întâmplă tot timpul - când ești o mașină 
care funcţionează fără probleme -, atunci îţi 
poţi lansa cariera la următorul nivel. 


Gestionează-ţi programul 


„Lista celor 100 de visuri“ acoperă ceea ce îţi 
dorești în viaţa personală și profesională. 
Acest capitol a analizat modul în care îţi poţi 
realiza obiectivele profesionale în intervalul 
orelor lucrătoare din cele 168 de ore ale tale. 
Unele obiective importante pot necesita zeci 
de ani, dar chiar și acestea pot fi defalcate 
pe ore, adică așa cum ne trăim viața. Pune-ţi 
următoarele întrebări: 


e Ce vreau să realizez, din punct de 
vedere profesional, în anul următor? 

e Respectiv, ce aș putea menţiona într- 
o analiză la sfârșitul anului sau într-o 
scrisoare de Crăciun adresată 
familiei? 

e Ce etape de acţiune vor necesita 
aceste obiective? Câte ore vor dura? 


e Câte ore vreau să lucrez 
săptămânal?  Înmulţește această 
cifră cu 50, pentru a obţine un total 
aproximativ pe anul respectiv (între 
1 500 și 3 000 de ore, dacă lucrezi 
30-60 de ore pe săptămână). 


e Obiectivele mele sunt rezonabile în 
acest interval de timp? 


e Unde îmi pot include aceste sarcini 
în programul de lucru? 

+ Ce responsabilităţi vreau să elimin 
dintre cele pe care le am la locul de 
muncă? 


+ Dintre acestea, ce activităţi pot 
ignora? Minimiza? Externaliza? 

* Cum îmi pot perfecționa măiestria 
profesională? 


CÂTEVA SEMNE CĂ MI-AM PERFECȚIONAT MĂIESTRIA 
PROFESIONALĂ DE-A LUNGUL TIMPULUI: 


‘5. 
Anatomia 
succesului în 
carieră 


În cazul lui Leah Ingram, există două versiuni 
ale poveștii succesului în carieră. 


lat-o pe prima, genul de poveste pe care 
ai putea s-o auzi relatată la o petrecere de tip 
cocktail, despre norocul chior al unei femei. 
Acum câţiva ani, Ingram, soţul ei și cele două 
fiice s-au mutat în casa visurilor ei: o casă 
albă în stil colonial, situată pe o stradă 
umbroasă din New Hope, Pennsylvania. Din 
păcate, din cauza costurilor de întreţinere și 
a unor efecte întârziate ale creditului 
ipotecar făcut la ultima locuinţă, traiul în 
această casă de vis s-a dovedit mai scump 
decât își imaginase familia lui Ingram. Pe 
măsură ce condițiile economice s-au 
înăsprit, ea a căutat modalităţi de a fi mai 
econoamă. A început să scrie pe blog despre 
aventurile membrilor familiei sale care-și 
spală rufele cu apă rece, își folosesc 
cardurile de bibliotecă și își fac 
cumpărăturile în magazine second-hand. În 
toamna anului 2008, când revista financiară 
americană BusinessWeek a hotărât să 
realizeze un articol de prima pagină intitulat 
„The New Age of Frugality“, un reporter a 
descoperit blogul lui Ingram și a prezentat 
familia atrăgătoare a acesteia într-un 
reportaj foto. În scurt timp, lui Leah Ingram i 
s-a propus un contract pentru scrierea unei 
cărţi: volumul Suddenly Frugal. Pentru 
această scriitoare independentă cu vechime 
a fost o mare șansă în carieră. 

lată și cea de-a doua versiune a poveștii. 
Nimic în legătură cu articolul de primă 


pagină din revista BusinessWeek sau 
contractul pentru carte n-a fost întâmplător. 

În urmă cu câțiva ani, Ingram, care crease 
o nișă scriind despre bunele maniere și 
căsătorii, și-a spus că „dacă trebuie să mai 
scriu despre încă o nuntă, mă dau cu capul 
de pereţi“. Crescută într-o familie modestă și 
trezindu-se la 40 de ani cu mai multe datorii 
decât și-ar fi dorit, a hotărât ca noul domeniu 
în care voia să capete experienţă să fie traiul 
cu buget redus. „După ce am văzut atât de 
mulți oameni care și-au făcut un blog ce a 
devenit apoi carte, am cam renunţat la 
prudenţă, lăsându-mă în voia credinţei și a 
destinului cu speranţa că acest lucru chiar va 
funcţiona.“ S-a angajat să posteze pe noul ei 
blog despre viaţa modestă aproximativ 5 zile 
pe săptămână, în timp ce încerca să-și 
sporească vizibilitatea în acest domeniu. 
Știa că postările pe blog i-ar putea lua cu 
ușurință 5-10 ore din cele 168 de ore și ar fi 
neremunerate, dar, după cum a explicat mai 
târziu, „subiectul este important pentru mine, 
cred că este oportun și va duce la scrierea 
unei cărţi, deci, la naiba!“. 

La început, lucrurile au mers ca pe roate. 
Leah Ingram a întâlnit un „agent important“ 
la o conferinţă de jurnalism de la începutul 
anului 2007. Ulterior, i-a adresat o întrebare 
despre ideea ei de carte, care la acea vreme 
era axată pe economisirea de bani în timp ce 
duci o viaţă ce protejează mediul. Lui i-a 


plăcut conceptul și a fost de acord să o 
preia. Dar când agentul a propus ideea către 
edituri tot restul anului 2007, nu a reușit să 
facă „nimic, nimic, nimic cu ea. (...) Am ratat 
șansa. Am pierdut oportunitatea“. Agentul 
apelase la toate listele de edituri, însă a fost 
respins de fiecare dată. Așa că Ingram a 
continuat să-și facă timp pentru a scrie pe 
blog despre traiul modest, printre alte 
activităţi care o ajutau să-și plătească 
facturile. 

Uneori se întreba dacă merită investiţia. 
Dar după un an de postare perseverentă, 5 
zile pe săptămână, și de promovare a 
blogului ei prin intermediul diverselor rețele 
de socializare, oamenii au început să o 
remarce. Economia s-a prăbușit. Agenţiile de 
presă doreau exemple de familii modeste. 
Unii reporteri au găsit-o pe Ingram, iar pe alții 
i-a găsit ea răspunzând la întrebările 
serviciului „Help a Reporter Out“ (o listă de e- 
mailuri pe care am folosit-o și eu pentru a 
descoperi „oameni adevăraţi“ - inclusiv 
pentru această carte). Leah Ingram a început 
să dea interviuri.  Colgate-Palmolive, 
compania de bunuri de larg consum, a 
contactat-o pentru realizarea unei transmisii 
media prin satelit de Ziua Pământului, în 
calitate de „Mama Eco“, remunerând-o cu o 
sumă de cinci cifre pentru, practic, o zi de 
muncă. „Începusem să am sentimentul că 


aceste postări pe blog ar putea duce, într- 
adevăr, la ceva“, spune ea. 

În septembrie 2008, Steve Hamm, 
reporter la Business Week, a postat o 
întrebare pe site-ul „Help a Reporter Out“, 
precizând că este în căutarea unor oameni 
care au început recent să trăiască modest 
pentru a-i prezenta. Ingram i-a trimis 
povestea ei de viaţă și un link către blogul 
personal, care, până în acel moment, era 
suficient de bine conturat pentru ca Hamm 
să-și dea seama că femeia poate vorbi 
coerent în faţa reporterilor și a camerelor de 
filmat, că se află destul de aproape de New 
York pentru a o vizita, dar nu în New York 
(reporterii publicaţiilor naţionale nu vor 
niciodată să scrie despre newyorkezi), că 
arată acceptabil pentru a apărea într-o 
revistă și că făcuse progrese în ceea ce 
privește reducerea datoriilor  (plătise 
anticipat un credit pentru mașina de 20 000 
de dolari). Hamm a sunat-o, apoi s-a dus 
personal să-i intervieveze familia. Colegii săi 
au ajuns la casa din New Hope pentru a face 
fotografii și videoclipuri pentru website-ul 
BusinessWeek. Când am deschis numărul din 
8 octombrie al revistei BusinessWeek la 
articolul de primă pagină, „The New Age of 
Frugality“, apăreau acolo Ingram, soţul ei, 
copiii și câinele lor. 

Nu am fost singura care a citit articolul. 
La fel a făcut și un editor de la Workman 


Publishing, căruia i-a plăcut conceptul și a 
întrebat-o pe Ingram dacă are o propunere de 
carte. „Ei bine, e amuzant că mă întrebi.“ 
Ingram și-a reînnoit propunerea anterioară, 
înclinând mai mult spre partea modestă a 
traiului și mai puţin spre cea ecologică. Din 
păcate, editorul de la Workman nu a reușit să 
convingă comitetul editorial de ideea cărții 
respective. Dar agentul lui Ingram a împins-o 
să facă propuneri altor edituri, cu cartea sub 
alt titlu și cu o nouă perspectivă. În 
noiembrie 2008, a trimis-o diverselor edituri. 
Pentru a nu se mai gândi la ceea ce credea 
că urma să fie o nouă rundă de respingeri, 
Ingram a elaborat în ianuarie 2009 o schiţă 
de roman dedicat tinerilor adulţi, de 58 000 
de cuvinte. Doar în ianuarie. Serios. Dar, în 
cele din urmă, toate lucrurile au mers bine. 
Până la sfârșitul lunii, primise deja o ofertă 
de la Adams Media. „Nu era o ofertă uriașă, 
dar era o ofertă“, spune ea. După aproape doi 
ani de muncă zilnică, Ingram a putut începe 
să-și scrie cartea în acest nou domeniu de 
cunoaștere și și-a putut duce cariera la 
următorul nivel. 

Poate că, la fel ca Leah Ingram, simţi și tu 
că viaţa și cariera ta se află într-un moment 
de cotitură. Știi că ești la locul de muncă 
potrivit sau, cel puţin, ești pe aproape. Ai 
preluat controlul asupra programului tău și ai 
exclus cât mai multe activităţi care nu 
făceau apel la competențele tale de bază. 


Te-ai angajat să te concentrezi pe „exersarea 
permanentă, în mod deliberat“! a măiestriei 
tale profesionale pentru o vreme, poate chiar 
pentru cele 10 000 de ore necesare ca să 
concurezi la nivel mondial. Și acum ce 
urmează? Cum înregistrezi un succes? 

Povestea de viaţă a lui Ingram - cel puțin 
a doua versiune - este tipică pentru acest 
gen de istorisiri, în sensul că presupune o 
cantitate masivă de muncă de pregătire 
neobservată sau neremunerată și 
valorificarea la maximum a șanselor atunci 
când acestea apar. Pe de altă parte, cred că 
povestea ei oferă și multe motive de 
optimism, în contextul înţelegerii modului de 
alocare a celor 168 de ore ale noastre, pentru 
a profita la maximum de viaţă. Deși Ingram a 
muncit din greu, cu siguranţă, ea nu a trebuit 
să se transforme într-un pustnic pentru a-și 
împlini visul. A făcut acest lucru în timp ce 
primea sume de șase cifre pentru alte 
proiecte — ceea ce, în calitate de colegă liber- 
profesionistă într-ale scrisului, pot confirma 
că este dificil. A reușit în timp ce-și găsea 
timp pentru a scrie un roman, pentru a-și 
plimba câinele o oră în fiecare dimineaţă, 
pentru a fi statisticianul echipei de baschet a 
fiicei sale și pentru a găti cina familiei sale în 
majoritatea zilelor. 

Am considerat acest exemplu încurajator, 
deoarece povestea ei de viaţă nu se 
potrivește cu mitul cultural predominant 


conform căruia realizarea unor lucruri noi și 
importante în carieră va intra neapărat în 
conflict cu o viață personală împlinită. Deși 
poate că nu acesta este mesajul întregii 
literaturi despre echilibrul dintre muncă și 
viața personală, el este asemănător. În 
lucrarea  Womenomics din 2009, Claire 
Shipman și Katty Kay scriau că „ne ofeream 
reciproc sfaturi personale privind refuzul 
locurilor bune de muncă și vor evita 
promovările tentante care ar putea afecta 
echilibrul greu câștigat în viața noastră de zi 
cu zi“1%2. În prezent, nu mai poţi deschide 
publicaţii de afaceri fără a citi povești 
incitante despre companii care le permit 
oamenilor să „retrogradeze“ sau să facă 
mișcări laterale în carieră, sau despre 
universități care amână deciziile de 
titularizare după ce angajaţii fac copii și 
altele asemenea, totul în numele echilibrului 
dintre muncă și viaţa personală. Nu este 
nimic în neregulă cu aceste idei. În multe 
cazuri, sunt chiar bune. Cu siguranţă, sunt 
mai bune pentru economie și pentru oameni 
în general decât ideea că munca trebuie să-ţi 
ocupe 100% din timp sau 0% din timp. Dar, 
așa cum am văzut în capitolele anterioare, 
munca rareori consumă 100% din timpul 
unei persoane, chiar dacă oamenii așa 
consideră. O viaţă personală împlinită - așa 
cum vom vedea în următoarele capitole - nu 
solicită 100% din timpul nimănui. 


Așadar, deși cred că programele de 
echilibru dintre muncă și viața personală 
sunt grozave, nu sunt de acord cu 
presupunerea inerentă a unora dintre ele, că 
este imposibil să-ţi creezi o carieră în timp ce 
întreţii o viaţă personală intensă, care 
implică creșterea mai multor copii și/sau 
participarea la activităţi solicitante de 
pregătire fizică, voluntariat sau alte pasiuni. 
Este posibil să-ţi dezvolţi cariera în timp ce 
investești și în alte domenii ale vieţii tale. Nu 
este ușor, cu siguranţă nu la fel de ușor ca 
situaţia în care ţi-ai externaliza 100% din 
viața personală către partener sau ca 
situația în care ţi-ai distruge sănătatea și 
relaţiile din cauza concepţiei greșite că asta 
este ce se cere pentru „arta“ ta. Dar, întrucât 
aceste acţiuni au propriile consecințe pe 
termen lung, oamenii care doresc să profite 
la maximum de cele 168 de ore urmează o 
formulă ușor diferită pentru a înregistra 
succese în carieră decât cea pe care o 
consideră necesară naraţiunea culturală 
predominantă - cea a pustnicului. 

Aceasta este anatomia succesului pentru 
oamenii ocupați și echilibraţi: 

Află cum arată următorul nivel; 

Înțelege parametrii și factorii de 
control; 

Lucrează până când îţi scade 
randamentul; 


Vinde o poveste bună; 

Fii deschis la posibilităţi și planifică-ţi 
oportunităţi; 

Fii gata să te lași dus de val. 


Află cum arată următorul nivel 


Înainte să înceapă postările pe blog, Leah 
Ingram și-a dat seama cum ar arăta 
următorul nivel al carierei sale. Va fi 
considerată o expertă în traiul modest, având 
ca subspecialitate reducerea risipei, și va 
scrie o carte pe această temă. După ce a 
realizat acest lucru, scopul ei a fost să 
devină gazda unui reality-show dedicat 
traiului modest sau transformărilor cu puţine 
resurse. 

Cum ar arăta următorul nivel pentru tine? 
Probabil deja te-ai gândit la această 
întrebare în timp ce citeai secțiunea 
„Gestionează-ţi programul“ din capitolul 4, 
dar dacă nu ai făcut-o, rezervă-ţi cel puţin o 
jumătate de oră pentru a visa de mai multe 
ori cu ochii deschiși, în următoarele câteva 
săptămâni. Gândește-te la întrebare în timp 
ce mergi spre locul de muncă sau în timpul 
joggingului. Încearcă să-ţi imaginezi cât mai 
exact următorul nivel. Poate că lucrezi într-o 
organizaţie în care următorul nivel este clar: 
să devii partener, să fii promovat în funcţia 
de vicepreședinte sau să devii profesor 
titular. Poate conduci o organizaţie mică, dar 


ţi-ai dori să conduci una mai mare. Poate că 
ești proprietarul unei întreprinderi mici și vrei 
să-ţi sporești veniturile. Notează-ţi exact la 
ce cifră vrei să ajungi. Am participat recent la 
un concurs American Express pentru femeile 
de afaceri!%, unde antreprenoarele trebuiau 
să-și declare încasările în faţa unui juriu și să 
se angajeze public să-și sporească veniturile, 
la 250 000 de dolari, 500 000 sau 1 milion de 
dolari. American Express avea un motiv 
foarte concret pentru a le cere femeilor de 
afaceri să procedeze astfel. Odată ce îţi 
imaginezi un rezultat, devine mai ușor să îţi 
concentrezi toate eforturile pentru a-l 
îndeplini (și, evident, afacerile care câștigă 1 
milion de dolari primesc mai mult pe 
cardurile lor AmEx decât cele care aduc 100 
000 de dolari). 

Simte-te liber să ţintești cât mai sus. 
Puţine riscuri calculate se termină într-un 
dezastru, în schimb, orice investiţie într-un 
proiect care te interesează profund este 
posibil să genereze profit. Chiar dacă un 
proprietar de afacere de 100 000 de dolari 
urmărește să câștige 1 milion de dolari și nu 
reușește, atâta timp cât nu a pariat întreaga 
afacere, câștigarea sumei de 200 000 de 
dolari reprezintă un frumos premiu de 
consolare. 

Un alt sfat pentru a avea mai multe șanse 
de reușită: comportă-te, pe cât posibil, de 
parcă atingerea următorului nivel ar fi 


realizată. Interacţionează cu clienţii tăi în 
modul colegial în care ar face-o un partener. 
Consideră-te un expert în traiul modest; ai 
încredere că timpul tău merită preţul pe care 
ai vrea să-l obţii pentru fiecare oră lucrată. O 
mare parte din viață depinde de felul în care 
ţi-o imaginezi. Dacă vrei ca alţii să creadă că 
ai succes, te ajută să crezi și tu acest lucru. 


Înţelege parametrii și factorii de control 


Pentru a convinge o editură să semneze un 
contract de drepturi de autor pentru cartea 
ei, Ingram știa că are nevoie de un agent 
literar, de o propunere de carte și de un plan 
economic, astfel încât cineva să o publice. În 
momentul în care Adams Media a cumpărat 
Suddenly Frugal, ea atingea pe blog un trafic 
de maxim 5 000 de vizitatori, o promisiune 
promoţională cu RecycleBank - o firmă care 
distribuie coșuri de reciclare inteligente la 
nivel naţional și recompensează reciclatorii 
cu puncte la diverse campanii -, plus 
capacitatea ei dovedită de a atrage 
publicitate, după cum reieșea din articolul 
publicat în BusinessWeek. 

Cu alte cuvinte, Ingram îi putea 
demonstra unui editor că a-i acorda o șansă 
nu ar însemna un risc mare. 

Odată ce știi cum arată următorul nivel al 
carierei tale, trebuie, de asemenea, să 
identifici care sunt parametrii și factorii de 


control. Uneori, organizaţiile mediatizează 
aceste standarde sau sunt destul de 
consecvente în luarea deciziilor. Carol 
Fassbinder-Orth, profesoară la Universitatea 
Creighton, al cărei profil l-am schiţat în 
capitolul 4, știe că pentru a obţine 
titularizarea are nevoie de 3-5 articole 
publicate în reviste importante, plus un 
anumit număr de finanţări. Dacă își propune 
să ajungă la nivelul superior, sau chiar mai 
sus, ea va ști ce șanse de reușită are. 

Chiar dacă aceste standarde nu sunt 
făcute publice sau evidente, tot îţi poţi da 
seama de ele. Întreabă mai multe persoane 
care au atins nivelul dorit. Ce cred ele că a 
contat? Cine a luat de fapt decizia? La ce se 
raportează acești factori de control? 
Răspunsul s-ar putea să te surprindă. Mulţi 
oameni cred că, dacă îndeplinesc calm și 
perseverent responsabilităţile prevăzute de 
fișa postului lor, venind devreme și rămânând 
până târziu la locul de muncă, vor fi 
recompensați. Acest lucru nu este neapărat 
adevărat. Adesea, ai nevoie de un om 
puternic (sau chiar doi, trei) care să înţeleagă 
că organizaţia nu va funcţiona fără tine și, în 
consecinţă, să discute în mod repetat și 
insistent la masa negocierilor, în timpul 
ședinţelor de luare a deciziilor, pentru a 
obţine ceea ce vrea. Dacă te gândești serios 
să avansezi în carieră, nu ar trebui să-ţi fie 
greu să găsești doi sau trei membri seniori în 


organizația sau în domeniul tău, care te 
simpatizează sincer. Dar este 
responsabilitatea ta să-i cauţi. Găseşte 
oamenii care ar putea să-ți împărtășească 
atitudinea generală faţă de viaţă și stabilește 
ocazii de a lucra cu ei. Este, de asemenea, 
responsabilitatea ta să le oferi acestor 
persoane un palmares al rezultatelor pe care 
să le poată etala în timp ce se impun la 
masa negocierilor. 

Cum ar trebui să arate palmaresul? Acest 
lucru diferă în funcţie de domeniul de 
activitate. În carierele creative sau în cele 
bazate pe cunoaștere, ai adesea nevoie de 
un portofoliu care îţi demonstrează 
aptitudinile. Din nefericire, mulți oameni - și 
mai ales tinerii ieșiţi recent de pe băncile 
școlii, unde nu se ocupau niciodată de niciun 
proiect care nu le-a fost atribuit - au 
impresia că trebuie să aștepte ca cineva să 
le dea ocazia să creeze. În domenii intens 
reglementate, această situaţie poate fi 
adevărată, dar de multe ori nu este. Recent, 
la o conferinţă, o tânără care dorea să facă o 
carieră în relaţii publice m-a întrebat cum ar 
putea arăta rezultate, deși nu mai lucrase 
niciodată în domeniu. Întrucât avea idee 
despre ce înseamnă relațiile publice, i-am 
sugerat să găsească pe cineva care are 
nevoie de ajutor — un artist muritor de foame 
sau o mică organizaţie nonprofit - și să facă 
muncă de voluntariat pentru a crea o 


campanie publicitară. Nu ai nevoie de licență 
pentru a face PR; în cazul în care 
comunicatele ei de presă sau evenimentele 
ei ar obţine acoperire media, ea ar avea un 
portofoliu la fel de impresionant ca o 
persoană cu mai multă experienţă. 

Un lucru de care trebuie să ţii cont atunci 
când îţi construiești palmaresul este că 
oamenilor din aproape toate domeniile de 
activitate le plac cifrele, pentru că impresiile 
sunt neclare. Cifrele, chiar și atunci când le 
utilizezi excesiv, par să ofere dovezi obiective 
pentru subiectul tău. Ele îi conving pe 
oameni acolo unde cuvintele nu reușesc. Ar 
trebui să folosești acest lucru în avantajul 
tău. 

Deși unii oameni activează în industrii 
sau la locuri de muncă ce fac mai ușoară 
identificarea cifrelor - de exemplu, un agent 
de strângere de fonduri a sporit în mod 
evident bugetul unei organizaţii cu 1 milion 
de dolari —, faptul că slujba ta nu se bazează 
pe cifre nu contează. Găsește-le. Urmărește- 
le. Creează situaţii în care vor apărea cifre. 
Fă-le să arate bine. Corul în care cânt, Young 
New Yorkers' Chorus, avea impresia că ne 
adresăm unui public tânăr, format din 
oameni care în general nu sunt susţinători ai 
muzicii clasice. Dar, pentru a ne asigura, am 
făcut un sondaj și am insistat să fie 
completat de toţi spectatorii veniţi la unul 
dintre concertele noastre. Astfel am aflat că 


80% din publicul nostru avea vârsta cuprinsă 
între 25 și 35 de ani, iar cei mai mulţi nu 
frecventau alte concerte de muzică clasică. 
Faptul că am putut cita această statistică ne- 
a ajutat în ceea ce privește atragerea de 
donatori și cererile de finanţare. 

Pentru a evidenția cifrele, este util să ai și 
câteva mărturii care să-ţi însoțească 
palmaresul. Imaginează-ţi propria carieră ca 
pe un film. Cine ar scrie reclamele de pe 
afiș? Ce ţi-ai dori să exprime? Dacă lucrezi 
într-o funcţie publică, de exemplu, ești un 
consilier local, s-ar putea să primeşti e- 
mailuri spontane de la fani. Dar, în cele mai 
multe domenii de activitate, va trebui să te 
obișnuiești să le ceri oamenilor cu care 
lucrezi să scrie scurte comentarii pentru uzul 
personal, în care să precizeze de ce anume 
ești atât de minunat. 

Ca o paranteză, este extraordinar să 
recitești aceste mărturii atunci când treci 
prin momente dificile în viaţă și în carieră. 


Lucrează până cănd îţi scade randamentul 


Nu cred c-ar trebui să fie o surpriză faptul că 
înregistrarea unui succes în carieră îţi va cere 
să lucrezi din greu. Ingram a petrecut doi ani 
dedicându-și timp, în fiecare zi, pentru a pune 
bazele devenirii unei experte în traiul modest. 
Sunt multe de spus despre munca eficientă. 
Dar există ceva de spus și despre volumul 


mare de ore. Deși știu că acest lucru este o 
erezie pentru o carte de management al 
timpului, pentru unii oameni, să lucreze mai 
mult — cel puţin până la punctul în care orele 
suplimentare nu-i ma ajută prea mult - ar 
putea fi cheia avansării în carieră și i-ar putea 
ajuta astfel încât toate compartimentele 
vieţii să funcţioneze mai bine. 

lată ce vreau să spun. O mare parte din 
literatura de specialitate dedicată echilibrului 
dintre muncă și viaţa personală, sau despre 
managementul timpului - scrisă inclusiv de 
experţi pe care îi admir - abordează această 
problemă din perspectiva faptului că 
„munca“ te împiedică să ai o viaţă personală. 
Lasă la o parte faptul că, în timp ce scriu 
această carte, în vara anului 2009, 
săptămâna de lucru a unui american obișnuit 
s-a redus la 33 de ore! și că, așa cum am 
remarcat deja de multe ori, majoritatea 
oamenilor care susţin că lucrează 80 de ore 
pe săptămână se înșală. Cu toate acestea, 
ne simțim suprasolicitaţi și astfel, pentru a 
pune lucrurile cap la cap, literatura dedicată 
echilibrului dintre muncă și viaţa personală 
ne învaţă să negociem o modalitate de a ne 
schimba programul de lucru. Sunt o mare 
fană a flexibilităţii și a muncii de acasă, dar 
un număr tot mai mare de femei consideră 
că o ajustare încă și mai mare — un program 
de lucru cu jumătate de normă - reprezintă 
cheia pentru „a avea totul“. (Foarte puțini 


bărbaţi lucrează cu jumătate de normă de 
bunăvoie.) Un sondaj realizat de Pew 
Research Center! a descoperit că, între 
1997 și 2007, proporţia mamelor care lucrau, 
care aveau copii sub 18 ani și care afirmau 
că programul de lucru cu normă întreagă 
este cea mai bună soluție pentru ele a 
scăzut de la 32 la 21%, iar proporţia celor 
care afirmau că programul de lucru cu 
jumătate de normă este ideal a crescut de la 
48 la 60%. (Interesant este faptul că 
aproximativ 16% dintre mamele casnice au 
declarat că programul de lucru cu normă 
întreagă ar fi ideal, iar 33% au declarat că 
programul de lucru cu jumătate de normă ar 
fi ideal, ceea ce înseamnă că, deși peste 80% 
dintre mamele care muncesc își doresc să 
fie în câmpul muncii, doar jumătate dintre 
cele care stau acasă își preferă statutul 
respectiv.) 

Nu sunt surprinsă de aceste cifre. Dar îmi 
fac griji că această percepţie larg răspândită 
- și aș spune inexactă - potrivit căreia 
programul de lucru cu normă întreagă și 
viaţa personală sunt invariabil în conflict 
duce la unele compromisuri inutile, care de 
multe ori îţi limitează cariera. Dacă te 
gândești serios să avansezi în carieră, există 
într-adevăr o limită a numărului minim de ore 
lucrate, dar nu pentru că trebuie să-ţi 
impresionezi șeful sau să-l împiedici să te 
considere „genul mămos“. În prezent, mulţi 


dintre noi nu avem șefi pe care dăm vina. 
Există însă anumite principii economice care 
limitează eficiența muncii cu jumătate de 
normă. 

Economiștii vorbesc adesea despre 
„randamentul la scară“, ceea ce înseamnă, în 
principiu, cât de multe beneficii suplimentare 
obţii din contribuţii suplimentare. Deoarece 
majoritatea activităţilor implică costuri 
iniţiale, există adesea randamente crescânde 
până la un punct optim. După aceea, 
randamentul scade, deoarece cererea nu 
este infinită, iar contribuţiile pot fi mai 
profitabile dacă sunt folosite pentru alte 
lucruri. De exemplu, este la fel de ușor să 
pregătești o tavă de negrese și să pregătești 
o singură negresă, iar dacă ai copii, aceştia 
vor consuma cu siguranţă toată acea primă 
duzină. Însă dacă pregătești o duzină de tăvi 
de negrese, nu vei mai avea loc în frigider, iar 
membrii familiei tale se vor sătura de atât de 
multe prăjituri și vor începe să tânjească 
după fructe. Negresele se vor învechi și va 
trebui să le arunci, ceea ce înseamnă că 
ouăle pe care le-ai folosit pentru ultimele tăvi 
ar fi fost utilizate mai rentabil la micul-dejun. 

La fel se întâmplă și cu orele de muncă. 
Pentru a lucra o oră, trebuie să ajungi la locul 
de muncă și — chiar dacă lucrezi de acasă — 
să-ţi dai seama ce ar trebui să faci și să 
abordezi problema. Toate aceste acțiuni 
implică efort, ceea ce înseamnă că, dacă ai 


lucra doar o oră pe săptămână, n-ai obţine 
mare lucru. Dar a doua, a treia și a patra oră 
de lucru sunt mai eficiente. Fiecare oră are 
beneficii suplimentare pe măsură ce derulezi 
proiecte, îţi intri în ritm sau începi să cauţi 
noi oportunităţi. La un moment dat însă, 
aceste beneficii încetează să se acumuleze 
pentru că îţi pierzi intensitatea, dar până în 
acel moment, fiecare oră suplimentară poate 
genera un câștig uriaș. Și, din păcate, din mai 
multe motive, inclusiv presupuneri culturale, 
procrastinare și distrageri ale atenţiei la locul 
de muncă, mulţi oameni cărora altfel le place 
munca se opresc înainte de a ajunge la acel 
punct. 

Săptămâna de lucru ideală pentru a simţi 
că ajungi la un rezultat variază. Având în 
vedere că majoritatea covârșitoare a 
angajaţilor totalizează mai puţin de 60 de ore 
de muncă pe săptămână, aș paria că punctul 
de randament descrescător este în general 
mai mic. Aceasta este, cu siguranţă, 
impresia pe care am obținut-o vizitând sau 
intervievând unele persoane care lucrează în 
locuri de muncă disfuncţionale, unde poţi sta 
până seara la ora 20:00, iar oamenii sunt în 
mod clar setaţi pe modul de relaxare - trag 
de timp comandând mâncare, pălăvrăgind, 
rătăcind pe holuri, dar nu se duc acasă, 
deoarece cultura locului de muncă afirmă că 
succesul profesional înseamnă să rămâi 
până târziu peste program. În cazul meu, 


punctul în care îmi scade randamentul este 
de 45-50 de ore pe săptămână, ceea ce 
reprezintă o limită superioară și este o 
funcţie a refuzului meu încăpățânat de a mă 
specializa. Mulţi alţii se descurcă mai bine 
cu mai puţine ore de muncă pe săptămână. 
Dar discutând cu sute de oameni despre 
carierele lor, pentru a realiza această carte și 
pentru alte proiecte, am aflat că în 
majoritatea domeniilor de activitate este 
foarte dificil să ajungi la acest impuls de a 
merge înainte - de a te perfecționa în 
meseria ta, de a căuta noi oportunităţi și de 
a-ţi face un nume - dacă lucrezi mai puţin de 
30 din cele 168 de ore ale tale. 

Acest număr înseamnă de fapt foarte 
mult, deoarece acestea sunt ore reale - nu 
ore de pierdut vremea pălăvrăgind, ore în 
care dai telefoane inutile sau răspunzi unor 
e-mailuri pe care nu era nevoie să le citeşti. 
Bănuiesc că există un motiv pentru care 
Michael Bloomberg, primar al New Yorkului, 
insistă să le spună absolvenţilor, în discursul 
său de la început de an: „Nu strică niciodată 
să fii primul care vine dimineaţa la locul de 
muncă și ultimul care pleacă.1% Acesta 
reprezintă singurul mod în care poţi 
înregistra 30 de ore de muncă reală în unele 
birouri! Oamenii te întrerup toată ziua sau îţi 
amâni cea mai importantă muncă până la 
ora 17:00, după care, în sfârșit, te apuci 
serios de treabă. Poate că ai rămas la birou 


până la ora 22:00, dar ai lucrat cu adevărat 
doar 5 ore. O săptămână de lucru de 60 de 
ore poate conţine cu ușurință doar 25 de ore 
de muncă efectivă, dacă nu ești atent. 

Și, de fapt, asta este problema. 
Majoritatea oamenilor nu sunt atenţi. Doar 
câţiva sunt hipervigilenţi și se pot descurca 
cu mai puţin. Dar dacă lucrezi doar 20 de ore 
pe săptămână și încerci să-ţi creezi o carieră 
impresionantă, aceste ore nu au cum să 
semene cu nimic din ceea ce alţii consideră 
a fi muncă. O simplă distragere a atenţiei din 
cauza unui telefon, o pagină de internet care 
se încarcă greu sau o imprimantă defectă îţi 
pot dezechilibra întreaga săptămână de 
muncă. Fiecare minut trebuie planificat și 
ocupat cu ceva, astfel încât nu doar să faci 
ceea ce ai de făcut în orele de program, ci și 
să planifici, să prospectezi și să socializezi 
ocazional „ineficient“, pentru a găsi 
oportunităţi în viitor. Leah Ingram încearcă 
să-și limiteze săptămâna de lucru la timpul 
cât copiii ei sunt la școală, ceea ce îi lasă 25 
de ore, dacă scazi ora pe care și-o petrece 
plimbându-și câinele în pas vioi în fiecare 
dimineaţă. Pentru a-și încadra cea mai mare 
parte a muncii în acel interval, ea pornește 
adesea cronometrul de bucătărie pentru 30 
minute și lucrează cu viteza turbo. Când 
sună cronometrul, Ingram își ridică privirea 
pentru a respira sau a merge la toaletă, apoi 
își continuă munca pe parcursul mai multor 


sprinturi în timpul zilei. În aceste ore, nu 
există nicio pauză. Există puţin timp alocat 
verificării e-mailului. Acest lucru explică de 
ce, atunci când am cunoscut-o în urmă cu 
câţiva ani, după ce își asumase un proiect de 
editare a unei reviste de educaţie și îmi 
încredințase câteva articole, o mare parte 
dintre e-mailurile pe care mi le trimitea erau 
expediate la orele 21:36, 19:09 sau 20:32. 
Aceste reprize alocate e-mailului însumau 
probabil o oră pe zi sau 5 ore pe săptămână, 
ceea ce ne aduce la totalul de 30 de ore 
muncite. 

Acum, în majoritatea cărţilor dedicate 
echilibrului dintre muncă și viața personală, 
să lucrezi la ora 21:36 intră în categoria 
„poveştilor de groază“. Dar niciun șef nu o 
obliga pe Ingram să răspundă seara la e- 
mailuri. La fel ca mine, ea lucrează pentru 
sine. Dacă ar fi vrut să lucreze mai puţine 
ore, ar fi putut cu ușurință să nu mai posteze 
pe blog. Dar dacă n-ar fi lucrat acele ore 
suplimentare - ore cu randament sporit -, 
atunci nu și-ar fi vândut cartea. Și, în general, 
ar fi fost o persoană mai puţin fericită în 
viaţă dacă n-ar fi înregistrat acel succes. 
Atunci când oamenii simt că avansează la 
locul de muncă, capătă mai mult elan pentru 
restul celor 168 de ore pe care le au la 
dispoziţie. Și asta înseamnă să fie mult mai 
prezenţi pentru familiile lor și să se uite mai 
puţin la televizor. 


Dacă nu ești convins de acest argument 
neclar conform căruia mai multă muncă îţi 
ajută uneori viața personală, pe lângă carieră, 
atunci dă-mi voie să apelez la cifre. 

Lucrând cele 30-60 de ore pe săptămână 
pe care majoritatea oamenilor le consideră 
necesare pentru a înregistra un succes în 
carieră, tot îţi mai rămâne mult timp pentru 
alte lucruri. Dacă lucrezi 60 de ore pe 
săptămână și dormi 8 ore pe noapte, îţi 
rămân 52 de ore pe săptămână, sau aproape 
7,5 ore pe zi, pentru alte lucruri. O 
săptămână cu 50 de ore de muncă îţi lasă 
libere 62 de ore, adică aproximativ 9 ore pe 
zi, iar o săptămână de muncă de 40 de ore îţi 
lasă libere 72 de ore, sau mai mult de 10 pe 
zi. 

Asta înseamnă mult timp. Atât de mult, 
încât nu ţi-e clar unde este „echilibrul“ dintre 
a lucra pentru salariu doar 20 de ore și, 
astfel, a avea la dispoziţie 92 de ore 
nelucrătoare pentru a le umple cu alte 
lucruri. Așa cum mai mulţi dintre oamenii pe 
care ţi i-am prezentat în capitolul 4 au 
descoperit că își pot impune să fie mult mai 
eficienţi la locul de muncă prin limitarea 
numărului total de ore de lucru, cred că și 
limitarea totalului orelor tale nelucrătoare 
impune anumite standarde de eficiență, mai 
ales în ceea ce privește activităţile 
gospodărești. Mai multe despre acest 
subiect în următoarele capitole, dar este 


suficient să spun că, dacă te gândești în 
contextul unei săptămâni de 168 de ore, o 
săptămână de lucru de 40 de ore se apropie 
mult mai mult de atingerea echilibrului dintre 
muncă și viaţa personală decât, să zicem, 
una de 15 ore. 

Așadar, dacă într-adevăr dorești să-ţi 
propulsezi cariera la următorul nivel, 
analizează-ţi bine orele de lucru din jurnalul 
pe care l-ai ţinut în capitolul 2. Îţi petreci 
suficient timp concentrându-te pe 
dezvoltarea măiestriei profesionale? 

Dacă adunând sincer numărul total de 
ore săptămânale obţii aproximativ 30, dar 
simţi că nu ai timp să planifici și să-ţi cauţi 
oportunităţi, vezi dacă poţi adăuga una sau 
două ore concentrate pe zi. Poţi face acest 
lucru fie prin renunţarea la activităţile care nu 
fac apel la competențele tale de bază, dar 
care sunt incluse în programul de la locul de 
muncă, fie prin programarea unei reprize 
atunci când copiii merg la culcare sau în 
timpul activităţilor lor de weekend. 

O altă soluţie: schimbă cu partenerul de 
viaţă intervalul de responsabilitate a îngrijirii 
copiilor, sau câștigă câteva ore apelând la 
profesioniști în acest domeniu. Dacă alegi 
servicii de îngrijire de înaltă calitate și 
intenţionezi într-adevăr să fii alături de copiii 
tăi în timpul pe care nu ţi-l petreci lucrând, 
atunci copiilor tăi s-ar putea să le placă 
această varietate. E posibil să fii surprins de 


cât de repede vei recupera această investiţie. 
Lyn Franklin Hoyt din Nashville, Tennessee, 
este  coproprietară a afacerii Berkeley 
Tandem, care proiectează și vinde panouri 
de recunoaștere, cum ar fi plăcuțele de 
perete cu angajatul lunii. Când am vorbit 
prima dată în 2008, Lyn apela aproximativ 20 
de ore pe săptămână la profesioniști în 
domeniul îngrijirii copiilor, așadar, acesta era 
numărul orelor pe care le lucra. Când am 
vorbit din nou la începutul anului 2009, ea 
adăugase mai multe ore în care apela la 
profesioniști în domeniul îngrijirii copiilor, 
astfel că reușea să lucreze 30 de ore pe 
săptămână în mod constant. Rezultatul 
final? Veniturile afacerii Berkeley Tandem au 
crescut cu 30% de când Lyn Franklin Hoyt a 
început să-şi aloce timpul de lucru 
suplimentar. 


Vinde o poveste bună 


În această eră competitivă, toată lumea știe 
că trebuie să fii „brandul pe nume Tu“ (așa 
cum anunţa Tom Peters în 1997, într-un 
articol de pe prima pagină a revistei Fast 
Company) pentru a avea o șansă la o carieră 
consecventă, care nu va fi externalizată în 
India. Și astfel, blogurile de afaceri au sfaturi 
despre brandingul personal — ideea de a crea 
și a comercializa o imagine care te va însoţi 
în carieră. În 2009, când scriu această carte, 


toți mentorii spirituali sunt de acord c-ar 
trebui să te autopromovezi prin intermediul 
reţelelor de socializare, precum Facebook, 
Twitter și Linkedin. Acesta este, probabil, un 
sfat înţelept și sunt sigură că voi fi vizibilă pe 
toate aceste trei platforme atunci când 
cartea mea va fi publicată. 

Dar lumea electronică se schimbă rapid, 
așa că, în loc să creez o metodă care se va 
demoda peste 10 luni, vreau să vorbesc mai 
mult despre filozofia brandingului personal și 
despre ce ar trebui și n-ar trebui să însemne 
ea. Mare parte din acest lucru se reduce la 
faptul că oamenii sunt avizi de povești de 
viaţă autentice. Încă din vremurile 
preistorice, când se adunau în jurul focului, 
oamenii manifestau o dorință profundă 
pentru povești, iar în prezent, mai ales în 
mijlocul informaţiilor haotice pe care le 
întâlnim, suntem atrași de identități și 
imagini care au fost perfecționate de-a 
lungul vieţii. Vrem povești care să aibă sens. 
Oamenii prezentaţi în mod proeminent în 
mass-media sau despre care se vorbește 
mult în cadrul companiilor lor — și care, de 
multe ori în acest proces, își lansează cariera 
la următorul nivel — tind să reușească să 
vândă povești bune despre motivele pentru 
care fac ceea ce fac. 

În calitate de jurnalistă, recunosc că 
uneori sunt cinică în această privinţă. Vieţile 
reale rareori urmează un anumit traseu care 


face ca poveștile să fie complet coerente. 
Totuși, noi căutăm revelații și, prin urmare, 
poveștile de viaţă reprezintă un instrument 
grozav. Oamenii fac multe lucruri în viaţa lor, 
iar tu poţi alege evenimente și gânduri din 
trecutul tău sau poţi alege anumite proiecte 
din prezent și viitor care fac poveștile mai 
savuroase. 

De exemplu, Mary Mazzio a fost 
canotoare olimpică, apoi și-a clădit o carieră 
juridică de succes, devenind asociata firmei 
Brown Rudnick. Totuși, și-a dorit 
dintotdeauna să lucreze în arta și industria 
cinematografică, așa că, în urmă cu un 
deceniu, după ce ani întregi a scris în paralel 
nenumărate scenarii de film, a hotărât că 
este timpul să ducă la următorul nivel 
această parte a identităţii sale profesionale. 

Mary Mazzio s-a gândit serios la brandul 
personal - pentru ce anume își dorea să fie 
cunoscută. Fusese întotdeauna atrasă de 
poveștile oamenilor care au depășit 
obstacolele pentru a-și crea un nou drum, 
eșuând de mai multe ori pe parcurs. 
Identifica o astfel de poveste și în viaţa ei, 
după cum mărturisește: „M-am luptat din 
răsputeri să intru în echipa olimpică.“ Înainte 
de a fi aleasă definitiv în 1992, „am fost 
deseori eliminată din echipă“. 

Așadar, pentru primul ei film important 
(realizat în cea mai mare parte în timp ce era 
în concediu de maternitate de la firma de 


avocatură), Mary Mazzio a urmărit o poveste 
care să transmită această temă și care să-i 
valorifice cunoștințele unice. Ea a ales 
povestea lui Chris Ernst, olimpică și 
canotoare la Yale, care s-a zbătut pentru ca 
sporturile feminine să fie luate în serios la 
această universitate de renume. Mazzio a 
avut încredere că legătura ei personală cu 
acest sport olimpic va trezi interesul celor 
care vor auzi despre acest proiect. „Trebuie 
să fii capabil să exprimi clar natura 
convingătoare a ceea ce faci.“ Dacă nu poți 
entuziasma un reporter în 20 de secunde sau 
nu poţi emoţiona un investitor în 20 de 
secunde, atunci este puţin probabil să-i 
entuziasmezi vreodată. 

Din fericire, povestea de viaţă a lui 
Mazzio, împreună cu calitatea filmului care a 
primit titlul A Hero for Daisy, au atras atenţia 
oamenilor, iar pelicula a fost prezentată la 
nivel naţional pe ESPN și Oxygen. 

Mazzio a continuat această idee de a-și 
promova brandul personal și în următoarele 
filme lansate de compania ei de producţie, 
50 Eggs. Apple Pie (2002) a prezentat 
poveștile de viaţă ale mamelor sportivilor 
profesioniști;  Mazzio a vorbit despre 
influenţa propriei mame asupra visurilor sale 
olimpice, dar și despre experienţa sa ca 
mamă. Lemonade Stories (2004) a optimizat 
acest format, astfel încât să se concentreze 
asupra mamelor unor antreprenori celebri, 


precum Richard Branson; deja Mazzio putea 
să discute despre propriile experienţe de 
înfiinţare a unei companii și despre cum 
lecţiile pe care le-a învățat de la mamele pe 
care le-a filmat i-au schimbat stilul de 
educaţie parentală. Cel mai recent film al ei, 
TENSEIGHT (2009), prezintă poveştile 
tinerilor antreprenori din cartierele sărace ale 
orașului, care și-au depășit șansele infime de 
a obţine victoria, eșuând uneori la fel de des 
pe cât fusese și Mazzio eliminată din echipa 
olimpică. Există realmente milioane de 
povești de viaţă pe care le-ar putea spune un 
realizator de filme documentare; alegând 
filme care îi ofereau un răspuns personal la 
întrebarea de ce îi pasă de subiect, Mazzio 
și-a sporit șansele ca filmele sale să se 
remarce pe o piaţă cinematografică 
aglomerată. 

Indiferent de domeniul tău de activitate, 
și tu poţi vinde o poveste care te va ajuta să- 
ţi duci cariera la următorul nivel. Rezervă-ţi o 
oră sau două din următoarele 168 de ore ale 
tale pentru a medita la această întrebare. 
Cum vrei să te perceapă oamenii? Dacă 
cineva ti-ar crea un profil pentru buletinul 
informativ al companiei sau, dacă ar fi cazul, 
pentru The New Yorker, ce ai dori să scrie? 
Întreabă-ţi prietenii de încredere și membrii 
familiei care consideră c-ar fi povestea ta de 
viaţă. Cere-le membrilor familiei amintiri care 
îţi conferă credibilitate pe această platformă. 


De exemplu, dacă ești consultant în 
optimizarea profitului în afaceri, mama ta ar 
putea să-ţi amintească faptul că în copilărie 
obișnuiai să verifici prognoza meteo și 
alegeai cele mai calde zile de vară pentru a 
amplasa un stand cu limonadă lângă 
șantierele de construcții. Dacă ești un avocat 
pledant interesat să colaboreze cu firme 
importante, tatăl tău s-ar putea să-ţi 
amintească faptul că, în copilărie, te apropiai 
de câinii din cartier care erau de două ori mai 
mari decât tine. Dacă deţii o mică afacere, 
știi deja că oamenii îi întreabă întotdeauna 
pe antreprenori de ce au făcut pasul decisiv. 
Un răspuns bun îţi poate atrage genul de 
atenţie și de reclamă prin viu grai care îţi va 
spori considerabil nivelul veniturilor. 

Cele mai bune povești de viaţă nu se 
referă doar la evenimente anterioare, ci 
includ și prezentul. Ce activităţi ai putea face 
în acest moment care te-ar provoca și te-ar 
emoționa și, de asemenea, ti-ar îmbunătăţi 
brandul personal creând o poveste mai 
bună? Dacă ești un agent independent care 
dorește să-și asigure un loc de muncă stabil, 
ai putea pune bazele unei organizații 
profesionale dedicate muncii tale sau ţi-ai 
putea asuma un rol de conducere în cadrul 
uneia. Ai putea să scrii un articol, să dezvolţi 
un blog sau să creezi o carte despre 
experienţa ta. Dacă ești un medic care 
dorește să fie recunoscut ca expert în 


sănătatea publică, un stagiu de practică și 
voluntariat într-un loc exotic (de exemplu, o 
clinică de asistenţă medicală primară din 
Tanzania) nu va face bine doar lumii întregi, 
ci îţi va oferi și ţie povești grozave. 

Vreau să subliniez faptul că trebuie să ai 
grijă atunci când creezi aceste povești. 
Oamenii sunt avizi de povești autentice. 
Falsitatea este contraproductivă. Eu evit să 
scriu profilul unor persoane pe care le percep 
ca fiind exagerate. Consilierii educaţionali 
din licee oftează în timp ce vorbesc despre 
adolescenţi de 17 ani care par să-și fi 
planificat amănunțit experienţe care le 
schimbă viaţa, pentru ca apoi să scrie despre 
ele. Cele mai recente campanii prezidenţiale 
s-au complăcut mai mult decât era necesar 
în ideea poveștilor personale. De exemplu, se 
considera pe scară largă că senatorul John 
Kerry își exagera aventurile din Vietnam, iar 
președintele George W. Bush nu a reușit să-i 
convingă pe mulţi că este doar un cowboy 
din Midland. Unii oameni chiar au povești de 
viaţă mai bune decât alţii. Mazzio chiar a 
făcut parte din echipa olimpică de canotaj 
din 1992. Ca în orice lucru, trebuie să găsești 
un echilibru — prezintă-ţi povestea de viaţă în 
cel mai bun mod posibil, fără să pretinzi că 
ești ceva ce nu ești. 

Dacă nu ești sigur cum să-ţi prezinţi 
povestea, citește câteva cărţi de publicitate 
sau întreabă oameni din acest domeniu și 


petrece un timp gândindu-te la trecut, la 
experienţele tale formatoare. Sunt șanse să 
existe puţine lucruri demne de evidenţiat, în 
schimb, să existe lucruri pe care le poţi face 
acum și care-ţi vor consolida coerenţa 
poveștii de viaţă. Nimic din toate astea nu îţi 
cere să postezi de douăzeci de ori pe zi pe 
Twitter. Dar, într-o lume dezordonată, dacă 
vrei să înregistrezi un succes în carieră, 
păstrându-ţi în același timp viaţa personală, 
te ajută ca alţi oameni să creadă că succesul 
tău este următorul pas logic în poveste. 


Fii deschis la posibilităţi și planifică-ţi 
oportunități 


Chiar dacă ţi-e clar încotro te îndrepţi, ţi-ai 
dat seama care sunt parametrii și factorii de 
control, lucrezi mai mult decât ai lucrat 
vreodată în toată viaţa ta și ai o poveste 
bună, pentru a înregistra succese în carieră 
ai totuși nevoie și de noroc. La o firmă de 
consultanţă în management sau avocatură, 
va fi mai dificil să devii asociat dacă o 
catastrofă economică aleatorie îţi răpește un 
client important chiar înainte de evaluare. 
Creatoarele șerveţelelor Boogie Wipes, Julie 
Pickens și Mindee Doney, prezentate în 
capitolul 3, sunt niște femei de afaceri 
excelente, cu produse inovatoare, dar un 
motiv esenţial pentru care vânzările lor au 
crescut la 5 milioane de dolari în 2 ani este 


faptul că și-au introdus produsele în lanţul 
Wal-Mart. Această uriașă companie din 
domeniul comerțului cu amănuntul acceptă 
doar o mică parte din noile produse care îi 
ies în cale; cu asemenea șanse infime, o 
mulțime de produse bune concepute de 
femei de afaceri geniale nu reușesc să fie 
acceptate la vânzare. 

Nu poţi elimina factorul întâmplare din 
univers. Dar îţi poţi folosi cele 168 de ore 
pentru a-ţi maximiza șansele de reușită. În 
acest sens, trebuie să plasezi multe mize și 
să nu lași la voia întâmplării nimic din ce poţi 
controla. 

Cu alte cuvinte, trebuie să fii deschis la 
posibilităţi și să-ţi planifici oportunităţile. 

Acesta este mesajul poveștii lui Leanne 
Shear și a lui Tracey Toomey, care s-au 
întâlnit în timp ce lucrau ca barmaniţe la 
Onieal's, pe Grand Street din Manhattan, în 
2002. Niciuna dintre ele nu era încântată să 
servească cocktailuri; Shear era o scriitoare 
aspirantă, iar Toomey era o actriţă aspirantă, 
în acest caz, „aspirantă“ însemnând falită. 
Această nevoie de bani le-a apropiat și mai 
mult. Curând, ele au descoperit că au „o 
chimie incredibilă în afaceri“, conform lui 
Shear, cu o abilitate de a-și oferi reciproc 
sfaturi pentru a obţine mai mult de la clienţii 
cu bani (și adesea la limita nebuniei), ale 
căror povești le ascultau în timp ce le 
serveau băuturi. „Am devenit cele mai bune 


prietene aproape imediat“, mărturisește 
Shear. Într-o seară, când duceau gunoiul, cele 
două au început să discute despre cum ar fi 
să scrie împreună o carte în care să-și 
povestească experienţele de viaţă. 

Totul ar fi putut să se termine acolo - o 
fantezie trecătoare -, numai că Shear și 
Toomey au luat o decizie esenţială. Nu au 
păstrat tăcerea cu privire la ideea lor. Au 
vorbit despre asta între ele; și au vorbit și cu 
diverși clienţi. Bineînţeles, într-o seară, doi 
bărbaţi s-au așezat la bar. Unul dintre ei a 
făcut mai multe comentarii deplasate la 
adresa lui Toomey. După ce a plecat, 
însoţitorul său și-a cerut scuze și a spus că 
ieșise doar pentru a bea un pahar cu tipul 
respectiv, pentru că fac afaceri împreună. 
Toomey l-a întrebat în ce domeniu de 
activitate ești nevoit să oferi atenţie și 
băuturi alcoolice persoanelor dificile, iar 
bărbatul i-a spus că e agent literar. „Oh!”, a 
exclamat Toomey, „noi scriem o carte“. Ceea 
ce nu era adevărat în cel mai strict sens al 
cuvântului - „încă nu scriseserăm nimic“ -, 
dar bărbatul a întrebat-o despre ce este 
vorba, iar ea a început să depene povești. El 
a spus că i se pare un material bun și a 
întrebat dacă ea și prietena ei ar fi dispuse 
să se întâlnească cu o colegă a lui care ar 
reprezenta o astfel de carte. 

Ele au fost imediat de acord și și-au 
petrecut următoarea săptămână așternându- 


și furibund ideile pe hârtie, pentru a i le 
prezenta lui Elisabeth Weed, care acum își 
conduce propria agenţie literară în New York. 
Aceasta le-a încurajat să-și transforme 
materialul în ficţiune și să vizeze genul de 
literatură urbană pentru femei, pe atunci în 
mare vogă, cu accente de satiră (în stilul 
romanelor Diavolul se îmbracă de la Prada, 
Jurnalul unei dădace). Dacă acționau rapid, 
puteau profita de această tendinţă literară. 
Aceasta nu era decât o oportunitate - o 
ofertă din partea unui agent literar care să le 
reprezinte, dar fără nicio garanţie că va 
funcţiona. Totuși, Shear și Toomey au 
hotărât să-și dea toată silinţa. Știau că au 
nevoie de mai mult material și de 
concentrare pentru a scrie. Așa că au plecat 
în Hamptons pentru a fi barmaniţe pe timpul 
verii la clubul Star Room. În majoritatea 
nopţilor lucrau până la ora 4:00, iar dimineața 
se târau la Starbucks. „Am scris toată vara“, 
mărturisește Shear. Au pus la punct un 
proces pentru a-și valorifica amândouă 
abilitățile. Toomey, actrița, era mai bună la 
dialoguri. Shear, scriitoarea, excela la 
descrieri. Căutau împreună idei pentru un 
capitol, îl transformau într-o schiță detaliată, 
apoi fiecare se apuca de lucru și își scria 
propria versiune. După aceea, le comparau și 
petreceau două-trei zile îmbinând cele mai 
bune pasaje. Pe parcursul verii, au scris 
peste o sută de pagini. Weed a redactat 


lucrarea și a propus-o editurilor. Shear și 
Toomey au avut o întâlnire cu reprezentanţii 
secţiunii Broadway Books din cadrul editurii 
Random House. Au intrat într-o cameră plină 
de oameni de afaceri îmbrăcaţi la costum și 
s-au vândut drept tinere experte în mass- 
media, ale căror experienţe de viaţă ar crea o 
poveste excelentă pentru oricine este 
interesat să le promoveze cartea (vezi 
secțiunea anterioară, despre cum să vinzi o 
poveste bună). Random House a avut 
încredere în ele și le-a cumpărat cartea, The 
Perfect Manhattan, pe o sumă cu șase cifre, 
ceva rar întâlnit pentru un roman de debut. 

În această poveste de viaţă categoric 
contează că cele două au fost în locul 
potrivit la momentul potrivit; în plus, Shear și 
Toomey au dat și ele o mână de ajutor zânei 
bune. Deși niciuna dintre cele două nu voise 
să fie barmaniţă, în loc să considere acest 
job un eșec („Ar trebui să fii pe Broadway, iar 
tu ești în spatele tejghelei!“ spunea Toomey), 
ele au transformat acea realitate într-un 
proiect de construire a carierei și și-au folosit 
orele de muncă în mod eficient, vorbind cu 
oameni pe care altfel nu i-ar fi întâlnit 
niciodată. Au folosit situația pentru a-și 
perfecționa măiestria, studiind modul în care 
acționau personajele şi își spuneau 
poveștile. Atunci când s-au ivit oportunitățile, 
au făcut tot posibilul să-și planifice 
posibilitatea de a avea succes, chiar dacă 


asta însemna respectarea unui program 
istovitor de scris la Starbucks, în loc să se 
distreze pe plajă. 

Nu trebuie să fii barman pentru a fi 
deschis la posibilități, dar, așa cum au 
procedat Shear și Toomey, este util să ieși 
din zona de confort. Poţi discuta cu oamenii 
la coadă la cafenea sau în timp ce-ţi iei copiii 
de la grădiniţă. În pauza de prânz, cere 
permisiunea să te alături unui grup de colegi 
pe care nu-i cunoști prea bine. Menţionează- 
ţi planurile și proiectele față de alte 
persoane, la diverse evenimente. Eu am 
ajuns să le iau interviu lui Shear și lui 
Toomey pentru că am hotărât să merg la un 
eveniment media 1-800-Flowers într-o zi în 
care nu aveam inspiraţie la scris, în 
primăvara anului 2009, iar acolo am 
menţionat acest proiect de carte unei 
persoane care administra website-ul 
Celebrations, pe blogul căruia postau 
ocazional Shear și Toomey. Care erau 
şansele? Noroc sau simplă coincidență? 
Trimite un e-mail unei persoane cu care nu ai 
mai vorbit de mult timp. În nouă din zece 
cazuri, încercarea nu va duce la niciun 
rezultat, dar este ca și cum ai planta 
semințe. Cu cât plantezi și uzi mai multe 
seminţe, cu atât sunt șanse mai mari ca 
măcar una dintre ele să încolțească. 

Când seminţele încolţesc, evident, trebuie 
să știi ce să faci cu ele. La asta mă refer prin 


planificarea posibilităților. O mulţime de 
oameni se gândesc la ce ar face dacă 
lucrurile n-ar merge bine. Încearcă să petreci 
un număr egal de ore din cele 168 ale tale 
gândindu-te ce ai face dacă lucrurile ar 
merge bine. Dacă directorul general al 
companiei la care lucrezi te-ar chema mâine 
în biroul său și ti-ar spune că este atât de 
impresionat de munca ta, încât vrea să devii 
responsabil pentru proiectul visurilor tale, știi 
ce pretenţii ai avea? Dacă ai sta lângă 
clientul tău ideal în timpul unui zbor cu 
avionul sau lângă un agent literar într-un bar, 
ai putea să-ţi faci o prezentare relaxată în 
jurul farfurioarei cu alune? 

Există mult hazard în univers, dar oamenii 
cu adevărat norocoși recunosc că zânele 
bune sunt leneșe. Dacă pentru a-ţi duce 
cariera la următorul nivel va fi nevoie ca zâna 
bună să dea din baghetă, asigură-te că acea 
baghetă este îndreptată spre tine și că stai 
cât mai aproape de ea, astfel încât tot ce are 
zâna de făcut este să o împingă așa cum un 
barman plictisit împinge un pahar de 
cocktail. 


Fii gata să te lași dus de val 


Desigur, dacă urmezi toţi acești pași, ai o 
șansă destul de mare să înregistrezi un 
succes. Și apoi? 


Aceasta este întrebarea cu care s-a 
confruntat Leanne Shear. Voia să fie 
scriitoare și, deși era încântată că a avut 
această șansă - „Eu și Tracey ne-am plătit 
toate datoriile“ —, recunoaște deschis că The 
Perfect Manhattan nu este Proust. Și, deși nu 
voia să fie Proust, nu voia nici să fie doar un 
succes de moment. Voia să fie luată în 
serios. Așadar, după multă publicitate pentru 
The Perfect Manhattan și pentru romanele 
care au urmat (o carte de nonficţiune 
intitulată Cocktail Therapy, care recomanda 
câte o băutură pentru fiecare suferinţă), ea și 
Toomey și-au încetinit ritmul de lucru înainte 
de a mai lansa pe piaţă alte cărţi aparţinând 
aceluiași gen literar. Shear și-a petrecut o 
bună parte din cele 168 de ore lucrând cu 
scriitori consacraţi pentru a-și perfecționa 
măiestria literară și pentru a găsi modalităţi 
de a-și transforma succesul timpuriu într-o 
„carieră cu ardere lentă“, în loc de „una care 
se mistuie în flăcări“. 

Acest lucru merită reţinut. După ce 
șampania se răsuflă, baloanele se dezumflă, 
iar bucăţelele de confetti sunt măturate și 
aruncate la gunoi, tot trebuie să te ridici din 
pat a doua zi dimineaţa. Tot trebuie să știi 
cum vrei să arate cele 168 de ore ale tale. Și 
va trebui să descoperi cum să faci asta în 
timp ce conduci o companie de 1 milion de 
dolari, în loc de una de 100 000 de dolari, 
după ceremonia de decernare a Premiului 


Nobel sau după ce te întorci acasă din 
locuinţa subacvatică unde ai trăit timp de 
două săptămâni. 

Ultimul habitat subacvatic a reprezentat 
un succes major în carieră pentru Sylvia 
Earle, exploratoarea oceanică pe care am 
întâlnit-o în capitolul 3. În 1970, ea a fost 
aleasă ca unul dintre cei 50 de oameni de 
știință cărora li s-a dat ocazia să trăiască în 
mediile subacvatice supranumite „Tektite 
Hiltons“, în mijlocul recifelor de corali din 
Golful Lameshur, în apropiere de Insulele 
Virgine.1% Earle a condus o echipă exclusiv 
feminină; în 1970, directorii de proiect s-au 
gândit că o echipă mixtă ar da naștere la 
prea multe speculaţii. Totuși, nu e clar dacă 
oamenii chiar s-ar fi ţinut de năzdrăvănii. 
După 21 de ore petrecute într-o cameră de 
decompresie, Earle a rămas 336 de ore sub 
apă, explorând oceanul „nu ca vizitator aflat 
în trecere, ci în calitate de rezident de zi cu 
zi“, a scris ea în autobiografia intitulată Sea 
Change. A ajuns să cunoască anumite 
baracude și cinci pești-înger cenușii care își 
începeau în fiecare dimineaţă „valsul lent în 
jurul recifelor de corali, oprindu-se ici-colo ca 
să ronţăie un pic de burete-de-mare sau să 
pipăie resturi de alge“. 

Earle adora liniștea subacvatică. Totuși, 
când a revenit la suprafaţă, a avut parte de o 
mediatizare asemănătoare cu frenezia cu 
care se hrănesc rechinii. Ea și colegele ei au 


fost conduse la Chicago pentru o defilare și 
au fost invitate să ia masa cu Pat Nixon (nu 
cu Richard, observă ea) la Casa Albă. Earle a 
fost intervievată de Barbara Walters și de 
Hugh Downs și a scris pentru National 
Geographic un articol inspirat de experienţele 
sale. Trebuia să vadă ce avea de făcut cu 
această celebritate dobândită peste noapte. 
„Mi-a devenit imediat clar că aș putea să sar 
de la subiecte ușoare și amuzante - cum ar 
fi mâncatul de crochete de pește sub apă - 
la subiecte mult mai serioase“, a spus ea. Și 
astfel a hotărât să-și folosească platforma 
pentru a împărtăși ceea ce avea să fie 
munca ei de o viaţă: mesajul că oceanele 
lumii se confruntă cu probleme grave, fiind 
sărăcite în mod periculos, și că trebuie 
salvate. 

Doar tu poţi hotărî în ce fel te vei lăsa dus 
de valul succesului tău, deși îţi pot oferi o 
sugestie anume: acordă-ţi cel puţin câteva 
minute în fiecare săptămână pentru a fi 
recunoscător pentru șansa pe care ai avut-o. 
Earle vorbește cu uimire despre ceea ce a 
reușit să facă. „E din ce în ce mai bine“, mi-a 
spus ea în 2009, la aproape 40 de ani după 
acel lung răstimp subacvatic. Eu încerc 
uneori să-mi exprim recunoștinţa în jurnal 
pentru victoriile mele minore. Psihologii 
consideră că avem tendinţa de a reveni la 
nivelurile noastre anterioare de fericire la 
câteva luni după nişte evenimente 


importante. Deşi acest lucru este 
reconfortant în cazul unui divorţ sau al unei 
amputări, nu este atât de grozav dacă 
evenimentul a fost bun. Lucrurile care 
cândva erau incerte, privite retrospectiv, par 
inevitabile. Însă poţi alege să reaprinzi 
flacăra bucuriei pe care ai simţit-o după ce ai 
obţinut o promovare sau ai încheiat o 
afacere record. Doar amintește-ţi unde ai 
fost cândva și unde ești acum, precum și 
prăpastia dintre ele, care este la fel de întinsă 
precum albastrul nesfârșit al oceanului. 


Cum să obţii un succes în carieră 


Îţi poţi duce cariera la următorul nivel în timp 
ce investești în restul vieţii tale. Dar pentru a 
face acest lucru este nevoie de mai multă 
gândire, iar nu de muncă nonstop. Pune-ţi 
următoarele întrebări: 


e Cum ar arăta următorul nivel pentru 
tine? Imaginează-ţi-l cât mai intens 
posibil. 

e Cunoști pe cineva care a înregistrat 
un succes similar? Ce pași a făcut? 
Care au fost factorii de decizie? De 
ce anume le pasă acestor oameni? 

e Cât de multe ore de lucru petreci 
concentrându-te pe activitățile 
specifice măiestriei tale 
profesionale? 


e Ai timp să  planifici și să 
prospectezi? 

e Dacă nu, întoarce-te la capitolul 4 și 
vezi dacă poţi găsi modalităţi pentru 
a crea mai mult spaţiu în programul 
tău profesional. În caz contrar, vezi 
dacă poţi adăuga una sau două ore 
concentrate pe zi (5-10 ore pe 
săptămână). Cum ai putea realiza 
acest lucru? 


e Cum ai folosi acest timp? 

e Care este povestea ta de viaţă? De 
ce are sens pentru tine atingerea 
următorului nivel? Dacă ţi-ar scrie 
cineva profilul, ce ar spune despre 
tine? 

e Obiectivele tale sunt cunoscute de 
alţi oameni? 

e Ce „seminţe“ poţi planta pentru a 
avansa în carieră în viitor? 

e Dacă ţi s-ar oferi șansa de a 
înregistra un succes, ai fi pregătit să 
profiti de el? Ce trebuie să se 
întâmple ca să fii pregătit? 

e Dacă ai înregistrat un succes, ce ai 
face în continuare? 


PARTEA A III-A 

Mergi pe culoarul cu produse de curățenie din 
multe supermarketuri ale zilelor noastre și 
vei da curând peste doamna Meyer. 
Caricaturi cu ea întreţinând casa apar pe 
sticlele elegante de detergent cu lămâie, de 
parcă ar intenţiona să te inspire să ștergi și 
ultimul fir de praf de pe rafturi. Când am 
auzit prima dată despre doamna Meyer, mi s- 
a părut o invenţie strălucită de marketing. 
Probabil este un echivalent mai tradiţional al 
domnului Clean, conceput pentru a-i intriga 
pe consumatorii avizi de autenticitate într-o 
lume a mărfurilor ambalate. 

Dar se pare că doamna Meyer este de 
fapt o persoană reală, în carne și oase. În 
prezent, Thelma Meyer locuiește singură, 
fără copii, ceea ce înseamnă că viaţa ei este 
mult mai liniștită decât era în 1965, când se 
ocupa de menajul unei case destul de curate 
din lowa și de creșterea a nouă copii plini de 
energie, gălăgioși și zvăpăiaţi. 

Cu siguranţă, acest lucru a presupus 
multă muncă. În ciuda rolului ei mai recent 
de imagine a unei game de produse de 
curățenie, doamna Meyer era relaxată în 
ceea ce privește menajul: „Casa nu a fost 
niciodată prioritatea mea principală“, mi-a 
declarat ea într-un interviu recent, „dar eram 
destul de ocupată toată ziua“. Din moment 
ce doamna Meyer nu a avut mașină de 
spălat vase până nu l-a născut pe cel de-al 
cincilea bebeluș, existau întotdeauna farfurii 


care trebuiau curățate și uscate. Avea o 
mașină de spălat rufe, slavă Domnului - o 
încărca de peste 15 ori pe săptămână cu 
rufe murdare -, dar neavând un uscător 
extrem de funcţional, sfârșea prin a agăța o 
mulțime de haine umede pe frânghia de rufe 
de afară. În fiecare zi, mătura podelele și 
lustruia chiuveta din bucătărie. În fiecare 
săptămână, ștergea de praf balustradele, 
corpurile de iluminat, mobilierul și rafturile, o 
responsabilitate care a devenit din ce în ce 
mai amplă pe măsură ce familia devenea 
mai numeroasă, iar soţul ei, Vern, a extins 
casa lor modestă cu două dormitoare la o 
locuinţă cu cinci dormitoare și o cameră de 
zi la etaj (pe care, mărturisește ea, nu se 
obosea s-o curețe prea des). 

Îngrijirea permanentă a nouă copii și 
menajul casei îi răpeau doamnei Meyer tot 
mai mult timp. Deși nu o numea corvoadă, 
era totuși o activitate laborioasă. „Era ceva 
ce trebuia făcut“, spunea ea. Copiii o ajutau, 
dar având în vedere finanţele familiei și 
cultura epocii, chiar și activităţile din „timpul 
liber“ o ţineau ocupată. Când cei mici 
dormeau, doamna Meyer cosea rochii pentru 
fete sau își croia propriile haine de gravidă. 
Se ocupa de grădinărit pentru a suplimenta 
bugetul familiei destinat cumpărării 
alimentelor. Când prietenii îi veneau în vizită 
să joace bridge, gătea o mulţime de 
delicatese, iar copiii se băgau unul în faţa 


altuia luptându-se ca să le savureze a doua 
zi de dimineaţă. 

Toată această muncă din gospodărie îi 
lăsa puţin timp pentru alte lucruri. De 
exemplu, când am întrebat-o cum reușea să- 
și petreacă timp jucându-se cu fiecare dintre 
cei nouă copii, a râs. „Probabil că lucrul ăsta 
nu s-a întâmplat“, a recunoscut ea. Doamna 
Meyer făcea tot ce putea, își lua copiii în 
mașină când avea de făcut drumuri, 
comisioane și treburi de rezolvat, le citea 
povești și spuneau împreună rugăciuni 
înainte de culcare, dar aceste noțiuni 
moderne de atenţie individuală intensă 
acordată copiilor erau străine în gospodăria 
familiei Meyer de la mijlocul secolului trecut. 

Deși numărul copiilor doamnei Meyer era 
tot mai mare, această situaţie nu era rară 
pentru acea vreme. Sora ei avea treisprezece 
copii. Rata totală a fertilității în SUA - 
numărul de copii pe care o femeie obișnuită 
se putea aștepta să-i aibă de-a lungul vieţii — 
era în medie de patru în anii 1950.1% 
Judecând după colecţia mea de reviste vechi 
Good Housekeeping din acea epocă, 
activităţile de menaj ale doamnei Meyer erau, 
de asemenea, absolut obișnuite. Când am 
stat de vorbă, doamna Meyer mi-a descris 
ritualuri elaborate pentru curățarea 
jaluzelelor venețiene în cadă și spălatul 
perdelelor cu inserţii din fibră de sticlă. 
Numărul din decembrie 1958 al revistei 


americane pentru femei Good Housekeeping 
conţine următoarele instrucţiuni privind 
îngrijirea adecvată a păturilor electrice!: 


Umple cada cu spumă călduţă sau 
folosește apă rece și detergent 
pentru spălatul lânii în apă rece. Lasă 
pătura să se înmoaie 10-15 minute. 
Apoi spal-o timp de 1 până la 3 
minute. 

Învârte-o suficient pentru ca apa să se 
scurgă din cadă; umple-o din nou 
pentru clătire. Limpezește-o un minut; 
spal-o încă o tură. Dacă pătura încă 
este plină de spumă, repetă clătirea. 

Întinde pătura la uscat pe două frânghii 
paralele. Când este aproape uscată, 
periaz-o ușor pentru a strânge 
scamele. Calc-o cu fierul de călcat 
setat pe „sintetic“ sau „vâscoză'“. 


Pe lângă aceste ritualuri complexe de 
curăţenie, femeile din anii 1950 și 1960 
petreceau mult timp gătind pentru grupurile 
lor de bridge și pentru prieteni. Același 
număr din decembrie 1958 al revistei Good 
Housekeeping conţine o secţiune de șase 
rețete pentru produse care se pot oferi 
alături de cafea. Cea mai interesantă, reţeta 
pentru tortul End-of-the-Rainbow!!!, este de 
fapt un chin de două zile care, deși permite 
utilizarea unui amestec la cutie pentru tort, 
necesită o gospodină desăvârșită care să 


dea ananasului zdrobit nuanţa galben-pal, să 
coloreze gemul de zmeură cu colorant roșu, 
să vopsească frișca în verde și să bată rapid 
albușul, zahărul, apa, siropul de porumb și 
sarea la bain-marie, deasupra apei clocotite, 
până când compoziţia se întărește (7-10 
minute). Și toate acestea pentru a afla, la 
ultima etapă, că tortul trebuie să stea la 
frigider minimum șase ore. 

Redactorii revistei Good Housekeeping au 
presupus, de asemenea, că toată lumea 
coase. Pagina de „lucru manual“ a revistei!12 
îţi sugerează ce să faci dacă descoperi cu 
„groază“ că nu ai nimic de îmbrăcat la 
petrecerea de Crăciun. „Ei bine, iată o soluţie 
simplă“, se arată în articol. „Un top 
scandalos de măgulitor, care îţi scoate în 
evidenţă bustul și pe care-l poţi croi într-o 
dimineaţă. Urmează un tipar Franken 
Trimming auriu metalizat de 68,6 centimetri, 
împodobit în talie cu panglică neagră; 
țesătura de lână este „îmbinată la colţuri“, iar 
marginile croielii sunt alăturate prin cusături. 

Femeile din acea vreme știau cu 
siguranţă că întreţinerea casei presupune 
foarte multă muncă. Deși obiceiul modern de 
a avertiza cititorii care e durata efectivă și 
cât timp total necesită fiecare proiect era la 
ani distanţă, în decembrie 1965, revista Good 
Housekeeping a publicat un articol intitulat 
„75 de moduri de a economisi timp în 
perioada sărbătorilor“"3. Dar chiar și această 


listă implică un nivel de standarde care acum 
pare străin. Numărul 24 de pe listă este „Taie 
stafidele şi curmalele cu foarfeca de 
bucătărie“ (mi-am bătut capul pentru a-mi da 
seama de ce stafidele ar trebui să fie mai 
mici decât sunt deja). Numărul 29 spune: 
„Cerne ingredientele uscate pe hârtie cerată, 
nu în boluri.“ Dacă gătești după reţete atât de 
complexe, în mod evident, nu-ți dorești ca 
ceva să meargă prost, și probabil că acesta 
este motivul pentru care numărul 35 este: 
„Oferă-le copiilor mici jucării sau cărți 
interesante pentru a-i ţine departe de 
bucătărie."  Coacerea  prăjiturilor pentru 
Crăciun este o treabă mult prea serioasă 
pentru a o împărtăși cu odraslele tale. 

Doamna Meyer avea o filozofie ușor 
diferită; faptul că nu te ridici la înălțimea 
idealurilor revistelor pentru femei nu era o 
noutate. De exemplu, din momentul în care 
Monica, cel de-al treilea copil al ei, a putut 
ţine lingura în mânuţă, doamna Meyer i-a 
permis să gătească și să se ocupe de 
curăţenie alături de ea. Doamna Meyer își 
amintește că Monica se pricepea destul de 
bine. „Era într-adevăr o gospodină“, spune ea. 
„Își dorea foarte mult să meargă pe urmele 
mele în materie de curăţenie.“ 

Dar Monica (Meyer) Nassif, fondatoarea 
companiei Caldrea, care a lansat marca de 
produse de curăţenie a doamnei Meyer, nu a 
crescut pentru a-și petrece o mare parte din 


timp făcând curăţenie. De fapt, viaţa ei 
semăna foarte puţin cu cea a doamnei 
Meyer. De la copii la carieră și până la 
activităţile gospodăreşti, viaţa Monicăi 
(Meyer) Nassif și popularitatea produselor 
sale au arătat că economia casei și a familiei 
— și modul în care ne folosim cele 168 de ore 
pe care le avem la dispoziţie - s-a schimbat 
radical de-a lungul anilor. 

Statisticile din domeniul științelor sociale 
sunt în mod inerent neclare, dar se știe un 
lucru: femeile din ziua de azi, ca Nassif, 
petrec mult mai mult timp la locul de muncă 
decât în urmă cu 40 de ani, când doamna 
Meyer se ocupa de gospodăria ei. În 1965, 
38,5% dintre femeile cu vârste cuprinse între 
25 și 34 de ani erau în câmpul muncii (adică 
lucrau sau își căutau slujbe plătite), la fel ca 
46,1% dintre femeile cu vârste cuprinse între 
35 și 44 de ani.11* Până în 2005, aceste cifre 
au crescut la 73,9%, respectiv 75,8%. 
Această creștere a cuprins toate grupurile 
demografice. În prezent, majoritatea 
mamelor cu copii mici sunt angajate într-o 
oarecare măsură, chiar și majoritatea 
mamelor căsătorite ale căror soţi câștigă 
peste 120 000 de dolari pe an lucrează în 
afara căminului "e. 

lată o altă statistică despre care știm că 
este adevărată din studiile privind jurnalele: 
în zilele noastre, mamele și taţii petrec mai 
mult timp interacţionând cu copiii lor decât 


în 1965.17 Potrivit unei analize a vechiului 
Americans' Use of Time Study, realizat de 
cercetătorii Universităţii din Maryland (diferit 
de modernul BLS American Time Use Study) 
în 1965, mamele căsătorite petreceau în 
total 10,6 ore pe săptămână îngrijindu-și 
copiii (9,1 ore dedicate activităţilor de rutină, 
cum ar fi îmbrăcatul și îmbăierea; 1,5 ore 
consacrate activităţilor interactive, inclusiv 
citit și joacă). Taţii căsătoriţi petreceau 2,6 
ore (1,3 ore dedicate activităților de rutină, 
1,2 ore consacrate activităţilor interactive, 
câteva erori de rotunjire provocând o mică 
discrepanţă globală). Până în anul 2000, 
totalul a crescut la 12,9 ore pentru mamele 
căsătorite (9,5 și 3,3) și la 6,5 ore pentru taţii 
căsătoriţi (4,1 și 2,4). 

Deși ele reprezintă valori mai mici decât 
ne-am putea imagina și probabil mai scăzute 
decât ar fi ideal, dintr-o perspectivă socială 
mai amplă, atât mamele, cât și taţii și-au 
dublat proporţia din cele 168 de ore dedicate 
educaţiei parentale „de calitate“, de-a lungul 
celor 40 de ani de când copiii doamnei 
Meyer erau mici. Conform statisticilor 
calculate de American Time Use Surveys din 
2003 până în 20061, în prezent mamele 
căsătorite obișnuite care fac parte din 
cupluri cu două slujbe petrec 2,3 ore pe 
săptămână citind, jucându-se și realizând 
activităţi educative cu micuţii lor — un număr 
mic, cu siguranţă, dar mai mare decât cel din 


1965, când majoritatea femeilor erau 
casnice. 

Cu alte cuvinte, orele pe care femeile, în 
general, le petrec la muncă și timpul de 
calitate petrecut alături de copiii lor au 
crescut în paralel. Și bărbaţii, în ciuda tuturor 
discuţiilor referitoare la munca 
suprasolicitantă, își petrec cu copiii lor mai 
mult decât dublul orelor petrecute de taţii din 
anii 1950, care plecau de la serviciu la ora 
17:00 și apoi citeau ziarul (sau cel puţin așa 
se spune; după unele calcule, taţii lucrează în 
prezent ceva mai puţine ore plătite decât în 
urmă cu 40-50 de ani, deși, întrucât mamele 
lucrează mult mai mult, cifrele familiei sunt 
mult mai mari). 

La asta mă refer prin „noua economie 
domestică“. Pe măsură ce adulţii, în general, 
din familiile biparentale petrec mai mult timp 
lucrând, crește și timpul pe care-l petrec inte- 
racționând cu copiii lor. 

Întrucât săptămânile conţin aceleași 168 
de ore pe care le aveau în anii 1950 și 1960, 
aceasta este o evoluţie fascinantă în ceea ce 
privește alocarea resurselor. Situaţia ridică 
întrebări cu privire la modul în care își petrec 
oamenii timpul și la diferenţele dintre modul 
în care cei angajaţi și cei neangajaţi își 
petreceau cele 168 de ore în trecut, respectiv, 
în prezent. 

Aș susţine că, în ultimii 40 de ani, pe 
măsură ce o proporție mai mare din timpul 


părinţilor din familiile biparentale a beneficiat 
de o compensare pe piața muncii, timpul 
părinţilor per ansamblu a devenit mai 
valoros. Prin urmare, părinţii alocă acest 
timp preţios din orele lor libere în mod diferit 
faţă de cum procedau părinţii în trecut. Acest 
lucru dă naștere noii economii domestice, 
care, la rândul său, pune într-o lumină foarte 
diferită vechile argumente referitoare la 
compromisurile implicate în realizarea 
personală și profesională. Asemenea 
corporațiilor moderne, părinţii încep să se 
concentreze asupra compentenţelor de bază 
acasă - lucrurile pe care le fac cel mai bine 
și pe care alţii nu le pot face chiar la fel de 
bine. Rămâne loc de îmbunătăţiri, iar acest 
capitol analizează modalităţile de a ne umple 
orele pe care le petrecem cu familiile noastre 
în cele mai eficiente moduri posibile, dar 
există, de asemenea, mai puţine motive de 
neliniște cu privire la familia americană - cel 
puţin în versiunea cu doi părinţi — decât tind 
să creadă mulţi experţi. 

Pentru a înţelege noua economie domestică, 
este important să înţelegem ce fac oamenii, 
mai exact, cu orele în care nu lucrează pentru 
a fi plătiţi. Unul dintre marile avantaje ale 
American Time Use Survey și ale altor studii 
istorice ale jurnalului este că oferă o 
perspectivă asupra acestei întrebări. 
Oamenii își petrec o mare parte din timp 
dormind, iar o altă mare parte este 


reprezentată de timpul liber (în care 
predomină vizionarea programelor TV, după 
cum vom vedea în capitolul 8). Apoi, pentru a 
utiliza categoriile ATUS, există activităţile 
gospodărești, care includ curățenie, gătit, 
spălatul rufelor,  tunderea gazonului, 
administrarea gospodăriei şi „îngrijirea 
membrilor familiei“ — ceea ce înseamnă, de 
obicei, copii. 

De-a lungul timpului, modul în care și-au 
alocat părinţii orele libere s-a schimbat 
considerabil. Cea mai mare schimbare din 
noua economie domestică a reprezentat-o 
timpul dedicat menajului. Acesta s-a redus 
radical - ajungând aproape la jumătate față 
de cum era în ultimii 40 de ani. 

Un motiv este că avem mai puţini copii. 
Niciunul dintre cei nouă copii ai doamnei 
Meyer nu are, la rândul său, nouă copii. 
Nassif, de exemplu, are doi. După cum poate 
confirma oricine urmăreşte emisiunile 
nesfârșite de la TV despre familiile 
numeroase, când ai mulţi copii, faci 
economii semnificative. Totuși, mai mulţi 
copii înseamnă alocarea unui timp mai mare 
pentru întreținere: spălarea rufelor, 
efectuarea cumpărăturilor şi pregătirea 
mesei. Acestea nu sunt activități care să le 
hrănească sufletul sau creierul în mod 
deosebit și, într-adevăr, ei și-ar putea elibera 
timpul dedicat unor asemenea preocupări. 
Din anii 1950 până în anii 1970, rata totală a 


fertilităţii în SUA a scăzut de la aproape 4 
copii pe femeie la un minim de 1,74. De 
atunci s-a înregistrat o creștere, ajungându- 
se la 2,12 copii pe femeie în 2007.12 Totuși, 
un semn al vremurilor este acela că titlurile 
recente de pe prima pagină a ziarelor care 
anunţă revenirea familiilor „numeroase“ 
denumesc de fapt „numeroasă“ familia cu 
trei copii. În 1955, o familie cu trei copii ar fi 
fost considerată „restrânsă“. 

Însă acest lucru nu explică totul. Deși, 
teoretic, este nevoie de mai mult timp pentru 
a ajuta să se îmbrace patru copii în loc de 
doi, mamele moderne petrec în total același 
1965. Așadar, tot ce ţine de îngrijirea copiilor 
nu a scăzut proporţional. În schimb, se pare 
că doar standardele noastre referitoare la 
menaj sunt cele care au suportat cea mai 
mare parte a declinului - până la punctul în 
care femeile care conduc gospodăriile în 
ziua de azi adesea par să nu vorbească 
aceeași limbă ca redactorii de la revista 
Good Housekeeping de altădată, care 
recomandau tăierea stafidelor. 

„Nu știu cum reușesc să-și curețe 
locuinţele femeile care lucrează cu normă 
întreagă“, mi-a spus doamna Meyer, 
mărturisind că atunci când s-a întors să 
lucreze cu jumătate de normă ca asistentă 
medicală, după ce copiii au crescut, „s-a ales 
praful de casa și curăţenia mea“. Bine că mi- 


a spus-o la telefon, deoarece, deși casa mea 
nu arată oribil, se pare că tot s-a ales praful 
de ea, conform standardelor de menaj 
prezentate în noua sa carte, Mrs. Meyers 
Clean Home: No-Nonsense Advice that Will 
Inspire You to Clean Like the Dickens”. 

De exemplu, nu am făcut niciodată 
curăţenie generală de primăvară. Niciodată - 
conform recomandărilor din cartea ei - nu 
am curăţat geamurile pe dinăuntru și pe 
dinafară cu o soluţie de apă și oţet în părți 
egale. Nu am dat niciodată cu aspiratorul pe 
pereţi și pe tavane și nu am cumpărat soluţie 
de curăţat covoare de la un magazin de 
bricolaj. Nu mi-am ceruit niciodată mobilierul 
din lemn și nu mi-am curăţat cu abur 
tapiţeria canapelei. Ca să fiu sinceră, plătesc 
o firmă de curăţenie care să-mi curețe bine 
apartamentul din când în când, dar am biroul 
acasă, așa că văd ce implică procesul de 
curăţenie și nu pare să includă multe dintre 
cele mai laborioase activităţi descrise de 
doamna Meyer. Măturatul podelelor este mai 
degrabă o activitate săptămânală decât una 
zilnică. Gătesc mese ușoare cu două feluri 
de mâncare care durează maximum 30 de 
minute. Dar să beau cafea cu o prietenă 
presupune să merg la Starbucks, unde 
abundența de produse de patiserie înseamnă 
că nu trebuie să-mi petrec două zile ca să 
pregătesc tortul End-of-the-Rainbow și nici 


măcar 20 de minute ca să coc fursecurile 
Toll House din aluat gata făcut. 

Mizeria mă deranjează mai puţin decât 
pe mulţi alţii, iar atitudinea mea nepăsătoare 
este confirmată de datele din jurnale. În 
1965, mamele căsătorite petreceau 34,5 ore 
ocupându-se de activităţile gospodărești, 
inclusiv  măturatul podelelor, tăierea 
legumelor și spălatul rufelor. În 2008, 
mamele cu copii minori alocau acestor 
activităţi între 16 și 17 ore săptămânal.” 
Mame ca mine, care fac parte din cupluri cu 
două slujbe cu normă întreagă, petreceau 
(conform datelor din 2003-2006) puţin 
peste 14 ore cu aceste activităţi 
gospodărești.12 Bărbații petrec în 
gospodărie mai mult timp decât în 1965, dar 
când aduni laolaltă orele bărbaţilor și ale 
femeilor, tot nu ajungi la bilanțul de pe 
vremea doamnei Meyer. 

Majoritatea oamenilor, când li se cere să 
ghicească motivul scăderii numărului de ore 
dedicate activităţilor gospodărești, îl pun pe 
seama aparatelor care economisesc forța de 
muncă. În urmă cu un secol, mamele cu 
mulţi copii petreceau zile întregi aplecate 
peste scândura de spălat rufe sau ocupate 
să coacă pâine pornind de la zero. Adică 
chiar de la zero. Într-o călătorie în Scoţia, nu 
cu mult timp în urmă, am petrecut ceva timp 
plimbându-mă printre casele primitive ce pot 
fi închiriate cu tot cu teren de la un propietar 


fermier, de pe insula Skye. Un panou indica 
faptul că nu era neobișnuit ca mamele să 
iasă din casă în zorii zilei și să treiere ovăzul, 
să-l macine manual și să-l transforme în 
pâine sau în fulgi de ovăz înainte ca cei mici 
să plece la școală. Dar se dovedește că 
aceasta nu este o explicaţie completă pentru 
folosirea timpului în gospodăriile de la 
mijlocul secolului trecut, precum cea a 
doamnei Meyer. Prin anii 1950 și 1960, 
vechile mele reviste Good Housekeeping erau 
ticsite de reclame referitoare la prepararea 
produselor alimentare - sosurile delicioase 
pentru salată Kraft și cartofii copti Betty 
Crocker  -, precum și la aparatele 
electrocasnice - mașinile de spălat vase 
KitchenAid și cuptoarele Frigidaire cu sistem 
de autocurăţare. Cu siguranţă, nu toată 
lumea avea uscătoare și mașini de spălat 
vase - când s-a lansat în aventura ei de 
gospodină, doamna Meyer nu avea așa ceva 
—, dar mulţi oameni aveau. 

Teoretic, toate aceste facilităţi și aparate 
electrocasnice ar fi trebuit să 
economisească timp femeilor. Dar nu au 
făcut-o, dintr-un motiv simplu. O compoziţie 
de tort la plic nu-ți ușurează sarcina, dacă 
totuși vrei s-o integrezi în reţeta care durează 
două zile și care implică colorarea gemului 
de zmeură în roșu intens. Mașina de spălat 
nu-ţi economisește timp dacă umpli acele 


ore cu ritualuri complexe pentru perierea 
scamelor de pe pătura electrică. 

Realitatea este că timpul — toate cele 168 
de ore -— trebuie umplut cu ceva. Dacă nu 
lucrezi, atunci ai nevoie să faci altceva. 
Răspunsul evident pentru părinţi ar fi să 
petreacă acest timp jucându-se cu copiii lor, 
așa cum presupunem că fac mamele 
casnice din zilele noastre. Ele petrec mai 
mult timp cu copiii lor decât mamele care 
lucrează și, pentru mulţi oameni, această 
statistică ar trebui să fie sfârșitul 
controversei în ceea ce privește binele 
copiilor. Dar vreau să lansez ideea că „mult“ 
nu este neapărat expresia potrivită, în 
general, din două motive. 

În primul rând, copiii petrec foarte puţini 
ani în intervalul de vârstă preșcolară când 
stau efectiv acasă, solicitând atenţia unui 
adult pe perioade lungi de timp. Chiar și 
doamna Meyer, cu toţi cei nouă copii ai ei, a 
avut permanent câte un copil acasă 
aproximativ 15 ani. Femeile moderne cu doi 
sau trei copii vor petrece mai puţin de un 
deceniu în această situaţie și, având în 
vedere creșterea numărului de grădiniţe 
pentru copii cu vârste cuprinse între 2 și 4 
ani, precum și orele de somn de după- 
amiază ale copiilor, chiar și mamele casnice 
vor avea multe ore în care nu vor interacţiona 
cu copiii cu mult timp înainte ca aceștia să 
meargă la școală. Apoi, când copiii încep 


școala și alte activităţi, timpul disponibil 
pentru interacţiunea cu părinţii se reduce și 
mai mult. Copiii care sunt la școală (sau în 
autobuz sau fac sport) între orele 8:00 și 
15:00 în fiecare zi petrec aproximativ 35 de 
ore pe săptămână plecaţi de acasă 
poate nu întâmplător, același număr de ore 
este înregistrat de o mamă obișnuită care 
lucrează cu normă întreagă.1% Multe mame 
casnice revin la locul de muncă după ce 
copiii lor încep școala. Dar altele nu revin, fie 
pentru că nu vor, fie pentru că în încercările 
lor de a-și relua cariera întâmpină obstacole 
precum lipsa de flexibilitate sau 
discriminarea. În orice caz, până merg la 
școală, copiii mamelor casnice și ai mamelor 
angajate nu au niveluri de interacţiune vizibil 
diferite cu părinţii lor. Într-adevăr, într-un 
studiu din 200217, calculul dedicat felului în 
care își petrec copiii timpul a constatat că 
programele acestora arată cam la fel 
indiferent dacă mama lucrează sau nu - de 
la timpul petrecut la televizor până la nu atât 
de impresionantele 0,5 ore pe săptămână pe 
care copiii din fiecare tip de familie și le 
petrec în „conversații casnice“. 

În al doilea rând, există o realitate a 
naturii umane. Așa cum oamenii angajaţi nu 
folosesc 100% din timp concentrați pe 
esența muncii lor, la fel și părintele obișnuit, 
casnic, nu dedică 100% din timpul disponibil 
acestei sarcini principale de îngrijire a 


copiilor. Mamele casnice căsătorite ale căror 
copii au vârste sub 6 ani petrec, în general, 
22,5 ore pe săptămână pentru îngrijirea 
copilului ca activitate principală, în total.12 
Asta înseamnă 3,21 ore pe zi atât pentru 
îngrijirea fizică, cât și pentru joacă. Unele, 
evident, petrec mult mai mult. Cunoaștem cu 
toții mame care le umplu copiilor zilele cu 
oportunităţi fabuloase de învățare și 
explorare. Dar și mame care petrec mai puţin 
timp. Copiii pot fi acolo, în prezența adultului, 
ceea ce Îi face pe părinți să se simtă 
„activati“, dar micuţii vizionează videoclipuri 
(conform companiei Nielsen, copilul obișnuit 
cu vârsta cuprinsă între 2 și 11 ani urmărește 
programele de la televizor aproape 4 ore pe 
zit, deși jurnalul consemnează un număr 
mai mic de ore) sau se joacă de unii singuri. 
Nu este nimic în neregulă cu joaca de unul 
singur; acesta este modul în care copiii își 
dezvoltă imaginaţia și învaţă să fie adulți. 
Dar acesta nu este timp interactiv - mai ales 
dacă mama se află în camera alăturată 
verificându-și e-mailul -— și, prin urmare, 
reprezintă un alt factor care afectează 
bilanţurile. 

Dacă excluzi colaborările sau dacă alegi 
să lucrezi cu jumătate de normă și pur și 
simplu nu poţi interacţiona cu copiii tăi 24 de 
ore din 24, 7 zile pe săptămână, atunci 
trebuie să faci altceva cu acel interval din 
cele 168 de ore ale tale. Unii părinţi casnici 


fac voluntariat intensiv sau desfășoară 
programe serioase de antrenament fizic ori 
alte hobbyuri. Cartea lui Jeremy Adam Smith 
publicată în 2009, The Daddy Shift, a 
demonstrat faptul că taţii care stau acasă își 
fac adesea timp pentru proiecte cum ar fi 
tâmplăria sau renovarea locuinţei atunci 
când copiii lor sunt ocupați cu alte 
activităţi 1% În gospodăriile cu venituri 
extrem de ridicate, partenerul care stă acasă 
poate petrece un timp considerabil 
efectuând activităţi pentru ca celălalt părinte, 
care susține financiar întreaga familie, să 
avanseze în carieră (organizează cine festive 
sau își însoțește perechea la evenimente.) 
Dar activităţile gospodărești sunt cea mai 
ușoară alegere și reprezintă „hobbyul“ pe 
care îl aleg multe femei. Pare mai eficient 
decât să te uiţi la televizor, este mai ieftin 
decât să mergi la cumpărături, este inevitabil 
și nici măcar nu trebuie să pleci de acasă 
pentru a-l face. 

Prin urmare, cel puţin în trecut, activităţile 
gospodărești au ajuns să se extindă și să 
ocupe cea mai mare parte din timpul 
disponibil în care copiii erau la școală sau se 
jucau cu prietenii. Și, astfel, mitul cultural le-a 
determinat pe gospodinele anilor 1960 să 
simtă că trebuie neapărat să gătească ceva 
- dacă vin prietenii în vizită - și să calce 
păturile electrice. Menajul era o slujbă cu 
normă întreagă a unei gospodine și, prin 


urmare, nu-ţi mai rămânea mult timp pentru 
a avea un loc de muncă sau pentru a te juca 
cu cei mici. De aceea, numărul din 
decembrie 1965 al revistei Good 
Housekeeping le explica femeilor cum să-și 
ţină copiii departe de bucătărie în timp ce ele 
pregăteau prăjiturile de Crăciun, ca și cum 
prăjiturile trebuiau făcute pentru propriul 
amuzament, și nu ca pe ceva care să fie 
distractiv în primul rând pentru copii. 

Dar iată aspectul fascinant al noii 
economii domestice. La un moment dat, rata 
de participare a femeilor la forța de muncă a 
crescut la un nivel care a schimbat direcţia 
naraţiunii. Pe măsură ce femeile au intrat în 
câmpul muncii în număr mare, timpul a 
devenit mai valoros. La propriu. Valoarea lui 
a crescut la nivelul salariului pe care îl poate 
cere femeia. Acest lucru s-ar putea să nu 
pară corect. Se impun argumente serioase: 
îngrijirea familiei este subestimată și ar 
trebui respectată mai mult, atât ca profesie, 
cât și în versiunile familiale ale acesteia. Dar 
nu uita că femeile din anii 1950 și 1960 nu 
făceau neapărat asta cu timpul lor. În medie, 
mamele copiilor minori petreceau 
aproximativ 10 ore pe săptămână cu 
îngrijirea copiilor. lar 34,5 ore pe săptămână 
le foloseau ocupându-se de activităţile 
gospodărești. 

Și astfel, pe măsură ce timpul femeilor a 
devenit mai valoros, acestea au fost nevoite 


să aleagă cum să-și aloce orele limitate, 
asemenea corporațiilor care aleg cum să 
aloce cele mai prețioase resurse astfel încât 
să fie folosite la valoarea lor maximă. Au 
hotărât, în ansamblu, că cei mici sunt mai 
importanţi decât activităţile gospodărești. N- 
ar trebui să fie deloc surprinzător. Mamele își 
iubesc copiii. Vor să-și petreacă timpul cu ei. 

Dar iată cum s-a încheiat controversa: 
pentru a reuși să petreacă un timp cel puţin 
constant alături de copii, pe măsură ce au 
început să petreacă mai mult timp muncind, 
femeile au fost nevoite să se complacă cu o 
scădere a aşteptărilor privind treburile 
casnice. Există o mare diferenţă între cele 
34,5 ore pe săptămână pe care le petreceau 
în trecut ocupându-se de activitățile 
gospodărești și cele aproximativ 14 ore pe 
săptămână pe care le petrec în ziua de azi. 
Este suficient timp pentru a lucra cu 
jumătate de normă, câte 4 ore pe zi, 5 zile pe 
săptămână, și a nu pierde nicio secundă din 
timpul dedicat cititului sau jocului împreună 
cu copiii. 

Având în vedere că majoritatea familiilor 
cu două venituri nu riscă să permită 
dezvoltarea germenilor tifosului în toaleta lor, 
aș susţine că acele 20 de ore suplimentare 
nu s-au dovedit deosebit de necesare. 
Femeile din ziua de azi nu mai fac multe 
dintre actrivităţile pe care le făceau femeile 
în urmă cu 40 de ani. Nu mai tăiem stafidele 


- cu foarfeca de bucătărie sau în alt fel. Nu 
mai lustruim încălțămintea copiilor, deoarece 
aceștia poartă adidași, iar nu pantofi de gală 
care necesită întreţinere. Nu mai călcăm 
păturile electrice și niciun altfel de pătură. De 
fapt, aș spune că cel puţin o parte din timpul 
pe care mamele casnice moderne îl petrec 
pentru activităţile gospodărești nu este 
neapărat necesar, deși ele petrec oricum mai 
puțin timp cu aceste activităţi decât în trecut. 
În prezent, mamele casnice alocă 
aproximativ 26 de ore pe săptămână 
activităţilor gospodäreşti+*, față de 37 de ore 
în urmă cu patru decenii. Atunci când 
standardele referitoare la menaj scad, ele 
scad pentru toată lumea, iar mamele casnice 
sunt  beneficiarele indirecte ale acestei 
tendinţe. Când  septuagenara Glenna 
Matthews, istoric și autor al cărţii Just a 
Housewife: The Rise and Fall of Domesticity, 
avea în jur de 20 de ani, „cineva care nu mă 
plăcea a venit în vizită la mine, iar o 
săptămână mai târziu mi-a spus: «Te crezi 
atât de bună, dar ţi-am văzut praful de sub 
pat!»“, a declarat ea într-un interviu pe care i 
l-am luat în 2008 pentru revista Doublethink. 
În zilele noastre? „Pentru mine este de 
neconceput că cineva ar putea vorbi despre 
praful sub patul tău ca să te facă de râs.“ 


Interesant este faptul că, în același timp în 
care am remarcat o scădere a standardelor 


referitoare la menaj, am observat o creștere 
masivă a standardelor în materie de creștere 
și educare a copiilor atât pentru femei, cât și 
pentru bărbați. 


Unele dintre aceste standarde sunt 
ridicole, mai ales în rândul celor din clasa de 
mijloc, cu un loc de muncă bine plătit, afirmă 
Paula Spencer, autoare a rubricii 
„Momfidence“ din cadrul publicaţiei Woman's 
Day, al cărei motto este: „Un Oreo nu a 
omorât niciodată pe nimeni.“ Spencer a făcut 
carieră  ironizând slăbiciunile părinților 
moderni. Ea bifează pe listă zdrobirea 
manuală a alimentelor pentru bebeluşi, 
achiziționarea  husei pentru coșurile de 
cumpărături din supermarket și a mănușilor 
igienice, astfel încât bebelușii să nu atingă 
niciodată lumea murdară, folosirea 
cartonașelor cu bebeluși pentru a stimula 
dezvoltarea limbajului și înscrierea unui copil 
de 4 ani la grupa mică de fotbal, ca nu 
cumva „să rămână în urmă cu dezvoltarea 
abilităţilor“ („Este o expresie pe care o aud 
adesea“, spune ea). Părinţii își duc copiii cu 
mașina la staţia de autobuz și le verifică 
temele pentru acasă, în loc să-i înveţe să 
aibă grijă de ei înșiși. 

După cum remarcă Spencer, aceste noi 
standarde nu sunt în întregime inofensive. 
„Cunosc destul de multe femei care și-au 
cam exagerat sarcina de mamă și care 


risipesc, cu siguranţă, mai multe ore decât 
îmi pot imagina.“ Și nu în moduri care implică 
interacțiunea cu copiii. Dacă crezi că 
educaţia copiilor înseamnă verificarea 
fiecărei probleme aritmetice, crearea 
felicitărilor de Valentine's Day pentru fiecare 
copil de clasa a Il-a și pregătirea pe cont 
propriu a mâncării pentru bebeluși, atunci 
chiar îţi va fi dificil să ai un loc de muncă. Din 
fericire, dovezile nu susţin ideea că oricare 
dintre lucrurile de mai sus este necesar. 
Exemplul 1: casa Paulei Spencer - a crescut 
patru copii normali în timp ce lucra 40-50 de 
ore pe săptămână, pe parcursul întregii lor 
copilării. 

Cu toate acestea, există multe lucruri de 
apreciat în ceea ce privește noul stil de 
creștere și educare a copiilor, în sensul că 
mulţi părinţi cu performanţe înalte își petrec 
timpul liber ocupându-se nu de activităţi 
gospodărești, ci de copiii lor, concentrați pe 
competențele lor de bază. Sunt lucrurile pe 
care le fac cel mai bine și pe care alţii nu le 
pot face la fel de bine. De exemplu, altcineva 
(de pildă, o brutărie) poate găti produse de 
patiserie pentru o reuniune de familie. 
Altcineva îi poate coase hainele copilului tău 
- probabil mai bine și, cu siguranţă, mult mai 
repede decât tine. Dar acel producător de 
îmbrăcăminte nu-ţi poate ajuta copilul să 
devină entuziasmat de cărți, citindu-i 


povestea lui preferată, interpretată pe voci, la 
fel de bine ca tine. 

Aceasta este filozofia de viaţă a lui 
James Andersen. În timpul zilei, Andersen 
este asociat principal în cadrul Clearview 
Capital, o companie cu capital privat din 
Greenwich, Connecticut. Seara, el și soţia sa 
își împart cei cinci băieţi în patru grupe de 
lectură - copiii de 5 și 7 ani împreună, apoi 
copiii de 9, 11 și 13 ani separat. În ultimii ani, 
au abordat literatura excelentă pentru băieţi 
de toate vârstele: Aventurile lui Huckleberry 
Finn, Aventurile lui Tom Sawyer, 20 000 de 
leghe sub mări şi alte romane clasice. Acest 
timp de lectură le oferă băieţilor o 
perspectivă mai amplă asupra diferitelor 
părți ale lumii, cu promisiunea atrăgătoare 
că, atunci când vor împlini 13 ani, Andersen îi 
va lua pe fiecare în parte într-un loc despre 
care vor dori să afle mai multe. De exemplu, 
Andersen și fiul său cel mare au citit o 
mulțime de cărţi despre cel de Al Doilea 
Război Mondial, așa că au planificat să 
meargă în Normandia pentru a vedea locul 
debarcării din Ziua „Z“. 

Evident, nu toţi părinţii își permit să-și 
ducă copiii în Franţa. Însă oricine poate 
dezvolta ritualuri speciale cu copiii săi, care 
să valorifice acea competență părintească 
de bază de a împărtăși valori și de a crea 
amintiri împreună. Aruncă din nou o privire la 
„Lista celor 100 de visuri“ din capitolul 2. Poţi 


face vreuna dintre aceste activități cu copiii 
tăi? Cere-le copiilor să-și creeze, la rândul lor, 
„Lista celor 100 de visuri“ și încearcă să-ţi 
dai seama care dintre activităţile pe care le 
preţuiesc și de care se bucură pot fi realizate 
în familie. Dacă tuturor vă place să înotaţi, de 
exemplu, mergeţi la o piscină din apropiere 
cât de des posibil. Orice părinte își poate 
duce copiii la bibliotecă. Orice părinte poate 
inventa povești alături de copiii săi, se poate 
ruga și discuta texte religioase împreună cu 
ei, își poate face hobbyuri împreună, cum ar 
fi puzzle-uri sau crearea de obiecte 
artizanale, poate grădinări și poate vizita 
situri istorice locale. Pe cât posibil, încearcă 
să-ţi împărtășești experienţa și pasiunile, 
pentru că atunci când ești entuziasmat de 
ceva, sunt șanse ca și copiii tăi să-ţi 
împărtășească entuziasmul. De exemplu, 
ador muzica, așa că eu și Jasper cântăm 
împreună și aștept cu nerăbdare „Very Young 
People's Concerts“ ale Filarmonicii din New 
York, dedicate copiilor cu vârsta de 3 ani. 
Puteţi face mișcare împreună. În timp ce 
Kevin Peter, director de dezvoltare al 
Community Legal Services din Philadelphia, 
se antrena pentru  triatlonul Ironman 
Louisville programat pe 30 august 2009, 
uneori i se alătura și fiul său în vârstă de 11 
ani pe trasee lungi, însoţindu-l pe bicicletă. 
Au participat împreună la câteva maratoane 
de 5 kilometri. De asemenea, în unele 


dimineţi, cei doi fac și naveta împreună, cu 
autobuzul și trenul, spre școala copilului și 
biroul lui Peter. 

Copiii mici își doresc în mod natural să-și 
petreacă timp cu părinţii, dar chiar și copiii 
mai mari pot fi atrași de acest obicei, dacă te 
comporti ca și cum ţi-ai dori cu adevărat să 
investești timp în ei. Asta înseamnă să nu-ţi 
verifici smartphone-ul la fiecare 3 minute. 
Ideea este să-ţi tratezi copiii ca pe niște 
clienţi privilegiați. Trebuie să te gândești bine 
la timpul pe care îl veţi petrece împreună, 
deoarece este valoros. Dacă nu, vei cădea 
într-una dintre cele două capcane. 

Prima capcană este aceea de a deveni 
sclavul rutinei din timpul săptămânii: cină, 
baie și culcare. Ca parte a scrierii acestei 
cărţi, am rugat zeci de persoane să ţină 
jurnalele, și îţi poţi potrivi ceasul cu precizie 
după devotamentul demonstrat de unii 
părinţi față de aceste ritualuri. Ar fi bine dacă 
ar funcţiona pentru toată lumea și, într- 
adevăr, unii copii au nevoie de rutină. Dar, 
adesea, aceste jurnale sunt însoţite de 
lamentări de genul: „Aș vrea să fiu mai 
concentrat atunci când îmi petrec timpul cu 
copiii. Uneori simt că încerc să sar direct la 
ora de culcare. Cu toţii suntem obosiţi după 
muncă și este ușor să cedăm plictiselii, apoi 
ne simţim prost, pentru că timpul petrecut 
alături de copii ar trebui să aibă sens și să fie 
distractiv. 


În aceste cazuri, te-ar ajuta să faci niște 
schimbări, în mod conștient, în organizarea 
sau structura programului petrecut alături de 
copii. Alege două seri din săptămână pentru 
a scăpa de rutină și a ieși din casă. Fă 
planuri din timp, astfel încât toată lumea să 
le aștepte cu nerăbdare. După ce-ţi iei copiii 
de la grădiniţă sau de la after-school, luaţi 
cina sub forma unui picnic într-un parc sau 
împachetaţi gustări și duceţi-vă la locul de 
joacă, dacă este încă lumină. Găsiţi un 
muzeu care să fie deschis și seara. Faceţi un 
foc de tabără în curtea din spatele casei și 
prăjiţi bezele. Mergeţi la un meci de baseball 
din liga secundară sau la un sport universitar 
oarecare, în afară de fotbal și baschet (astfel, 
biletele sunt mai ieftine și mai accesibile). 
Aici, varietatea este soluţia. La fel ca biscuiţii 
Oreo, a lua cina pe fugă de câteva ori pe 
săptămână nu va omori pe nimeni. Un fapt 
puţin cunoscut părinţilor este că cei mici nu 
trebuie îmbăiaţi în fiecare seară. Trebuie doar 
să-i ștergi de orice urmă de murdărie 
evidentă și sunt în regulă și a doua zi. 

Cealaltă capcană în care vei cădea dacă 
nu îţi planifici timpul petrecut în familie este 
că te vei uita mult la televizor. Televizorul 
este în regulă în doze mici, dar în general nu 
este o competenţă de bază, spre deosebire 
de realizarea colajelor împreună, într-o 
familie de artiști (așa cum vom vedea în 


capitolul 8), și nu este atât de plăcut pe cât 
cred oamenii. 

Desigur, ca să-ţi tratezi cu adevărat copiii 
ca pe una dintre competențele tale de bază, 
trebuie să fii acolo cu ei pentru intervale 
rezonabile de timp, chiar dacă ai un loc de 
muncă solicitant. Se știe că Andersen pleacă 
de la birou la ora 17:00 pentru a fi antrenor 
secund al unora dintre echipele fiilor săi în 
Liga Mică. Din cauza programului său, 
Andersen nu s-a putut angaja să fie antrenor 
principal, dar a reușit să găsească o 
modalitate în care să fie voluntar și ajunge la 
antrenamente cât de des poate. „În general, 
nu lucrez mult în weekenduri. Aproape totul 
poate aștepta până luni“ Atunci când 
călătorește, Andersen creează un desen sau 
o poezie despre „o zi din viaţa lui tati“ și le-o 
trimite băieţilor prin fax. A trecut de la 
BlackBerry la un iPhone, astfel încât să le 
poată trimite pe e-mail fotografii din 
călătoriile sale, pentru a fi în legătură directă 
cu ei, așa cum s-a întâmplat recent, când a 
vizitat un depozit din Franţa. „Astfel, copiii își 
fac cu adevărat o idee despre unde sunt și 
cu ce mă ocup. 

La fel, poţi identifica oriunde astfel de 
ocazii pentru a cultiva relaţia cu membrii 
familiei, chiar și într-un program încărcat. 
Trezește-te cu 15-20 de minute înaintea 
copiilor tăi, astfel încât să fii gata și 
dimineţile să nu fie pe fugă. Dacă îţi ia mult 


mai mult de 20 de minute să te pregătești, 
atunci trebuie să-ţi modifici cât mai curând 
posibil coafura sau obiceiurile de îmbrăcat 
ori de făcut duș. Când petreci dimineţi în 
tihnă, poţi transforma micul-dejun într-o 
masă în familie. Staţi de vorbă la o ceașcă 
de cafea sau la un bol cu cereale și povestiţi- 
vă ce intenţionaţi să faceţi în ziua aceea. 
Folosește dimineaţa pentru a integra unele 
lecturi sau proiecte de familie, precum 
puzzle-uri sau construirea turnurilor 
gigantice din piese Lego. Planifică discuţii de 
familie seara, când duci copiii la culcare, și 
obișnuiește-i să-ţi spună cum și-au petrecut 
ziua. Folosește acest timp pentru a concepe 
noi strategii de abordare a problemelor 
școlare, a problemelor cu prietenii sau a 
capriciilor vieţii de adolescent. 

Pentru a face acest lucru, va trebui să-ţi 
organizezi viața profesională în așa fel încât 
să reflecte existenţa copiilor tăi. În capitolul 
4 există sfaturi despre reducerea orelor de 
muncă, astfel încât să nu ratezi aceste ore 
preţioase de seară, când copiii sunt treji și s- 
au întors de la școală. Dar dacă această 
reducere a timpului este insuficientă, atunci 
cea mai bună soluţie pentru a-ţi crea timp cu 
copiii este să-ți schimbi programul de lucru, 
pentru a-ţi elibera intervale de timp. 

lată cum funcţionează de obicei acest 
lucru pentru părintele cu competenţe de 
bază: consideră orele cuprinse între 17:00 și 


20:00 (sau 17:30 și 20:30, sau 18:00-21:00, 
dacă ai „păsări de noapte“) ca fiind sacre. 
Este timp petrecut cu familia. Rezervă-l în 
programul tău. Folosește-l pentru a planifica 
activităţi cu copiii, care să-ţi valorifice la 
maximum competențele de bază. Apoi, în 
câteva seri pe săptămână, eliberează orele 
dintre 20:00 și 22:00 sau 23:00 pentru 
muncă, după ce copiii au mers la culcare. 

Acest lucru este important. Dacă ești una 
dintre puţinele persoane ale căror locuri de 
muncă solicită cu adevărat zile de lucru de 
12 ore, 5 zile pe săptămână, există o 
diferenţă uriașă între a lucra de la 08:00 la 
20:00, comparativ cu a lucra de la 8:00 la 
17:00 și apoi de la 20:00 la 23.00. Pe de-o 
parte, nu reușești să-ţi vezi aproape deloc 
copiii, dar ai mai mult timp să te uiţi la 
televizor. Pe de altă parte, poţi petrece cât 
mai mult timp interacţionând cu copiii tăi ca 
un părinte casnic obișnuit, chiar dacă lucrezi 
mai multe ore decât majoritatea 
americanilor. 

Acest lucru este deosebit de important 
dacă ești părinte singur. Maureen Beddis din 
Alexandria, Virginia, lucrează cu normă 
întreagă ca director senior la Vision Council, 
o organizație nonprofit care promovează o 
mai bună îngrijire a vederii. Este mama unei 
fetițe de un an pe nume Abby, în curând 
urmează să aibă încă un bebeluș, iar „primul 
ei copil“ este o corcitură de labrador cu 


husky, numit Cyrus. Maureen are oricum 
multe pe cap, dar ceea ce complică și mai 
mult situația este faptul că soțul ei, Chip, era, 
atunci când am intervievat-o, într-o misiune 
armată de 400 de zile în Irak (dacă te întrebi 
cum s-a întâmplat să rămână însărcinată a 
doua oară, soţul ei a fost acasă la momentul 
oportun, într-o pauză de două săptămâni). 
Maureen a făcut lucrurile să funcţioneze 
trezindu-se în jurul orei 5:30 pentru a merge 
la joacă cu Cyrus în curtea din spate, 
activitate care a fost atât un exerciţiu fizic, 
cât și o modalitate de ameliorare a stresului. 
Abby se trezea în jurul orei 6:45 și petreceau 
împreună următoarea oră, înainte de a merge 
la creșă și la serviciu. Beddis își lua fiica de 
la creșă la ora 17:00, se ducea acasă pentru 
a pregăti cina, apoi îi punea lesa lui Cyrus, o 
așeza pe Abby în cărucior și plecau 
împreună la o plimbare lungă și frumoasă, 
pentru a explora diverse cartiere și parcuri. 
La 19:30, Abby adormea, iar Maureen Beddis 
își petrecea următoarele 30 de minute 
ocupându-se de activităţile gospodărești sau 
de gestionarea treburilor casnice. Da, acest 
lucru înseamnă chiar mai puţin decât cele 14 
ore pe care le alocă majoritatea mamelor 
care lucrează cu normă întreagă și le 
consemnează în jurnal; Maureen Beddis este 
campioană la externalizarea activităţilor. Dar 
ea avea un motiv bun pentru reducerea 
timpului - în fiecare seară din săptămână, la 


ora 20:00, se apuca din nou de muncă și 
lucra cel puţin până la ora 21:30. Ca părinte 
singur, acest program îi oferea 8 ore de 
somn, 50 de ore întregi de muncă, timp de 
mișcare și joacă cu Cyrus și 15-20 de ore cu 
Abby în timpul săptămânii de lucru. Dacă 
Maureen ar fi lucrat până la ora 18:30 în loc 
de 17:00, ar fi avut mai mult timp liber, dar și- 
ar fi redus la jumătate timpul petrecut cu 
fiica ei. 

Mulţi părinţi fac această alegere. Cu ani 
în urmă, Rick D'Angelo, care în prezent 
administrează un fond de capital privat de 
500 de milioane de dolari pentru WR Huff 
Asset Management, era un geofizician care 
încerca să se acomodeze cu noua sa funcţie 
din compania petreolieră Amoco, în timp ce 
creştea patru copii împreună cu soţia lui. El 
ajungea acasă în jurul orei 16:00 și petrecea 
câteva ore jucându-se cu cei mici. Seara 
învăţa pentru master. A ales studiul, ca 
modalitate strategică de a avansa în carieră, 
în loc să joace golf cu colegii în weekenduri. 
„Hobbyul meu este să mă joc cu copiii mei“, 
spunea el. Planul lui Rick a funcţionat și a 
fost promovat destul de curând. 

După cum discutam în capitolul 1, 168 de 
ore reprezintă timp suficient pentru a lucra 
50 de ore pe săptămână, a dormi 8 ore pe 
noapte și a petrece, totuși, cantităţi 
semnificative de timp alături de copii. Dar, 
întrucât nu toate orele sunt create în mod 


egal, pentru a face ca acest program să 
funcţioneze, este necesară mutarea unor 
intervale orare, ca și cum ar fi niște piese de 
puzzle.  Reprizele de muncă divizate 
reprezintă o bună modalitate de a profita de 
faptul că cei mici dorm mai mult decât 
adulţii, pentru a-ţi respecta totuși orele de 
lucru. 

Dar, deși mulți părinți au reușit să 
avanseze în carieră prin acest program, 
atunci când le-am sugerat oamenilor să 
lucreze în reprize fracţionate, am avut parte 
de tot felul de nemulțumiri. Totuși, la o firmă 
de consultanţă, partenerii au acceptat să 
lucreze în acest fel. Asociaţii n-au avut la fel 
de multă încredere în sistem. Persoanele 
care au drum lung de făcut între casă și 
birou susțin că nu pot ajunge acasă mai 
devreme. Sau că toată lumea din birou își 
stabilește seara întrevederi, ieșiri la cină cu 
clienţii sau își programează reuniuni interne, 
din moment ce intervalul cuprins între orele 
9:00 și 17:00 este destinat clienţilor. Medicii 
și stomatologii afirmă că trebuie să-și țină 
cabinetele deschise până seara sau că nu-și 
pot controla programul. Unele locuri de 
muncă necesită prezenţa într-un anumit loc, 
la un anumit moment, fără nicio flexibilitate 
de decalare a programului de muncă. Mame 
și taţi care au parteneri casnici spun că 
înţelegerea lor este ca partenerul care stă 
acasă să acopere acest timp, astfel încât 


partenerul care întreţine familia să avanseze 
în carieră sau să câștige mai mulți bani, prin 
plata orelor suplimentare. Dar iată care este 
obstacolul meu: de multe ori, am inspiraţie 
maximă la scris în jurul orei 17:00. Știind că 
varianta finală a oricărui articol la care lucrez 
se află la doar o oră sau două distanţă, îmi 
este îngrozitor de greu să mă opresc din 
scris. 

Există un milion de scuze, iar unele dintre 
ele pot fi bune. Dacă ai copii foarte mici care 
se trezesc în zori, dar nu trebuie să fie la 
școală la o anumită oră, și ai un loc de 
muncă ce necesită să lucrezi seara, e posibil 
să descoperi că ai putea să creezi niște clipe 
frumoase dimineaţa, nu seara. Adesea, în 
cazul în care cultura biroului la care lucrezi 
apreciază întrevederi la ora 20:00, nimeni nu 
va observa dacă apari dimineaţa abia după 
ora 9:00. 

Dar, într-un sens mai larg, putem alege ce 
vrem să facem cu viaţa noastră. Dacă tu 
consideri că merită să-ţi petreci timp cu 
copiii tăi — și cred că acesta este cazul 
pentru cea mai mulţi dintre părinţi, inclusiv 
pentru cei casnici sau cei singuri —, atunci 
vei găsi o modalitate de a face acest lucru. 
Nu trebuie să se întâmple în fiecare zi a 
săptămânii, mai ales dacă partenerul tău de 
viață acoperă o parte din timp, dar nici n-ar 
trebui să nu se întâmple deloc. Vei obţine un 
loc de muncă diferit. Vei lucra de acasă și vei 


renunţa la navetă două zile pe săptămână. Îţi 
vei convinge acea parte plângăcioasă din 
creier că îţi mai rămân două ore de energie 
creativă seara târziu. Vei lucra între orele 
20:00 și 23:00 mai bine decât lucrează 
colegii tăi între orele 17:00 și 20:00 și vei fi 
promovat oricum. Îţi vei deschide cabinetul 
stomatologic mai devreme și vei lucra cu un 
asociat care vrea să muncească seara (sau 
invers). 

Sau vei schimba fișa postului. În perioada 
în care am adus pe lume copiii, am fost 
fascinată să văd cum s-a schimbat asistenţa 
obstetrică și cum femeile au ajuns să 
domine acest domeniu de activitate. Cândva 
se presupunea că un medic obstetrician 
trebuie să fie disponibil 24 de ore din 24, 
șapte zile pe săptămână, deoarece bebelușii 
pot veni pe lume oricând. În consecinţă, 
acești medici aveau nevoie de soţii casnice, 
care să se ocupe de gospodărie. În prezent, 
mulţi obstetricieni lucrează în grupuri, în care 
unul din patru sau cinci medici te poate ajuta 
să naști. Ceea ce reduce obligaţia de a fi de 
gardă permanent la doar una sau două nopţi 
pe săptămână, un program mult mai potrivit 
pentru familie. Probabil că se pierde o notă 
personală, dar multe proaspete mame sunt 
fericite să fie îngrijite de femei, în special de 
femei care înţeleg exact durerea din timpul 
travaliului. 


Noua economie domestică a schimbat 
modul în care părinţii jonglează cu timpul 
între copii, muncă și treburile casnice. Din 
păcate, în toate acestea, un lucru extrem de 
important poate avea de suferit: căsnicia sau 
parteneriatul tău. Conform studiilor 
jurnalului, în 1975, părinții căsătoriți 
petreceau împreună 12,4 ore săptămânal, 
fără copii. Până în 2000, numărul orelor 
petrecute împreună a scăzut la 9,1 ore. 

Aceasta este o problemă, și nu doar 
pentru că hrănirea relației de cuplu 
reprezintă, evident, o competenţă de bază - 
cel puţin, speri că nimeni nu se poate ocupa 
de ea mai bine decât tine! Crudul adevăr este 
că fericirea în acest domeniu are un efect 
exponențial important asupra restului vieţii 
tale. 

Cel puţin, aceasta este lecţia pe care am 
învăţat-o din povestea de viaţă a împărătesei 
Maria Tereza, care a trăit între 1717 și 
1780.12 Am fost mult timp fascinată de 
această femeie, pe care istoricii o consideră 
unul dintre cei mai eficienţi conducători ai 
Imperiului Habsburgic, în lunga sa istorie. În 
timpul domniei sale de 40 de ani, 
împărăteasa Maria Tereza a instituit 
numeroase reforme sociale, inclusiv o 
structură fiscală simplificată care a stimulat 
economia, educaţia și sănătatea. Guvernarea 
unui imperiu de 20 de milioane de oameni 
(pe vremea când populaţia mondială era mai 


mică de 800 de milioane) a transformat-o 
într-o femeie foarte ocupată. De aceea, 
mariajul ei a fost o parte atât de interesantă 
a poveștii. 

Mariei Tereza i-a fost aranjată o căsătorie 
încă din copilărie, dar când viitorul ei soţ a 
murit prematur, ea a devenit unul dintre 
puţinii monarhi din secolul al XVIII-lea care s- 
au căsătorit din dragoste. Și l-a iubit cu 
adevărat pe soţul ei, Francisc | de Lorena. 
De-a lungul anilor, a născut șaisprezece copii 
(zece dintre ei supraviețuind până la 
maturitate). Gândește-te la această poveste 
de viaţă în lumina standardelor moderne de 
„a avea totul“. O conducătoare care era mai 
mult sau mai puţin echivalentul președintelui 
SUA pentru epoca ei a fost însărcinată sau a 
avut grijă de un nou-născut aproximativ 
jumătate din timpul cât a fost la putere. Și, 
deși avea cu siguranță o mulţime de 
servitori, conform mai multor relatări, era 
destul de implicată în îngrijirea copiilor. A 
continuat să corespondeze îndelung cu ei, 
chiar după ce aceștia au crescut și i-a 
căsătorit pentru a forma alianţe strategice cu 
alte puteri europene (deși poate nu atât de 
înțelepte în cazul nefericitei sale fiice Maria 
Antoaneta). 

Nu vreau să spun că mariajul Mariei 
Tereza cu Francisc a fost perfect; există 
dovezi că Francisc a avut aventuri, printre 
alte păcate. Dar, ţinând cont că multe 


căsătorii aranjate în acea epocă implicau 
cupluri regale care trăiau vieţi complet 
separate până la sfârșit, trebuie să admiri 
stabilitatea absolută a acestui cuplu. Chiar și 
într-o eră în care societatea se aștepta ca 
monarhii să producă mulţi moștenitori, aș 
susține că un cuplu care a adus pe lume 
șaisprezece copii trebuie să se fi iubit — chiar 
și după decenii de căsătorie. 

Nu cred că este o coincidenţă faptul că 
Maria Tereza a reușit să-i eclipseze pe 
ceilalți membri ai dinastiei de Habsburg atât 
în plan profesional, cât și personal. O 
căsnicie fericită îți oferă o mare energie 
pentru a obţine succese în toate domeniile 
vieţii. Și te ajută să-ţi menţii această energie 
chiar și în faţa încercărilor care pe alţi 
oameni i-ar distruge. 

Asta au descoperit Doug și Cheryl 
Chumley. Soții Chumley s-au cunoscut la 
Fort Stewart, în Georgia, când Doug se afla în 
corpul de ingineri al armatei, iar Cheryl era 
mecanic în armată. S-au căsătorit câţiva ani 
mai târziu și acum au patru copii, cu vârste 
cuprinse între 2 și 14 ani. Ambii soţi lucrează 
cu normă întreagă. Cheryl este acum 
reporter cu acreditare la guvernul comitatului 
Prince William pentru publicaţia News & 
Messenger din Woodbridge, Virginia, iar Doug 
este mecanic pe un teren de golf din zonă. În 
plus, Cheryl se mai ocupă de câteva proiecte 
independente. Ea se antrenează pentru un 


semimaraton, însă nu și Doug, din cauză că 
în aprilie 2008, când mezinul lor era încă 
bebeluș, bărbatul a suferit un infarct. Inima i 
s-a oprit timp de 8 minute, iar prognosticul a 
fost suficient de sumbru, încât copiilor 
familiei Chumley le-au fost trimiși consilieri 
de la spital. Doug a supravieţuit, dar diverse 
complicaţii au dus la amputarea piciorului 
stâng, chiar deasupra genunchiului. 

Inutil să mai spun că acest lucru nu a fost 
ușor pentru familie. Nici acum nu este. Doug 
are dificultăţi în deplasare, iar Cheryl îl ajută 
cu o mulţime de activităţi zilnice. Însă la mai 
puţin de un an de la atacul de cord, Doug s-a 
întors la serviciu, iar Cheryl a atins și ea noi 
culmi în cariera ei. Căsătoria cu „sufletul ei 
pereche“ a fost cheia. „Dacă aș fi avut 
probleme conjugale, toate speranţele şi 
visurile mele n-ar mai fi contat. Nu m-aș mai 
fi putut concentra asupra lor“, spune ea. „Știu 
că am o căsnicie solidă. Nu avem probleme 
în acest domeniu, ceea ce-mi permite să fiu 
deschisă să urmăresc orice altceva îmi 
doresc să realizez în viață.“ 

Acest tip de căsnicie nu se întâmplă ca 
prin minune; Cheryl și Doug investesc mult 
timp în ea. Uneori fac naveta împreună, 
transformând ceea ce altfel ar fi o corvoadă 
într-o întâlnire romantică. Vorbesc la telefon 
de trei sau patru ori pe zi. Și, în mod 
interesant, își creează mult timp pentru 
intimitatea familiei, neînscriindu-și copiii la 


toate activităţile extrașcolare. „Avem patru 
copii și se joacă împreună, așadar, nu este 
ca și când ar fi singuri“, spune Cheryl. Acest 
lucru duce la o descoperire importantă: să 
funcţionezi ca un serviciu de taximetrie nu 
constituie o competenţă de bază în creșterea 
și educarea copiilor, așa cum sunt luarea 
cinei împreună sau studierea Bibliei 
(activităţi frecvente în sânul familiei 
Chumley). În plus, nu ajută prea mult să ai 
copiii înscriși la multe activităţi extrașcolare, 
dacă separarea înseamnă că părinţii nu pot 
construi genul de căsnicie fericită după care 
tânjesc copiii. 

La fel ca în cazul copiilor, trebuie să-ţi faci 
timp pentru partenerul tău de viaţă. Acest 
lucru este dificil, deoarece nu-i poţi controla 
programul. Nu-l poţi forța să-și facă timp 
pentru tine. Este greu să  dobândești 
obișnuinţa de a planifica întâlniri atunci când 
ţi-ai planificat deja un progres în carieră și 
planifici activităţi dedicate copiilor tăi. Asta 
este cu siguranţă o componentă a celor 168 
de ore ale mele la care încerc să mă 
perfecționez. Eu și soțul meu încercăm să 
vorbim la telefon câteva minute în timpul 
zilei. De asemenea, uneori angajăm o bonă 
care să aibă grijă de copii după ce aceștia 
adorm, astfel încât noi să putem ieși la cină. 
Încercăm să facem cel puţin o călătorie pe 
an (timp în care soacra mea plină de 
bunăvoință are grijă de copii). Dacă 


angajarea unei bone nu este o opţiune, poţi 
face ca întâlnirile în casă să funcţioneze. 
Amânaţi cina până când adorm copiii, apoi 
savuraţi-o la lumina lumânărilor și discutaţi 
fără să mai fiţi întrerupţi. Un tată mi-a 
povestit că el și soția lui își autorizează 
copilul de 8 ani să intervină dacă vreunul 
dintre fraţii lui mai mici încearcă să iasă din 
dormitoarele de la parter odată ce mama și 
tata au urcat la etaj să vadă un film. 

Deși filmele sunt în regulă la sfârșit de 
săptămână, nu ar trebui să le vizionaţi în 
mod constant chiar înainte de culcare, 
deoarece televizorul interferează cu 
obiceiurile de somn. O idee mai bună? 
Programează o „discuție cu partenerul de 
viață“ cu o jumătate de oră înainte de 
culcare. Vorbiți despre cum decurg zilele. 
Discutaţi despre copiii voştri și despre 
visurile voastre. Dacă unul dintre voi 
călătoreşte, alegeți opțiunea apelului video. 
Dacă sunteţi amândoi acasă, discutaţi în pat. 
La ce va duce asta doar de voi depinde. 


În ultimii 40 de ani, americanii şi-au schimbat 
radical modul în care alocă timp muncii, 
treburilor casnice și familiilor lor. Datorită 
noii economii domestice, se pare că profesia 
și copiii n-au mai concurat pentru timpul 
femeii atât de mult pe cât cred majoritatea 
oamenilor. Adevărata competiţie s-a dovedit 
a fi între munca plătită și activităţile 
gospodărești, femeile  negociindu-le pe 


măsură ce au intrat în câmpul muncii. Aș 
spune că aceasta este în mare parte o 
evoluţie pozitivă. Este posibil ca locuinţele 
noastre să fie puţin mai neglijente, dar 
economia și lumea în ansamblu au 
beneficiat de abilităţile variate ale femeilor 
mai mult decât au beneficiat păturile noastre 
electrice de faptul că le-am călcat. 

Și iată o evoluţie și mai importantă: așa 
cum femeile și-au descoperit competențele 
de bază în afara căminului, și bărbaţii și-au 
descoperit competenţa de bază de a fi taţi. În 
2008, conform sondajului efectuat de 
Families and Work Institute!*, tinerii taţi cu 
vârsta sub 29 de ani au petrecut în fiecare zi 
din săptămână 4,3 ore cu copiii lor; taţii cu 
vârste cuprinse între 29 și 42 de ani au 
petrecut 3,1 ore (de la 2,4 și 1,9 ore în 1977). 
Acestea sunt cifre autoraportate, 
neconsemnate în jurnal, așadar, sunt 
probabil exagerate şi includ tot timpul 
petrecut împreună (cum ar fi timpul petrecut 
vizionând programe TV). Dar tendința este în 
creștere și, de fapt, taţii mai tineri susțin 
acum că petrec mai mult timp cu copiii lor în 
timpul săptămânii de lucru decât mamele de 
30 de ani. Poţi vedea această statistică 
ilustrată la locurile de joacă, la grădiniţe, în 
cabinetele pediatrilor și în competențele 
concrete privind îngrijirea copiilor. Când 
Jasper era bebeluș, una dintre mătușile mele 
m-a întrebat dacă soțul meu era dispus să 


schimbe scutece. Nici măcat nu-mi trecuse 
prin cap contrariul. Deși nu voi susţine că 
îngrijirea copiilor în casa noastră s-a împărţit 
echitabil (soțul meu ar putea sublinia că nici 
salariile noastre nu sunt egale), totuși nu e 
nevoie să-i las instrucţiuni când plec de 
acasă. Michael știe care sunt păturica, 
pantofii și cerealele preferate ale copiilor 
noștri, precum și orele lor de somn. 

Cu alte cuvinte, deși este la modă să te 
plângi de cât de puţin fac bărbaţii acasă, 
cred că această plângere este puţin eronată. 
O sursă majoră de stres este că bărbaţii nu 
prea obișnuiesc să dea cu aspiratorul și nici 
să șteargă praful. Deși ei și-au dublat timpul 
petrecut cu rezolvarea treburilor casnice 
între 1965 și 2000 (de la 4,4 ore pe 
săptămână la 9,7 ore, conform jurnalului), 
totalul lor reprezintă aproximativ jumătate 
din timpul petrecut de mamele căsătorite cu 
aceste treburi, atât pentru femeile care 
lucrează, cât și pentru cele casnice. Dar în 
cuplurile în care muncesc ambii, taţii petrec, 
de fapt, ceva mai mult timp decât mamele 
jucându-se cu copiii lor.1% Cred că taţii au 
înțeles ideea. Să te joci cu copiii este o 
competenţă de bază. Să aspiri covorul nu 
este. În capitolul următor există sfaturi în 
privinţa reducerii la minimum a treburilor 
casnice, astfel încât să nu mai fie o povară 
pentru niciunul dintre părinţi, dar în condiţiile 
în care standardele referitoare la menaj au 


scăzut deja vertiginos, „povară“ nu mai este 
probabil cuvântul potrivit. În mod ideal, faptul 
că taţii nu se ocupă prea mult de activităţile 
gospodărești ar trebui să le inspire, mai 
degrabă decât să le înfurie pe mame. Ar 
trebui să ne determine să găsim modalităţi 
de a ne petrece mai mult din cele 168 de ore 
ocupându-ne de lucrurile pe care le facem 
cel mai bine. 

Am scris și am vorbit de multe ori, de-a 
lungul timpului, despre declinul activităţilor 
gospodărești și schimbarea economiei 
domestice care-i determină pe părinţi să 
renunţe la timpul petrecut în bucătărie atât în 
favoarea biroului, cât și în favoarea timpului 
petrecut la joacă alături de copiii lor. Însă, 
inevitabil, cineva întreabă: „Dar ce părere ai 
de Martha Stewart?“ Întrebarea este de fapt 
de ce, în epoca noastră modernă, cineva încă 
face avere vorbindu-le femeilor despre cum 
pregătești dulceața sau cum să creezi 
decoraţiuni complexe din șerveţele colorate, 
din flori de mătase, din lumânări și din cine 
mai știe ce altceva. 

La prima vedere, proiectele din publicaţia 
Martha Stewart Living sau hotărârea 
companiei Caldrea de a promova o carte 
care susține recomandările doamnei Meyer 
pentru aspirarea tavanului par uimitor de 
retro. Dar răspunsul este că economia 
domestică a avut repercusiuni interesante -— 


ceea ce ne aduce înapoi la povestea Monicăi 
Nassif. 

Spre deosebire de mama sa, Nassif a 
lucrat tot timpul cât fetele ei au fost mici. 
Soţul ei a preluat de fapt rolul de părinte 
principal. Deși acest lucru este rar întâlnit, 
totuși este mai frecvent decât înainte. În 
2008, potrivit statisticii efectuate de Families 
and Work Institute, 49% dintre bărbaţi au 
susținut că se ocupă în mod egal sau că 
preiau cea mai mare parte a responsabilităţi 
iluzie; 31% dintre soțiile lor au recunoscut că 
este adevărat. 

Dar ceea ce este cel mai fascinant e 
motivul pentru care Nassif, la fel ca Martha 
Stewart, a reușit să facă o avere în domeniul 
său de activitate. Nassif a înființat compania 
Caldrea în 1999, după ce a petrecut ani 
întregi în calitate de consultant în domeniul 
bunurilor de larg consum. După cum spune 
povestea companiei, ea se afla într-o 
călătorie de afaceri în Atlanta și, în timp ce 
se oprise la un magazin, a observat o 
cantitate uriașă de produse de curăţenie 
respingătoare, cu efecte agresive. De ce 
aceste mărfuri n-ar putea fi la fel de plăcute 
ca acelea pe care le cereau femeile pentru 
pielea și părul lor, s-a întrebat ea. Așa că a 
început să experimenteze și, în curând, să 
comercializeze o linie extrem de sofisticată 
de produse de curățenie, cum ar fi un 


detergent parfumat pentru curățarea blatului 
cu preţul de 9 dolari și un „set de produse 
esenţiale de curățenie“ în valoare de 75 de 
dolari, compus dintr-o găleată retro argintie 
cu mop. Caldrea promite că aceste delicii vor 
oferi „o experienţă de top în curăţenia casei“. 

Povestea e ironică. Femeile care își 
permit să plătească 75 de dolari pentru 
săpun își permit și să plătească 75 de dolari 
pentru a externaliza „experiența de top în 
curăţenia casei“. 

Dar această nouă reprezentare a 
curăţeniei ca fiind „un lux“ sau o fantezie 
(precum tavanele aspirate ale doamnei 
Meyer sau indicaţiile recente ale revistei Real 
Simple adresate cititorilor săi cu venituri 
mari, referitoare la cum să faci un detergent 
pentru rosturi din lămâie proaspătă și 
bitartrat de potasiu?) a fost, de asemenea, 
inevitabilă. Aș susţine că, de fapt, este un 
semn al emancipării femeilor. 

Odată ce nu mai trebuie să petreci mult 
timp făcând ceva - de exemplu, să gătești 
sau să faci curăţenie -, îţi permiţi să fii 
nostalgic în legătură cu acel lucru. Îţi permiţi 
să consideri treburile casnice drept o 
activitate de relaxare, pe care o faci așa cum 
bărbaţii se duc la pescuit, fiind siguri că 
familiile lor nu vor muri de foame dacă ei nu 
vor reuși să prindă pește. Cândva, femeile se 
plângeau că sunt legate de aragaz. Acum, 
cuplurile tinere care câștigă mulţi bani și ar 


putea mânca în fiecare seară în oraș 
selectează cu atenţie roșiile pentru sosul lor 
pomodoro gătit de la zero. Proiectele lor de 
renovare a locuinţei ridică bucătăriile de la 
niște hrube ascunse la rangul de galerii cu 
aparate electrocasnice de lux, de ultimă 
generaţie — unele dintre aceste aparate fiind 
utilizate la fel de des cum ai „folosi“ arta 
dintr-un muzeu. Acum, când femeile nu mai 
sunt nevoite să coasă haine pentru ele sau 
pentru copiii lor, tricotatul a devenit un hobby 
atât de la modă, încât este practic un clișeu. 
Nassif a fost prima antreprenoare care a 
înțeles că același lucru se întâmplă și în 
cazul curăţeniei. Este frumos să citeşti 
despre un detergent cu parfum de lămâie 
atunci când te relaxezi cu o revistă. Și dacă 
tot petreci doar 1,3 ore pe săptămână 
spălând vase, în comparaţie cu 5,1 ore în 
196513, de ce să nu te răsfeţi cu „farmecul 
lichid“ (așa cum își prezintă  Caldrea 
detergentul de vase de 9 dolari) și să nu 
transformi totul în aromaterapie? Faptul că 
femeile au folosit timpul câștigat prin 
renunţarea la pregătirea tortului End-of-the- 
Rainbow pentru a avea locuri de muncă și a 
se juca cu copiii lor reprezintă o victorie 
feministă uriașă. Acest lucru este subminat 
de săpunul scump și parfumat sau de 
existența unor emisiuni TV despre „lucruri 
bune“ în aceeași măsură în care evoluţia 
bărbaţilor de la economia manufacturieră la 


economia cunoașterii este subminată de 
emisiunile despre tâmplărie. Din câte știu, 
puţini dintre noi ne-am construit singuri case. 

În noua economie casnică, fanteziile 
noastre despre gătit și curățenie sunt 
asemenea acelor atracţii de la marginea 
drumului, cunoscute sub numele de 
festivaluri renascentiste. Poţi purta rochii 
elegante și poţi călări un ponei, dar trebuie 
să mergi cu mașina ca să ajungi până acolo. 
La fel, un aspirator Williams-Sonoma Miele 
Celebration Canister de 899 de dolari merită 
apreciat dacă - după inaugurare - îl vei 
putea lăsa oricând pe mâna celor de la firma 
de curățenie sau dacă vei lăsa praful să 
persiste pe podea. Sau pe tavan. Poate că 
doamna Meyer dorește să te inspire să faci 
curat în disperare, dar crede-mă, dacă nu 
faci, puţini te vor judeca pentru asta. 


Competenţele tale de bază acasă 


Pentru părinţi, creșterea copiilor reprezintă o 
competenţă de bază. Este lucrul la care te 
pricepi cel mai bine. Uită-te cu atenţie la 
jurnalul tău din capitolul 1. 

Ce intervale de timp cu impact redus pot fi redistribuite ca 
timp semnificativ petrecut împreună cu copiii tăi? Fii 
creativ și gândeșie-te dincolo de seri și weekenduri. 
Diminețţile din timpul săptâmânii sunt foarte potrivite 
pentru unii dintre părinţi. Dacă ele sunt compatibile și cu 
programul persoanei care îţi îngrijește copilul, ocazional, 


masa de prânz din timpul săptămânii poate fi de 
asemenea un moment unde găsești timp. 


Ce activități poţi face împreună cu copiii în aceste intervale 
de timp? Cere-le să-și creeze „Lista celor 100 de visuri“ 
și să vadă ce contează pentru ei. 


Enumeră aici câteva activități: 


Ce intervale de timp te angajezi să petreci cu partenerul de 
viață? Ce măsuri trebuie luate în acest sens? 


7. 
Nu-ţi spăla 
singur rufele 


Recent, Sid Savara a făcut o descoperire 
surprinzătoare pentru un burlac de 30 de ani: 
„Petreceam foarte mult timp gătind“, spune 
el. 

Nu intenționa să petreacă mult timp 
gătind; nu încerca să prepare ceva atât de 
complicat ca tortul End-of-the-Rainbow 
descris în capitolul 6 și, la sfârșitul eforturilor 
sale, nici nu reușea să obțină mâncăruri 
sofisticate. Dar acest dezvoltator de 
software din Honolulu se simţea epuizat din 
cauza încercării de a-și îmbina slujba cu un 
program permanent de exerciţii fizice și cu 
lansarea unei trupe rock. Așa că și-a analizat 
timpul și a creat un tabel unde și-a 
consemnat cele 168 de ore în următoarele 
trei săptămâni. 

Când a adunat totul, Savara și-a dat 
seama că, în încercarea de a evita 
mâncărurile nesănătoase, petrecea până la 
15 ore pe săptămână ocupându-se de 
cumpărat alimente și gătit. După ce-și 
termina programul de la birou, se urca în 
mașină și se confrunta cu ambuteiajul din 
trafic ca să meargă la supermarket, pentru 
că nu avea nimic de mâncare acasă. 
Petrecea o jumătate de oră alegând 
alimentele pentru a doua zi și așteptând la 
coadă la casa de marcat. Acasă, eșecul său 
de a planifica din timp însemna că se trezea 
așteptând ca puiul să se dezgheţe sau 
descoperea în timpul preparării unei reţete 


că îi lipsește un ingredient esenţial. Apoi mai 
era timpul efectiv de gătit: tăierea legumelor, 
supravegherea aragazului, spălatul vaselor. 
Dacă i-ar fi plăcut să meargă la 
cumpărături și să taie legumele, ar fi fost în 
regulă. Dar nu-i plăcea. Orele pierdute erau 
deosebit de enervante, deoarece îi răpeau 
exact acel interval preţios de după slujbă, 
când ar fi putut să se relaxeze sau să facă 
ceva distractiv împreună cu familia și 
prietenii. Din tot timpul cheltuit cu mâncarea, 
singura parte care-l încânta era mâncatul. 
Astfel că Savara a făcut ceea ce ar face 
orice om modern: a apelat la Craig's List. 
Acest website fondat în 1995 de Craig 
Newmark, un tip din San Francisco care 
lucrează în IT, este renumit pentru multe 
lucruri, precum cazuri de crimă, anunţuri 
personale și închirieri de apartamente fără 
comision. Dar website-ul îţi permite, de 
asemenea, să anunţi gratis (sau aproape 
gratis, în cazul angajatorilor care postează 
oferte de locuri de muncă plătite) joburi, 
proiecte sau abilităţi personale. Aceste 
costuri de tranzacție reduse au ca rezultat 
„postarea mai multor oferte de locuri de 
muncă decât ai găsi“ într-un ziar care 
percepe un tarif pentru fiecare rând, îmi 
declara într-un interviu din 2008 Jim 
Buckmaster, director executiv al Craig's List. 
Deoarece sunt postate mai multe oferte de 
locuri de muncă, există o mare diversitate, 


iar „când ai o mare diversitate a 
oportunităţilor de angajare, este logic să 
integrezi mai mulţi oameni în diferite tipuri 
de situaţii, dincolo de tradiționalul «Caut loc 
de muncă de 40 de ore pe săptămână, într- 
un complex de birouri, undeva într-un 
separeu»“. 

Savara a postat un anunţ pe site, în 
speranţa că va găsi pe cineva dispus să-i 
gătească. „M-am gândit că voi primi un 
răspuns sau două, dar am fost impresionat 
de numărul mare de răspunsuri“, spune el. 
Unele dintre ele păreau dubioase. O angajată 
a unei companii de catering voia să sustragă 
mâncare de la evenimente și să i-o livreze la 
negru (Savara a respins-o); un consultant 
pensionar, care avea câteva milioane de 
dolari în cont și făcea surf în Hawaii, învăța 
să pregătească mâncare și avea nevoie de 
cineva pentru care să gătească. Dar „nu de 
mine avea nevoie“, a spus Savara, temându- 
se că milionarul ar fi renunţat când s-ar fi 
plictisit. 

Așa că, în cele din urmă, a hotărât să 
aleagă o mamă care demisionase recent din 
slujba de zi și lucra ca bucătăreasă 
personală. El o plătește cu 60 de dolari pe 
săptămână, plus preţul alimentelor, iar ea îi 
gătește suficientă mâncare pentru 12-15 
mese de bază, inclusiv resturile. (În general, 
bucătarii personali gătesc fie acasă la client, 
fie în spaţii închiriate în bucătării comerciale, 


pentru mai mulţi clienţi.) Teoretic, acești 60 
de dolari se adaugă la bugetul lui Savara, dar 
în realitate nu este așa. Cheltuielile de pe 
cardul lui de credit au scăzut. Se pare că 
bucătăreasa personală a lui Savara este mai 
eficientă în ceea ce privește cumpărarea 
alimentelor. „Un efect secundar extraordinar 
este faptul că cheltuiesc mult mai puţini bani 
pe lucruri cumpărate la întâmplare“, spune 
Savara - cum ar fi cutia cu gogoși pentru 
care nu venise special la cumpărături, dar 
care arăta atât de tentant. Totuși, el câștigă 
aproximativ 10 ore pe săptămână, timp în 
care obișnuiește să cânte la chitară și să 
scrie mai multe articole pentru website-ul 
său. 

Într-adevăr, aranjamentul a funcţionat 
atât de bine, încât Savara a experimentat și 
externalizarea rufelor. Angajatul de la 
serviciul de spălătorie vine la el acasă și, 
pentru 7 dolari pe pachet, îi ridică hainele 
murdare și i le aduce înapoi curate în 48 de 
ore. Acest lucru i-a fost de folos lui Savara 
pentru că are o mașină mică de spălat rufe și 
un pat mare. Spălarea pilotei fusese „la 
propriu un punct de pe lista mea cu lucruri de 
făcut, de care trebuia să mă ocup încă de 
acum patru luni“, pentru că nu reușise să 
ajungă la o spălătorie comercială. Biata lui 
plapumă murdară zăcuse un anotimp întreg 
în coșul de rufe. Apoi a dat-o la serviciul de 


spălătorie și a primit-o înapoi în două zile, 
„spălată și mirosind a proaspăt“. 


Citind povestea lui Savara, s-ar putea să te 
frapeze faptul că el și-a angajat practic o 
soţie. Într-adevăr, se pune întrebarea: dacă ar 
fi fost căsătorit, ar mai fi fost atât de 
entuziast şi dornic să  externalizeze 
activităţile gospodărești? 

Savara părea un tip destul de modern 
atunci când l-am intervievat, deci probabil că 
răspunsul ar fi fost da, dar presupunerile 
noastre culturale cu privire la activităţile 
gospodărești pe care „ar trebui“ să le facă 
bărbaţii și femeile sunt adânc înrădăcinate. 
Taţii tund gazonul; mamele gătesc și fac 
curat. În fiecare an de Ziua Mamei, website- 
ul Salary.com postează calcule referitoare la 
cât costă o mamă pe piaţa liberă, datorită 
activităţilor gospodărești prestate. Pe baza 
răspunsurilor la sondaj, aceste servicii includ 
gătit, curățenie, cumpărături, spălatul rufelor 
și administrarea generală a gospodăriei. 
Mulţi tineri căsătoriţi încă sunt întrebaţi, 
după nuntă, dacă se bucură de felul cum 
gătește proaspăta soţie. Aceste presupuneri 
sunt motivul pentru care eseista Judy Syfers 
a făcut valuri în numărul de debut al revistei 
Ms. (publicată la începutul anilor 1970), cu 
un articol intitulat „Vreau o soție“.1“! Ea visa 
cu ochii deschiși la faptul că ar avea o soție 
care „să se ocupe de programările la 


stomatolog, să-mi păstreze hainele curate, 
călcate, cârpite, înlocuite atunci când este 
nevoie, să planifice meniurile, să facă toate 
cumpărăturile necesare, să pregătească 
masa, s-o servească într-un mod agreabil, 
apoi să se ocupe de curățenie“, să aibă grijă 
de detaliile privind viaţa ei socială, să 
organizeze petreceri și așa mai departe. 

Eu nu eram născută la începutul anilor 
1970, așa că nu pot comenta politica epocii. 
Cu siguranţă, eseul are anacronisme. Se pare 
că, în acea vreme, mulţi soți se așteptau ca 
soțiile lor să le dactilografieze lucrările 
pentru facultate. Oaspeţii de la cină se 
așteptau ca gazda să le ofere scrumiere. Dar 
când am citit eseul în 2007, cel mai mult m- 
au frapat două lucruri. În primul rând, cât de 
puţine dintre activităţile prezentate de Syfers, 
altele decât cele legate de îngrijirea copiilor, 
fac eu de fapt și, în al doilea rând, câte dintre 
aceste activităţi gospodărești pot fi acum 
externalizate la preţuri accesibile - adesea 
către mici întreprinderi sau lucrători 
individuali care sunt mai buni la aceste 
sarcini decât ar putea spera orice soţie. 

Acesta este din nou principiul 
competenţei de bază. Așa cum ai 
competenţe de bază la locul de muncă, ai 
competenţe de bază și în viaţa personală. 
Indiferent dacă e vorba despre a cânta la 
chitară într-o trupă de rock sau a-ţi îngriji 
copiii, sau ambele, ai activităţi care îţi plac, le 


faci cel mai bine și pe care alţi oameni nu le 
pot face la fel de bine. 

Pentru majoritatea dintre noi, activităţile 
gospodărești nu reprezintă una dintre aceste 
competenţe de bază. Sunt șanse ca 
altcineva să poată face măcar unele dintre 
acestea mai bine decât tine sau să se bucure 
de ele mai mult decât tine. Deși Savara 
câștigă 10 ore pe săptămână apelând la 
serviciile unui bucătar personal, acestuia nu-i 
ia 10 ore ca să gătească pentru el. Timpul 
său de lucru se apropie de 3-4 ore, deoarece 
planifică meniul, face cumpărături angro și 
așa mai departe. 

Însă chiar dacă nu te deranjează să faci 
curat, să gătești sau să speli rufe, sau dacă 
ești eficient în administrarea acestor 
activităţi gospodărești, important este că ele 
au un cost de oportunitate. În timp ce 
companiile mari ar putea face un efort 
rezervându-și singure călătoriile, multe dintre 
ele  externalizează acest serviciu către 
agenţiile de turism, pentru ca angajaţii lor să 
rămână concentrați pe competențele lor de 
bază, cum ar fi dezvoltarea de noi 
medicamente, construirea de avioane sau 
orice altceva ar face. La fel, chiar dacă ești o 
gospodină eficientă, astfel de treburi îţi 
răpesc timpul necesar activităţilor care se 
numără printre competențele tale de bază. 
Acest lucru este valabil și dacă ești părinte 
cu normă întreagă. Și atunci, treaba ta este 


să te îngrijești de copii, nu de activităţile 
gospodărești. 

Din păcate, acest calcul al costului de 
oportunitate se pierde adesea în dezbaterea 
despre externalizare sau despre cele mai 
bune modalităţi de a pune un ban deoparte 
într-o economie în declin. Pe de o parte, să-ţi 
duci singur hainele la spălătorie în loc să 
plătești pentru a fi spălate și împăturite sau 
să cumperi pui congelaţi întregi în loc de pui 
tăiaţi pare o modalitate bună de a economisi 
bani. Nu sunt acestea avantaje opţionale? 
Tatăl lui Savara, care deține o franciză a 
firmei de curățenie The Maids, a crezut 
cândva că afacerea lui este o cheltuială 
domestică pur discreţionară. Asta însemna 
că publicul-ţintă era format din oameni 
înstăriți care își doresc case curate. Ulterior, 
el a aflat că „clienţii nu angajează firma The 
Maids pentru că face o treabă mai bună“, 
spune Savara. „O persoană obișnuită cu 
suficient timp și-ar putea face casa 
impecabil de curată“ Problema este că 
„majoritatea oamenilor își fac curat sâmbăta 
sau duminica, exact zilele în care îţi petreci 
timp liber cu familia. Așadar, ei nu-și 
cumpără o locuinţă curată, ci de fapt își 
răscumpără weekendul“. Dacă petreci multe 
ore lucrând de luni până vineri, atunci timpul 
liber petrecut cu familia în weekend 
valorează mai mult decât preţurile de la The 
Maids. „Aproape în fiecare lună există câte 


un client - să spunem soţia - care sună și 
contramandează serviciul. Apoi sună soțul și 
cere serviciul din nou, spunând: «Am preferat 
să anulăm cablul TV.»“ 

Adevărul este că banii, la fel ca timpul, 
reprezintă o alegere - și adesea o alegere 
conexă. Așa cum ai nevoie de o „echipă de 
lucru“ pentru a-ţi susţine cariera, ai nevoie de 
o „echipă și acasă“ care să te ajute să te 
concentrezi asupra competenţelor de bază și 
să câştigi timp în viaţa personală. Dacă ai 
suficienţi bani, ar putea fi realmente o 
echipă. Nu cu mult timp în urmă, la o 
petrecere, am început să vorbesc cu o mamă 
care avea mai mulți copii mici și care în 
timpul liber era manageră pentru un fond de 
investiţii. Soţul ei se lăuda cu cât de 
implicată era soţia sa în viaţa copiilor lor. 
Astfel încât, aproape dând naștere unei 
situaţii sociale jenante, am întrebat-o cum 
reușește să obţină o astfel de fericire în viaţa 
personală și profesională. Răspunsul a fost 
foarte simplu: această familie avea 
echivalentul a patru angajaţi cu normă 
întreagă, inclusiv persoane care să se ocupe 
de comisioane și un bărbat pe post de 
îngrijitor, care venea de la 11:00 până la 
19:00 în fiecare zi pentru curăţenie, spălat 
rufe, gătit cina și strâns după aceea. Era visul 
lui Syfers devenit realitate (mai puţin partea 
cu scrumiera). Bineînţeles, în momentul în 
care calculezi și impozitele pe salarii și alte 


cheltuieli, probabil că tot acest sprijin casnic 
costă familia în jur de 200 000 de dolari pe 
an. 

În mod practic, pentru majoritatea dintre 
noi, a avea o „echipă acasă“ va implica 
utilizarea creativă a industriei în plină 
dezvoltare a serviciilor casnice și o 
planificare inteligentă - aceleași strategii de 
minimizare/externalizare/ignorare despre 
care am vorbit în capitolul 4. Dacă datul cu 
aspiratorul nu face parte din competențele 
tale de bază, atunci e mai bine să ai o casă 
mai mică și să plătești pe cineva de la o 
firmă de curăţenie decât să ai o casă mare și 
să-ţi pierzi weekendurile cu ștersul prafului. 
Sau poţi adopta abordarea liberă: 
dezvoltarea vizualizării selective - priveşti 
dincolo de straturile de praf, până când ele 
vor fi suficient de mari pentru a susține 
agricultura comercială. 

Din fericire, este relativ ușor să reduci 
orele dedicate treburilor casnice, 
cumpărăturilor (pentru toate bunurile de larg 
consum), preparării alimentelor și altor 
asemenea activităţi gospodărești, a căror 
durată a scăzut de la 31 de ore, conform 
constatării American Time Use Survey, în 
familiile cu două venituri și copii.1%* 

Primul pas este să revii la jurnalul din 
capitolul 1 și să calculezi orele pe care tu și 
membrii familiei tale le dedicați treburilor 
casnice. Dacă ești la fel ca majoritatea 


oamenilor, îţi petreci cea mai mare parte a 
timpului cu aceste patru categorii de 
activităţi gospodărești: 
Spălatul și întreţinerea hainelor; 
Planificarea meniului, cumpărături, gătit, 
spălat vase; 
Menaj, inclusiv îngrijirea gazonului și a 
grădinii; 
Administrarea gospodăriei - adică 
„lucrurile mărunte care te omoară“. 
Uită-te la orele alocate fiecărei activităţi 
în parte. Consumă vreuna dintre ele o 
cantitate disproporţionată de timp? Poate că 
sunt egale, dar una dintre ele îţi răpește mai 
mult din timpul petrecut cu familia. La urma 
urmei, poţi plăti facturile după ce copiii se 
vor culca, dar gazonul trebuie tuns pe 
lumină. Sau poate că detești un anumit 
aspect al treburilor casnice și vrei să scapi 
de el. Restul acestui capitol va examina 
strategii pentru a face față tuturor acestor 
activităţi. Construirea unei astfel de echipe 
de susţinere în viaţa personală poate fi mai 
dificilă decât la locul de muncă, dar 
recompensa este mare în ceea ce privește 
timpul câștigat, bătăile de cap și, uneori, 
banii. 


Spălatul și întreţinerea garderobei 


Cu toții trebuie să purtăm haine, dar 
obţinerea lor poate fi ineficientă. Gândește-te 
- cât timp și bani ai cheltuit pentru a-ţi 
alcătui garderoba actuală? Potrivit Bureau of 
Labor Statistics, o familie americană 
obișnuită, cu cheltuieli anuale de aproximativ 
50 000 de dolari pentru întreținerea 
gospodăriei, alocă aproape 1 900 de dolari 
pentru „îmbrăcăminte și servicii de 
întreținere“. Este o sumă rezonabilă, mai 
ales dacă iei în considerare ce procent din 
acele haine poartă, de fapt, oamenii. Dacă 
ești la fel ca majoritatea dintre noi, răspunsul 
în cazul adulţilor este mai puţin de jumătate, 
ceea ce ridică o întrebare importantă: ce 
altceva ai fi putut face cu timpul pe care l-ai 
petrecut câștigând bani pentru a-ţi cumpăra 
haine care nu-ţi plac? 

Mă cutremur când mă gândesc la 
această întrebare și mă uit în dressingul 
meu. Din cauza unei combinaţii de modestie 
mioapă și indiferenţă totală în materie de stil, 
nu m-am priceput niciodată să mă îmbrac 
singură. Am un dressing plin de haine ieftine 
care nu-mi plac cu adevărat, iar puţinul pe 
care-l știu despre modă provine din studierea 
revistelor de specialitate și din vizionarea 
emisiunii What Not to Wear de pe TLC. 

Totuși, scrierea acestei cărţi mi-a oferit o 
scuză profesionistă pentru a aborda 


problema. Din moment ce băieţii mei s-au 
născut în perioade diferite ale anului, am 
avut nevoie de haine noi pentru a doua 
sarcină. Așadar, am hotărât să fac ceva la 
care visasem de mult: mi-am angajat o 
asistentă personală pentru cumpărături. 

Găsirea ei a fost destul de ușoară. Am 
dat căutare pe Google „asistentă personală 
pentru cumpărături“ și „New York“ și în 
curând am găsit-o pe Lindsay Weiner, o 
veterană a emisiunii What Not to Wear, 
absolventă a Fashion Institute of Technology, 
care deţine în prezent compania Style Me NY. 
Spre deosebire de mine, Weiner a fost atrasă 
de modă încă de la o vârstă fragedă; deși 
școala de fete unde învăţa în Washington, 
D.C. impunea uniformă, „de obicei aveam 
probleme pentru că încercam să-mi 
«accesorizez» ţinuta cu elemente 
extravagante“, spune ea. Lindsay asorta 
pantofi roșii la pantaloni scurți bleumarin, 
care „arătau mult mai bine decât pantofii 
maro pe care trebuia să-i purtăm'. 

Când se plictisea la cursuri, îi transforma 
psihic pe profesori, schimbându-le aspectul 
exterior. Așa că am rugat-o să mă ajute să- 
mi cumpăr o garderobă de vară pentru 
gravide. 

A fost o experienţă care nu a semănat cu 
nicio altă sesiune de cumpărături pe care am 
avut-o vreodată. 


Cu câteva zile înainte de a ne întâlni, 
Lindsay Weiner mi-a trimis un chestionar în 
care i-am descris ce-mi place să port și ce 
nu. Apoi ne-am întâlnit la un Starbucks de la 
intersecția bulevardelor Grand și Broadway 
din SoHo, având deja traseul schiţat în 
smartphone-ul ei. Prima oprire? Raionul puţin 
cunoscut de îmbrăcăminte pentru gravide de 
la etajul trei al magazinului TopShop (hainele 
importate din Marea Britanie), pe care, inutil 
să mai spun, nu l-aș fi găsit niciodată 
singură. Lindsay m-a convins să probez niște 
blugi skinny pe care nici nu mi-ar fi trecut 
prin cap să-i port; s-au dovedit prea strâmți și 
am trimis o vânzătoare să-mi găsească altă 
dimensiune. Între timp, Weiner a organizat 
teancurile de haine, le-a scos de pe umerașe 
și chiar le-a ţinut așa cum trebuie, astfel 
încât tot ce trebuia să fac era să le trag pe 
mine. M-a convins să probez o cămașă 
despre care credeam că nu mă avantajează 
(dar n-a fost așa.) M-a îndemnat să-mi aleg o 
bluză violetă amuzantă, în loc de una albă 
mai practică. În timp ce așteptam la coadă 
să plătesc, printre alte lucruri, blugii skinny 
care s-au dovedit a arăta mai puţin ridicol 
decât mi-aș fi imaginat, Lindsey mi-a ţinut 
hainele și apoi a insistat să-mi ducă 
sacoşele pline de cumpărături. 

Următoarea oprire: un magazin de 
îmbrăcăminte pentru gravide care vindea 
costume. În mod inexplicabil, era închis la 


ora 15:00 într-o după-amiază de luni. Lindsay 
a luat-o ca pe o jignire personală și și-a cerut 
mii de scuze. De acolo am mers la 
magazinele Anthropologie și Tahari, unde am 
avut ghinion, mai ales din cauză că nici 
măcar hainele supraelastice nu erau croite 
cum trebuie pentru burta mea. Dar nu mai 
contează. Lindsay și-a revenit. Am ajuns la 
un alt magazin care vindea haine pentru 
gravide, de unde mi-am cumpărat o cămașă 
elegantă, apoi am luat un taxi până la Belly 
Dance Maternity, unde am dat lovitura. Dintr- 
o grămadă de haine, Lindsey mi-a găsit exact 
perechea potrivită de pantaloni negri, m-a 
îndemnat să aleg o fustă croită în formă de A 
în loc de o fustă-creion, a smuls o rochie 
uimitoare albastru cobalt dintr-o grămadă de 
haine colorate pe care probabil le-aș fi probat 
mai înainte, a afirmat în mod flatant că nici 
măcar nu arătam însărcinată într-un pulover 
pe care nu l-aș fi ales niciodată, dar care apoi 
mi-a plăcut foarte mult, după care m-a 
convins să nu cumpăr o cămașă turcoaz 
elegantă de 50 de dolari doar pentru că mi se 
potrivește. Nu are nimic special, a spus ea. 
Tot ce trebuia să fac era să mă schimb la 
comandă, să scot cardul de credit (și să-i 
scriu lui Lindsay Weiner un cec). M-am întors 
acasă trei ore mai târziu cu sacoșele pline cu 
haine de care chiar eram încântată, ceea ce 
înseamnă ceva, având în vedere urâţenia 
abolută a majorităţii hainelor de gravidă. 


Am intervievat-o după aceea pe Weiner și 
am găsit câteva paralele între munca ei și a 
mea. Pentru că în viaţă toată lumea trebuie 
să mai și scrie puţin, majoritatea oamenilor 
consideră că se descurcă foarte bine la 
capitolul ăsta. Se înșală. La fel și cu hainele. 
„Doar pentru că îţi place ceva nu înseamnă 
că îţi și stă bine“, spune Lindsay. Și există un 
corolar: „Doar pentru că o ţinută ţi se 
potrivește nu înseamnă că trebuie să o și 
porţi.“ Există multe haine urâte pe piaţă. La 
fel cum există multe idei proaste, cum ar fi 
aceea că, dacă ești mai solid, ar trebui să 
porţi haine largi, sau că, dacă ești tânăr, e în 
regulă să arăţi ca un cârnat îndesat într-o 
pereche de blugi. De asemenea, „există unele 
piese vestimentare care rămân la modă, dar 
multe altele nu“. Cândva, Lindsey a aruncat o 
privire prin dressingul unei cliente și a trebuit 
să arunce ţinute de la începutul anilor 1980. 
Pe de altă parte, cu ajutor profesionist, 
nimeni nu este fără speranţă. Odată, a mers 
la cumpărături cu un băiat de 16 ani a cărui 
mamă o sunase disperată. lar băiatului i-a 
plăcut experiența. Cui nu i-ar plăcea să 
meargă la cumpărături dacă cineva ar 
transforma această experienţă într-una 
eficientă și distractivă? 

Angajarea unei asistente personale 
pentru cumpărături nu este ieftină, aşa că 
este mai practic dacă intenționezi să-ți 
cumperi multe haine - de exemplu, dacă 


tocmai ai obținut o nouă slujbă sau ai slăbit 
recent. Eu am plătit aproximativ 400 de 
dolari pentru timpul lui Weiner, deși unele 
magazine universale oferă servicii similare în 
mod gratuit, atâta timp cât îţi cumperi 
hainele de acolo. În continuare, iată o 
modalitate ieftină care-ţi permite 
externalizarea activităţii de styling. Găseşte 
un butic care te atrage (Ann Taylor Loft, 
Banana Republic) și află ce mărime porți. 
Apoi, în fiecare anotimp, cumpără-ţi două 
ţinute direct de pe manechinele din magazin. 
Până la geantă sau cravată. Aceste 
manechine sunt îmbrăcate cu stil și te vor 
scuti de efortul de a afla ce haine se 
asortează. Și, de asemenea, te vor ajuta să 
economisești niște bani. La urma urmei, 
dacă îți cumperi haine de 1 500 de dolari pe 
an și porţi doar de 750 de dolari (sau mai 
puţin), orice sfat care te ajută să faci 
cumpărături mai inteligente înseamnă de 
fapt mai mulţi bani economisiţi pentru 
gospodărie. 
Desigur, odată ce ai acele haine fabuloase, 
trebuie să le și cureţi. Aș spune că și aceasta 
este o corvoadă bună pentru externalizare. 
Nu trebuie să faci singur curăţarea chimică a 
hainelor. Nu ţi le croiești singur. Și atunci, de 
ce să nu faci un pas mai departe și să 
externalizezi și spălatul hainelor? 

Asta face Savara. ȘI, în mod interesant, și 
Sarah Wagner face asta, o mamă casnică din 


Philadelphia. Este atentă pe ce cheltuiește 
banii, dar, așa cum mi-a spus când am 
discutat în 2008, urăște la propriu să-și 
petreacă  după-amiezile în spălătorie, 
ocupându-se de povara sisifică de a tot spăla 
hainele care se murdăresc la nesfârșit. 
„Împăturirea rufelor necesită un timp 
îndelungat pe care eu nu îl am. Dacă mă 
opresc la jumătatea acțiunii, inevitabil, copiii 
și câinele îmi vor călca munca în picioare.“ 
Așadar, Sarah Wagner a angajat o firmă de 
spălătorie, We Wash It Laundry, care de 
obicei se adresează studenților din 
Philadelphia. S-a dovedit că firma respectivă 
preia, spală, împăturește și livrează hainele 
pentru locuinţe particulare, dar și pentru 
căminele de studenţi. Tariful este de 1,10 
dolari pe kilogram. Pentru Wagner, asta 
înseamnă 25-35 de dolari pe săptămână. 
Însă având în vedere timpul pe care îl câștigă 
în schimb, acesta este un mic lux pe care și-l 
permite. 

„Mulţi dintre prietenii mei nu cred că nu- 
mi spăl singură rufele“, spune ea. Aceștia îi 
spun că nu durează mult (deși nu au adunat 
orele). Au sfătuit-o să-și lase copiii în faţa 
unui film pe DVD, în timp ce împăturește 
cămăși. Dar „nu vreau să petrec mai puțin 
timp cu copiii mei“, mărturisește Wagner. 
„Vreau să petrec mai puţin timp ocupându- 
mă de activităţile gospodărești.“ La urma 
urmei, familiile pot avea amintiri plăcute 


despre gătitul împreună, dar nimeni nu-și 
amintește cu nostalgie că „mama avea 
întotdeauna grămezi de rufe în coș“. 

Are dreptate, deși recunosc că trimiterea 
rufelor la spălătorie nu este un obicei tipic 
american. Am început să externalizez acest 
serviciu doar pentru că primul meu 
apartament în care am locuit în New York nu 
avea o mașină de spălat cu uscător de rufe. 
Era o spălătorie peste drum, dar când m-am 
dus cu geanta plină de rufe și cu monede, 
am observat un panou care anunţa că preţul 
spălării rufelor este de aproximativ 50 de 
cenți pe kilogram. Am făcut niște calcule și 
am hotărât să-mi răscumpăr ziua de 
sâmbătă, bând mai puţin sâmbătă seara și 
folosind banii  economisiţi pentru a 
externaliza această sarcină. Planul meu era 
să continui acest lucru, iar când m-am mutat 
cu noul meu soț într-o clădire care avea 
serviciu de spălătorie la subsol, plăteam 
adesea 1 dolar pe kilogram pentru hainele 
noastre (deși spălam noi înșine hăinuțele 
bebelușului, deoarece era nevoie de un 
detergent special). Apoi, când Jasper a 
împlinit un an, neam mutat într-un 
apartament mai mare, care avea mașină de 
spălat și uscător de rufe. Cam în aceeași 
perioadă, am cumpărat niște genţi din pânză 
de cort militar pentru a le înlocui pe cele 
rupte pe care le tot trimiteam la spălătorie. 
Michael a râs de noile mele achiziţii. Replica 


lui exactă cred c-a fost: „E amuzant, din 
moment ce acum nu va mai trebui să le 
folosim niciodată.“ 

Am fost puţin îngrijorată. Pentru mine, 
faptul că aveam o mașină de spălat și 
uscător de rufe nu însemna că trebuie să 
schimbăm ceva în rutina noastră. La urma 
urmei, avem și un storcător de fructe pe care 
nu îl folosim. Oare soțul meu se aștepta să 
petrec ore întregi în fiecare weekend 
ocupându-mă de această treabă pe care o 
uram? 

Răspunsul a fost nu, deși rezultatul final 
nu a fost neapărat mai bun din perspectiva 
managementului vieții. Michael a hotărât că 
va spăla el rufele, așa că acum sâmbăta îl 
găsesc adesea plimbându-se de colo-colo 
prin apartament cu coșul de rufe în mâini. |- 
am propus câteva strategii pentru a 
minimiza munca. Cei mici pot purta din nou 
orice pijamale sau perechi de pantaloni care 
nu sunt prea murdare. Avem lenjerie intimă 
și șosete suficiente, astfel încât să ne ajungă 
câteva săptămâni până să trebuiască să 
băgăm o nouă serie în mașina de spălat. Eu 
port din nou aceleași haine la sport. De ce 
să-mi mai pese că sutienele mele de sport 
încep să miroasă când pornesc la alergare, 
dacă vor mirosi și mai mult după 8 kilometri? 
însă când Michael călătorește, uneori îmi 
scot genţile din pânză de cort militar. La 


urma urmei, serviciul de spălătorie îmi și 
împerechează șosetele. 

„Sunt surprinsă că nu fac mai mulţi 
oameni asta“, spune Wagner. Cu siguranţă, 
este mai ușor să externalizezi spălatul 
rufelor în Manhattan, unde atât de mulți 
oameni nu au spălătorii, încât la fiecare 
câteva străzi există servicii de spălătorie la 
preţuri competitive, deși Wagner și Savara au 
reușit să găsească astfel de servicii în 
Philadelphia, respectiv în Honolulu. Dacă ești 
în căutarea unui serviciu de spălătorie, 
verifică mai întâi la curăţătoria chimică din 
zona ta; s-ar putea să se ocupe și de asta. 
Dacă trebuie să cauţi mai departe, introdu pe 
Google orașul sau codul tău poștal și 
„spălătorie“ sau „servicii de spălătorie cu 
preluare și livrare“. Am găsit astfel mai multe 
firme de spălătorie în toată ţara. Câteva 
francize naţionale de curățătorie chimică au 
și astfel de servicii în unele zone, iar dacă 
locuiești lângă o universitate, s-ar putea să 
existe un serviciu de spălătorie pentru 
studenți. Sau intră pe Craig's List și caută o 
persoană dispusă să-și ia un al doilea job — 
deși va trebui să vorbești cu contabilul tău 
despre deducerile fiscale, dacă persoana pe 
care o angajezi funcţionează mai degrabă ca 
persoană fizică decât ca persoană juridică, 
sau dacă rufele sunt spălate la tine acasă, și 
nu într-o spălătorie comercială. 


Sarcini legate de hrană 


Savara a angajat pe cineva care să-i 
gătească, iar afacerea bucătarilor personali a 
evoluat rapid în ultimii ani, dar este departe 
de a fi singurul mod de a externaliza 
corvezile legate de alimentaţie, activităţi care 
îți consumă ore întregi, dacă nu ești atent. 
Potrivit American Time Use Survey, mamele 
căsătorite și taţii din cuplurile cu venituri 
duble și cariere cu normă întreagă petrec la 
un loc 9,24 ore pe săptămână pentru 
cumpărături, gătit și spălatul vaselor.1% În 
schimb, ei petrec aproximativ 3 ore pe 
săptămână jucându-se cu copiii lor. Să nu 
crezi că această alocare a timpului este 
specifică pentru părinţii care lucrează; 
mamele căsătorite care stau acasă petrec, 
de asemenea, de peste trei ori mai multe 
minute cumpărând, gătind și spălând vase în 
fiecare săptămână decât jucându-se cu 
copiii lor. 

O modalitate de a reduce radical aceste 
ore este angajarea unui serviciu de catering 
cu livrare la domiciliu. Pot exista în zona ta și 
servicii independente de catering, care sunt 
capabile să satisfacă și exigenţele anumitor 
diete. Acum câţiva ani, când lui Wendy 
Kagan și Michael Belfiore din Woodstock, 
New York, li s-a născut fiica Amelie, au apelat 
la un serviciu de catering vegan, deoarece 
„gătitul era ultimul pe listă în acel moment“, 


spune Kagan. Pentru 93,50 dolari, serviciul 
de catering livra suficiente mese pentru doi 
adulți de marţi până vineri, ceea ce „a ajuns 
să fie mai ieftin decât mâncarea la pachet“. 
Desigur, nu e nevoie să fii vegan pentru a 
apela la serviciile respective. 

Familia Kagan-Belfiore a obţinut o ofertă 
bună la 93,50 dolari pentru patru zile (și, într- 
adevăr, Kagan declară că preţul a crescut de 
atunci); tariful de la Nu-Kitchen este de 7,95 
dolari pentru micul-dejun și 11,50 dolari 
pentru fiecare prânz și cină. Dacă ai mai 
multe guri de hrănit, suma se va mări 
simţitor. Așadar, pentru majoritatea familiilor, 
consider că cea mai bună opţiune pentru 
externalizarea  corvezilor ce țin de 
alimentaţie este să facă comenzi online cât 
mai strategic posibil. 

Deși cumpărăturile online de alimente au 
fost una dintre marile speranţe ale Web 1.0, 
la început nu au avut succes. Webvan a 
pierdut aproximativ 1 miliard de dolari până 
să dea faliment în 2001.17 Dar aproape un 
deceniu mai târziu, comercianții cu 
amănuntul au rezolvat majoritatea 
problemelor, iar firmele consacrate de livrare 
a produselor alimentare cu comenzi online 
(Fresh Direct) din New York au preconizat o 
creștere de două cifre în 2009.14 

Există mai multe aspecte extraordinare 
ale cumpărării alimentelor online. Pentru 
început, poţi face cumpărături seara târziu 


sau în timpul pe care oricum îl pierzi la 
serviciu așteptând la telefon. Nu trebuie să 
te urci în mașină și să aștepți la cozile de la 
casele de marcat în orele de vârf. 

Dar aceasta este doar o metodă evidentă 
de economie de timp. Vrei ceva mai 
inteligent? Unele platforme online îți permit 
să-ți umpli rapid coșul cu alimente din listele 
de cumpărături folosite anterior. Mulţi dintre 
noi achiziționăm aceleași produse aproape 
de fiecare dată când mergem la cumpărături. 
Gândește-te cât de mult timp petreci la 
cumpărături plimbându-te cu căruciorul prin 
supermarket pentru a lua alimente de bază, 
precum lapte sau cereale. În cazul în care 
cumperi întotdeauna acelaşi produs, 
automatizează acest proces. 

De departe, însă, cel mai util aspect este 
multitudinea de alimente gata preparate pe 
care le oferă băcăniile online inteligente. 
Dacă nu există serviciu de livrare în zona ta, 
o oprire la fiecare 2-4 săptămâni la un 
magazin specializat în alimente gata 
preparate poate fi utilă, completată de 
câteva opriri rapide pentru a cumpăra lapte 
și produse proaspete. Fresh Direct vinde 
mâncăruri de la restaurante la modă din New 
York, cum ar fi cotlete de miel cu orzo cu 
brânză de capră și pui tequila cu ciuperci. De 
asemenea, cumpăr carne premarinată, 
amestecuri de legume tăiate, prânzuri 
congelate și delicatese pentru micul-dejun, 


cum ar fi fursecurile. Tot ce am de făcut este 
să pornesc aragazul sau cuptorul cu 
microunde. Dacă cumperi în cantități mari 
produse pentru congelator și păstrezi în 
cămară alte alimente de bază, cum ar fi 
orezul instant și sosurile interesante, le poţi 
combina rapid, iar gătitul nu-ţi va lua 
niciodată mai mult de un sfert de oră. Mă 
refer la o mâncare gustoasă, sănătoasă, 
gătită acasă, pe care este o plăcere să o 
savurezi. lată câteva feluri de mâncare 
remarcabile pregătite recent la noi acasă: 

Mușchiuleţ de porc teriyaki şi 
sparanghel cu risotto de ciuperci 
(ingrediente: mușchiuleţ premarinat, 
o legătură de sparanghel, o cutie cu 
risotto de ciuperci și o cutie cu 
ciuperci în plus pentru amestec); 

Somon cu glazură de soia și sirop de 
arțar, fasole verde și orez brun 
(ingrediente: somon congelat, sos de 
soia, sirop de arțar, fasole verde, orez 
brun fiert în pungă); 

Cotlete de porc la grătar cu piersici și 
cușcuș cu semințe prăjite de pin 
(ingrediente:  cotlete de porc 
congelate, sos barbeque, piersici 
tăiate, o cutie de cușcuș aromatizat); 

Spaghete cu sos marinara de ciuperci și 
salată (ingrediente: paste, un borcan 
cu sos marinara, o cutie cu ciuperci în 


plus pentru amestec, orice 
ingrediente pe care se întâmplă să le 
avem pentru salată); 

Pizza cu ardei roșu (ingrediente: pizza 
congelată, ardei roșu tocat pe 
deasupra); 

Pui la cuptor cu mere și praz 
(ingrediente:  pregătește-te pentru 
acest... piept de pui cu mere și praz). 
Dacă vrei să ieși din tipare, ai putea 
începe cu o supă de homar 
(ingrediente: cutie cu supă de homar). 


Aproape toate aceste ingrediente sunt 
alimente de bază care pot fi păstrate sau 
congelate (chiar și legumele și unele fructe), 
astfel încât să nu fie nevoie să planifici din 
timp meniul. Dacă gătești mâncăruri simple, 
nici măcar nu vei avea multe vase de spălat 
- doar câteva farfurii, tacâmuri și cel mult 
două-trei oale. Dacă urăști să încarci și să 
golești mașina de spălat vase, convinge-ţi 
copiii să facă acest lucru în locul tău. Sau 
folosește farfurii și ustensile de hârtie, iar 
apoi scrie un cec către organizaţia de 
protecţie a mediului preferată, în semn de 
căinţă. Un sfert de oră nu înseamnă nimic. 
Nici Domino's nu livrează mai repede la tine 
acasă. Te vei descurca mai bine, din punctul 
de vedere al timpului, decât dacă ieși să 
mănânci în oraș. 

Nu c-ar fi ceva în neregulă să mănânci în 
oraș. În prezent, americanii cheltuiesc 


aproximativ jumătate din banii de mâncare în 
restaurante sau cafenele, față de un sfert în 
1955.1 Este o modalitate simplă de 
externalizare a activităţilor dedicate hranei și 
îţi recomand fără îndoială să-ţi trimiţi copiii la 
școală cu bani de buzunar pentru masa de 
prânz, în loc de un prânz la pachet, cu 
excepţia cazului în care ei înșiși își doresc 
să-și pregătească prânzul. Meniurile s-au 
îmbunătăţit faţă de chiftelele de pe vremea 
tinereţii tale și nu vei putea găti prânzuri 
gustoase mai ieftine decât cele de la școală. 
În plus, deoarece majoritatea școlilor nu le 
oferă copiilor acces la frigider sau la un 
cuptor cu microunde, prânzul școlii rămâne 
singura modalitate în care ei vor primi o 
mâncare proaspătă și caldă. Dacă la bufetul 
de la biroul tău se servește o mâncare 
gustoasă, nu ezita să-ţi cumperi, deși reţine 
că e posibil să pierzi mult timp pentru a 
ajunge acolo și a zăbovi în faţa unei farfurii 
cu supă mediocră. De asemenea, reține că 
poţi mânca la birou, dar nu poţi face jogging 
sau merge cu bicicleta prin birou, iar ora 
prânzului este adesea o bună ocazie pentru 
funcţionari să-și facă timp pentru puţin 
antrenament (detalii în capitolul 8). Dacă nu 
am o întâlnire programată la prânz, rareori mi 
se pare că merită să-mi pierd timpul de lucru 
într-un restaurant care servește burrito, când 
pot încălzi un burrito congelat în cuptorul cu 
microunde. Este aceeași problemă cu 


Starbucks. Mai repede îmi prepar cafeaua 
așa cum îmi place acasă decât să-mi pierd 
timpul așteptând la coadă, la ora de vârf 
7:45, dând comandă unei doamne amabile, 
dar pe fugă, cu căști la urechi. 

Într-adevăr, problema legată de 
dependența de restaurant din America - 
dincolo de creșterea obezității și a datoriilor 
de consum - este că o mare parte din banii 
puși deoparte pentru mâncare sunt cheltuiţi 
în restaurante care nu sunt chiar atât de 
bune, dar pe care le alegem doar pentru că le 
considerăm convenabile. În 2009, cheltuiam 
aproximativ 35 de dolari pe săptămână pe 
servicii de alimentaţie publică pentru fiecare 
bărbat, femeie și copil. Eu, în loc să ies să 
mănânc în oraș de trei ori pe săptămână într- 
un local unde meniul este de 10-15 dolari de 
persoană și unde trebuie să mă confrunt cu 
așteptarea la coadă și cu stresul bebelușului 
meu care aruncă cu furculița spre chelneriţă, 
prefer să gătesc acasă câteva mese de 15 
minute și să cheltuiesc banii o dată sau de 
două ori pe săptămână pentru o bonă și o 
cină adevărată, într-un restaurant bun. 

Dar aceasta este o alegere personală. 
Abordarea din 168 de ore în privinţa 
gestionării timpului este să scapi de 
activităţile pe care le urăști sau care îţi 
consumă mult timp, astfel încât să te poți 
concentra pe lucrurile pe care le faci cel mai 
bine. Dacă îţi place să ieși în oraș să 


mănânci și urăști gătitul, atunci trebuie să 
găsești o cale să-ţi permiţi acest lucru, din 
punctul de vedere al bugetului și al siluetei — 
poate îţi iei un al doilea job sau poate mergi 
la sală în orele câștigate. 


Întreţinerea casei 


Știi cum să externalizezi măcar o parte din 
această sarcină. Apelezi la o firmă de servicii 
de curăţenie, precum Merry Maids sau The 
Maids (ambele fondate în Nebraska în 1979) 
și programezi o curăţenie la una sau două 
săptămâni. Le dai reprezentanţilor firmei de 
curăţenie o cheie de la apartament, stabilești 
un model de plată prin care autorizezi 
retragerea fondurilor din contul tău în mod 
automat, la intervale regulate, pentru 
serviciile prestate, astfel încât nu va mai 
trebui să te gândești la această problemă. În 
general, cu excepţia cazului în care dorești 
să vină cineva pentru menaj de mai multe ori 
pe săptămână (adică un angajat al familiei), 
este mai eficient să angajezi o firmă decât o 
persoană fizică, deoarece firma se va ocupa 
de impozitele pe salarii și de verificarea 
personalului înainte de angajare. Dacă ai o 
casă de dimensiuni medii, așteaptă-te să 
plătești în jur de 100 de dolari pentru o 
curățenie, ceea ce înseamnă că vei plăti 2 
500 de dolari pentru a-ţi curăța casa o dată 
la două săptămâni, timp de un an. 


Ceea ce nu este tocmai ieftin, deși, 
desigur, costul este relativ. O familie 
obișnuită plătește anual aproximativ 876 de 
dolari pentru a beneficia de serviciul de 
telefonie mobilă, adesea fără a renunţa la 
telefonul fix+* Oamenii cheltuiesc sume 
imense pe haine pe care nu le poartă 
niciodată. În general, factura la cablu în SUA 
costă în prezent aproximativ 71 de dolari pe 
lună! sau 852 de dolari pe an, iar 
rambursarea medie a impozitului depășește 
cu mult 2 000 de dolari. Majoritatea 
familiilor își tratează rambursările ca pe niște 
câștiguri suplimentare și cheltuiesc banii, de 
exemplu, pe mobilă nouă. O idee mai 
inteligentă, dacă îţi preţuiești timpul din 
weekend sau urăști să faci menaj, ar fi să-ţi 
reglezi reținerea impozitului la sursă, astfel 
încât banii să-ţi parvină la salariu și, în loc să- 
ţi cumperi mobilier nou, mai bine plătești o 
firmă care să-ţi curețe mobilierul existent. 

Totuși, elementul esenţial care trebuie 
avut în vedere în externalizarea principalelor 
activităţi de menaj este că s-ar putea să nu 
câștigi atât de mult timp pe cât par să 
creadă unii dintre cei care îmi trimit e-mailuri 
despre cum sigur mi-aș termina treburile 
dacă aș avea o firmă de curățenie. Este 
nevoie de aproximativ 4 ore de muncă pentru 
curăţarea celor 150 de metri pătraţi de spațiu 
locativ la fiecare două săptămâni. Deși nu 
suntem atât de eficienţi, mă îndoiesc că 


soţului meu sau mie ne-ar lua mai mult de 5 
sau 6 ore la fiecare 2 săptămâni ca să 
spălăm podelele, să dăm cu aspiratorul, să 
ștergem praful și să curăţăm toaleta, 
activităţi de care se ocupă o firmă 
profesionistă de curăţenie. Adică 2,5-3 ore 
pe săptămână din cele 168 de ore (într-o 
lume în care un american obișnuit își petrece 
zilnic același număr de ore uitându-se la 
televizor). Cu toate acestea, în anul 2000, 
mamele căsătorite petreceau 5,1 ore pe 
săptămână ocupându-se de menaj, iar taţii 
căsătoriţi, 1,8 ore, totalizând aproximativ 7 
ore pe familie. Așadar, ce anume 
completează balanța? 

Este greu să obţii răspunsul perfect, dar 
cred că o mare parte din această balanţă 
este reprezentată de activităţile zilnice de 
întreţinere a curăţeniei: strângerea jucăriilor 
copiilor, strângerea hainelor, aruncarea 
corespondenței, ştergerea lichidelor vărsate. 
Cel mai simplu mod de a reduce acest timp 
este să nu-ţi mai pese cum arată casa. Dacă 
îți pasă, atunci probabil nu poţi reduce acest 
timp la zero fără a angaja o menajeră cu 
normă întreagă, la fel ca managera de 
fonduri pe care am încolţit-o la acea 
petrecere. 

Dar există o cale mai scurtă pentru ca 
întreţinerea zilnică a curăţeniei să fie mai 
puţin copleșitoare: o casă aerisită pare 
curată cu mai puţin efort decât una 


supraîncărcată. Orice decorator profesionist 
îţi va spune acest lucru. Indiferent cât timp 
petreci dând cu aspiratorul pe tavane și 
spălând ferestrele, ceea ce face ca o casă să 
pară curată sunt suprafeţele orizontale 
libere. Asta înseamnă să nu ai aproape nimic 
pe blaturi, pe măsuţa de cafea, pe masa din 
living, pe birouri și așa mai departe. 
Sertarele, șifonierele și dulapurile tale pot fi 
pline până la refuz, dacă îţi dorești. Nu ezita 
să arunci acolo teancul de scrisori, dacă 
aștepți musafiri! Dar când ai suprafeţe libere, 
îți poţi face casa să arate acceptabil între 
acele ture de menaj programate la două 
săptămâni, făcând zilnic curat doar 15-20 de 
minute. 

Știu asta. Totuși, am descoperit că este 
destul de dificil să ajung la această stare de 
ordine. Uneori, casa mea arăta ca o scenă cu 
ștampila „înainte“ din emisiunea Clean 
Sweep de pe TLC. Am fost întotdeauna o 
persoană dezordonată, deși am fost 
conștientă de acest lucru și am recunoscut- 
o. Nici soţul meu nu este mai breaz. Așadar, 
atunci când eu, soțul meu și fiul nostru 
locuiam într-un apartament cu un singur 
dormitor și a trebuit să arunc două pungi de 
gunoi de pe birou pentru că nu găseam un 
document de la fisc de care aveam nevoie, 
am hotărât să apelez la un organizator 
profesionist. 


Domeniul organizării profesioniste este 
relativ nou și este în întregime o creaţie a 
epocii moderne. În trecut, nu exista o 
titulatură pentru cineva care „se asigura că 
lucrurile personale sunt păstrate la locul lor, 
astfel încât să pot găsi ceea ce am nevoie 
exact când am nevoie“, după cum scria Judy 
Syfers în celebrul ei eseu din revista Ms. 
Standolyn Robertson, fostă președintă a 
National Association of Professional 
Organizers și proprietara firmei de organizare 
Things in Place, mi-a spus că, mai demult, îi 
descrisese viziunea sa de organizare a 
dulapurilor unui profesor de liceu. La care 
acesta i-a răspuns: „Vrei să fii soție.“ 

Dar nu era chiar așa. Organizarea este o 
abilitate, la fel ca aceea de a compune 
melodii pentru reclame. Teoretic, oricine se 
poate ocupa de organizare, dar, practic, unii 
oameni reușesc să facă treaba asta mult mai 
bine decât alții. Partea amuzantă a 
organizării profesioniste nu este faptul că 
există, ci că în trecut se aștepta ca toate 
femeile să aibă această abilitate printre 
competențele lor de bază. 

Având în vedere dezordinea din casa 
mea, eram destul de sigură că organizarea 
nu se număra printre competențele mele de 
bază. Sau cel puţin așa credeam, până când 
am întâlnit-o pe Janine  Sarna-Jones, 
proprietara firmei Organize Me din New York. 
A venit la mine acasă pentru o evaluare. 


Timp de 2 ore, interval în care i-am analizat 
metodele, ea mi-a studiat biroul, camera 
copilului și angajamentul meu sincer de a 
face lucrurile diferit. Mi-a studiat cu atenţie 
biblioteca plină de cărți. A deschis dulapul și 
m-a întrebat dacă aveam idee ce era acolo. A 
observat teancul de pachete Pampers care 
susținea un coș cu scutece, șervețele și un 
coș de gunoi aflat la nivelul mesei de înfășat. 
Și-a luat notițe. 

Apoi m-a invitat să iau loc pe canapea. 

„Uite care e situaţia. Amândoi aţi făcut o 
treabă extraordinară.“ Am ridicat mirată din 
sprâncene. Janine mi-a explicat. Împreună 
cu soțul meu, reușisem să creez camera 
copilului - care arăta destul de bine - în 
fosta firidă de luat masa a apartamentului 
nostru cu o singură cameră. De fapt, arăta 
bine pentru că angajasem pe altcineva să 
aleagă mobilierul pentru acel spaţiu, dar asta 
e. Ne dovediserăm capabili să evaluăm toate 
piesele de mobilier și să renunţăm la cele 
inutile. În ciuda programelor încărcate, 
copilul nostru era bine hrănit (cred că 
standardele organizării sunt destul de 
scăzute.) Nu eram dezorganizaţi. Aveam o 
problemă: „Sunteţi leneși“, a spus ea. Pur și 
simplu, dacă dezordinea în care trăiam ne-ar 
fi deranjat, am fi făcut ceva în legătură cu 
asta. Așa stând lucrurile, am putut să 
trecem, în fiecare zi, pe lângă scaunul de 
mașină și scaunul gonflabil pe care fiul 


nostru nu le mai folosea, știind foarte bine că 
avem un spaţiu de depozitare închiriat în 
Long Island. Și totuși, am amânat atât de 
mult să luăm un taxi și să mergem acolo, 
încât, în cele din urmă, am ajuns să fiu din 
nou însărcinată și să avem nevoie iar de 
lucruri pentru sugari. „Țineţi 80% din lucruri 
la locurile lor. Dar pe restul le daţi naibii!“ 

Nu am fost niciodată o persoană care să 
accepte 80% și, în anul care a trecut de la 
evaluarea organizatoarei profesioniste, am 
debarasat pe porţiuni noua noastră casă, 
care a devenit astfel mai mare și mai 
încăpătoare. Dacă ești în căutarea unor 
sfaturi practice, îţi recomand să intri pe site- 
ul Fly Lady (FlyLady.net). Sugestiile pline de 
culoare ale lui Janine Sarna-Jones includ „27 
Fling Boogie“, care înseamnă să te plimbi 
prin casă cu un sac de gunoi în care să 
arunci 27 de obiecte. De ce 27? Este un 
număr suficient de mare pentru a face 
progrese și suficient de ciudat pentru a-l 
transforma într-un joc, mai ales dacă dansezi 
și asculţi muzică în același timp. Petrece 
câte un sfert de oră în fiecare zi, timp de o 
lună, eliberând ocazional unele spaţii 
aglomerate. Oricine poate găsi 105 minute în 
cele 168 de ore ale sale, mai ales dacă le 
împarţi în intervale de 5 minute. 

În intervalele mele de 5 minute, am creat 
un loc pentru corespondenţă. Am ales o tavă 
frumoasă și strălucitoare ca zonă de golire a 


buzunarelor soțului meu, unde trebuia să-și 
lase portofelul și cheile atunci când ajungea 
acasă de la serviciu, astfel încât să nu mai 
stea împrăștiate pe blatul de la bucătărie. 
Am găsit un sac impermeabil pentru jucăriile 
de baie și coșuri pentru celelalte jucării ale 
fiului meu, astfel încât el să mă ajute să le 
strâng. Am avut unul dintre cele mai mari 
șocuri din viaţa mea aflând recent că lui 
Jasper îi place să facă ordine. La prima 
ședință cu părinţii la grădiniţă (nu râde), 
educatoarea ne-a informat că ori de câte ori 
se cântă cântecelul despre curăţenie, Jasper 
e primul care se conformează, alergând să-și 
adune jucăriile și apoi să se asigure că toți 
ceilalţi copii fac la fel. Această revelaţie mi-a 
dat sentimentul urgenţei eliberării 
suprafeţelor aglomerate. Se pare că 
dezordinea chiar îl stresează pe micuțul 
meu. 

Nu voi susține că a fost ușor. Unul dintre 
motivele pentru care m-am împotrivit 
debarasării a fost teama c-aș putea avea 
nevoie de ceva mai târziu. Această temere s- 
a dovedit întemeiată. În loc să-mi mut 
colecţia de reviste în noul apartament, am 
aruncat 95% dintre ele la coșul de gunoi. 
Apoi, când scriam această carte, mi-am dat 
seama că am nevoie de un articol pe care, de 
fapt, îl aruncasem la gunoi. Mi-am amintit 
vag momentul. Mi-au trebuit 20 de minute de 
căutare pe internet ca să-mi dau seama de 


data apariţiei revistei. Apoi m-a costat 20 de 
dolari să o comand de la un colecţionar. N-a 
fost chiar puţin lucru, dar în perspectivă, cred 
că orice lucru care poate fi rezolvat în 20 de 
minute cu 20 de dolari nu este cu adevărat o 
problemă. 

Concluzia organizării casei astfel încât să 
ai suprafeţe orizontale libere și coșuri pentru 
lucruri este că ordinea nu este copleșitoare. 
Este nevoie de mai puţin de 20 de minute pe 
zi pentru a ţine lucrurile sub control. Numai 
să nu-mi deschizi dulapurile. Crede-mă pe 
cuvânt. 


Lucrurile mărunte care te omoară 


Poţi dezvolta sisteme bune pentru 
externalizarea spălatului rufelor, a gătitului și 
a menajului din gospodărie. Totuși, ceea ce 
provoacă tensiuni în multe familii sunt 
lucrurile aleatorii care nu se întâmplă des, 
dar când se întâmplă îţi iau prea mult timp. 
Cineva trebuie să cheme și să aștepte 
instalatorul. Cineva trebuie să restituie cărţile 
la bibliotecă, să confirme că hotelul la care 
vei merge în vacanţă permite check-in-ul 
târziu și să facă programare la oftalmolog 
pentru toţi membrii familiei. Bănuiesc că 
unul dintre motivele pentru care femeile cred 
că se ocupă de mai multe activităţi 
gospodărești decât fac în realitate este 
suprasolicitarea mintală provocată de 


„diversele lucruri întâmplătoare care te 
omoară“, după cum spune Kathryn Bowsher, 
fondatoarea companiei Act One Marketing 
din San Francisco. 

Bowsher îşi petrece mult timp 
construindu-și firma specializată în strategie 
comercială pentru medicamente și 
dispozitive medicale în stadiu de dezvoltare. 
Când nu lucrează, îi place să se relaxeze 
împreună cu familia și prietenii, în loc să se 
ocupe de activităţi gospodărești. Așadar, la 
fel ca Judy Syfers, Bowsher s-a trezit, în 
urmă cu câţiva ani, că și-ar dori să aibă Soţia 
Perfectă. 

Din fericire, a găsit-o. Se numește Ed Daly, 
iar când l-am intervievat în 2007 pentru 
publicația USA Today, conducea o companie 
numită The Perfect Wife, din regiunea 
golfului San Francisco. Daly s-a apucat de 
această afacere cu 10 ani în urmă, când se 
afla într-o tranziţie profesională sau, după 
cum spune el, „își ieșise din minţi“ 
întrebându-se: „Ce voi face cu viața mea?“ O 
femeie ocupată care locuia pe strada lui l-a 
angajat pentru a-i face cumpărături și apoi 
pentru a-i înlocui un dulap vechi. El a făcut o 
treabă atât de bună, încât ea l-a întrebat dacă 
l-ar putea angaja pentru câteva săptămâni, 
astfel încât să-și pună viața în ordine. A 
început să-i spună „soţia perfectă“ și l-a 
recomandat mai multor prietene, care l-au 
plătit și ele să le facă diverse comisioane. Și 


așa a început Daly să ducă pantofii la cizmar. 
Să comande schimbarea farfuriilor de salată 
și să coasă cuverturi. Organizează petreceri, 
așteaptă instalatorii și, pentru 35 de dolari pe 
oră („Mulţi îmi spun că ar trebui să cer mai 
mult“), se ocupă de orice altă activitate 
„pentru care nu îţi ajunge timpul“. 

Daly face parte din industria în plină 
expansiune a oamenilor care se ocupă de 
acele lucruri mărunte care te omoară. Există 
servicii de administraţie, precum Ask Sunday, 
serviciul denumit în mod comic „Yes, Your 
Highness!“ din New York, Red Butler, Circles 
și diverși membri ai Asociaţiei Internaţionale 
de Administraţie și Curierat. Pentru o 
anumită taxă pe lună sau la cerere (oferită 
uneori ca beneficiu corporatist), aceste 
servicii vor face programări la medic și vor 
găsi pe cineva care să-ţi ude plantele, 
împlinind altfel visul lui Syfers de a avea o 
soţie care „să aibă grijă de detaliile vieţii 
mele sociale“. Vor face acest lucru chiar 
dacă detaliile vieţii tale sociale sunt ciudate; 
Chris Sterling, purtător de cuvânt la Red 
Butler, îmi spune că firma sa a îndeplinit 
odată cererea unui client cazat la un hotel 
din New York, care-și dorea o baie în lapte cu 
căpșuni. Red Butler a trimis un angajat să 
cumpere lapte cu căpșuni cât mai curând 
posibil. 

Unii oameni au reușit să-și externalizeze 
organizarea vieții angajând asistenţi virtuali 


prin intermediul unor website-uri precum 
oDesk sau eLance. Și tu îţi poţi angaja un 
asistent personal „live“ sau un administrator 
al gospodăriei dacă ești suficient de bogat și 
viaţa ta este copleșitoare; o serie de agenții 
te vor ajuta să găsești o astfel de persoană. 
Dar, pentru majoritatea oamenilor, angajarea 
unei persoane sau a unei firme care să se 
ocupe de administraţie va funcţiona dacă, 
așa cum cum remarca Daly, acei oameni „nu 
vor să vină seara acasă și să se apuce de 
montarea unei biciclete pentru fiul lor. Ci vor 
să petreacă timp cu fiul lor“. 

Desigur, chiar dacă apelezi la serviciile lui 
Daly, tot trebuie să-i spui ce să facă. Asta 
înseamnă că cineva trebuie să-și amintească 
faptul că sofaua antică trebuie evaluată, că 
trebuie sunat și programat un imitator al lui 
Elvis sau oricare ar fi nevoile tale. În familiile 
cu două venituri, acel cineva încă este, cel 
mai adesea, jumătatea feminină a cuplului. 
Dar există o mare diferenţă între a petrece 
toată sâmbăta la telefon programând clovni 
și a-i trimite lui Daly o listă pe care scrie 
„sală, baloane, divertisment, servicii, tort“. Se 
descurcă cu toate astea, pentru că, după 
cum mi-a spus, vrea să-ţi facă viaţa „fără 
cusur“. Rezolvarea problemelor reprezintă 
competența sa de bază - este ceva ce-i 
place, așa acum lui Kathryn Bowsher îi place 
să-și dezvolte firma. 


Așadar, având în vedere că există oameni 
dispuși să-ţi facă viaţa și casa perfectă în 
schimbul unor sume relativ mici, apare 
întrebarea de ce nu procedează mai mulţi la 
fel ca Sid Savara, Sarah Wagner, Kathryn 
Bowsher şi alţii. Când le-am sugerat 
externalizarea activităţilor gospodărești, am 
primit câteva reacții. 

Prima reacţie, reflexivă: este prea scump, 
ceea ce nu e cazul atât de des precum își 
imaginează oamenii. E posibil să cheltuiţi 
200 000 de dolari pe an ca fond de 
administrare integrală, dar majoritatea 
oamenilor se descurcă cu un buget de 
externalizare mai mic cu câteva ordine de 
mărime - în concordanță cu bugetele 
americane obișnuite, care reușesc cumva să 
facă faţă unor rate lunare de 400 de dolari 
pentru mașini (trebuie să avem mașini noi, 
nu second-hand), facturi mari la aerul 
condiționat, deoarece oamenii se simt 
îndreptăţiţi să îngheţe în timpul verii sau, că 
tot veni vorba, să cumpere cărţi de 16 dolari 
despre managementul timpului. Singurul 
motiv pentru care considerăm că 
externalizarea activităţilor gospodărești este 
costisitoare este faptul că noi, ca societate, 
ne așteptăm în mare măsură ca femeile să 
facă aceste lucruri gratuit. Ne putem aștepta 
ca bărbații să facă unele activităţi 
gospodărești gratuit, cum ar fi tunderea 
gazonului, dar, în mod interesant, îngrijirea 


gazonului se dovedește cea mai 
externalizată dintre activităţile gospodărești. 
The National Gardening Association a 
constatat că 30% dintre toate gospodăriile 
din SUA au angajat în 2006 servicii de 
întreţinere a gazonului sau de amenajare 
peisagistică. În schimb, Merry Maids:5%, 
actor dominant în industria curăţeniei 
casnice în Statele Unite, se ocupă doar de 
300 000 de locuinţe nord-americane pe lună. 
Se pare că bărbaţii sunt mai șmecheri. 
Totuși, dispar și unele categorii de muncă ale 
femeilor. Nu se mai așteaptă nimeni acum 
ca femeile să le mai coasă hainele copiilor. 
Externalizăm acest serviciu către diverse 
fabrici din întreaga lume. Nimeni nu se 
așteaptă ca femeile să mulgă vacile sau să 
bată untul. Externalizăm aceste servicii 
fermelor și producătorilor care le execută 
mai repede, mai bine și mai ieftin. 

Includerea costului de oportunitate al 
timpului este singurul pas înainte în logica 
necesară pentru a justifica externalizarea 
spălatului rufelor, a curăţeniei și a gătitului, 
alături de cusut. Într-adevăr, dacă faci un 
calcul, vei vedea că dezvoltarea micilor 
afaceri dedicate acestor servicii și cultura 
celui de-al doilea job în economia Craig's List 
fac externalizarea mult mai accesibilă clasei 
moderne de mijloc (sau, cel puţin, clasei de 
mijloc superioare) decât  menajerele, 
majordomii și spălătoresele de odinioară. 


Având în vedere diferenţele de eficienţă 
dintre Sid Savara și bucătarul său personal, 
acesta reușește să-și răscumpere timpul cu 
6 dolari pe oră, adică mai puţin decât salariul 
minim din Hawaii. Sid poate câștiga cu 
siguranță mai mult decât atât, petrecându-și 
acele ore suplimentare lucrând. Pe de altă 
parte, bucătarul personal al lui Savara 
câștigă 15-20 de dolari pe oră. Acesta este 
același fenomen care determină ţările să 
facă schimb de bunuri între ele. Economia în 
ansamblu crește și utilitatea crește atunci 
când fiecare se concentrează pe ceea ce 
face cel mai bine în raport cu ceilalţi 
participanţi de pe piaţă. 

A doua reacție: unii oameni se bucură cu 
adevărat de activităţile gospodărești, sau cel 
puţin de unele dintre ele. Deși comand online 
alimentele de bază din lista mea de produse 
alimentare, dacă familia mea a închiriat o 
mașină și s-a aventurat la periferia orașului, 
eu și soțul meu petrecem ore întregi rătăcind 
pe culoarele magazinelor alimentare de lux 
sau de specialităţi, aruncând în coș pungi de 
caracatiță  congelată sau pachete de 
brânzeturi deosebite. O considerăm o 
distracţie. O mulţime de oameni adoră să se 
ocupe de grădinărit. Și probabil unora chiar 
le place foarte mult să spele rufe. 

Dacă este și cazul tău, acceptă ideea. 
Consideră că este timp liber și răsfăță-te cu 
un detergent parfumat scump, tăvălește-te în 


cearșafuri curate și citește cartea lui Cheryl 
Mendelson: Laundry: The Home Comforts 
Book of Caring for Clothes and Linens. Sau, și 
mai bine, dacă aceasta este o competenţă 
de bază pentru tine, poţi începe chiar o 
afacere destinată spălării rufelor. E destul loc 
în economia Craig's List pentru mai mulţi 
specialiști în spălatul rufelor, bucătari 
personali, organizatori profesioniști și alte 
persoane care excelează în activităţile 
gospodărești. 

Dar ultima obiecţie este cea care mi s-a 
părut cea mai ciudată. Unii oameni - femeile 
mai des decât bărbaţii - se supără puţin 
când sugerez  externalizarea treburilor 
gospodărești și îmi răspund ceva de genul 
acesta: Este treaba mea să mă ocup de 
familia mea. 

Cu siguranţă, să ai grijă de familie este o 
competenţă părintească de bază, dar, din 
punct de vedere cultural, mulţi oameni încă 
mai cred că „îngrijirea unei familii“ înseamnă 
gătit, făcut curat, dat cu aspiratorul, 
împachetat prânzul, plivit grădina și spălat 
rufe, pe lângă munca emoţională de cultivare 
a minţii și sufletelor copiilor. De foarte mulţi 
ani, toate aceste responsabilităţi au fost 
incluse în fișa postului de „mamă“ sau, 
ocazional, de „tată“. Oare ești un părinte mai 
bun dacă stai în bucătărie în fiecare 
dimineaţă și împachetezi prânzuri complexe 
care oricum se vor răci, când un prânz cald 


de 2-3 dolari, la școală, este suficient? Copiii 
chiar au nevoie de asta? Sau avem o situaţie 
ca în Evanghelia după Luca, atunci când 
Marta era obsedată să gătească pentru Isus 
și s-a supărat că Maria doar stătea și 
asculta? 

Cu toţii avem 168 de ore pe săptămână. 
Timpul petrecut ocupându-te de o activitate 
înseamnă timp în care nu te-ai ocupat pe 
alta. Aș spune că, dacă nu vrei să atragi 
atenţia în mod conștient și să-ţi implici copiii 
într-o activitate precum spălatul rufelor — o 
idee rezonabilă dacă au 10 ani, dar mai 
dificilă dacă au 2 ani —, a spăla o grămadă de 
rufe le răpește din timpul dedicat lor. Eliberaţi 
de poveri casnice inutile, devenim părinţi și 
oameni mai buni. 

„Mi se pare atât de interesant faptul că în 
societatea noastră este ceva obișnuit să 
externalizăm îngrijirea copiilor, dar rutina 
împovărătoare a întreţinerii casei nu este, în 
cea mai mare parte, externalizată“, afirmă 
Sarah Wagner. Găsirea unui serviciu de 
spălătorie i-a permis să petreacă mai mult 
timp de relaxare cu cei mici, fără să se 
teamă de acea corvoadă de Sisif, la fel cum 
externalizarea gătitului i-a permis lui Savara 
să petreacă mai mult timp concentrându-se 
pe competențele sale de bază la muncă și 
cântând la chitară. Wagner afirmă: „De 
atunci, suntem cu toții mai fericiţi.“ 


Respinge corvezile casnice de rutină 


Uită-te la jurnalul tău din capitolul 1. Cât timp 
vă petreceţi tu și partenerul tău de viaţă cu 
aceste activităţi gospodărești? 


PARTENERUL DE 


ii VIAȚĂ 

Spălat rufe 


Activități 
gospodărești/Tuns 


gazonul 


Care sunt activităţile gospodărești preferate ale fiecăria 
dintre voi? 
Ce activităţi gospodărești îți plac cel mai puțin? 
Cum ar fi posibil să ignori, să minimizezi sau să 
externalizezi aceste sarcini? 

Una dintre cele mai profunde poveşti din 
lumea modei pe care le-am citit vreodată a 
fost publicată în The Wall Street Journal. Nu 
se știe din ce motiv, cu câţiva ani în urmă, 
ziarul a trimis o reporteră de modă!” la 


reuniunea anuală a magnaţilor presei din Sun 
Valley, organizată de bancherul de investiţii 
Herbert Allen, unde a avut loc o descoperire 
surprinzătoare: acești titani  corporatiști 
habar n-au cum să se îmbrace în afara 
biroului. „În timp ce mogulii mass-media 
sunt obișnuiți să poarte costume 
personalizate, de multe ori își cumpără haine 
casual și nu acordă suficientă atenţie stilului 
sau  asortării pieselor vestimentare“, 
consemna ziarul financiar. „Rezultatul: 
directorii executivi care par extrem de 
aranjaţi la birou pot să arate extrem de 
neglijent într-un cadru neoficial.“ Barry Diller 
a apărut la eveniment purtând nişte 
pantaloni casual cu șnur în talie, un pulover 
roșu cu negru, închis cu fermoar, și un tricou 
polo de un portocaliu strident. Rupert 
Murdoch a purtat două zile la rând același 
pulover tricotat. Michael Bloomberg a purtat 
pantofi cu talpă de cauciuc și șosete albe. 
Geraldine Laybourne de la Oxygen Media nu 
și-a asortat deloc piesele vestimentare și a 
dat vina pe soţul ei, despre care a spus că o 
ajută în general să-și aleagă ţinutele. 
Bineînțeles, întotdeauna este distractiv să 
râdem de directorii executivi, dar pot să le 
înțeleg situaţia dificilă. În timp ce piaţa forţei 
de muncă se schimbă, regulile ţinutei care 
impun costum și cravată sunt mult mai clare 
decât cele referitoare la ţinutele din timpul 
liber. Același lucru este valabil și pentru felul 


în care ne folosim timpul. Orele de lucru sunt 
adesea o nebuloasă în care fugi de la un 
termen-limită la altul. Apoi vii acasă pentru a- 
ţi petrece seara sau weekendul. Și ce facem 
acum? Ne simțim ca oamenii de afaceri 
transformați în ostatici! și ca răpitorii din 
romanul Bel Canto al scriitoarei Ann Patchett, 
trezindu-ne brusc închiși într-o vilă latino- 
americană bizară, neștiind ce să facem cu 
timpul nostru. „Fără excepţie, aceștia erau 
oameni în mare parte nefamiliarizaţi cu 
conceptul de timp liber“, scria Patchett. „Cei 
care erau foarte bogaţi stăteau la birourile lor 
până seara târziu. Apoi se lăfăiau pe 
banchetele din spate ale mașinilor luxoase și 
dictau scrisori, în timp ce șoferii lor îi duceau 
acasă. Cei tineri și foarte săraci lucrau la fel 
de mult, deși aveau un alt tip de muncă. 
Lemnele trebuiau tăiate, iar cartofii dulci 
trebuiau scoși din pământ. Aveau nevoie să 
învețe cum se manevrează armele, cum să 
fugă, cum să se ascundă. Acum se abătuse 
asupra lor o inerție profundă și neobișnuită, 
iar ei stăteau neclintiţi și se holbau unul la 
celălalt, bătând necontenit darabana pe 
braţele scaunelor (...).“ 

La fel, orele lungi de weekend pot 
dispărea cu ușurință în diverse îndatoriri 
casnice, pauze de smartphone, transportul 
copiilor cu mașina și vizionarea programelor 
TV. Apoi, brusc, este duminică seara și te 
simţi la fel de relaxat și de revigorat ca și 


cum ai purta un pulover și un tricou polo care 
se bat cap în cap, sau în mijlocul unei luări 
de ostatici din America Latină. 

Desigur, unii oameni - atât în ficţiune, cât 
și în viaţa reală - par să se descurce mai 
bine. Unul dintre captivii romanului Bel Canto, 
Tetsuya Kato, director executiv japonez!%, se 
întâmplă să cânte la pian suficient de bine 
încât să-i distreze chiar și pe răpitorii săi. 
Secretul lui? „Și-a continuat lecţiile de pian și 
exersa câte o oră în fiecare dimineaţă înainte 
de a lua trenul pentru a merge la muncă“, 
scria Patchett. 

El nu este singurul care își asumă acest 
tip de angajament în timpul liber. Gândește- 
te la povestea de nonficţiune a lui Alexi 
Panos, care pare nu doar să gestioneze mai 
bine astfel de lucruri, ci și să-și aleagă 
ţinutele mai bine decât Diller, Murdoch și 
ceilalți ca ei. Panos este coprezentatoare a 
emisiunii Beer Money de pe canalul 
Sportsnet New York și model care a apărut în 
revistele Runners World, Health și 
Cosmopolitan, precum și în campanii pentru 
Nautica și multe altele. Aceste reclame sunt 
slujba ei cu normă întreagă, dar Alexi are și 
un alt proiect „cu normă întreagă“ (după cum 
afirmă ea însăși) - desfășurarea unui 
program nonprofit intitulat EPIC, adică 
„Everyday People Initiating Change“ 
(„Oameni obișnuiți care iniţiază 
schimbarea”). 


De-a lungul timpului, am intervievat un 
număr destul de mare de actori și 
fotomodele cu preocupări filantropice, iar la 
prima vedere, începutul EPIC seamănă cu 
restul. În perioada când era cântăreaţă, cu 
jumătate de deceniu în urmă, Panos a fost în 
Africa de Sud într-un turneu. A văzut sărăcia 
cumplită a orașelor și a remarcat contrastul 
cu viaţa de star rock pe care o ducea ea. Așa 
că a vrut să facă ceva. La fel ca mulți oameni 
din ţările dezvoltate care află pentru prima 
dată despre suferinţele din Africa, ea s-a 
gândit că acel „ceva“ implică strângerea de 
fonduri pentru tratamentele împotriva SIDA 
sau pentru prevenirea foametei. 

Dar ceea ce face ca această poveste să 
fie și mai interesantă este că ea și o prietenă, 
Tennille Amor (care locuise în Egipt și avea 
câteva contacte în Africa), au hotărât să facă 
mai întâi muncă de cercetare pe teren. Au 
ajuns în satul tanzanian Kawe, nu prea 
departe de Dar es Salaam. Ca în majoritatea 
zonelor din estul Africii, arhitectura din 
această parte a Tanzaniei este un amestec 
de case din beton și tablă și colibe din lut și 
iarbă, iar lipsa sistemelor de canalizare 
eficiente și a apei potabile creează probleme 
pe care occidentalii rareori și le pot imagina. 
Atunci când plouă, drumurile de pământ sunt 
inundate de excremente și poluare. 
Întinderile de apă stătătoare contaminează 
totul și atrag tântarii, care aduc malaria. SIDA 


este cu siguranță o problemă, dar este 
departe de a fi singura. 

Așa că Panos și Amor și-au stabilit 
reședința la o familie a cărei conducătoare 
era și lidera comunităţii. Ea i-a ajutat să 
organizeze interviuri cu alte douăzeci de 
familii. Au mers din colibă în colibă și „pur și 
simplu le-am pus întrebări localnicilor — «ce 
probleme aveţi?»“, povestește Panos. Toată 
lumea a răspuns că bolile transmise prin 
apă. Copiii mor de diaree din cauză că beau 
apă murdară sau se îmbolnăvesc atunci 
când tăieturile și zgârieturile se infectează și 
nu pot fi vindecate. În absența surselor 
locale de apă potabilă, copiii își pierd zilnic 
ore întregi mergând spre surse de apă 
îndepărtate (și adesea tot contaminate) și, 
prin urmare, le este dificil să includă 
școlarizarea în cele 168 de ore ale lor. 

Panos și Amor nu s-au așteptat la acest 
răspuns, dar spre lauda și cinstea lor, au 
hotărât să renunţe la ideile preconcepute și 
să ţină cont de ceea ce le-au spus sătenii. 

lată cum coprezentatoarea emisiunii Beer 
Money a ajuns să se ocupe de o afacere de 
forare a puţurilor. La întoarcerea în Statele 
Unite, Panos și-a petrecut fiecare oră liberă 
pe care o avea între ședințele foto citind 
despre salubritate, managementul 
organizaţiilor nonprofit și identificarea 
modului de angajare a echipelor de inginerie 
în Africa. În ultimii ani, EPIC a construit cinci 


puțuri de apă potabilă în Tanzania. Este un 
ritm lent, dar este unul pe care Panos și 
Amor îl pot susține cu bugetul lor redus, pe 
care îl strâng singure, și este un ritm care 
garantează că rezidenții din apropierea 
fiecărui puț au instrumentele și cunoștințele 
necesare pentru a repara totul. Africa este 
realmente plină de ruinele  puţurilor 
dezafectate, din proiectele anterioare de 
ajutor extern. Panos nu vrea să fie unul dintre 
aceste monumente de ineficienţă. Ea își 
petrece majoritatea vacantelor în mahalalele 
tanzaniene. La fel ca pianistul fictiv din Bel 
Canto, ea își alocă o oră în fiecare dimineaţă 
pentru a se ocupa de treburile administrative 
ale EPIC înainte ca telefonul să înceapă să 
sune cu filmări de ultim moment pentru 
reclame sau cataloage. „Nu-ţi va oferi nimeni 
acea oră. Tu singur trebuie să ţi-o creezi.“ 
Totuși, când dai o structură și un scop 
timpului tău liber - echivalentul tratării 
garderobei de weekend cu respectul pe care 
îl atribui costumului și cravatei în timpul 
săptămânii -, poţi avea genul de viaţă 
împlinită pe care puţini dintre noi o cred 
posibilă. Este „foarte satisfăcător“ să 
călătorești cu un motiv, spune Panos, să 
mergi în Africa și să vezi cinci puțuri care 
există numai pentru că acest tânăr 
fotomodel și actriță a decis să facă altceva 
în timpul liber în afară de a petrece. „De 


fiecare dată când mă duc acolo, mă întreb de 
ce mă mai întorc acasă.“ 


În acest capitol, voi dezbate o problemă 
controversată. Eu cred că timpul este prea 
preţios pentru noi ca să fie petrecut pe 
îndelete doar în weekenduri și concedii. 

Spun asta știind că există o mulţime de 
cercetări aprofundate despre importanţa 
celei mai libere forme de relaxare, cunoscută 
sub numele de joc, și mai ales despre 
regretabilul său declin în rândul copiilor din 
clasa superioară. Un articol publicat în Time 
Out New York Kids o citează pe Susan Linn, 
autoarea cărții Case for Make-Believe, 
spunând că durata medie pe care copiii cu 
vârste cuprinse între 6 și 8 ani o petrec 
dedicându-se jocurilor creative a scăzut cu o 
treime între 1997 și 2002. Criticilor sociali le 
place să dea vina pe faptul că cei mici sunt 
„Supraîncărcaţi cu prea multe activităţi“, deși 
eu cred că este un fenomen mai limitat decât 
susțin oamenii. Mulţi copii încă petrec prea 
multe ore nesupravegheaţi și mai degrabă nu 
au suficiente activități sau teme în viaţa lor. 
Totuși, există ceva în aceste ore de visare cu 
ochii deschişi, neplanificate. Și adulţii au 
nevoie de un timp neplanificat pentru a se 
putea relaxa și revigora cu adevărat. Uneori, 
cele mai bune idei despre cum să avansăm 
în carieră sau să rezolvăm problemele 
personale izvorăsc din aceste ore de 
relaxare. Ideea care cred că se pierde în 


toate aceste lamentări este că, în cele 168 
de ore ale noastre, aproape toţi avem timp 
suficient pentru joc -— și pentru activităţi de 
recreere planificate, cum ar fi sportul, artele 
sau munca de voluntariat care dă sens vieţii. 

Totuși, nu prea reușim să profităm de 
acest timp, din câteva motive. Deși nu 
lucrăm atât de multe ore pe cât credem, în 
prezent, mulţi dintre noi avem locuri de 
muncă ce ar putea, teoretic, să ne ţină 
mintea ocupată timp de 168 de ore pe 
săptămână. Unii dintre noi suntem 
antreprenori, astfel că suntem permanent 
responsabili pentru afacerile noastre. Unii 
dintre noi avem un program de muncă cu 
durată nedeterminată - cum ar fi deservirea 
mai multor clienţi —, ceea ce înseamnă că 
trecem mereu de la un proiect la altul. În 
orice caz, dacă ești la locul de muncă 
potrivit, o să-ţi placă slujba pe care o ai. lar 
dacă îţi place slujba pe care o ai, atunci vei 
dori să petreci mult timp gândindu-te la ea. 
Scriu acest paragraf la ora 21:00, chiar dacă 
nu trebuie să-i predau redactorului meu 
această carte decât peste câteva luni, fiul 
meu doarme, am o revistă People în camera 
alăturată și niciun suflet de pe planetă nu-mi 
poate interzice să o răsfoiesc. Pe lângă 
acest permanent cântec de sirenă mintal 
dedicat muncii, adaugă responsabilităţile 
familiale și este ușor de înţeles de ce aceste 
sondaje alarmiste abordate pe parcursul 


cărții de față au susţinut că americanii au 
doar 16,5 ore de timp liber autodeclarate în 
fiecare săptămână!“ 

La fel ca în cazul tuturor sondajelor cu 
răspuns rapid, această cifră este totuși 
problematică. Studii mai analitice privind 
folosirea timpului descoperă că aproape toţi 
americanii, inclusiv părinţii cu copii mici, au 
cel puţin 30 de ore de timp liber pe 
săptămână. Asta înseamnă peste 4 ore pe 
zi, chiar dacă în articolul din Real Simple 
despre care am vorbit în capitolul 1 oamenii 
își doreau să aibă zilnic câte un sfert de oră 
în plus pentru a sta în hamac sau a face o 
baie. 

Așadar, de ce această discrepanţă dintre 
percepţie și realitate? Totul se rezumă la 
următorul lucru: nu ne folosim corect timpul 
de care dispunem. Nu petrecem prea mult 
timp gândindu-ne la ceea ce am vrea să 
facem în timpul liber, chiar dacă nimeni nu și- 
ar lua un job de 30 de ore pe săptămână fără 
să-și clarifice fișa postului. Pentru că nu ne 
gândim la timpul liber, de multe ori nici 
măcar nu-l recunoaștem când apare, astfel 
că sfârșim prin a petrece intervale mari din el 
în cel mai lipsit de efort mod posibil: în fața 
televizorului. 

Când spun „intervale mari“, chiar mă refer 
la intervale mari. Cifrele studiului Nielsen 
demonstrează că americanii petrec, în 
medie, peste 30 de ore pe săptămână 


vizionând programe TV, deși s-ar putea ca 
„Vizionând“ să nu fie cuvântul potrivit. 
Rezultatele recente ale sondajului American 
Time Use Survey au descoperit că americanii 
declară privitul la televizor ca activitate 
principală mai degrabă în jur de 20 de ore pe 
săptămână.“ Totuși, sunt multe ore. Pentru 
mulţi oameni, ele reprezintă cea mai mare 
parte a timpului liber. Sunt echivalentul unui 
loc de muncă cu jumătate de normă și 
reprezintă mai mult timp decât petrece 
Michael Schidlowsky, inginerul de software 
de la Google din capitolul 1, antrenându-se 
pentru triatlonul Ironman. Gândește-te la 
asta. Dacă o persoană obișnuită ar începe să 
facă exerciţii fizice de fiecare dată când este 
tentată să dea drumul la televizor, în câţiva 
ani ar putea participa la competiţii de 
triatlon. 

În schimb, cei mai mulţi dintre noi aleg să 
devină leneși de talie mondială. Există mai 
multe motive pentru care televiziunea ne 
domină timpul liber și sunt lesne de înţeles. 
În primul rând, televizorul este relativ ieftin 
pe oră. După ce scazi costul televizorului, 
costul facturii la cablu este mai mic de 1 
dolar pe oră de funcţionare a televizorului. 
Într-o economie dură, e greu să găsești o 
distracție mai ieftină. 

În al doilea rând, televiziunea are puţine 
pretenţii de la spectator. Cele mai multe 
emisiuni sunt plăcute sau distractive, chiar și 


pentru persoanele care nu le-au mai văzut 
niciodată. Oricine, cu orice nivel de calificare, 
poate sta pe canapea, iar televizorului nu-i 
pasă cum arăţi. De asemenea, nu-i pasă 
dacă nu-i acorzi atenţie deplină pentru că 
pregătești cina sau pentru că verifici la 
fiecare 10 minute dacă cei mici nu s-au 
omorât între ei. Nu trebuie să-ți angajezi o 
bonă pentru a da drumul la televizor. 

În al treilea rând, televiziunea este 
aproape perfect adaptată pentru modul în 
care mulți dintre noi își petrec timpul liber în 
prezent - adică în intervale prea mici pentru 
a face altceva important. Deși a merge la un 
muzeu de artă ar putea fi revigorant, această 
activitate necesită un interval concentrat de 
minimum 2 ore. Televizorul te face să te 
simţi relaxat în mai puţin de 30 de minute. 

Dar televizorul nu te va face să te simţi 
prea relaxat, și aici este problema. Deși este 
plăcut să ne uităm la televizor, această 
activitate nu ne face să ne simţim deosebit 
de fericiţi sau revigoraţi, așa cum ar trebui să 
o facă adevărata recreere. Într-un studiu 
vechi din 1985, intitulat The Americans' Use 
of Time Project, pe o scară de la 1 la 10 care 
exprimă gradul de satisfacție, de la a duce 
mașina la service (4,6) până la sex (9,3), 
oamenii au plasat vizionarea programelor TV 
undeva la mijloc, la 7,8. Această poziţie este 
mai jos decât jocul cu copiii (8,8), lecturile 
(8,3), discuţiile cu membrii familiei (8) sau 


practicarea sportului, care se dovedește la 
fel de bună ca sexul, la 9,2. Există o mulţime 
de acuzaţii cu privire la  nocivitatea 
televizorului - interferează cu ciclurile de 
somn, reclamele îi fac pe oameni să-și 
dorească lucruri de care n-au nevoie și îi 
învaţă pe copii să plângă după cereale care 
conţin zahăr — dar un lucru e sigur: din cauză 
că televizorul este atât de ușor și de 
accesibil, de multe ori surclasează activităţi 
care ne-ar aduce mult mai multă satisfacţie 
în viaţă, cum ar fi vizitele (8,2), mersul la 
plimbare (8,3), dormitul sau mersul la 
biserică (8,5 fiecare), întâlnirea cu arta sau 
muzica (9) sau mersul la pescuit (9,1). 

Există două modalități de a evita să cazi 
pradă acestei aglomerări. Prima este să nu 
ai televizor, deși computerul tău poate fi 
folosit excesiv în aceeași măsură. Opţiunea 
mai practică este să planifici din timp - 
adică să reduci costurile tranzacţiei — și să-ţi 
umpli timpul liber cu suficiente activităţi 
semnificative și relaxare constructivă, astfel 
încât televizorul să nu devină activitatea 
standard când nu știi ce altceva să faci. Știi 
ce alternative ai și începi cu acele lucruri. 
Apoi, televizorul poate completa felul în care 
tu și membrii familiei tale vă petreceţi timpul 
rămas. 

Acestea sunt regulile pentru valorificarea 
timpului liber, pentru a crea o viaţă împlinită: 


Alege un număr mic de activităţi care îţi 
aduc cea mai mare fericire; una dintre 
ele trebuie să fie mișcarea. 


Creează în programul tău intervale de 
timp pentru aceste activităţi. 


Dedică-le suficient timp, energie şi 
resurse pentru a le face 
semnificative. 


Folosește principiul alinierii 
programului, pentru a-ţi crea mai mult 
timp petrecut cu familia și prietenii 
sau, în general, pentru petrecerea 
timpului liber. 

Umple intervalele de timp cu intervale 
de bucurie. 


Concentrează-ţi timpul 


Primul pas pentru a profita mai mult de 
timpul liber este să identifici ce ai vrea să 
faci cu el. Revino la „Lista celor 100 de 
visuri“ din capitolul 2. După ce ai încercat 
mai multe dintre aceste activități, vei găsi 
câteva pe care dorești să le transformi în 
aspecte regulate în viaţa ta - adică lucruri 
care pot ocupa aproximativ 2-10 ore din cele 
168 de ore ale tale. 

De exemplu, întotdeauna mi-au plăcut 
încercările artistice. Îmi place să cânt, să 
dansez, să cânt la pian și să fac fotografii. 
Prin intermediul unor cursuri dezastruoase 
de dans pentru adulți și prin faptul că nu 


înțeleg nici măcar funcţiile de bază ale 
aparatului meu foto, am înţeles că mă pot 
mulțumi cu activități ocazionale în aceste 
domenii. Dar cântatul este altă poveste. 
Cântatul într-un cor are o componentă 
socială care îmi place și îmi prezintă o mare 
varietate muzicală. În timpul facultății am 
descoperit că sunt dispusă să-i dedic mult 
timp. Și nu numai că eram dispusă să-i dedic 
mult timp, ba chiar eram dispusă să implor în 
biroul decanului pentru a mi se permite să 
mă transfer de la o anumită secţiune a unui 
curs ca să pot participa la repetiţii. 

Așadar, după ce m-am mutat la New York 
acum câţiva ani, am încercat trei coruri 
diferite înainte de a mă hotărî să intru în 
Young New Yorkers' Chorus, care are repetiţii 
în fiecare marţi seara și prezintă trei 
concerte pe an. Corul a devenit o parte 
importantă a vieţii mele și chiar mi-a cântat 
la nuntă. În cele din urmă, am devenit 
președintă și am ajutat la angajarea 
actualului director. În 2004, am lansat un 
concurs anual pentru tineri compozitori, care 
în fiecare an pune în circulaţie trei lucrări 
muzicale ale compozitorilor cu vârsta sub 35 
de ani și le prezintă în premieră mondială. 
YNYC îmi consumă suficient din energia 
artistică și din energia dedicată activităţilor 
de voluntariat, astfel încât nu mă simt prost 
să refuz alte oportunităţi de voluntariat pe 
care le consider utile. Dacă cred că ceva 


reprezintă o cauză bună, sunt dispusă să 
scriu un cec pentru asta. 

În mod similar, pe măsură ce parcurgi 
„Lista celor 100 de visuri“, alege-ţi un număr 
mic de activităţi — una, două sau maximum 
trei — care contează într-adevăr pentru tine. 
Dacă ai copii care au și ei nevoie de atenţia 
ta, este mai bine să rămâi la unul sau două 
lucruri care te pasionează, în loc de trei, 
deoarece a te bucura de activităţi distractive 
împreună cu familia ta va constitui un alt 
angajament major în timpul liber (detalii în 
capitolul 6). Încurajează-ţi copiii să adopte 
aceeași filozofie. Contrar credinței populare, 
comisiile de admitere ale facultăţilor 
Princeton și Harvard nu caută CV-uri în care 
candidaţii să aibă completate la aptitudini 
cântatul la două instrumente, practicarea a 
trei sporturi, implicarea în patru activităţi de 
voluntariat și cinci hobbyuri. Asta nu mai 
este pasiune, ci ADHD (tulburare de 
hiperactivitate și deficit de atenţie). După ce 
ai ales un număr restrâns de hobbyuri asupra 
cărora să te concentrezi, ai la dispoziţie 
suficientă energie în activităţile tale pentru a 
te perfecționa și a obţine rezultate - de 
exemplu, construirea a cinci puțuri de apă 
potabilă în Tanzania care nu existau înainte 
- și, prin urmare, îţi valorifici timpul pentru a 
te „recrea“ cu adevărat. 

Aceste activități pot fi orice lucru pe care 
îl visezi - să cânțţi, să interpretezi, să joci 


bridge sau șah la nivel competitiv, să 
desenezi caricaturi, să înveţi limba franceză, 
să joci kickball, să te ocupi de grădinărit, să 
conduci o trupă de cercetași, să te oferi 
voluntar să gătești la o cantină pentru săraci, 
să fii slujitor laic într-un cult = cu o singură 
regulă: trebuie să te implici total. 

Este absolut imposibil să eviți acest 
lucru. Pentru o sănătate bună, exerciţiile 
fizice sunt obligatorii și, într-un anumit sens, 
mișcarea reprezintă o competenţă de bază. 
Cu siguranță nu o poţi  externaliza. 
Standardul minim al Centers for Disease 
Control and Prevention pentru reducerea 
riscurilor celor mai grave consecinţe ale 
inactivităţiii“* este de 150 de minute - 2,5 
ore - de activitate moderată în fiecare 
săptămână. Dacă te gândești, 2,5 ore din 168 
de ore nu sunt chiar atât de multe. Poţi 
depăși cu ușurință acest standard și vei 
obţine și mai multe avantaje. „Făcând 
mișcare câte 3-5 ore pe săptămână în mod 
constant, starea de sănătate vi se va 
schimba considerabil“, afirmă Gordo Byrn, 
antrenor de triatlon din Boulder, Colorado. 
Înclin să-l cred pe Byrn în acest sens, 
deoarece, în 1994, când lucra în domeniul 
finanţelor și nu avea deloc condiţie fizică, a 
încercat să alerge 5 kilometri și a trebuit să 
meargă pe jos până acasă. În 2004, a 
terminat cursa Ironman Canada în 8 ore și 29 
de minute, obținând un timp de maraton de 


2:46. Byrn poate fi și mai rapid de atât într-un 
maraton, dar toate acestea se întâmplau 
după ce a înotat 3,86 kilometri și a mers cu 
bicicleta 180 de kilometri. 

Acum, evident, pentru a obţine un timp de 
maraton de 2:46 va fi nevoie de mai mult de 
5 ore de antrenament pe săptămână, dar 
dacă cele 3-5 ore îţi vor îmbunătăţi dramatic 
sănătatea, să alergi în mod constant 5-9 ore 
te va situa cel puţin la nivel de amator. Asta 
reprezintă doar aproximativ 3-5% din cele 
168 de ore. O abordare este să-ţi propui să 
obţii 2,5 ore pe săptămână timp de un an, 
consemnându-le în jurnal până când te 
obișnuiești, apoi să extinzi acest interval 
până la 5 ore pe săptămână, pentru anul 
următor. Dacă hotărăști că-ţi place și vrei să 
începi să faci curse sau drumeţii lungi, atunci 
poţi extinde din nou intervalul, până la 7 ore. 

Activitatea fizică (sau activităţile) pe care 
o alegi depinde de tine și cel mai bine este 
să alegi ceva care îţi face plăcere. „Oamenii 
consideră că maratonul nu e distractiv“, 
spune Byrn. Dar „cei care obţin efectiv 
rezultate sunt cei care se bucură cel mai 
mult de proces“. În cazul în care sportul tău 
preferat este plimbarea prin zăpadă sau 
înotul și locuiești undeva unde îți permiţi să 
faci aceste activităţi zilnic, este minunat, dar 
alergarea rămâne, de departe, cea mai 
populară activitate desfășurată de 


persoanele pe care le-am intervievat pentru 
această carte. 

Există multe motive. Pentru început, 
observi rezultatele într-un timp foarte scurt. 
Nu în cele 20 de minute pe săptămână pe 
care le clamează exerciţiile de pe DVD-uri, 
dar în perioade scurte de timp. Într-adevăr, 
nu poţi să îi dedici foarte mult timp. „Asta 
este frumuseţea alergării“, spune Byrn. „Din 
cauza ritmului cardiac, nu poţi alerga decât 
un timp limitat. O persoană obișnuită nu 
poate alerga decât aproximativ 1 oră pe zi — 
între 7 ore și 7 ore și jumătate pe 
săptămână." 

Eu nu prea ajung la cifra asta. Pentru 
mine, o săptămână grozavă înseamnă 
aproximativ 4-5 ore de alergat și 1-2 ore de 
antrenament, deși, dacă mi-ai fi spus în urmă 
cu 10 ani că voi scrie cândva această frază, 
m-aș fi gândit că ești nebun. Am început să 
alerg constant abia acum câţiva ani, în 
noiembrie 2004, după ce am urmărit victoria 
greu obţinută a Paulei Radcliffe la maratonul 
din New York. Tocmai mă căsătorisem cu 
două luni înainte și, cum Michael făcuse cros 
în liceu, alergarea părea un sport pe care-l 
puteam practica împreună. Nu mi-a fost 
ușor. Chiar dacă făcusem multe cursuri de 
dans în copilărie și mergeam la cursuri de 
aerobic sau foloseam aparatele de fitness de 
la sălile la care m-am înscris de-a lungul 
anilor, mi-a fost greu să alerg 3,5 kilometri. 


Dar am alergat încet, m-am ţinut de acest 
sport, iar până în primăvară puteam parcurge 
un „traseu lung“ de 8 kilometri. La 
aniversarea primului an de căsătorie, m-am 
înscris cu Michael la un semimaraton în 
Virginia Beach. Pe 4 septembrie 2005, ne-am 
ocupat locurile la linia de start și am început 
să alergăm. Îmi amintesc că după 11 
kilometri eram foarte uimită că reușisem să 
alerg atât de mult. Am terminat cu un sprint 
de 3 kilometri de-a lungul țărmului și ne-am 
prăbușit pe nisip. A fost dureros chiar și să- 
mi dezleg adidașii, dar în acel moment 
aveam deja „microbul“ alergării. 

Câţiva ani mai târziu, încă sunt suficient 
de pasionată de alergare. Puţine activităţi 
eliberează endorfine ca alergarea. Îmi place 
că nu ai nevoie de echipament complex sau 
de un coechipier. Îmi place că doar 5 ore de 
alergare pe săptămână îmi menţin greutatea 
obișnuită, cu aproximativ 7-8 kilograme mai 
puţin decât aveam la sfârșitul liceului. Îmi 
place că, așa cum scria cândva Joyce Carol 
Oates, „problemele structurale pe care mi le- 
am propus în scris, într-o dimineaţă de lucru 
lungă, frustrantă și uneori disperată (...) pot fi 
de obicei dezlegate în alergarea mea de 
după-amiază“. Îmi place că mă antrenez într- 
un ritm căruia îi pot face faţă.1% 

Acest lucru a fost important pe măsură 
ce situaţia mea de viaţă s-a schimbat și am 
descoperit alte motive pentru a fi inspirată 


de Paula Radcliffe. Am aflat că sunt 
însărcinată cu Jasper în septembrie 2006. În 
octombrie 2006, Radcliffe, pe atunci 
însărcinată în 6 luni cu fiica ei, Isla, a fost 
fotografiată alergând 10 kilometri în 
Londra.1* Mai târziu, a fost fotografiată 
alergând, însărcinată în 8 luni, pentru Vogue. 
Decizia ei de a continua să alerge în timpul 
sarcinii m-a inspirat să-i urmez exemplul. A 
fost o decizie minunată pentru mine și 
pentru bebelușul meu. La naștere, Jasper 
cântărea 3,4 kilograme și a fost atât de 
sănătos și a mâncat atât de bine, încât am 
putut părăsi spitalul mai devreme. Am mers 
pe jos până acasă. Și să se menţioneze 
acest lucru pe piatra mea funerară: am 
apărut la un eveniment la mai puţin de o 
săptămână după naștere purtând blugii din 
perioada anterioară sarcinii! Am început să 
alerg din nou la 2 săptămâni după naștere și 
am constatat că cele 9 luni de antrenament 
cu un „pasager clandestin la bord“ mă 
făcuseră de fapt mai rapidă, ca un ciclist 
care se antrenează la altitudine. Cu toate 
aceste efecte pozitive, a fost o decizie 
ușoară să alerg și pe parcursul celei de-a 
doua sarcini — de data asta, cu și mai multă 
seriozitate. M-am antrenat și am alergat la 
cursa Broad Street Run de 16 kilometri din 
Philadelphia când eram însărcinată în 5 luni. 
De multe ori, trecătorii din cartierul meu îmi 
aruncau priviri ciudate în timp ce eu, 


însărcinată în 8 luni, urcam și coboram 
scările în apropierea cartierului Tudor din 
New York, dar Sam s-a născut la fel de 
sănătos ca fratele său mai mare. Așa că am 
ajuns din nou să părăsim spitalul mai repede, 
pentru o activitate la care am început să ne 
gândim ca la o tradiţie de familie: mersul pe 
jos până acasă. 

Desigur, alergarea în timpul celei de-a 
doua sarcini a fost mai dificilă, din punct de 
vedere logistic, pentru că aveam și primul 
bebeluș de care trebuia să am grijă. Acest 
lucru duce la a doua regulă pentru crearea 
unei vieţi împlinite în timpul liber. 


Rezervă-ţi intervale de timp 


Dacă ai o viaţă ocupată, nu poți lăsa la voia 
întâmplării cele mai importante activități de 
petrecere a timpului liber. La urma urmei, nu 
poţi doar spera să întâlneşti un client 
important într-o zi, când se va ivi ocazia și 
când toate planetele se vor alinia. Ai suna, ai 
programa întâlnirea într-o perioadă când ești 
concentrat și cineva se va ocupa de îngrijirea 
copiilor, iar tu vei planifica ce se va întâmpla 
în timpul acelei întâlniri. 

La fel se întâmplă și în cazul altor lucruri. 
După ce ai creat un tabel care dovedește 
modul în care îţi petreci cele 168 de ore, 
analizează-l și găsește orele pe care le poți 
rezerva pentru activităţile de agrement. 


Asigură-te că estimezi durata corectă pentru 
fiecare. O alergare poate necesita doar o oră; 
un curs de pictură va necesita mai mult timp. 
Află de câte ori intenţionezi să practici 
activitatea respectivă pe săptămână. Dacă 
plănuiești să faci 4 ore de mișcare pe 
săptămână, de exemplu, și să urmezi un curs 
de pictură la un centru din cartier, și mai faci 
și voluntariat la o bancă locală de alimente 
împreună cu adolescenţii tăi, ai putea să 
rezervi trei intervale de câte 1 oră în timpul 
săptămânii și unul de 1 oră duminica (pentru 
antrenamente), un interval de 2 ore miercuri 
seara (pentru curs) și un interval de 2 ore 
sâmbăta (pentru serviciul de voluntariat la 
banca de alimente). Dacă stai să te gândești, 
n-ar trebui să fie prea dificil. Nu vorbim de 
perioade îndelungate de timp. Toate aceste 
trei activităţi i-ar lua 8 din cele 168 de ore 
ale tale - cu mult mai puţin timp decât 
presupun că te uiţi la televizor - și totuși ti-ar 
spori în mod semnificativ calitatea vieţii. 
Anumite intervale de timp funcţionează 
mai bine pentru unii oameni decât pentru 
alţii. De când lucrez pentru mine și lucrez de 
acasă, de obicei îmi fac timp să alerg 
dimineaţa târziu sau după-amiaza devreme, 
adică la ora prânzului. Acesta tinde să fie 
momentul când am nevoie de o pauză. De 
asemenea, se întâmplă să fie un interval în 
care beneficiez de servicii de îngrijire 
permanentă și de încredere pentru copii. 


Chiar și în zilele pline de întâlniri și apeluri, 
mă asigur că-mi creez un interval liber de 
aproximativ 45-60 de minute la prânz, așa că 
pot strecura acolo un antrenament. Dacă nu 
poți găsi un interval liber, încearcă să 
programezi apelurile telefonice sau întâlnirile 
mai aproape unele de celelalte, pentru a-ţi 
elibera spaţiul (în timp, promițând oamenilor 
20 de minute în loc de 30, se adună). Dacă 
lucrezi într-un birou, ia masa de prânz la 
birou de două sau trei ori pe săptămână și fă 
mișcare atunci când alte persoane se 
îndreaptă spre bufet. 

Dacă pauza de prânz nu îţi convine sau 
nu funcționează în mod constant, atunci 
poate trebuie să te trezești mai devreme 
pentru a-ţi face timp pentru obiectivele tale. 
Oricum, mulţi oameni se simt mai motivaţi în 
primele ore ale zilei. „Pe cât posibil, 
antrenează-te dimineaţa, înainte de a deveni 
ocupat și înainte de a avea o scuză pentru a- 
ţi rata antrenamentul“, spune Byrn. „Există 
întotdeauna un motiv pentru a sări peste un 
antrenament programat la ora 16:00 și va fi 
unul bine întemeiat.“ 

Poţi face și alte activităţi în intervalul orar 
al dimineţii, în afară de mișcare. Panos 
preferă să-și dedice dimineaţa activităţii de 
la EPIC. Nu trebuie să te trezești devreme în 
fiecare zi, deși poţi face asta, dacă descoperi 
că îți place. Michelle Girasole, proprietara 
unei afaceri și mamă a doi copii, care 


locuiește în Wickford, Rhode Island, se 
trezește în jurul orei 5:00 dimineaţa, șase zile 
pe săptămână, în timp ce restul familiei sale 
încă doarme. În patru din acele zile, se 
plimbă pe plajă timp de o oră. În celelalte 
zile, citește. Trezitul devreme sună ca și cum 
ar implica privarea de somn, dar nu este 
neapărat adevărat. Mulţi oameni își consumă 
intervalul orar între 22:00 și miezul nopții 
uitându-se la televizor. Televizorul nu te 
relaxează cu adevărat. Mai bine du-te la 
culcare și transferă acel timp liber pentru 
dimineaţă, când vei avea mai multă energie 
pentru a aborda un antrenament, o ședință 
de scriere a unui roman sau un curs de 
pictură. 

Dacă ai copii sau un loc de muncă 
imprevizibil, serile se complică, deși în ciclul 
săptămânal de 168 de ore, tot îți mai rămâne 
timp suficient pentru activităţile de relaxare. 
O opţiune realistă pentru familii este ca 
fiecare părinte să-i ofere celuilalt o seară 
„liberă“ pe săptămână. Girasole joacă într-o 
ligă de volei în serile de joi, iar soțul ei face 
marțea ciclism montan. Celălalt părinte 
poate folosi acest timp pentru activităţi 
speciale cu copiii, cum ar fi să-i ducă pe toţi 
în parc sau la piscină. O precizare 
importantă în cazul acestei opţiuni este că 
ambii părinţi trebuie să se dedice acestui 
plan. Nimic nu va duce la resentimente mai 
rău decât o situaţie în care un partener de 


cuplu va rata întotdeauna cursul de 
improvizație deoarece celălalt „trebuie“ să 
lucreze până târziu. Dacă bănuiești că 
aceasta va fi o problemă pentru familia ta, 
poți să angajezi o bonă care vine periodic. 
Weekendurile necesită o mentalitate 
diferită atunci când vine vorba de 
programare, pentru că de multe ori nu încerci 
să-ţi rezervi timp, ci discuţi despre cum să 
petreci niște ore mai puţin planificate. Unele 
familii își transformă  weekendurile în 
„marșuri ale groazei“ pline de comisioane și 
evenimente sportive pentru copii. Alţi 
oameni nu au nimic planificat și își văd 
weekendurile dispărând în ore de privit la 
televizor, de navigat pe internet sau în 
intervale ineficiente de muncă (de exemplu, 
îţi verifici smartphone-ul la fiecare oră). Vrei 
să găsești un echilibru, deoarece nu există 
niciun motiv pentru a planifica fiecare minut. 
Weekendurile sunt minunate pentru a-ți 
petrece timpul liber citind o carte bună pe 
terasă sau stând în parc, dacă vremea este 
frumoasă, sau chiar bucurându-te de casa ta 
dacă nu o vezi des în timpul săptămânii de 
lucru. Weekendurile sunt, de asemenea, 
momente excelente pentru desfășurarea 
activităţilor de familie mai îndelungate, 
pentru care nici cei mai eficienţi angajaţi cu 
normă întreagă nu vor avea timp de luni până 
vineri. După ce am vorbit cu oameni care 


profită mult de  weekendurile lor, am 
descoperit că au câteva principii în comun. 

În primul rând, își petrec cel puţin câteva 
minute gândindu-se la ceea ce și-ar dori să 
facă și obțin părerea celorlalți membri ai 
familiei. La cina de familie de duminică sau 
în timp ce te întorci dintr-un weekend 
petrecut departe de casă, discută despre ce 
le-a plăcut tuturor în acel weekend și ce ar 
dori să facă în weekendurile viitoare. Atribuie 
răspunderea pentru orice cercetare sau 
rezervare necesară. Apoi verifică din nou în 
timpul unui mic-dejun de familie sau la o 
întâlnire la cină din mijlocul săptămânii, 
pentru a-ţi consolida planurile. Poţi face 
acest lucru chiar dacă „familia“ este alcătuită 
doar din tine sau din tine și partenerul tău, 
sau din tine, colegii tăi de cameră și prietenii 
tăi. Deși poţi rămâne oricând deschis 
ocaziilor de ultim moment, să ai minimum o 
activitate  distractivă planificată pentru 
weekend îți oferă ceva la care să te gândești 
cu nerăbdare în timpul săptămânii. Cu puțin 
noroc, odată ce stabilești acest obicei, 
membrii familiei tale se vor întrece în a veni 
cu cele mai bune idei la aceste întâlniri. Vor 
începe să caute festivaluri locale, situri 
istorice din apropiere, activităţi și evenimente 
la biserică, cursuri de dans, oportunităţi 
pentru activităţi de voluntariat, sau chiar vor 
planifica crearea unor albume sau 
organizarea unei petreceri pentru toate 


vârstele, cu ceai, pe care să o găzduiești 
acasă. 

În al doilea rând, maeștrii organizării 
weekendurilor știu că activităţile 
extracurriculare nu sunt doar pentru copii. Și 
adulţii au dreptul la distracţie. Întrucât 
exerciţiile fizice sunt obligatorii, asigură-te că 
îți programezi cel puţin un antrenament mai 
lung, de 1-4 ore, în fiecare weekend. 
Dimineţile sunt în general bune pentru acest 
lucru, deoarece te vei simţi mai revigorat. 
Aleargă într-un loc interesant pe care nu-l 
frecventezi în timpul săptămânii sau practică 
un sport precum înotul, care ar necesita mai 
multe deplasări decât mersul pe banda de 
alergat din subsolul tău. Dacă ai copii, 
schimbă cu partenerul de viață 
și pe ei. Cumpără un cărucior vechi de 
jogging de pe Craig's List. Fă o drumeţie cu 
familia, mergi la o plimbare cu bicicleta sau 
într-un loc de picnic cu copiii. Părinţii pot 
face și activități individuale în weekenduri, 
dacă există timp liber potrivit familiei tale. În 
cadrul unei conferinţe la care am participat 
recent la Columbia University Graduate 
School of Business, o persoană importantă 
de la Barclays Capital (și mamă a trei copii) a 
declarat publicului că s-a înscris la cursuri de 
gătit profesioniste sâmbătă la ora 8:00 
dimineaţa. Dacă s-ar putea ca un copil de 2 
ani să-și dorească să se joace atunci cu tine, 


un adolescent cu siguranță nu va avea 
aceeași problemă, iar un astfel de 
angajament îţi va reda o parte din tine, a 
declarat ea. 


Dedică suficient timp, energie și resurse 
pentru ca activităţile tale să fie 
semnificative 


Justin Honaman lucrează pentru Coca-Cola 
Customer Business Solutions în Atlanta. 
Această companie, deţinută de Coca-Cola și 
îmbuteliatorii Coca-Cola, ajută comercianții 
să-și prezinte gamele de produse și 
promoţiile lor. Lui Honaman îi place slujba 
sa, dar în urmă cu câţiva ani, la vârsta de 30 
de ani, „și-a dorit cu ardoare să revină la 
muzică“. Cântase la pian în copilărie, iar 
oamenii de la biserica sa îi spuseseră că are 
o voce bună. Așa că, după ce a citit într-un 
ziar o poveste despre un director local care 
cânta, i-a cerut acestuia numele profesorului 
său de canto. 

Honaman a început să ia lecţii de canto. 
A învăţat despre tehnicile de respiraţie și 
despre cum să interpreteze muzica altor 
compozitori. După câteva luni, a hotărât să 
înceapă să-și compună propriile melodii, de 
plăcere. Zilele lui erau deja pline de întâlniri 
și alte astfel de activități. Așa că și-a rezervat 
timp pentru a-și nota ideile în timp ce 
călătorea, noaptea, în pauzele dintre ședințe, 


în timp ce făcea mișcare și în weekenduri. 
A devenit puţin obsedat. Umplea nenumărate 
pagini din agende. De fiecare dată când îi 
apărea în minte o imagine - nisipul alb de pe 
plajele din Caraibe, poveștile pe care i le 
spunea tatăl său despre elicopterele din 
Vietnam -, își nota în agendă sau suna pe 
propriul telefon și își lăsa un mesaj vocal. 

Îi veneau în cap melodii și folosea pianul 
pentru a dezvolta progresii de acorduri. „La 
început, eram foarte prolix.“ Dar a ascultat cu 
spirit critic melodiile pe care le auzea la radio 
și a început să înțeleagă ce funcționează și 
ce nu. A învăţat să construiască o melodie în 
jurul unui concept simplu, cum ar fi pasiunea 
sa pentru petrecerile cu grătar dinaintea 
meciurilor de fotbal din toamnă. Această 
pasiune s-a transformat într-un cântec 
country intitulat „Saturday in the South“. Și-a 
perfecționat și mai mult tehnica de 
interpretare vocală prin lecţiile de canto, 
exersând și conducând un program de 
muzică pentru tineri la biserica de care 
aparţinea. Își interpreta melodiile în faţa 
prietenilor, care considerau că sună 
acceptabil. 

Honaman a fost încântat de acest 
feedback. Într-adevăr, se distra atât de mult 
cu noul său hobby, încât „această 
componentă creativă mi-a schimbat modul 
în care funcţionez la locul de muncă“, spunea 
el. Nu avea de gând să renunţe la slujbă și să 


se mute la Nashville pentru a încerca să 
devină o vedetă a muzicii country, dar 
dedicând resurse considerabile noii sale 
pasiuni, și-a dat seama c-ar putea dobândi 
cel puţin o parte din experienţa din Nashville. 

Așa că a început să studieze diverși 
producători de muzică country și a 
intervievat mai mulţi. Câţiva l-au refuzat 
ferm: „Tipul ăsta lucrează pentru Coca-Cola 
- nu este cu adevărat un artist de muzică 
country.“ Dar alţii au fost mai pragmatici. În 
cele din urmă, Honaman a angajat un 
producător și a zburat la Nashville pentru a 
lucra cu el, transformându-și melodiile în 
formate standard, cum sunt cele pe care le 
auzi la un post de radio specializat pe 
country. Producătorul l-a ajutat pe Honaman 
să-și înregistreze piesele fără orchestrație, 
apoi a angajat muzicieni profesioniști și 
cântăreți de acompaniament care să-i 
completeze piesele. Albumul rezultat, 
Saturday in the South, este acum de vânzare 
online, iar câteva dintre piese au obținut o 
serie de difuzări. Lui Honaman i-a plăcut atât 
de mult experiența, încât acum lucrează la 
un al doilea album. „Dacă n-aș fi cântat nici- 
odată, aș fi avut atât de multe regrete“, 
spune el. La început, colegilor săi li s-a părut 
puţin ciudat faptul că tipul ăsta în costum 
stătea în fața lor în ședințe vorbindu-le 
despre zborurile sale la Nashville în 
weekend, dar exemplul său i-a inspirat pe 


unii să-și ducă propriile hobbyuri la un nou 
nivel. 

Și de ce nu? După cum am discutat în 
capitolul 3, oamenii sunt cei mai fericiţi 
atunci când se află într-o stare de „flux“, 
implicându-se în ceva care îi provoacă pe 
măsura abilităţilor. 

Este minunat să te simţi astfel la locul de 
muncă. Dar este minunat să te simţi astfel și 
în timp ce-ţi urmezi alte pasiuni. Dacă îţi 
place să alergi, ai putea alerga câte 45 de 
minute, 5 zile pe săptămână. Sau ai putea 
să-ţi contorizezi kilometrii parcurși și orele, 
să analizezi cum te poţi perfecționa, să te 
înscrii la semimaratoane care se desfășoară 
în locuri distractive, să consuli cărţi de la 
bibliotecă despre programe de antrenament, 
să citeşti revista online Runners World și să 
te alături unui club de atletism pentru a 
împărtăși cu cineva această pasiune. Dacă 
crezi că banca de alimente din zona ta face o 
treabă bună, ai putea să te oferi voluntar o 
dată pe trimestru și să faci o donaţie de 
Crăciun. Sau ai putea să te oferi voluntar în 
fiecare săptămână, să te înscrii în consiliul 
de administraţie și să te gândești la 
modalităţi - parteneriate cu ferme locale? 
cursuri de gătit? - pentru a le oferi clienţilor 
servicii mai bune. În orice caz, prima opţiune 
îți va îmbunătăţi în continuare timpul liber. 
Dar, deși nu îți vei putea asuma un 
angajament atât de profund faţă de multe 


activităţi, cea de-a doua opţiune va da și mai 
mult sens orelor din timpul liber, datorită 
celor câteva activități pe care le alegi. 


Sincronizează-te cu cei dragi 


Probabil te întrebi unde anume în programul 
tău se încadrează prietenii și socializarea. 
Bună întrebare. 

Când ești ocupat să-ţi construieşti o 
carieră, să-ţi întemeiezi o familie și încerci 
totodată să te menţii în formă, este ușor să-ţi 
neglijezi prietenii. La unii s-ar putea chiar să 
fie nevoie să renunţi; nu are rost să-ţi petreci 
timpul cu simple cunoștințe de care nu-ţi 
pasă, așa cum nu are rost să-ţi petreci timpul 
liber cu activităţi care nu te fac fericit. Dar ar 
fi o greșeală să renunţi la toţi prietenii, și nu 
doar pentru că petrecerea timpului cu 
prietenii este distractivă. Un număr tot mai 
mare de cercetări demonstrează că 
prieteniile sunt extrem de importante pentru 
sănătatea și capacitatea de adaptare a 
omului. Femeile care suferă de cancer la sân 
și cărora le lipsesc prietenii apropiaţi sunt 
mai predispuse să moară din cauza bolii 
decât cele care sunt mai bine integrate din 
punct de vedere social.1% Există unele dovezi 
că prieteniile apropiate pot contribui la 
încetinirea deteriorării creierului pe măsură 
ce îmbătrânim.12 Oamenii care au prietenii 
puternice răcesc mai rar, iar poverile lor par 


mai uşoare. La propriu. Cu câţiva ani în 
urmă, într-un studiu publicat în 200812 în 
Journal of Experimental Social Psychology, 
cercetătorii le-au cerut unui număr de 34 de 
studenţi ai Universităţii din Virginia să poarte 
rucsacuri cu greutăţi și să estimeze înclinația 
unei pante abrupte (26 de grade). Estimările 
au fost extrem de inexacte, ceea ce nu este 
deloc surprinzător. Oamenilor le-a fost dificil 
să estimeze înclinația pantei, așa cum le 
este dificil să estimeze câte ore lucrează sau 
dorm. Surprinzător însă a fost faptul că 
studenţii care au stat lângă prietenii lor au 
perceput panta ca fiind mult mai puţin 
abruptă decât cei care au fost singuri. Când 
li s-a cerut să estimeze înclinația pantei, 
studenţii care aveau prieteni au spus 47 de 
grade (comparativ cu 55 de grade, pentru cei 
care au mers singuri), iar „cu cât prietenii se 
cunoșteau de mai mult timp, cu atât panta li 
se părea mai puţin abruptă, au 
scris cercetătorii. 

Acest lucru creează un paradox. A trăi o 
viaţă plină în cele 168 de ore poate fi uneori 
stresant. Prietenii elimină o mare parte din 
acest stres, dar este dificil să găsești timp 
pentru a cultiva aceste relaţii. De fapt, să-ţi 
găsești timp poate fi stresant. Așadar, ce ar 
trebui să faci? 

Cred că răspunsul este să te implici într-o 
formă specială de multitasking. 


Multitaskingul are o reputaţie proastă în 
literatura de management al timpului, dintr- 
un anumit motiv. Din punct de vedere 
neurologic, creierul uman nu procesează cu 
adevărat mai multe activităţi în același timp; 
în schimb, comută înainte și înapoi, pierzând 
timp la fiecare schimbare. Cu cât sarcinile 
sunt mai complexe, cu atât se pierde mai 
mult timp. Deși vorbim doar de fracțiuni de 
secundă, acestea reprezintă, desigur, timp 
suficient pentru a face un accident de 
mașină dacă încerci să conduci și să trimiţi 
simultan un SMS. 

La nivel macrocomportamental, oamenii 
sunt ușor de distras și au probleme să se 
reconcentreze. Un studiu realizat în 2007 
asupra angajaţilor Microsoft? a descoperit 
că, atunci când aceștia răspund la e-mail sau 
la alerte de mesagerie instantanee, au 
nevoie, în medie, de aproape 10 minute 
pentru a se ocupa de e-mailuri sau de 
mesaje și de alte 10-15 minute pentru a 
reveni la activităţile lor iniţiale. Aproximativ 
un sfert dintre suspendările de sarcini au dus 
la un decalaj de două ore sau mai mult, 
înainte ca angajaţii să-și reia sarcina iniţială. 
Cu alte cuvinte, dacă lucrezi la un proiect, dar 
îţi verifici e-mailul de fiecare dată când auzi 
sunetul specific sau simţi nevoia să o faci (și 
e ușor să simţi nevoia la fiecare zece minute, 
dacă primești 50 de e-mailuri pe zi), nu vei 
termina niciodată ceea ce faci. 


Multitaskingul este, cel mai adesea, un 
single-tasking ineficient. Am văzut acest 
lucru mai ales în jurnalul câtorva părinţi care 
lucrau de acasă și care l-au ţinut special 
pentru acest proiect. Unii au crezut că lucrul 
de acasă ar fi o bună modalitate de a 
economisi banii pentru îngrijirea copiilor. Nu 
este așa. Proiectele lor de muncă au durat o 
veșnicie, iar copiii lor s-au supărat pentru că 
mama și tata nu erau pe deplin prezenți. 
După cum constata cândva Lordul 
Chesterfield, politician și scriitor britanic din 
secolul al XVIII-lea: „Există suficient timp 
pentru toate în cursul zilei, dacă te ocupi de 
un singur lucru o dată; dar nu există timp 
suficient nici într-un an, dacă te ocupi de 
două lucruri în același timp.“ 

Dar există o excepţie de la această 
problemă a multitaskingului, pe care o 
numesc „sincronizare“. Dacă îmbini activităţi 
care utilizează diferite părți ale creierului, 
mai ales dacă una dintre ele nu necesită 
multă implicare psihică activă, îţi poţi 
aprofunda relaţiile în timp ce-ţi umpli timpul 
cu lucruri semnificative, sau îţi poţi încadra în 
program mai mult timp pentru activitățile de 
relaxare, în general. 

Sincronizarea se întâmplă în mod natural 
atunci când iei masa cu un prieten. Discutaţi 
în timp ce mâncaţi, ceea ce trebuie să faceţi 
oricum. Această sincronizare este mult mai 
posibilă - și mai benefică pentru relaţia ta — 


decât să încerci să vorbești cu un prieten în 
timpul unei teleconferințe sau în timp ce 
postezi pe Facebook. Un partener de 
alergare sau de ciclism va face să ţi se pară 
că acei kilometri pe care-i aveţi de parcurs 
împreună „au zburat“. Fratele meu mai mic a 
organizat pentru toţi prietenii săi o „excursie 
aniversară“, când a împlinit vârsta de 25 de 
ani. Deși voluntariatul solicită de obicei o 
implicare psihică activă, poţi folosi timpul în 
care te deplasezi dintr-un loc în altul sau cel 
de tranziţie între activităţi pentru a 
interacţiona cu prietenii; sau alătură-te unui 
consiliu de caritate împreună cu un membru 
al familiei, ca o modalitate de a rămâne 
aproape în timp ce vă ocupați de ceva care 
vă interesează pe amândoi. Încurajează-ţi 
copiii să aleagă activităţi care-i implică și pe 
prietenii ai căror părinţi îţi plac cu adevărat. 
O excursie la locul de joacă într-o sâmbătă 
dimineaţa devreme, când ești pe jumătate 
adormit și cu cana de cafea în mână, poate 
fi, cu siguranţă, mai bună dacă o transformi 
într-o întâlnire de joacă. Dacă tot intenţionezi 
să treci pe la supermarket, în loc să-ţi faci 
cumpărăturile online, mergi la aceeași oră cu 
un prieten. Poţi să faci o trecere în revistă a 
activităţilor pe care le ai în prezent în cele 
168 de ore și a activităţilor pe care dorești să 
le incluzi și stabilește care ar putea fi 
obiectivele bune pentru sincronizare. Chiar și 


un apel telefonic în timp ce speli vasele te 
poate ajuta să ţii legătura cu prietenii. 

De altfel, nu trebuie să-ţi  limitezi 
sincronizarea programului doar la orele din 
timpul liber. Unii oameni foarte fericiţi și 
eficienţi realizează cea mai bună 
sincronizare a programului făcând afaceri cu 
prietenii (sau partenerii) lor. Alţii exersează 
sincronizarea programului cu acei colegi 
care le plac. Când lucram la cotidianul USA 
Today, șefa mea mă ducea cu mașina acasă 
în majoritatea zilelor. Eu o amuzam în trafic, 
iar ea avea grijă de mine la birou. 

De asemenea, poţi folosi sincronizarea 
programului pentru a-ţi integra activități de 
agrement în zilele lucrătoare. Una dintre cele 
mai interesante strategii de sincronizare la 
muncă pe care le-am întâlnit în timp ce 
scriam această carte a fost cea a lui Sheryl 
Woodhouse-Keese, proprietara unei papetării 
ecologice, Twisted Limb Paperworks din 
Bloomington, Indiana. Woodhouse-Keese și- 
a stabilit sediul central la o fermă agricolă cu 
o suprafaţă de 4 hectare (casa ei fiind 
situată la capătul opus) și a început să 
cultive roşii, castraveți, ardei, ierburi 
aromatice, pepeni și așa mai departe. Dar s-a 
dovedit că exista o suprapunere importantă: 
oamenii care voiau să lucreze la firma de 
papetărie care  reciclează hârtie erau 
interesaţi și de agricultura durabilă la scară 
mică. Așa că, în scurt timp, ferma „s-a 


transformat din grădina mea personală într-o 
grădină a angajaților“, mărturiseşte 
Woodhouse-Keese. Acum, mulți angajaţi ai 
Twisted Limb Paperworks își petrec pauzele 
în grădină, smulgând buruieni, iar la plecare 
își încarcă pungile cu produse în portbagaj, 
în loc să se oprească la supermarket în drum 
spre casă. Deși angajaţii nu folosesc 
neapărat grădina ca mijloc de evadare sau 
loc de socializare (căci vara e foarte cald, 
după cum subliniază Woodhouse-Keese), 
existența acesteia le permite tuturor să 
integreze grădinăritul în viaţa lor într-un mod 
care altfel nu ar fi posibil, având în vedere cât 
de ocupați sunt angajaţii întreprinderilor 
mici. 

Totuși, lucrul important de reţinut referitor 
la sincronizarea la muncă este că, dacă nu-ţi 
implici întreaga familie (de exemplu, îți duci 
copiii să se joace cu cei ai altui coleg pe 
terenul de joacă), asigură-te că îmbini 
activităţile în timpul orelor obișnuite de lucru 
cât mai des posibil. Din păcate, abordarea 
mai des întâlnită este să accepţi diverse 
lucruri, cum ar fi partidele de golf de 
sâmbătă cu clienţii sau organizarea de cine 
și happy hours cu echipa. Nu există niciun 
motiv pentru care nu poţi juca golf cu un 
client într-o joi dimineață. Decât să stai într-o 
sală de conferinţe sau la o teleconferinţă, de 
ce nu? Probabil vei veni cu idei mai bune pe 
terenul de golf. 


Umple intervale de timp cu intervale de 
bucurie 


Pe parcursul celor 168 de ore ale tale, îţi poţi 
rezerva intervale de timp pentru exerciții 
fizice regulate sau pentru implicare în 
activităţi de voluntariat, religioase ori 
artistice. Dar cum rămâne cu acele mici 
intervale de timp liber care apar pe parcursul 
săptămânilor noastre? Vorbesc despre acele 
bucățele de 30 de minute când copiii încă n- 
au ajuns acasă de la antrenamentul de fotbal 
sau când cina este în cuptor, sau chiar timpul 
cât ești în metrou, îndreptându-te spre 
serviciu. Deși poţi transforma unele dintre 
aceste mici intervale în perioade mai 
semnificative cu un bun control al 
programului, nu vei putea scăpa de toate. 
Unul dintre motivele pentru care fumatul 
rămâne atât de popular este faptul că 
aprinderea unei ţigări oferă 10 minute de 
plăcere și relaxare pentru mai puţin de 50 de 
cenți. Televiziunea, de asemenea, poate fi 
savurată în tranșe de câte 23 de minute în 
orice moment. 

însă pentru opţiuni mai semnificative, 
revino la „Lista celor 100 de visuri“ și alege 
câteva elemente pentru a le integra în 
programul tău zilnic. Fă două liste: una cu 
activităţile care durează maximum 30 de 
minute și alta cu activităţi care durează mai 
puţin de 10 minute. Apoi, descoperă 


modalităţi prin care poţi face ca aceste două 
seturi de activităţi să fie la fel de simple 
precum aprinderea unei țigări sau 
deschiderea televizorului când apare puțin 
timp liber. 

De exemplu, pe lista activităţilor care 
durează 30 de minute, după cum am 
menţionat în capitolul 1, Jill Starishevsky 
încadrează scrierea de poezii în timp ce 
merge cu metroul din Manhattan în Bronx. În 
acest scop, ea trebuie să aibă hârtie și un pix 
în servietă. 

Ce altceva mai poţi face în timp ce mergi 
spre serviciu sau te întorci? Dacă folosești 
mijloace de transport în comun, ca 
Starishevsky, e perfect. Dimineaţa, când 
mergeam cu autobuzul de la Bethesda, 
Maryland, la Tysons Corner, Virginia, am 
încercat să bifez cât mai multe volume dintr- 
o listă cu romanele de top ale secolului al 
XX-lea, în timp ce autobuzul își croia drum 
prin trafic. Era cât pe ce să ratez acea șansă 
bună de a citi, când am început să lucrez de 
acasă, la New York. Dacă ești la volan, poţi 
asculta un audiobook cu un anumit scop: de 
exemplu, toate piesele lui Shakespeare sau 
un curs despre istoria Bibliei. Poţi asculta 
marile simfonii sau opere cu care ai vrut 
întotdeauna să te familiarizezi. Oamenii 
pierd incredibil de mult timp atunci când fac 
naveta. Chiar dacă petreci doar 30 de minute 
în mașină în fiecare dimineață și seară, 5 zile 


pe săptămână, tot ai putea asculta întregul 
ciclu Inelul Nibelungilor al lui Wagner într-o 
lună. Apoi îl poţi reasculta integral și te poţi 
familiariza cu temele uneia dintre cele mai 
complexe compoziţii muzicale din istorie. 
Dar pentru a face acest lucru, trebuie să 
planifici. Trebuie să ajungi la bibliotecă sau 
să cumperi aceste CD-uri sau mp3-uri. 
Dimineaţa, în timp ce conduci, nu vrei să stai 
în trafic ascultând melodiile de la radio, când 
de fapt intenţionezi să-l asculţi pe Wagner, 
doar pentru că nu ai reușit să iei măsuri. 
Bucăţelele de timp în care nu faci naveta 
îţi oferă mai multe opţiuni. În mai puţin de 30 
de minute, poţi scrie de mână scrisori către 
trei rude vârstnice, dacă ai la îndemână 
hârtie de scris, timbre și adresele acestora. 
Poţi face o baie cu spumă, dacă ai spumant 
de baie. Dacă ai simţ artistic, ia cu tine 
aparatul foto și fă câteva fotografii, sau ia un 
creion și o agendă și schițează plantele din 
sala de așteptare de la cabinetul medicului. 
Ţine un e-book reader în servietă, astfel încât 
să citești câteva pagini din romanele lui 
Michael Crichton sau treci la Jane Austen, 
dacă vrei o schimbare de ritm. Pune-ţi un 
DVD cu instrucţiuni de yoga și învaţă câteva 
poziţii noi. Du-te la plimbare și observă cu 
adevărat împrejurimile. Poate că acolo vei 
găsi inspiraţie pentru a compune o melodie, 
o poezie, o postare pe blog sau chiar o 
soluţie la o problemă spinoasă de la locul de 


muncă. Joacă-te cu copiii tăi de-a v-aţi 
ascunselea în curtea din spate. Creează 
colaje împreună cu ei. În 30 de minute poţi 
exersa la un instrument muzical, poţi cânta 
colinde de Crăciun sau poţi învăţa câteva 
cântece cunoscute. Poţi suna un prieten. 
Poţi aţipi. Poţi să te documentezi pentru 
următoarea vacanţă sau chiar să-ţi planifici o 
vacanţă de vis, existând, fără îndoială, mari 
șanse ca cineva să te sune și să-ţi ofere un 
voucher de 25 000 de dolari, care poate fi 
utilizat numai pentru călătorii. 

Lista activităţilor care durează doar 1-10 
minute este mai dificilă, dar există și alte 
opțiuni decât aceea de a-ţi verifica 
smartphone-ul nonstop. Theresa Daytner din 
capitolul 1 le citește fiilor ei romanele despre 
fraţii Hardy cu 10 minute înainte de a începe 
școala. În timp ce aștept ca mâncarea să se 
încălzească în cuptorul cu microunde, acum 
am obiceiul să mă așez pe podea pentru a 
practica poziţia „scândura“ din yoga sau 
pentru a face flotări, în loc să răsfoiesc 
catalogul Pottery Barn. Printre beneficii se 
numără braţe și un abdomen mai puternic și 
o dorinţă mai scăzută de a cumpăra perne 
scumpe. În timp ce aștepți liftul te poţi ruga, 
iar în timp ce aștepți să-ţi iei copiii de la 
școală poţi scrie în jurnal. De asemenea, poţi 
căuta idei noi pentru „Lista celor 100 de 
visuri“. Poţi citi o poezie sau texte religioase 
- dacă le ai la îndemână. Păstrează-ţi pe 


birou un album cu reproduceri ale operelor 
de artă și studiază o pictură în timp ce 
aștepți un coleg să ţi se alăture în 
teleconferință. Păstrează în calculator un 
folder cu imagini care te fac fericit: copiii tăi 
mici, fotografii de la nuntă sau din luna de 
miere, fotografii cu peisaje ale locurilor în 
care doreşti să  călătorești. Trimite-i 
partenerului tău un mesaj romantic. Trimite- 
le copiilor tăi un mesaj amuzant, doar pentru 
a păstra legătura. Folosește-ţi timpul pentru 
a-ţi verifica programul și a face rezervare la 
un restaurant unde familia ta își dorește să 
meargă. 

Sau... te poţi uita la televizor. Dar asigură- 
te că tu îl controlezi, în loc să te controleze el 
pe tine. Hotărăște dinainte cât timp vrei să te 
uiţi la televizor pe săptămână. Șapte ore - 
câte o oră pe zi - sunt suficiente. Acest 
interval include filme sau videoclipuri pentru 
copii; în ciuda părerii generale a unor părinţi, 
într-o eră în care marketingul adaugă rapid 
personaje de film pe fiecare produs 
imaginabil, nu este nimic mai valoros sau 
mai moral la un DVD decât la o emisiune de 
televiziune. Alege câteva programe TV care 
îți plac cel mai mult și înregistrează-le. 
Urmărește-le într-un moment convenabil 
pentru tine. Derulează înainte, treci peste 
reclame, îmbrăţișează-ţi copiii sau partenerul 
de viaţă în timp ce urmărești emisiunile și 


stinge televizorul de îndată ce programul 
ales s-a terminat. 


Obișnuinţa de a te gândi la programarea 
activităţilor din timpul liber cere exerciţiu. Cu 
siguranţă, nu-mi este ușor să-mi amintesc să 
introduc planificarea activităţilor din timpul 
liber pe lista mea cu lucruri de făcut. Îmi 
convine alergatul, deoarece este aproape un 
obicei zilnic, și îmi convine programul de a 
merge la cor, deoarece este un angajament 
la aceeași oră în fiecare săptămână. Dar 
completarea timpului liber din seri și week- 
enduri este o chestiune diferită. Într-adevăr, 
oricât de ironic ar părea, săptămâna asta am 
fost atât de ocupată să scriu mai repede 
acest capitol de 9 000 de cuvinte despre 
managementul timpului liber, încât până joi 
seara aproape c-am uitat să-mi planific 
programul de weekend de Ziua Eroilor. 
Weekendurile de vară de trei zile sunt un 
lucru rar și preţios. O privire rapidă la 
buletinul meteo mi-a dezvăluit că urmau 
câteva zile splendide de mai. Eram hotărâtă 
să nu ratez weekendul din cauza treburilor 
casnice, a televizorului și a unor intervale 
ineficiente de muncă. Și ce intenţionam să 
facem? 

Zicându-ne că e mai bine să ne 
organizăm mai târziu decât deloc, eu și soţul 
meu am folosit dimineaţa de vineri pentru a 
pune la cale un plan. lată-l. Vineri trebuia să-l 
iau pe Jasper mai devreme de la creșă, așa 


că în loc să mă duc acasă și să-l las în 
compania personajului Elmo din serialul 
Sesame Street, am hotărât să-l aduc la 
piscina complexului nostru de apartamente, 
un loc de care intenţionam să profităm mai 
mult de îndată ce vremea se încălzea. În loc 
să mă uit la televizor după ce Jasper 
adormea, m-am gândit să stau pe balcon și 
să citesc Doamna Dalloway timp de o oră 
binecuvântată, neîntreruptă. Am prelungit 
închirierea mașinii de serviciu a lui Michael, 
iar sâmbătă am mers la Ocean Grove, New 
Jersey, un orășel drăguţ de la malul mării, 
situat la 75 de minute de New York, unde cu 
trei ani în urmă închiriaserăm o cabană 
pentru o săptămână. Pe atunci nici nu știam 
că eram însărcinată cu Jasper. De data asta, 
am avut ocazia să ne uităm la băieţelul 
nostru jucându-se în nisip, mâncând cartofi 
prăjiți la Nagle's și încercând să-și bage în 
gură îngheţata care se topea rapid. Am 
condus înapoi în acea seară, iar duminică 
dimineaţa am mers cu toţii la biserică. Am 
ajuns apoi la grădina zoologică din Central 
Park, suficient de devreme încât să vedem 
păunii care pășeau ţanţoși, așa cum reușești 
să vezi când ai în preajmă doar zece 
bebeluși, nu o sută. Jasper a fost singurul 
copil din jur când am hrănit mielușeii. În timp 
ce el dormea, eu am ieșit la alergat. Și pentru 
că până în acel moment mă preocupasem să 
avem un weekend „plin“, am mai relaxat 


programul, cu excepţia faptului că am 
încercat, în mod conștient, să umplu 
intervalele libere citind Bel Canto în locul 
articolului din revista People, despre copilul 
prezentatoarei de televiziune Bristol Palin 
(OK, am citit și asta). Am încercat să practic 
principiul sincronizării prin programarea în 
ziua de luni a unei întâlniri la locul de joacă al 
lui Jasper cu un băiețel ai cărui părinţi 
așteptau un al doilea copil în același timp cu 
noi. 

Am lucrat în câteva intervale concentrate 
de timp, când n-aveam să fiu întreruptă - 1 
oră duminică dimineaţa foarte devreme, 1,5 
ore duminică seara, 2 ore luni după-amiaza 
în timp ce Jasper dormea și alte 2,5 ore 
seara, după ce l-am pus la culcare. Da, știu 
că a lucra în weekend și în zilele de vacanţă 
reprezintă un pas greșit în ceea ce privește 
echilibrul dintre muncă și viaţa personală, 
dar, pentru mine, echilibrul dintre aceste 
componente vine din echilibrarea efectivă a 
ambelor; o zi lipsită de contactul cu cuvântul 
tipărit mi se pare la fel de ciudată ca o zi de 
lucru nonstop. După cum spune Roxanne 
Cross, celebra cântăreaţă de operă devenită 
ostatică în romanul Bel Canto: „Nu știu ce să 
fac cu mine atunci când nu cânt. Nu am 
niciun talent pentru vacanțe.“ Totuși, una 
peste alta, m-am simţit destul de revigorată 
până la sfârșitul weekendului de Ziua Eroilor. 
Am fost motivată să abordez o altă sarcină 


dificilă sau, cel puţin, să petrec un sfert de 
oră gândindu-mă la următorul interval de 
timp liber. Astfel, nu aveam să zac acolo la 
fel de pierdută ca prizonierii din Bel Canto, 
bătând necontenit darabana pe braţele 
scaunelor. 


Profită la maximum de timpul liber 


Timpul este prea preţios pentru a-ţi permite 
să fii nepăsător în privinţa orelor din timpul 
liber. Privindu-ţi jurnalul și „Lista celor 100 de 
visuri“, întreabă-te: 

Pe care dintre cele trei scopuri din timpul liber mi-aș dori să 
le includ, în mod constant, în cele 168 de ore ale mele? 
(Unul dintre ele ar trebui să fie exerciţiile fizice.) 

Cât de mult din timpul săptămânal mi-ar lua fiecare dintre 
aceste activităţi? 

Unde pot integra aceste intervale de timp în programul 
meu? 

Ce activități de weekend ar putea realiza împreună membrii 
familiei mele? Când ne putem planifica weekendurile? 


Unde pot găsi timp pentru a cultiva relaţiile cu prietenii? 


Creează două liste de lucruri care te fac 
fericit — una pentru activităţi de 30 de minute 
și cealaltă pentru activităţi de 10 minute sau 
mai puţin: 


ÎN 30 DE MINUTE POT... 


ÎN 10 MINUTE SAU MAI PUȚIN POT... 


l. 


De ce instrumente sau materiale am nevoie pentru a profita 
de aceste intervale de timp de 1 până la 30 de minute, 


atunci când apar? 


PARTEA A IV-A 


168 DE ORE, 
DE LA OZILA ALTA 


+ 9e 


Munca asiduă 


. 

Mesajul principal al acestei cărți este că există 
timp pentru orice lucru care contează, deși 
îmi dau seama că, în mijlocul unei zile 
nebune de marți, acest lucru poate fi greu de 
crezut. Orele trec repede și ne zădărnicesc 
încercările de a fi mai relaxaţi și mai 
conștienți de bogăţia lor. Facem ceea ce 
trebuie să facem -~ dormim, lucrăm, ne 
hrănim copiii — și nu ne rezervăm timp 
pentru lucrurile pe care vrem să le facem. 
Sau nu apreciem cât de bine ne descurcăm 
și astfel ne simţim presati și claustrofobi în 
propriile vieți. 

Kathryn Beaumont Murphy ar putea fi 
simbolul acestor crize de timp cu care se 
confruntă profesioniștii moderni, și în special 
părinţii. Ea a urmat facultatea de drept după 
o carieră de zece ani în jurnalism. A fost 
fericită de schimbare, dar de când s-a 
măritat și a dat naștere unei fetiţe, pe lângă 
educaţia juridică, acest lucru a însemnat să 
se confrunte brusc cu viața de angajat la 


început de drum într-un cabinet de avocatură 
din Boston, precum și cu atribuţii specifice 
unei mame cu un copil mic. Murphy nu avea 
opţiuni de alegere a unui post cu jumătate de 
normă și, din moment ce era nouă în firmă, 
nu avea prea multă flexibilitate în ceea ce 
privește programul de seară, dacă șefii ei se 
așteptau să rămână târziu la birou. Desigur, 
uneori reușea să ajungă acasă devreme, dar 
apoi a aflat că este însărcinată cu al doilea 
copil chiar în timpul primului an de muncă. 
Murphy mi-a descoperit website-ul și o 
postare în care căutam persoane care îmi 
citiseră articolele și care erau dispuse să-și 
schimbe complet programul. Așa că mi-a 
trimis un e-mail: „Cred că mi-ar prinde bine 
ajutorul tău. De multe ori adorm frustrată și 
plângând pentru că n-am «timp» de nimic. N- 
am timp de gătit, n-am timp de făcut 
curățenie, n-am timp să răspund la e-mailuri 
și, cu siguranţă, n-am timp să fac alte lucruri 
pe care le face o «mamă bună», cum ar fi să 
descarc poze sau să fac un album pentru 
bebeluşi, un blog sau ceva de genul ăsta.“ 
Dacă reușea să citească rubrica „Talk of the 
Town“ din The New Yorker înainte de a 
adormi, se simţea norocoasă. Nici nu se mai 
punea problema să citească romane. 
„Weekendurile sunt deosebit de frustrante, 
deoarece simt că trebuie să înghesui în ele 
cumpărături pentru e) săptămână, 


comisioane și, bineînţeles, timp de calitate 
petrecut împreună cu fiica mea.“ 

A avut grijă să își nuanţeze nemulţumirile. 
„Îmi dau seama că acestea sunt în mare 
măsură probleme specifice lumii civilizate, 
spre deosebire de problemele grave pe care 
le trăiesc oamenii din zonele în curs de 
dezvoltare, iar eu și soțul meu suntem 
norocoși să avem locuri de muncă foarte 
bine plătite în această economie“ Își 
permiteau o „echipă de acasă“, inclusiv plata 
pentru servicii de îngrijire a copilului, 
curățenie și livrare de mâncare ori de câte ori 
nu aveau chef să gătească. „Dar ar fi 
minunat să găsesc o modalitate prin care să 
nu mă mai simt atât de panicată tot timpul.“ 

Am fost de acord că sentimentul de 
panică este un mod groaznic de a-ţi trăi 
viaţa. Așa că am rugat-o pe Murphy să ţină 
un jurnal pentru 168 de ore, lucru pe care l-a 
și făcut pe parcursul unei săptămâni întregi, 
la mijlocul lunii iulie a anului 2009. 

Acesta era programul ei („E“ este fiica ei): 

realitatea este că m-am ocupat foarte puţin 
de aceaste activităţi în săptămâna asta. Nu 
mă pot gândi la ceva la care mi-aș dori să 
renunţ, cu excepţia unei zile de muncă!". Dar 
asta nu era o opţiune, având în vedere slujba 
ei actuală - deși am putea căuta modalităţi 
de a-i reduce orele de lucru. 

În continuare, am întrebat-o cărei 
activităţi crede că i-a dedicat prea mult timp 
și mi-a răspuns: „Verificarea e-mailului de 
serviciu, citirea știrilor la locul de muncă" și 


pierderea vremii pe parcursul serii. Desigur, 
asta se întâmpla și din cauză că Murphy era 
însărcinată în primul trimestru, perioadă care 
nu se remarcă printr-un nivel crescut de 
energie. Murphy avea nevoie de mult somn, 
deși a recunoscut că, „sincer, probabil petrec 
prea mult timp  pregătindu-mă pentru 
culcare“. 

Am analizat jurnalul lui Murphy și i-am 
adunat orele în principalele categorii („somn“ 
pentru fiecare zi, numărând orele până a 
doua zi dimineaţă; întrucât oamenii dorm un 
număr diferit de ore în fiecare noapte, acest 
lucru face ca unele zile să totalizeze mai 
mult sau mai puţin de 24 de ore; „îngrijirea 
personală“ include duș și hrănit). Aceste 
activităţi nu totalizează niciodată exact 168 
de ore. Lucrurile se complică în 
consemnarea jurnalului și clasificarea este 
dificilă, mai ales atunci când oamenii fac mai 
multe lucruri deodată. Dar suntem pe 
aproape. 


LUNI 


Muncă: 9 ore, somn: 9 ore, deplasare la și de 
la serviciu: 1 oră, vizionat programe TV: 1 
oră, e-mail personal: 0,5 ore, lectură: 2,5 ore, 
lectură pentru fiica sa: 0,5 ore (și încă puţin 
dimineaţa), treburi casnice: 0,5 ore, îngrijire 
personală: 0,5 ore. 


MARȚI 


Muncă: 11 ore, somn: 7,25 ore, deplasare la 
și de la serviciu: 1 oră, vizionat programe TV 
(plus îngrijirea copilului): 0,5 ore, lectură: 0,5 
ore, îngrijirea copilului și administraţie: 1,5 
ore, îngrijire personală: 0,5 ore, navigare pe 
internet: 0,5 ore. 


MIERCURI 


Muncă: 8,5 ore, somn: 9,75 ore, exerciții 
fizice: 2,5 ore, lectură: 1 oră, îngrijire 
personală: 2,5 ore (inclusiv asistență 
medicală), program de joacă împreună cu 
fiica sa: 0,5 ore, treburi casnice: 0,5 ore. 


JOI 


Muncă: 10 ore, somn: 8 ore, exerciţii fizice: 1 
oră, deplasare la și de la serviciu 0,75 ore, 
lectură: 1 oră, îngrijire personală: 0,5 ore, 
treburi casnice și administrarea casei: 1,25 
ore, e-mail personal: 0,5 ore. 


VINERI 


Muncă: 7,5 ore, somn: 9,5 ore, exerciţii fizice 
(deplasare la și de la serviciu): 2 ore, TV: 1 
oră, lectură: 1 oră, îngrijirea copilului: 2 ore, 
socializare: 0,5 ore, îngrijire personală: 1 oră. 


SÂMBĂTĂ 
Somn: 9,75 ore, exerciţii fizice: 1 oră, 


îngrijirea copilului/familie/socializare: 8 ore, 
lectură: 2 ore, plimbare (singură): 0,5 ore, 


îngrijire personală: 1,5 ore, vizionat programe 
TV: 0,5 ore. 


DUMINICĂ 


Somn: 10,5 ore, exerciţii fizice: 0,5 ore, 
îngrijirea copilului/familie/socializare: 10,5 
ore, lectură: 1 oră, comisioane: 1 oră. 


După ce i-am studiat programul pentru o 
vreme, am avut câteva observații. Murphy 
avea în mod clar o viață ocupată, dar în 
general una foarte bună, plină de lucruri 
pozitive. 

Din punctul de vedere al carierei, lucra 46 
de ore (fără a lua în calcul deplasarea la și de 
la serviciu sau  e-mailurile, apelurile 
telefonice sau prânzurile, dacă Murphy le-ar 
identifica drept personale). Asta înseamnă o 
săptămână lungă. Cultura biroului ei făcea 
dificilă plecarea de la serviciu seara, deși m- 
am gândit că ar putea exista o anumită 
flexibilitate în timpul zilei. Am remarcat, de 
asemenea, că Murphy îşi petrecea 
aproximativ 10 din orele sale de lucru la 
evenimente sociale. Avocații trebuie să 
socializeze cu clienții și cu colegii lor, dar 
aceste ore puteau fi reduse, dacă programul 
de lucru devenea mai aglomerat. 

În ciuda săptămânii de lucru foarte 
ocupate, Murphy reușea să doarmă. Astfel, 
datorită intervalelor de dormit, ea înregistra 
mai mult de 63 de ore, adică aproximativ 9 


ore de somn pe zi. Probabil că această cifră 
a orelor de somn urma să scadă în al doilea 
trimestru de sarcină, eliberându-i timp să 
lucreze mai mult seara sau să se trezească 
mai devreme dimineaţa pentru a petrece 
niște timp împreună cu fiica ei. 

Murphy făcea multă mișcare - în total, 7 
ore pe săptămână, adică 1 oră pe zi. Asta 
este o cifră uimitoare pentru o mamă 
însărcinată cu o slujbă cu normă întreagă 
sau, de altfel, pentru oricine altcineva. 
Programul ei de mișcare era compus din 
yoga, mers rapid pe jos spre serviciu și 
înapoi (o idee grozavă, din moment ce 
trebuia oricum să facă naveta) și alergare, 
diversitatea contribuind la menţinerea 
scorului ridicat. În ciuda neliniștii că nici nu 
se mai punea problema să citească romane, 
Murphy citea ca o nebună - 9 ore —, ceea ce 
însemna că e-book reader-ul este o investiţie 
excelentă pentru recăpătarea acestui obicei. 
Într-adevăr, petrecea foarte puţin timp cu 
activităţile gospodărești, administrarea casei 
sau realizarea comisioanelor. În general, 
acesta este un lucru bun, dar pentru că își 
dorea să gătească mai mult pentru familia ei, 
acest număr de ore ar putea crește. 

Murphy nu petrecea mult timp 
interacționând cu fiica ei în timpul 
săptămânii - aproximativ 4,5 ore în care se 
ocupa de îngrijirea ei ca activitate principală, 
deși petrecea mai mult timp în preajma ei 


(de exemplu, se uitau împreună la televizor). 
Din moment ce acest număr de ore o 
deranja, trebuia să-și găsească timp în 
programul ei pentru a cultiva legătura 
mamă-fiică. Însă Murphy își petrecea o 
mare parte din weekend cu fiica și soţul ei, 
înregistrând împreună minimum 18 ore. 

I-am oferit lui Murphy câteva sugestii: 


e Nu repara televizorul. Am dedus că un 
motiv important pentru care Murphy reușea 
să citească 9 ore, să facă mișcare 7 ore și să 
doarmă suficient este acela că se uita la 
televizor doar 3 ore. Dacă privitul la televizor 
ar fi fost mai ușor, aceste totaluri ar fi putut 
arăta diferit. 


e  Rezervă-ţi timp pentru a-l petrece 
împreună cu fiica ta printr-o planificare orară 
creativă. Murphy îşi vedea fiica în 
majoritatea serilor, dar întâmpina dificultăți 
în a crea seri relaxante și semnificative 
împreună. În calitate de avocaţi aflaţi în 
primul an de muncă, mulţi dintre colegii ei 
aveau aproape 30 de ani și erau singuri. Ei 
preferau să doarmă dimineaţa mai mult și să 
lucreze seara până târziu, așadar, acesta 
este programul pe care aveau tendinţa să-l 
respecte. 


Dar serile nu sunt singurele momente pe 
care părinţii le pot petrece cu copiii - mai 


ales cu copiii mici, care se trezesc adesea 
foarte devreme. Având în vedere că jurnalul 
lui Murphy a dezvăluit că nu începea 
niciodată munca „propriu-zisă“ înainte de ora 
8:30, și uneori chiar mai târziu, i-am sugerat 
să se trezească mai devreme două zile pe 
săptămână, pentru a-și petrece mai mult 
timp împreună cu fiica sa. S-ar putea trezi la 
ora 6:15 (după ce se asigura că s-a culcat la 
timp în seara precedentă) și ar putea fi gata 
de lucru la ora 6:30, chiar dacă ar purta blugi 
sau alte haine de joacă. Apoi putea să-și 
trezească fiica și să petreacă împreună 2 
ore. Trebuia să profite de acest timp ca să se 
joace cu adevărat cu cea mică și să se 
gândească la activităţile pe care voia să le 
planifice. Să citească? Să iasă la o plimbare 
cu căruciorul? Să meargă la un loc de joacă? 
Să construiască cetăţi din  pernuţe 
decorative? Să se ocupe de arte și 
meșteșuguri? Apoi ar putea să pornească 
spre serviciu la ora 8:30. Mă îndoiam că 
cineva ar observa sosirea ei puţin întârziată 
la birou. 

O altă modalitate de a găsi timp pentru 
copil în programul săptămânii era să-și 
observe timpul liber de pe parcursul zilei. Se 
pare că programul lui Murphy îi oferea o 
oarecare libertate în a se întâlni cu prietenii 
la prânz. Dacă îi permitea și programul fiicei 
sale, ocazional, putea fi ea acea „prietenă“. 
Deși acest lucru nu se putea întâmpla prea 


des, era un prilej nemaipomenit pentru toată 
lumea și era puţin probabil ca cineva să se 
plângă dacă Murphy făcea o pauză de lucru 
timp de o oră. 


- Începe treptat să pregătești cina. Unii 
oameni vor să renunţe la gătit, dar Murphy 
voia să gătească pentru familia ei. l-am 
sugerat să-și propună să gătească două seri 
pe săptămână. Ar putea încerca niște reţete 
la care nimeni n-ar da greș, din exemplele 
enumerate în capitolul 7, cum ar fi 
spaghetele cu sos marinara și salată. O altă 
opţiune pentru a-și satisface dorinţa de a 
găti ar fi să facă o tocană sau o supă 
duminică și apoi să o reîncălzească de două 
ori în timpul săptămânii, adăugând pâine 
proaspătă și salată semipreparată. Sau ar 
putea încerca un slow cooker. Dacă ar 
împrumuta unul de la o prietenă și ar încerca 
să-l folosească de două ori pe parcursul 
următoarei săptămâni, și-ar da seama dacă 
slow cooker-ul - precum e-book reader-ul — 
ar fi o investiţie bună. În orice caz, Murphy 
trebuia să facă o listă înainte ca soţul ei să 
meargă la supermarket sau să folosească un 
moment liber la serviciu pentru a cumpăra 
alimente online, astfel încât să aibă câteva 
opţiuni foarte simple de gătit. Unele firme 
livrează majoritatea produselor alimentare în 
zonele urbane. 


* Nu mai intra în panică. Asemenea multor 
mame, Murphy se compara cu un ideal 
legendar al „mamei perfecte“, care nu se 
enerva niciodată când copilul ei mic își 
arunca pantofii pe care tocmai îi încălţase, 
care gătea cine cu mai multe feluri de 
mâncare în fiecare seară și care avea toate 
fotografiile bebelușului datate și clasificate. 
N-am întâlnit niciodată o astfel de femeie. De 
fapt, nici femeile care nu sunt avocați fiscali 
foarte bine plătiţi nu ajung niciodată să 
creeze albume drăguţe pentru copii sau 
postări zilnice pe blogurile lor pentru 
bebeluși. În ciuda programului ei încărcat și 
a oboselii din primul trimestru de sarcină, 
Murphy reușise să-i ofere fetiţei sale un 
weekend minunat în vizită la rude, jucându- 
se cu ea la locul de joacă, mergând la piscină 
și distrându-se la petrecerea zilei ei de 
naștere, așa cum își dorea micuța. 


Uneori, când suntem foarte ocupați, este 
ușor să ne simţim absenţi din propria viaţă. 
Mi s-a părut minunat că Murphy face yoga 
pentru a se concentra. Dar o altă sugestie pe 
care am avut-o a fost să folosească acele 
momente când se deplasa între birou și casă 
pentru a-și concentra mintea pe ceva anume, 
în loc să-și lase gândurile să rătăcească în 
voia lor. Un subiect bun? Să fie 
recunoscătoare pentru tot ce are. („Am un 
loc de muncă minunat! Am un copil frumos! 


Urmează să mai am unul! Sunt într-o formă 
bună!”) l-am sugerat să folosească o altă 
plimbare pentru a-și imagina unde va fi peste 
20 de ani, când viaţa ei va fi mai relaxată. 
Pentru acest proiect, am rugat câteva 
persoane ale căror copii erau mari să ţină 
evidenţa celor 168 de ore și am fost uimită 
de cât de multe ore de petrecere a timpului 
liber au reușit să integreze. 

Așadar, ce părere avea Murphy despre 
toate astea? „Ai dreptate, în ansamblu sunt 
foarte norocoasă și am mai mult timp decât 
cred - a fost într-adevăr foarte util ca 
altcineva să sublinieze acest lucru“, mi-a 
scris ea într-un e-mail. Săptămâna în care și- 
a consemnat orele în jurnal i s-a părut 
„atipică, pentru că a fost oarecum lentă, dar, 
în același timp, criza economică globală 
actuală a făcut ca orele de muncă ale unui 
avocat angajat aflat la început de carieră să 
fie mai ușoare în acest an. Nu lucrez nici pe 
departe atât de mult pe cât mă temeam sau 
mă așteptam și trebuie să-mi amintesc să 
profit de acest lucru cât mai mult timp“. 

l-a plăcut într-adevăr ideea de a-și rezerva 
intervale de timp dimineața pentru a și le 
petrece împreună cu fiica ei. „E atât de 
simplu, încât mă întreb de ce nu m-am gândit 
la asta dinainte. Îmi place foarte mult 
sugestia planificării.“ Gătitul era mai dificil (în 
timp ce-mi scria acest e-mail, se pare că 
soţul ei era din nou în oraș pentru a cumpăra 


salate la pachet), dar Murphy a hotărât să 
încerce să pregătească măcar câteva reţete 
simple. 

În cele din urmă, mi-a mărturisit: „Îmi 
place ideea de a găsi timp pentru a mă 
concentra asupra anumitor lucruri: prezentul, 
viitorul. Ai dreptate în sensul că de multe ori 
mă simt absentă din viaţa mea, care, de fapt, 
este grozavă. Mi se pare dificil să găsesc 
timp să mă conectez la asta, astfel încât a 
avea pe altcineva care să-mi arate de unde 
pot câștiga timp pentru acest lucru este 
incredibil de util.“ Murphy și-a tipărit 
programul pentru următoarele câteva 
săptămâni și l-a analizat ca să vadă în ce 
dimineţi putea petrece timp împreună cu 
fiica ei. Mi-a spus că era foarte entuziasmată 
din acest motiv. 

A funcţionat? Am luat legătura cu Murphy 
de câteva ori în următoarele două luni. 
Modificarea programului ei era un proiect în 
curs de desfășurare. „Nu am avut atât de 
mult succes pe cât mi-am dorit în privința 
timpului de dimineaţă împreună cu cea mică, 
deoarece programul de la birou a devenit 
dintr-odată extrem de încărcat“, mi-a spus ea 
la trei săptămâni după ce ţinuse jurnalul, 
astfel că s-a trezit că trebuie să plece de 
acasă la ora 7:30 dimineaţa. Pe de altă parte, 
„am compensat, într-o oarecare măsură, 
ţinându-mi fiica trează puţin mai târziu seara 
și încercând să fiu prezentă și concentrată 


asupra timpului în care-i făceam baie și-i 
citeam povești înainte de culcare“. De 
asemenea, Murphy a venit cu o altă soluţie 
pentru a-și rezerva timp: întrucât familia ei s- 
a mutat la periferie la câteva săptămâni 
după ce a început să-și consemneze 
activităţile în jurnal, ceea ce i-a prelungit 
durata deplasării între casă și serviciu, ea va 
începe să lucreze de acasă, în măsura în 
care îi permite programul (în mod ideal, o zi 
pe săptămână), și va folosi timpul pe care l- 
ar fi petrecut pe drum și timpul de pauză 
pentru a interacţiona cu fiica ei. Când ne-am 
trimis e-mailuri câteva săptămâni mai târziu, 
am aflat că Murphy își rezerva timp și 
dimineaţa - nu mai era copleșită de greţurile 
primului trimestru de sarcină, se trezea mai 
devreme și petrecea o oră întreagă în 
majoritatea dimineţilor împreună cu fiica ei. 
„O parte din timp gătim, dacă-ţi vine să crezi. 
Îi place să-și tragă un scăunel și să 
amestece alimentele, cum ar fi ouăle pentru 
micul-dejun sau aluatul de pentru prăjiturile 
de casă.“ 

Totuși, ceea ce s-a dovedit a fi cel mai 
mare câștig pentru Murphy a fost să-și 
demonstreze că poate fi „prezentă în timpul 
zilei“. În timpul navetei (acum cu trenul), ea a 
început să mediteze asupra recunoștinţei 
pentru ceea ce avea și asupra fixării 
obiectivelor de viitor. A continuat să se 
abţină de la vizionarea programelor TV, 


folosind serile pentru a citi, a se relaxa și a 
se organiza pentru a doua zi. „Cumva, chiar 
dacă nu reușesc să-mi petrec dimineaţa cu 
fetiţa, mă simt mai puţin disperată.“ Și mai 
capabilă să se concentreze asupra fiicei sale 
seara. Eliberată de așteptarea nerealistă de a 
găti în fiecare seară meniuri complexe 
pornind de la zero, reușea să gătească de 
două ori pe săptămână și să-și răsfeţe 
familia cu cine gustoase pregătite acasă, 
„chiar dacă sunt doar paste cu sos sau 
omletă“. Ceea ce este în regulă. Când vine 
vorba de gătit, este mai bine să faci ceva 
simplu și să-ţi foloseşti timpul și energia 
economisită pentru a te concentra asupra 
celor dragi decât să petreci o oră aplecată 
deasupra unui risotto care trebuie amestecat 
continuu și apoi să izbucnești răstindu-te la 
cei dragi pentru că nu s-au grăbit să vină la 
masă. 

Nu a spus nimeni niciodată că e ușor să ai 
totul. A profita la maximum de cele 168 de 
ore reprezintă un proces de evaluare: unde te 
afli și unde îţi dorești să ajungi. Poate că 
aceste repere coincid, dar poate că nu. Dacă 
nu, atunci trebuie să te uiţi la ceea ce-ţi stă în 
cale și la ce se poate schimba. 

Pentru a-mi da seama cum ar putea 
oamenii reali să pună în aplicare cele mai 
bune practici pe care le-am învăţat în timp ce 
scriam această carte, am rugat zeci de 
persoane ca Murphy să ţină jurnale. Apoi le- 


am analizat programele și am încercat să 
descoperim modalități de a-și umple timpul 
cu activităţile pe care și le doreau și de a le 
elimina pe cele pe care nu le doreau. Două 
dintre aceste „transformări ale programului 
pentru a-l face mai atractiv“ urmează după 
acest capitol; pe altele le găsești pe website- 
ul  My168Hours.com. Evident, programul 
oamenilor se schimbă de la o săptămână la 
alta. Dar, după ce am văzut destule dintre 
aceste jurnale, mi-am dat seama că nimeni 
nu crede vreodată că un anumit set de 168 
de ore a fost unul tipic. Tindem să avem 
proiecții mintale ale vieţii noastre și, astfel, 
fiecare jurnal vine cu un avertisment. Una 
dintre imaginile mele mintale preferate este 
cea a fratelui meu mai mic, un inginer de 
software de 20 și ceva de ani care lucrează 
la biroul Google din San Francisco. El și-a 
calculat orele săptămânii și a constatat că 
lucrează 40 de ore, face mișcare 11 ore, 
doarme 53 de ore și petrece 45 de ore de 
socializare, inclusiv 9 ore de întâlniri 
individuale, 6 ore de ieșit în oraș cu colegii de 
cameră, 8 ore pentru cinele de grup și 22 de 
ore pentru petreceri. Când l-am întrebat 
despre acest stil de viață asemănător cu cel 
al lui Paris Hilton, a protestat imediat 
spunând că nu era un ciclu tipic de 168 de 
ore. „Foarte rar mi se întâmplă să am 
activități sociale în fiecare seară a 
săptămânii“, a spus el. Am înţeles că asta 


înseamnă că, de obicei, marţea nu iese în 
oraș. 

Întrucât această activitate chiar era 
prevăzută în secţiunea de transformare a 
programului pentru a-l face mai atractiv, l-am 
sfătuit să se concentreze pe timpul său liber 
- să se antreneze pentru un biatlon; două 
luni mai târziu, fratele meu mi-a făcut o 
surpriză și mai plăcută și a terminat un 
triatlon scurt —, dar, în principal, i-am spus să 
se distreze. Majoritatea dintre noi nu ne 
delectăm din plin în timpul liber pe care îl 
avem înainte de a deveni părinţi, de a ajunge 
în posturi de conducere la locul de muncă 
sau de a ne lansa propriile afaceri. Desigur, 
ulterior, oamenii aflaţi în aceste etape ale 
vieţii se vor plânge că nu au timp liber, ceea 
ce nu este adevărat. Numai că e mai 
complicat să profiţi de ore și minute libere 
atunci când încerci să-ţi creezi o carieră și 
să-ţi întemeiezi o familie. Dar multe lucruri în 
viață sunt dificile și totuși le facem. Ideea 
este că există întotdeauna timp: 168 de ore 
reprezintă un interval incredibil de vast. Este 
timp suficient pentru orice îţi dorești cu 
adevărat să faci. Trebuie doar să reușești să 
treci de la panică la analiza obiectivă a 
datelor, devenind responsabil pentru a profita 
la maximum de cele 168 de ore ale tale. 

lată care este procesul „transformării 
programului, pentru a-l face mai atractiv“: 


Consemnează-ţi timpul. Folosește tabelul de la 
sfârșitul capitolului 1 (care poate fi 
descărcat de pe website-ul 
My168Hours.com, în cazul în care ai 
împrumutat această carte de la bibliotecă), 
un program de editarea textului sau o 
agendă, dacă dorești, și ţine o evidenţă cât 
mai completă a unui interval de 168 de ore 
consecutive. Calculează timpul petrecut în 
categoriile majore (somn, muncă, 
interacţiune cu copiii și așa mai departe). 
Dacă crezi că totalurile tale sunt neobișnuite, 
continuă și consemnează încă o săptămână. 
Dar reține faptul că, atunci când lucrurile 
sunt importante pentru noi, avem tendinţa să 
găsim modalităţi de a le introduce în 
program. Oamenii care apreciază cu 
adevărat mișcarea își iau cu ei adidașii în 
călătoriile de afaceri și stau în hoteluri care 
au bandă de alergat. Oamenii care apreciază 
cu adevărat interacţiunea cu copiii lor 
stabilesc ore pentru a-i suna și le trimit e- 
mailuri individuale, povestindu-le fiecăruia în 
parte cum le-a fost ziua. Ține un jurnal până 
când ești convins că ai o imagine completă a 
modului în care îţi petreci timpul. 


Creează-ţi „Lista celor 100 de visuri“. Acesta a 
fost exerciţiul din capitolul 2 pe care 
instructorul de carieră Caroline Ceniza- 
Levine îl realizează cu clienţii ei. Vino cu cât 
mai multe răspunsuri posibile la întrebarea 


„Ce vreau să fac (sau să fac mai mult) cu 
timpul  meu?“. Uneori, răspunsurile sunt 
profunde - de exemplu, câștigarea unui 
Premiu Nobel -, iar alteori sunt simple - 
cum ar fi „să gătesc cina pentru familia mea 
două seri pe săptămână“. Pentru proiectele 
care necesită mai mult timp, creează o listă 
a etapelor de acţiune și cât timp e posibil să 
dureze fiecare, pe ore. O viață înseamnă 168 
de ore, repetate iar și iar. Crearea unei liste 
complet necenzurate cu tot ceea ce ar putea 
fi plăcut sau semnificativ te va ajuta să-ţi dai 
seama ce contează pentru tine și, prin 
urmare, ar trebui integrat în programul tău. 


Identifică-ţi competențele de bază. Sunt 
lucrurile pe care le faci cel mai bine și pe 
care alţi oameni nu le pot face la fel de bine. 
Dacă ești la locul de muncă potrivit - unul 
care îţi exploatează motivațiile intrinseci, îţi 
oferă multă autonomie și te provoacă pe 
măsura abilităţilor tale -, probabil că una 
dintre aceste competenţe constituie esenţa 
muncii tale. Altele poate că includ îngrijirea 
membrilor familiei și a altor oameni dragi, 
precum și îngrijirea propriului suflet, creier și 
corp în moduri în care excelezi și de care te 
bucuri. Fă o listă a competenţelor tale de 
bază. Câte dintre cele 168 de ore ţi le dedici 
acestor lucruri? Câte dintre ele le dedici altor 
lucruri? 


Începe o pagină nouă. Aceasta este o 
descoperire mintală, mai mult decât orice 
altceva. Pentru programul lui Murphy și 
pentru transformările care urmează (și cele 
de pe website), am păstrat intacte ritmurile 
de bază ale săptămânii oamenilor, deoarece 
dezvoltă obiceiurile dintr-un anumit motiv. 
Deși cu toţii putem beneficia de pe urma 
faptului că altcineva ne analizează 
săptămânile și ne oferă sugestii de genul 
„dă-ţi demisia“ sau chiar „mută-te în altă 
parte“, există proiecte pe termen lung care 
necesită o implicare personală completă pe 
parcurs. Dar dacă îţi schimbi total programul, 
atunci îți poţi lua jurnalul de la zero. Toate 
acele consemnări din cele 168 de ore? Cu 
excepţia dormitului și a mâncării (și a 
faptului că trebuie să te asiguri că și copiii 
fac la fel), probabil nu trebuie să faci nicio 
altă activitate. Orice altă activitate de pe lista 
cu lucruri de făcut reprezintă o alegere. Pot 
exista consecințe extrem de neplăcute în 
cazul în care faci alegeri diferite, dar și ele 
sunt tot alegeri. Dacă intenţionezi să le 
menţii, recunoaște că a proceda astfel este 
decizia ta. 


Completează-ţi cele 168 de ore cu intervale de 
timp alocate competenţelor tale de bază. În 
general, calculează în ce interval orar ţi-ar 
plăcea să lucrezi, să dormi, să ai grijă de 


familia ta, de prietenii tăi și de tine - de 
exemplu, să te implici în activităţi de 
petrecere a timpului liber planificate, precum 
mișcarea, voluntariatul sau participarea la 
activităţi religioase. Pentru proiectele pe 
termen mai lung de pe „Lista celor 100 de 
visuri“, programează intervale de timp 
asociate fiecărei etape de acţiune. De 
exemplu, dacă vrei să alergi la un 
semimaraton, va trebui să-ţi programezi 
aproximativ 5 ore de alergare în fiecare 
săptămână pentru următoarele 3 luni, dacă 
ești deja alergător, sau 6 luni, dacă începi de 
la un nivel scăzut de condiţie fizică. Dacă 
dorești să începi o afacere, identifică în 
detaliu sutele de etape de acţiune (un prim 
pas: cere sfaturi de la altcineva care și-a 
început o afacere!) și cât timp îţi va lua 
fiecare. 


Notează-ţi mai întâi în calendar sau, cel 
puţin, caută intervale libere sau cu impact 
redus pentru a le programa. Pentru 
persoanele cu program de lucru regulat, de 
exemplu, de la 9:00 la 17:00 sau de la 8:00 la 
16:00, există adesea intervale libere pentru 
activităţi care nu ţin de competențele de 
bază profesionale în cursul dimineţii, în 
timpul deplasării între casă și serviciu, în 
timpul pauzei de masă, seara și în weekend. 
Dacă într-adevăr trebuie să lucrezi 12 ore pe 
zi în timpul săptămânii, este mai bine să-ţi 
împarţi munca în ture (lucrând de la 7:30 la 


17:30, apoi de la 20:30 la 22:30) pentru a te 
implica și în alte activităţi, dar chiar dacă 
trebuie să lipsești de acasă de la 8:00 la 
22:00, dimineaţa tot ai putea include 45 de 
minute de lectură pentru copiii tăi. Adaugă o 
plimbare vioaie la prânz în compania unui 
prieten și o jumătate oră pe terasă cu soţul 
tău, contemplând cerul înstelat, iar ziua nu va 
fi o pierdere totală din punct de vedere 
personal. În plus, având în vedere că foarte 
puţini oameni lucrează 14 ore pe zi timp de 
mai multe zile la rând, în zilele de lucru cu 
program redus te vei putea ocupa mai mult 
de activitățile de petrecere a timpului liber și 
de familie. Undeva există întotdeauna timp. 


Ignoră, minimizează sau externalizează orice 
altceva. Le-am cerut persoanelor interesate 
de o transformare radicală a programului să 
identifice activităţile la care doreau să 
renunţe și să completeze spaţiul gol din 
propoziţia „Petrec mult prea mult timp cu... 
Dacă ţii un jurnal precis al celor 168 de ore 
ale tale, probabil vei fi surprins de numărul 
de ore pe care le petreci ocupându-te de 
anumite lucruri. La rugămintea mea, C.K. 
Lowe, o scriitoare din Boston, a ţinut un 
jurnal și a numit asta „o experienţă 
umilitoare“. După ce văzusem multe alte 
jurnale, m-am gândit că al ei nu este chiar 
atât de rău, dar ea a fost jenată să afle că 
făcea zilnic cinci sau chiar mai multe pauze 


pentru Facebook și Twitter, iar aceste 
„pauze“ interveneau uneori imediat după 
începerea unui proiect mai important. Pe 
C.K. Lowe a ajutat-o simpla conștientizare a 
acestui lucru; până la sfârșitul săptămânii, 
era deja mai concentrată. Alţi vinovaţi 
obișnuiți includ vizionarea programelor TV, 
activităţile gospodărești, realizarea 
comisioanelor, verificarea e-mailului, 
pierderea vremii prin casă (de exemplu, 
răsfoirea unei reviste de decorațiuni 
interioare atunci când nu ești interesat să-ţi 
cumperi o canapea) și îngrijirea personală 
excesivă. Trebuie să te îmbraci dimineaţa, 
dar această activitate n-ar trebui să fie un 
proces de o jumătate de oră, plin de 
anxietate. 


Elimină mai întâi câteva dintre aceste 
elemente simple, apoi caută modalităţi de 
minimizare a capcanelor de timp mai 
complicate. Copiilor tăi chiar le plac 
activităţile extrașcolare sau le fac doar 
pentru a te mulțumi? Te oferi voluntar pentru 
prea multe cauze și astfel furi din timpul 
celor asupra cărora ai putea avea cel mai 
mare impact? Chiar este nevoie ca întregul 
tău departament să se întâlnească o dată pe 
săptămână sau să aibă zilnic o 
teleconferință? Poate că  reușești să 
externalizezi în mod creativ. Dacă predai 
limba engleză la liceu, de exemplu, ai putea 
negocia niște fonduri pentru a angaja 


absolvenţi de limba engleză să te ajute să 
corectezi lucrări — și, prin urmare, să câștigi 
timp, în timp ce volumul lucrărilor scrise de 
elevii tăi să fie tot mai mare. 


Umple intervalele de timp cu intervale de bucurie. 
Acesta a fost un exercițiu din capitolul 8. 
Întocmește liste cu lucrurile care te fac fericit 
sau care ţi se par semnificative și care 
durează 30 de minute sau mai puţin, precum 
și cu unele care iau mai puţin de 10 minute. 
Murphy a decis să fie recunoscătoare în timp 
ce se deplasa între casă și serviciu. Lowe 
voia să înveţe franceza, așa că i-am sugerat 
să-și redirecţioneze una dintre pauzele de un 
sfert de oră pe care și le petrece pe 
Facebook pentru a intra pe un website în 
limba franceză. Sigur, un sfert de oră nu 
înseamnă mare lucru, dar psihologia umană 
este amuzantă. Tindem să subestimăm 
durata lucrurilor pe termen scurt, motiv 
pentru care oamenii întârzie adesea. Dar 
avem tendinţa să supraestimăm durata 
lucrurilor pe termen lung. Dacă petreci câte 
un sfert de oră pe zi, de cinci ori pe 
săptămână, exersând serios conversaţia în 
limba franceză cu intenția de a te 
perfecționa, peste un an te vei descurca 
destul de bine la Paris. 


Adaptează-te în funcţie de necesități. Viaţa se 
schimbă. Programele se schimbă. „Lista 
celor 100 de visuri“ se va schimba și ea. 


Verifică-ţi programul în mod constant - 
probabil o dată la fiecare 168 de ore - pentru 
a vedea dacă săptămânile tale arată așa 
cum ar trebui. Dacă nu, atunci petrece una 
dintre cele 168 de ore încercând să afli cum 
să schimbi ceea ce stă în puterea ta. Este 
mult mai eficient decât să te chinui în timpul 
celorlalte 167 de ore. 


Acest ultim pas este important, deoarece 
folosirea celor 168 de ore pentru a-ţi crea 
viaţa pe care ţi-o dorești va necesita o 
disciplină serioasă. Întotdeauna va exista 
tentatia de a reveni la stilul obișnuit de a 
rezolva lucrurile. Este greu să-ţi scazi cu 
bună știință standardele referitoare la menaj, 
dacă crezi că oamenii te vor judeca pentru 
că ai o casă nu tocmai perfectă. Este greu să 
te trezești devreme ca să ieși la alergat în 
dimineţile reci, iar să te gândești la 
activităţile pe care ai vrea să le realizezi 
împreună cu copiii tăi necesită mai mult 
efort decât să dai drumul la televizor. 
Oamenii vor încerca să te întrerupă în timpul 
pe care ţi l-ai rezervat pentru a crea idei noi. 
Noua ta afacere - lansată pentru a-ţi 
valorifica la maximum competențele de bază 
- s-ar putea să aibă vânzări mai lente decât 
ai anticipat, ceea ce ţi-ar putea afecta 
hotărârea de a continua. Conducătorul 
clubului de susținere a școlii unde învaţă 
copilul tău va hotărî că toţi părinţii trebuie să 
pregătească ceva pentru târgul de prăjituri și 


va fi insensibil la sugestiile tale de a oferi în 
schimb niște bani. Bunica ta s-ar putea să-și 
amintească faptul că, deși a avut de crescut 
șase copii, reușea să facă astfel încât cina 
pregătită în casă să fie gata la ora 18:00 în 
fiecare seară. Probabil îţi va spune asta la 
telefon, în timp ce faci o excursie la o oră de 
vârf la supermarket, pierzând timp pentru că 
ai uitat să planifici câteva meniuri simple 
pentru această săptămână. Colegul tău de 
muncă ţi-ar putea spune că a pleca de la 
birou la ora 17:00 este în regulă pentru 
mame, dar nu a văzut niciodată un bărbat 
procedând astfel - chiar dacă tu lucrezi 
acasă de la 20:00 la 22:00, totalizând mai 
multe ore de muncă decât el. Partenerul de 
viaţă îți subminează tentativele de a 
programa întâlniri regulate, cedând în faţa 
solicitărilor celorlalţi și susținând că nu are 
de ales. 

Nu te aștepta să fie ușor, cel puţin, nu la 
început. Să sperăm că cele două schimbări 
complete ale programului care sunt 
prezentate în continuarea acestui capitol și 
cele de pe website-ul My168Hours.com te 
vor inspira, însă chiar dacă acest proces ţi se 
pare dificil, vestea bună este că, exersând 
mai mult, devii mai îndemânatic la diverse 
lucruri. O parte din exersare constă în 
evaluarea punctelor unde lucrurile nu au 
funcţionat și în elaborarea de strategii pentru 
a reveni pe drumul cel bun. Cu timpul = timp 


petrecut în săptămâni de 168 de ore -, 
crearea unei vieţi în care să ai totul nu ţi se 
va mai părea atât de dificilă. Orice 
modificare pe care o faci și pe care o 
respecţi este mai bună decât nimic și va 
declanșa un cerc virtuos. Atunci când stingi 
televizorul seara pentru a discuta cu 
partenerul tău, vei dormi mai bine. Când 
dormi mai bine, vei fi mai concentrat la 
serviciu. Când ești concentrat la serviciu, vei 
face mai multe lucruri în mai puţin timp și vei 
ajunge mai devreme acasă. Când ajungi mai 
devreme acasă, vei avea mai multă energie 
să te joci cu copiii tăi. Când te joci cu ei, 
televizorul va părea mult mai puţin 
interesant. Și, astfel, cercul virtuos se repetă, 
până când, în cele din urmă, viaţa pe care ţi-o 
dorești se va regăsi în cele 168 de ore pe 
care le ai la dispoziţie. 


Mai multe transformări ale programului. 
Brian Brandt: Găsirea clipelor de liniște și a 
momentelor de cuplu într-o viață plină 


Brian Brandt este pastor aflat la conducerea 
Bisericii Grace Community din Texas, care 
are mai multe locaţii. De asemenea, este 
tatăl a trei copii, cu vârste de 13, 10 și 6 ani. 
În paralel, conduce o afacere în domeniul 
trainingului și al instruirii, numită Summit 
Solution Group. La serviciu, își petrece mult 
timp ocupat cu satisfacerea nevoilor 


personalului și ale congregaţiei, iar acasă se 
concentrează pe educarea copiilor. Această 
disponibilitate este prevăzută în fișa postului 
pentru ambele roluri, iar lui îi place ceea ce 
face, dar de la o vreme a început să simtă că 
programul său îi lasă prea puţin timp pentru 
rugăciune și pentru cultivarea relaţiei cu 
soţia sa, Ann. Brandt voia să găsească mai 
mult timp pentru aceste două activităţi, 
astfel încât să devină mai eficient atât la 
locul de muncă, cât și acasă. El își dorea să 
câștige eficienţă la locul de muncă fără să-și 
sacrifice disponibilitatea de a investi cu 
adevărat în oamenii pe care îi îndruma și-i 
consilia. De asemenea, își dorea să 
găsească timp și pentru lectură. 

lată cum arăta programul său pentru o 
săptămână în iulie 2009 (BGC înseamnă 
Biserica Grace Community, SSG se referă la 
Summit Solution Group, LT se referă la 
Leadership Tyler, o organizaţie nonprofit de 
muncă în folosul comunităţii, în al cărei 
consiliu de administraţie era inclus, iar FB 
este Facebook): 

22:30 în fiecare seară. 


Sugestii pentru transformarea programului 


Brandt trebuia să se concentreze mai mult 
pe timpul petrecut cu Ann. Asemenea multor 
oameni, el întâmpina dificultăți în a-și 
clasifica unele ore, deoarece încerca să facă 
mai multe activități în același timp. În 
jurnalul său, erau consemnări de genul „e- 


mail/FB/întâlnire cu soția“. Distragerea 
atenţiei ne face să ne simţim mai presaţi de 
timp decât suntem cu adevărat. l-am sugerat 
să închidă definitiv televizorul când copiii se 
duc la culcare și apoi să petreacă cel puţin 
30 de minute discutând cu soţia lui, iar restul 
timpului, citind. Orice e-mail putea aștepta 
până a doua zi dimineaţă. 

O căsnicie solidă nu se bazează doar pe 
intervale mari de timp petrecute împreună, ci 
și pe interacțiuni mici, pline de iubire. Brandt 
putea încerca să-și sune soţia mai des în 
timpul zilei. Dacă avea o pauză de 5 minute, 
putea suna să vadă ce mai face Ann, sau 
chiar să-i trimită un SMS cu mesajul „Te 
iubesc“. 

Brandt făcea o mulţime de lucruri 
grozave în familie (mergea la piscină și 
organiza o seară de jocuri în familie), dar m- 
am gândit că toți membrii familiei ar putea 
accepta provocarea de a renunţa la televizor 
și într-o altă seară. Puteau planifica ceva 
benefic pentru intervalul de timp eliberat. O 
opţiune ar fi să organizeze un grup de lectură 
în familie. Copiii mai mari și adulţii ar putea 
citi separat, iar cineva putea citi împreună cu 
cel mic și ar putea discuta cu toţii capitolele 
parcurse într-o seară împreună. Multe serii 
de romane clasice, precum Cronicile din 
Narnia de C.S. Lewis, funcţionează pentru 
toate vârstele. 


Brandt are dreptate, găsirea de timp 
pentru rugăciune este extrem de importantă 
pentru un pastor. Așadar, i-am sugerat să-și 
rezerve timp... când face duș. Oricum, cu toții 
trebuie să facem duș, așa că putem foarte 
bine să profităm de aceste minute. Este doar 
o chestiune de obișnuinţă. O abordare pe 
care i-am sugerat-o a fost să spună rugăciuni 
în primele minute, astfel încât să nu se 
preocupe în legătură cu mesajul pe care vrea 
să-l comunice până când mintea lui nu este 
mai concentrată. Unii oameni se roagă și în 
timp ce fac exerciţii fizice — de exemplu, în 
timp ce aleargă, se roagă pentru câte o 
persoană la fiecare kilometru parcurs. Brandt 
se întreba dacă există o modalitate mai bună 
de a aborda atribuţiile sale de mentorat și 
consiliere. Evident, este greu să fii „eficient“ 
atunci când te ocupi de interacțiuni de 
calitate cu alte persoane. Dar existau câteva 
lucruri pe care putea să le încerce pentru a 
eficientiza astfel de ședințe. Ar putea stabili 
încă de la începutul întâlnirii un punct final, 
menţionând un alt angajament în agenda 
zilei sau spunând: „Abia aștept să ne 
petrecem ora aceasta împreună.“ De 
asemenea, dacă sunt întrebări pe care 
oamenii i le pun mereu, ar putea pregăti o 
listă de „Întrebări frecvente“, astfel încât 
oamenii să se pregătească pentru aceste 
ședințe și să rămână concentrați asupra 
problemelor lor specifice. Pe cât posibil, 


Brandt putea încerca să stabilească un 
program al zilei. l-am sugerat să încerce să 
nu comute prea mult între îndatoririle sale de 
la biserică și cele de afaceri. Brandt nu făcea 
prea des acest lucru, dar dacă ar fi reușit să 
se concentreze asupra afacerii sale doar în 
anumite intervale de timp, ar fi redus 
tranziţiile. Ar fi putut să-și rezerve timp de 
gândire strategică pentru ambele funcţii — o 
oră sau două fără distragerea atenţiei (fără e- 
mail, telefon sau Twitter), ca să-și dea seama 
care erau problemele majore și cum 
intenţiona să le rezolve. 


Ce părere a avut Brandt despre aceste sugestii 


În general, Brandt a fost optimist, deși era 
îngrijorat că nu va fi în stare să evite 
„alternanţa“ la locul de muncă. Însă după 
câteva săptămâni, mi-a trimis un e-mail în 
care îmi spunea: „Am o veste bună. M-am 
rugat mai mult în timp ce făceam duș, 
tundeam  gazonul și conduceam“ Într-o 
dimineaţă, s-a trezit și a petrecut „o oră 
grozavă doar plimbându-mă și rugându-mă, 
cu un răsărit de soare superb ca fundal“. Se 
hotărâse să aibă mai des iniţiativa de a-și 
suna soţia. „Se întâmplă adesea să fiu nevoit 
să conduc 5-10 minute pentru a ajunge la o 
întâlnire într-un anumit moment al zilei, așa 
că am folosit acel timp pentru a da un 
telefon scurt și a lua legătura cu ea.“ Și-a 


propus să stabilească o oră pentru finalul 
unora dintre întâlnirile sale, în special a celor 
de consiliere și îndrumare. „Acest lucru a 
contat enorm de mult, fără a afecta calitatea 
interacțiunii.“ De asemenea, s-a dovedit că 
Brandt alterna mai puţin între funcţiile sale. 
Și-a rezervat timp pentru proiecte specifice și 
a decis în mod conștient să nu treacă la alte 
proiecte, să nu-și verifice e-mailul și să nu 
dea telefoane până când un aspect al 
proiectului nu era finalizat. De asemenea, în 
cele din urmă, își găsise timp să citească și 
reușise să termine două cărți de când își 
completase jurnalul. Seara, în loc să se uite 
la televizor sau să-și verifice e-mailul, 
deschidea o carte. „Mi-am luat o carte și la 
sala de sport, citind în timp ce pedalam pe 
bicicleta medicinală. Când combini toate 
aceste activităţi, chiar se simte o diferenţă 
semnificativă.“ 


Andrew Reilley: Găsirea echilibrului (nu a 
confuziei) dintre muncă și viaţa de familie 


Andrew Reilley din Savannah, Georgia, are 
multe pe cap. Pe lângă faptul că se află la 
conducerea unei companii de creare de 
website-uri, United WebWorks, este și părinte 
singur a trei băieţi mici, cu vârste de 8, 7 și 5 
ani. Deși munca pe cont propriu creează 
multă flexibilitate, acest lucru aduce propriile 
încercări: „Lucrez mereu la cel puţin două 


proiecte simultan.” Asta a reprezentat o 
problemă mai ales în vara anului 2009, când 
Reilley și-a consemnat cele 168 de ore. 
Aproape că nu avea un serviciu de îngrijire 
pentru copii. La un moment dat, angajase o 
bonă pe care copiii o plăcuseră, dar când 
aceasta a demisionat pe neașteptate, 
trauma a fost dură pentru băieţii săi și nu a 
îndrăznit să încerce din nou. Voia să-și 
termine proiectele mai repede și să-și 
petreacă mai mult timp alături de copiii săi. 

lată cum arătau cele 168 de ore ale lui 
Reilley într-o săptămână din iulie (UWW este 
United WebWorks, WBB este 
WebsiteBuildingBook.com - o pagină de 
internet despre crearea website-urilor 
comerciale, iar BPS este 
BestPlasticSurgeon.biz, o platformă ce 
recomandă medici online. Ultimele două 
proiecte ar trebui să devină surse de venit 
pasive pentru acest tată singur). 

Aces | mod admirabil de tăsire a kchilibrului 
dintre muncă și viaţa de familie a ridicat 
totuși întrebarea: De ce se simţea Reilley atât 
de stresat în legătură cu timpul său? După ce 
am discutat cu el o vreme, am aflat că avea 
impresia că proiectele sale profesionale 
'! durau o veșnicie. Copiii îl întrerupeau în mod 
constant (de aici și consemnările din jurnalul 
său: „diverse activităţi legate de muncă/timp 
petrecut alături de copii/vizionarea ştirilor 
TV“ și „program de muncă pentru UWW/timp 


petrecut alături de copii“). Reilley își pierdea 
răbdarea, iar apoi copiii erau nemulţumiţi de 
el — și înclinați să-l întrerupă și mai mult. Din 
moment ce era tras în mai multe direcții 
deodată, credea că nu face o treabă bună în 
niciun domeniu de activitate. Stresul îl 
determina să se uite la televizor până 
noaptea târziu pentru a se relaxa, ceea ce îl 
făcea să doarmă în fiecare noapte mai puțin 
(6-7 ore) decât era recomandat unei 
persoane care se ocupa de creșterea și 
educarea a trei băieţei plini de energie. 

La fel ca mulţi părinţi — în special cei care 
pot lucra de acasă -—, Reilley se amăgea cu 
privire la cât de multe lucruri putea face la un 
moment dat. El avea nevoie de intervale 
concentrate de timp pentru a lucra și de 
intervale concentrate pentru a fi alături de 
copiii săi. Dacă și-ar rezerva în program timp 
pentru ambele activități, pun pariu nu numai 
că i-ar fi suficiente doar 30 de ore de lucru pe 
săptămână în loc de 40, dar și că băieţii lui ar 
fi mai fericiţi. 

Acest lucru ar deveni mai ușor odată cu 
începerea școlii (toţi cei trei copii ar fi la 
școală cu program întreg, începând din 
toamnă). Reilley ar putea lucra între orele 
9:00 și 14:30 trei zile pe săptămână și între 
orele 9:00 și 16:00 două zile pe săptămână, 
prin înscrierea copiilor într-un program after- 
school. El voia ca băieţii să fie mai implicaţi 
în activităţi extraşcolare, așa că acest 


program le-ar oferi mai mult timp activ 
petrecut alături de colegii lor, în timp Reilley 
ar obţine astfel 30 de ore de activitate 
concentrată. Dacă avea nevoie să mai 
adauge câteva ore în timpul unei săptămâni 
deosebit de aglomerate, ar putea lucra o 
repriză după ce băieţii se duc la culcare sau 
chiar lăsându-i să vizionze un film în două 
seri pe săptămână. 

De asemenea, i-am sugerat să ia în 
considerare rezervarea a două dintre orele în 
care copiii erau la școală pentru a face 
singur mișcare. Deși Reilley integra un 
program activ în viaţa sa plimbând câinele, 
mergând la piscină și jucându-se afară, acest 
„timp personal“ i-ar oferi șansa de a se 
concentra asupra lui însuși și probabil l-ar 
ajuta să doarmă mai bine. El ar putea să-și 
completeze timpul de lucru seara, alegând în 
mod conștient să stingă televizorul și să 
lucreze mai departe în acele două seri. De 
asemenea, i-am sugerat să renunţe la 
televizor în alte câteva seri în care nu 
lucrează şi, în schimb, să citească. 
Televizorul nu este nici pe departe atât de 
relaxant pe cât cred oamenii. 

Toate aceste sugestii referitoare la 
transformarea radicală a programului i-ar 
oferi mai mult timp pentru a se concentra 
asupra muncii, dar cum rămâne cu timpul 
petrecut alături de copii? O mare parte din 
timpul petrecut de Reilley cu băieţii săi nu 


cuprindea genul de interacțiuni de calitate la 
care sperase el. Atunci când copiii veneau 
să-i adreseze o întrebare, el le făcea semn 
din mână să plece în timp ce-și verifica e- 
mailurile, le pregătea rapid o gustare sau 
dădea drumul la televizor ori la consola 
Nintendo Wii, grăbindu-se să se întoarcă la 
muncă și să se ocupe de proiectul unui 
client. l-am sugerat să aleagă să-și închidă 
complet computerul (și alte dispozitive de e- 
mail) de la ora 14:30 până la ora de culcare a 
copiilor, sau de la ora 16:00 până la ora de 
culcare, în funcţie de programul zilei 
respective. Dacă Reilley își folosea timpul de 
lucru în mod eficient, era puţin probabil să 
intervină vreo criză. El ar trebui să se 
străduiască să folosească acest timp pentru 
a face mai multe activităţi distractive alături 
de copiii săi, cum ar fi mersul la piscină, 
joaca în parc și așa mai departe. Ar trebui să 
planifice anticipat timpul petrecut cu copiii și 
să caute lucruri distractive în comunitatea sa 
care să le placă băieţilor. Serile ar putea fi 
folosite pentru cine în familie, scrierea 
temelor pentru școală și lectură. 

Ceea ce, desigur, a ridicat întrebarea ce 
vor face restul verii. Deoarece începerea 
școlii era la doar câteva săptămâni distanţă, 
i-am sugerat lui Reilley să încerce să facă tot 
ce poate, creând intervale concentrate de 
timp petrecut alături de copiii săi dimineața 
și explicându-le că după-amiaza va avea 


nevoie să lucreze în liniște, în timp ce ei se 
joacă în curtea din spate sau în camerele lor. 
Din moment ce Reilley apela uneori la 
ajutorul unei bone atunci când avea ședințe, 
i-am sugerat să o plătească pentru câteva 
ore suplimentare, astfel încât să aibă parte și 
el de relaxare. Părinţii sunt și ei oameni, iar 
când ne acordăm timp pentru noi înșine, 
suntem capabili să ne concentrăm mai bine 
asupra celor dragi în restul timpului. 


Ce părere a avut Reilley despre aceste sugestii 


Reilley a fost de acord să încerce să facă 
mai puţine lucruri deodată și să rezerve 
anumite intervale de timp pentru lucru și 
altele pentru copii. Când am luat legătura cu 
el, câteva săptămâni mai târziu, chiar înainte 
de începerea școlii, își stabilise un program 
în care petrecea aproximativ trei ore pe zi 
alergând pe plajă cu băieţii săi. Aceștia 
reveneau acasă pregătiţi pentru un interval 
de liniște — pe care tatăl lor îl folosea pentru 
a lucra. „Atenţia deplină pe care o primesc 
copiii a redus foarte mult întreruperile din 
lucru. Cel mai important este că băieţii mei 
sunt mult mai fericiţi“ Într-adevăr, Rilley 
reușea să lucreze, dar și să se distreze atât 
de bine, încât era aproape trist să vadă că 
începe anul școlar. 


Scrierea cărţii 168 de ore mi-a consumat 
multe dintre cele 168 de ore săptămânale pe 
parcursul a doi ani și nu ar fi fost posibilă 
fără ajutorul primit din partea „echipei de la 
muncă“ și a „echipei de acasă". 

În ceea ce privește echipa de la muncă, 
Emilie Stewart, agenta mea literară, a 
considerat că acest proiect este o idee 
minunată încă de pe vremea când era doar 
atât: o idee. Am clarificai conceptele de bază 
în timpul unei întâlniri de lucru din 
septembrie 2007, iar ea s-a ocupat de proiect 
timp de un an și jumătate, lansând insistent 
numeroase propuneri de carte, până când a 
reușit în sfârșit s-o vândă unei edituri, ca prin 
minune - o minune datorată răbdării și 
„plantării de semințe“. Will Weisser, 
vicepreședinte, editor asociat și director de 
marketing la Portfolio, a citit o recenzie a 
cărții Talent Is Overrated a lui Geoff Colvin, pe 
care o scrisesem pentru The American, mi-a 
trimis pe neașteptate un e-mail ca să-mi 
spună că i-a plăcut și m-a întrebat dacă am 
vreo idee de carte. „E amuzant că mă 
întrebi“, i-am spus. M-am întâlnit cu el și cu 
editorul David Moldawer, am perfecţionat 


planul de prezentare a cărţii, am pus la punct 
perspectiva celor 168 de ore și am decis să 
riscăm. Brooke Carey a realizat un lucru 
excelent ocupându-se de redactarea 
manuscrisului cărţii mele 168 de ore, 
eliminând diateza pasivă şi rafinându-mi 
măiestria și tehnica scrisului. Îi sunt 
recunoscătoare pentru interesul autentic pe 
care l-a demonstrat pentru proiect; este mult 
mai ușor să scrii atunci când editorul tău 
este încântat de capitolele pe care i le predai. 
De asemenea, vreau să le mulțumesc și 
celorlalți membri ai echipei de la Portfolio: 
Beena Kamlani, Amy Hill și Elyse Strongin, 
Neuwirth & Associates, care au contribuit la 
editarea, designul și producţia cărții; Joe 
Perez, care a realizat coperta; Amanda 
Pritzker și Nick Owen, care au ajutat la 
promovarea acestui proiect editorial. 
Totodată, îmi exprim recunoștinţa faţă de 
diverși editori care, pe parcursul ultimilor ani, 
au publicat articole bazate pe munca mea 
referitoare la managementul timpului, 
succesul în carieră și elementele fascinante 
ale economiei domestice, printre care John 
Siniff și Glen Nishimura de la USA Today, 
Naomi Riley de la The Wall Street Journal, 
Ivan Oransky, fost colaborator Scientific 
American, Brian Anderson și echipa de la City 
Journal, Cheryl Miller de la Doublethink și 
personalul de la The Huffington Post. Lisa 
Belkin mi-a oferit cu amabilitate o platformă 


de comunicare online, graţie blogului său 
„Motherlode“ de la The New York Times, care 
a contribuit la creșterea semnificativă a 
interesului pentru carte. De asemenea, am 
fost uimită de calitatea cercetării sociologice 
privind managementul timpului, cercetare 
disponibilă oricui își dorește să o utilizeze. 
The American Time Use Survey este o 
bijuterie absolută, iar munca depusă de 
diverși cercetători (în special John Robinson 
și Suzanne Bianchi) este revelatoare pentru 
oricine doreşte să se gândească la 
societatea americană și la familii în moduri 
pe care nu le-am luat în considerare până 
acum. 

Le rămân extrem de îndatorată tuturor 
oamenilor care au acceptat să fie intervievaţi 
pentru această carte, precum și tuturor celor 
care au ţinut jurnale pentru cele 168 de ore 
ale lor. Deși am găsit subiecte interesante 
făcând multe cercetări și căutări pe reţele de 
socializare, serviciul Help a Reporter Out, 
condus de Peter Shankman, m-a ajutat cu 
siguranță ca reporter să-mi extind 
orizonturile și, pe parcurs, să întâlnesc noi 
prieteni. Echipa mea de test readers mi-a 
oferit o perspectivă excelentă asupra 
manuscrisului și m-a împiedicat să fac 
greșeli stupide. De asemenea, Kristin Deasy, 
asistenta mea de cercetare, a verificat 
faptele și a aruncat o privire ageră asupra 
proiectului meu. Îi mulțumesc lui Alex Marvar 


pentru crearea website-ului 
My168Hours.com și lui Nancy Sheed, ale 
cărei competenţe în publicitate și asistenţă 
în cercetare par să-mi multiplice numărul de 
ore pe care îl am la dispoziţie în fiecare 
săptămână. 

Cât despre echipa de acasă, n-aș fi reușit 
să termin acest proiect fără ajutorul 
profesorilor lui Jasper, al bonelor noastre și 
al lui Kathryn, bona care s-a alăturat familiei 
cu puţin timp înainte de nașterea lui Sam. 
Deși locuiesc în Indiana, părinţii mei, James 
și Mary Vanderkam, și soacra mea, Diane 
Conway, și-au dedicat multe ore și au avut 
bunăvoința să facă multe zboruri cu avionul 
pentru a ne da o mână de ajutor, astfel încât 
gospodăria Vanderkam-Conway din 
Manhattan să funcţioneze fără probleme. 
Soţul meu, Michael, îmi demonstrează în 
repetate rânduri că este posibil să-ţi dezvolţi 
cariera și să fii în același timp partener în 
creșterea și educarea copiilor și în 
administrarea gospodăriei. Excursiile lui de 
weekend cu cel mic mi-au oferit ore 
suplimentare de scris, de fiecare dată când 
mă apropiam de termenul de predare a unui 
capitol. Mai important, deși se află într-un 
univers profesional extrem de competitiv, 
Michael pare să creadă că a avea o soție cu 
propriile ambiţii îi face viaţa mai interesantă. 
Îi sunt profund recunoscătoare pentru asta. 


Deși, de obicei, nu considerăm că cei mici 
ne ușurează proiectele importante de la 
muncă, ai mei m-au ajutat, în felul lor. 
Iminenta sosire pe lume a lui Sam m-a făcut 
să mă concentrez pe respectarea termenelor 
de predare; nașterea lui cu 11 zile înainte de 
a trimite editurii manuscrisul mi-a dat un 
motiv întemeiat să fiu trează la miezul nopţii, 
făcând ultimele modificări cu orice mână pe 
care o aveam liberă și în care nu-mi tineam 
celălalt băieţel. lar apariţia lui Jasper în viaţa 
mea în 2007 este motivul pentru care am 
început să mă gândesc la modul în care aleg 
să-mi petrec orele. El este motivul pentru 
care apreciez mai mult cele 168 de ore pe 
care le am la dispoziţie. La scurt timp după 
ce am început să scriu această carte, am 
avut ocazia să cânt  Vecerniile lui 
Rahmaninov cu Young New Yorkers' Chorus, 
în acustica superbă a Holy Trinity Church din 
Manhattan. Un vers puternic în partea a 
patra, pe măsură ce armonia devine tot mai 
profundă și mai limpede, se traduce din 
limba rusă astfel: „Eşti vrednic în fiecare 
clipă.“ Într-o noapte de vară, când copilul 
meu de doi ani avea probleme cu somnul, 
am stat lângă pătuţul lui, ţinându-l de mână. 
Pe măsură ce plânsul i s-a domolit, 
transformându-se în tăcere și apoi în 
respirația profundă a somnului, mi-am 
amintit acest vers muzical. Dar, de data asta, 
cuvintele au fost diferite: „Meriţi fiecare 


clipă." Acolo, în camera copilului, pe 
întuneric, am continuat să repet versul 
respectiv. Rezumă toate sentimentele mele 
pentru acest băieţel special. 

Observatorii devin implicați în lumea pe care o 
observă, influențând astfel inconştient proprietățile 
obiectului observat. (N. trad.) 

2 Louise Story, „Many Women at Elite Colleges Set 

Career Path to Motherhood“, The New York Times, 

20 septembrie 2005. (N. a.) 

Amy Sennett, „A Choice of Ones Own: 
Undergraduate Perceptions of Work-Family Conflict 
and the Realities of the Opt-Out Revolution“, lucrare 
de licență susținută la Woodrow Wilson School of 
Public and International Affairs, Universitatea 
Princeton, 10 aprilie 2006. (N. a.) 

4 Sondajul American Time Use Survey realizat de The 
Bureau of Labor Statistics, la care se face referire 
pe parcursul cărţii, este disponibil online la 
http://mww.bls.gov/tus. (N. a.) 

5 The Adventures of Ozzie and Harriet, serial american 
de televiziune difuzat din 1952 până în 1966, care a 
prezentat viaţa reală a familiei Nelson. (N. trad.) 

é Clasament al celor mai mari companii publice 
americane după cifra de afaceri, întocmit de 
prestigioasa revistă Fortune. (N. trad.) 

724 de ore este un serial TV american, câștigător, între 

altele, al premiilor Emmy și Globul de Aur. Serialul a 
fost produs și transmis de canalul FOX, începând 
din 6 noiembrie 2001. (N. trad.) 

Disponibil pe 
http://www.menshealth.com/spotlight/sleep/8- 
hours.php. (N. a.) 

Books, New York, 1992, p. 4. Cartea lui Schor a fost 
publicată iniţial în 1991. (N. a.) 

1 jpidem. (N. a.) 

11 Sylvia Ann Hewlett și Carolyn Buck Luce, „Extreme 
Jobs: The Dangerous Allure of the 70-Hour 
Workweek“, Harvard Business Review, 1 decembrie 
2006. (N. a.) 

12 „Stressed-Out American Women Have No Time for 
Sleep“, publicat în sondajul organizaţiei caritabile 
nonprofit National Sleep Foundation, 6 martie 2007. 
(N. a.) 

13 „Longer Work Days Leave Americans Nodding Off 
on the Job“, publicat în sondajul organizaţiei 
caritabile nonprofit National Sleep Foundation, 3 
martie 2008. (N. a.) 

14 Lymari Morales, „Self-Employed Workers Clock the 
Most Hours Each Week“, Gallup, 26 august 2009. 
(N. a.) 

15 „CDC: Most Meeting Exercise Guidelines“, UPI.com, 
4 decembrie 2008. Doar două treimi dintre 
americani respectă recomandarea de a face 150 de 
minute de mișcare pe săptămână, însă numai 49% 
dintre ei respectă recomandările ghidului Healthy 
People din 2010 și fac 30 de minute de activitate 
fizică moderată 5 zile pe săptămână. Până în 
prezent, știința nu a stabilit dacă este important ca 
activitatea fizică să fie repartizată relativ uniform 
sau concentrată. (N. a.) 

16 Joseph Schwartz, „Did You Vote This Year?“ 
Directions Magazine, 2 noiembrie 1998. Disponibil 
pe  http://www.directionsmag.com/features.php? 
feature_id=4. (N. a.) 

1 „Reading on the Rise: A New Chapter in American 
Literacy“, National Endowment for the Arts, 12 
ianuarie 2009. (N. a.) 

18 „Married Parents’ Use of Time Summary“ din 
American Time Use Survey, 8 mai 2008; disponibil 
pe http://www.bls.gov/news.release/atus2.nr0.htm 


Această secţiune din ATUS rezumă modul în care 


își petrec timpul părinţii căsătoriţi care sunt sau nu 
angajaţi, în funcţie de vârsta celui mai mic copil și 
de statutul de angajat al soţului/soţiei. De 
asemenea, există și o diagramă care împarte 
mamele și taţii căsătoriţi în funcţie de statutul 
profesional (fără a face referire la partener). Cifrele 
dintre aceste două diagrame sunt de obicei 
apropiate -— la câteva sutimi de oră —, dar, pentru că 
un procent mic de mame căsătorite nu fac parte din 
cupluri cu două venituri și un procent mic de mame 
neangajate au soţi care nu lucrează cu normă 
întreagă, există uneori diferențe. Am încercat să fiu 
consecventă în utilizarea aceleiași diagrame în 
cadrul fiecărei secțiuni din această carte. (N. a.) 

12 „Think You Know What Americans Believe About 
Religion? You Might Want to Think Again“, The Pew 
Forum on Religion and Public Life, 23 iunie 2008. 
(N. a.) 

2 „No Evidence Bad Times are Boosting Church 
Attendance“, Gallup, 17 decembrie 2008. (N. a.) 

21 Website-ul https://www.religioustolerance.org/ a 
prezentat o discuţie edificatoare despre dovezile 
conform cărora oamenii mint în legătură cu 
prezenţa lor la biserică. (N. a.) 

22 John de Graaf, editor, Take Back Your Time: Fighting 
Overwork and Time Poverty in America, Berrett- 
Koehler Publishers, San Francisco, 2003. (N. a.) 

23 Take Back Your Time Day, p. 38. (N. a.) 

2 Ibidem, p. 48. (N. a.) 

25 Ibidem, p. 53. (N. a.) 

2 Ibidem, p. 35. (N. a.) 

21 Această cifră este foarte des repetată; pentru o 
discuţie despre acest subiect, vezi volumul 
scriitoarei Shulamith  Shadar, Childhood in the 
Middle Ages, Routledge, Londra, 1990, p. 149. (N. a.) 

28 „If You Had an Extra 15 Minutes in Your Day, How 
Would You Use It?", Real Simple, ianuarie 2007, pp. 
26-28. (N. a.) 


2 Pentru o discuţie despre beneficiile și dezavantajele 
studiilor dedicate jurnalelor, vezi John P. Robinson 
și Geoffrey Godbey, Time for Life: The Surprising 
Ways Americans Use Their Time, Pennsylvania State 
University Press, University Park, 1997, capitolul 4, 
„Measuring How People Spend Time“, pp. 57-78. 
(N. a.) 

30 American Time Use Survey, 2008. Media reală este 
de 8,6 ore. În 1965, conform Americans' Use of 
Time Project, femeile dormeau 55-56 de ore pe 
săptămână, iar bărbaţii dormeau între 54 și 60 de 
ore, cu o medie de aproximativ 8 ore pe noapte. 
Pentru mai multe detalii, vezi Robinson și Godbey, 

